
NOTA ASUPRA EDIŢIEI 


Volumul de faţă publică, pentru prima oară în limba română, încă 
trei din operele marelui gânditor atenian Platon. Este vorba de Scrisori 
(în număr de treisprezece, deosebit de importante pentru cunoaşterea 
gândirii platonice, dar şi pentru înţelegerea epocii şi a personalităţilor 
cu care a venit în contact filosoful), Dialoguri suspecte (Minos, Rivalii, 
Theages, Hipparhos, Clitofon) şi Dialoguri apocrife (Axiohos, Despre 
drept, Despre virtute, Demodocus, Sisyfos, Eryxias). 

Traducerea tuturor acestor scrieri aparţine lui Ştefan Bezdechi, care 
a realizat şi aparatul critic al Scrisorilor (Introducere şi note). 

în reproducerea textului (păstrat în manuscris) au fost folosite 
normele ortografice actuale, s-au întregit unele prescurtări, s-au corectat 
greşelile de dactilografie; au fost preluate notaţiile marginale ale 
traducătorului. 




SCRISORI 




INTRODUCERE 


I. GENUL EPISTOLAR 


O bogată literatură epistolară începe în lumea grecească 
mai ales în epoca alexandrină, care favorizează - într-o epocă 
de interiorizare a sufletului şi a vieţii - această relativ 
nouă formă stilistică. Deprinderea de a scrie mai mult, sau 
răspândirea obiceiului de a scrie (această Schreibseligkeit, 
cum i-ar zice un neamţ), cât şi nevoia de a te confesa unei alte 
persoane, sunt expresia unei societăţi care nu e prea absorbită 
de treburile publice şi care s-a deprins să trăiască mai 
individual. Căci cred că nu greşesc când afirm că epistola - în 
cea mai pură funcţie a ei, adică aceea de a sluji ca vehicul 
pentru o confesiune sau o comunicare de un ordin mai intim 
sau mai personal - e oglinda unei lumi care s-a desfăcut de 
lanţurile vieţii colective, care s-a retras din agora în interiorul 
celor patru pereţi, unde trăieşte mai mult pentru sine, cu 
gândurile şi preocupările sale. 

Evident că nu intră în această categorie scrisorile de 
comerţ, de afaceri şi altele asemenea, din care Egiptul ne-a 
păstrat o recoltă aşa de bogată şi aşa de instructivă, ce ne 
permite să studiem diversele aspecte ale traiului din epoca 
Ptolomeilor până în primele secole după Christos. Şi nu vor 

mai intra în categoria propriu-zisă a genului epistolar pur acele 
scrieri care numai formal au înfăţişarea unei epistole, dar care 
de fapt sunt adevărate tratate sau discursuri şi urmăresc un 
scop mai degrabă politic, îndeplinind rolul pe care la noi îl 
joacă aşa-numitele scrisori deschise, categorie în care vom 
vedea că intră şi anumite epistole ale lui Platon sau atribuite 
lui. Modelul în privinţa aceasta îl dăduse Isocrate, marele retor 
atenian, a cărui operă cuprinde o serie de scrisori ce nu sunt 
altceva decât manifeste politice. 

Dar să nu ne facem iluzii. Epistole care să corespundă 
definiţiei date în primul alineat al acestei pagini, adică să fie 
un mijloc de efuziune al sentimentelor personale, un fel de 
revărsare a acelui preaplin din sufletul tău în acela al altuia, 
nu se prea găsesc sau, mai bine-zis, nu se găsesc decât în 
număr restrâns în lumea antică. Abundenţa de epistole de care 
sunt inundate veacurile, începând de la al III-lea înainte de 
Christos până la al Vl-lea după Christos, au în majoritatea lor 
alt rost şi răspund altei nevoi sufleteşti. Cele mai multe sunt 
menite să satisfacă nevoile fanteziei, care e cu atât mai vie la 
o societate care e alcătuită din oameni ce au abdicat de la 
calitatea lor de cetăţeni* în sensul antic al cuvântului, cetăţeni 
ce erau aşa de absorbiţi de îndatoririle lor faţă de Stat. Nu e de 
mirare că într-o astfel de lume vom găsi un foarte mare număr 
de epistole fictive, care nu sunt decât o formă nouă pentru 
ceea ce la noi este nuvela, schiţa, romanul sau viaţa romanţată. 
Nevoia sufletească la satisfacerea căreia în secolul al IV-lea 
slujea un roman ca Kyropaideia al lui Xenofon sau discursu¬ 
rile cu subiect fictiv ale retorilor sau declamatorilor de 
profesie era acum împlinită prin lectura acestor epistole, din 
care - într-o lume atât de ahtiată după poveşti de dragoste - a 
luat naştere colecţia scrisorilor de dragoste ale lui Aristainetos, 
sau scrisori în care e vorba de viaţa curtezanelor. Alte colecţii 

răspundeau altor nevoi ale fanteziei. Atâtea epistole fictive 
între oameni mari ai trecutului sau emanând de la ei, curp erau 
cele atribuite tiranului Falaris din Agrigent, sau lui Temistocle 
ori lui Socrate etc., etc., se citeau cu aceeaşi pasiune cu care 
se citesc azi vieţile romanţate ale oamenilor mari din trecut. 
Galenus, vestitul medic din secolul al II-lea după Christos, 
povesteşte că în timpul său se vindeau bibliotecilor scrisori 
care emanau de la oameni iluştri, bineînţeles mai toate 
apocrife. 

Altele, poate nu chiar aşa de numeroase, serveau spre a 
mulţumi curiozitatea acelora care doreau să cunoască pe 
oamenii mari în intimităţile vieţii lor mai mărunte, coborâţi de 
pe soclul lor de marmură şi prezentaţi în vulgaritatea de toate 
zilele. Astfel, e mai mult decât probabil că scrisoarea a XlII-a 
din colecţia platonică, unde marele filosof ne este înfăţişat sub 
trăsături aşa de curioase şi uneori aşa de improbabile, avea de 
scop să ne prezinte pe discipolul lui Socrate „în halat şi-n 
papuci". 

Dar, când discutăm azi despre autenticitatea cutărei 
scrisori din acea epocă - se pare că cele mai multe au fost 
fabricate în epoca imperială -, nu trebuie să uităm un lucru 
esenţial: de cele mai multe ori respectivul retor sau sofist, când 
punea scrisoarea sa sub numele cutărui personaj ilustru (să 
zicem, de pildă, sub numele lui Demostene sau al altuia), spre 
a pleda pentru anumite păreri ale sale sau pentru a face 
propagandă pentru un anumit crez sau convingere sau, pur şi 
simplu, pentru a face literatură, era departe de a voi să inducă 
în eroare pe contemporanii săi, care îşi puteau mult mai uşor 
ca noi da seama de caracterul fictiv al unor asemenea scrieri. 
Dar erau, fireşte, şi oameni care făceau un adevărat comerţ cu 
astfel de falsuri. E vorba de intenţie. După cum, când e vorba 
de pictură, nu pui pe aceeaşi treaptă pe unul care copiază un 

tablou pentru studiul său personal şi pentru exerciţiu cu unul 
care fabrică un tablou ca apoi să-l prezinte ca fiind al cutărui 
mare maestru, tot aşa trebuie să facem o deosebire între 
scrisorile puse în circulaţie cu scopul de a înşela buna-credinţă 
a amatorilor (cum sunt acelea de care vorbeşte Galenus) şi 
între acelea care erau simple exerciţii sau jocuri ale spiritului. 
Trebuie însă să mărturisim că pentru noi cei de azi este, dacă 
nu cu neputinţă, dar, în orice caz, foarte greu să facem această 
deosebire. 

De pildă, ca să ne oprim asupra unui caz ce ni-1 oferă 
colecţia de scrisori platonice, dacă luăm în considerare 
scrisoarea primă, care, desigur e apocrifă, cum vom putea noi 
şti dacă această epistolă a fost un simplu exerciţiu sau o piesă 
literară, sau a urmărit o anumită intenţie de propagandă într-un 
anumit sens, în sânul unei anumite secte sau şcoli ? Răspunsul 
e foarte greu de dat. 

Cât de răspândit era obiceiul de a scrie scrisori în secolele 
imediat anterioare creştinismului şi în cele ce l-au urmat, se 
vede şi din existenţa manualelor ce ar fi purtat acum două 
generaţii numele de manual pentru stilul epistolar. în tratatele 
despre stil, acestui stil tfebuia să i se rezerve un capitol aparte. 
Astfel, în tratatul Despre elocuţiune al aşa-zisului Demetrios, 
care e tradus şi în româneşte de dl C. Balmuş de la 
Universitatea din Iaşi, capitolul IV tratează despre stilul 
epistolar şi pomeneşte şi de epistola a Vil-a a lui Platon (vezi 
p. 163 din traducerea citată). Aici se trec în revistă calităţile 
pe care trebuie să le întrunească o scrisoare şi în primul rând 
e trecută simplitatea. Curios e că se recomandă ca scrisoarea 
să fie redactată mai cu grijă decât dialogul, lucru care în orice 
caz nu se potriveşte cu opera lui Platon, în care observăm că se 
întâmplă tocmai dimpotrivă: dacă admitem - şi azi se admite 
de aproape unanimitatea cercetătorilor - că cel puţin epistolele 

a Vil-a, a VlII-a şi a IlI-a sau a Vl-a sunt genuine, apoi e 
limpede că stilul şi compoziţia lor sunt mult mai neglijente 
decât arta pe care o întâlnim în dialoguri. De altfel, noi azi 
pretindem (cum se vede şi în arta filosofului atenian) ca 
dialogul să fie scris mai cu atenţie decât epistola, a cărei 
calitate de căpetenie e spontaneitatea. în schimb, are dreptate 
autorul tratatului Despre elocuţiune să spună că în structura 
frazelor din scrisoare trebuie să fie mai multă libertate, căci „ar 
fi ridicol - cum afirmă autorul (vezi paragraful 229 la p. 164 
din traducerea citată) - ca cineva să construiască aici perioade, 
ca şi cum n-ar compune o scrisoare, ci o pledoarie". Scrisorile 
lui Platon - şi ne referim la cele considerate de toată lumea ca 
autentice - sunt pline de anacolute, de reveniri, de repetiţii, 
care particularităţi sunt expresia acelei spontaneităţi ce 
constituie un caracter de căpetenie al adevăratului stil epistolar. 
De către unii aceste aparente defecte au fost considerate ca un 
semn de neautenticitate, pe când, dimpotrivă, ele aveau a fi 
socotite mai degrabă ca un semn de autenticitate de către alţii. 


n. ISTORICUL SCRISORILOR PLATONICE 


Când a apărut pentru prima dată o ediţie a operelor 
platonice - ceea ce se va fi întâmplat la câteva decenii după 
moartea filosofului, deci încă în secolul al IV-lea - acest 
corpus platonic conţinea şi scrisorile, ceea ce înseamnă că 
contemporanii sau quasicontemporanii le considerau genuine. 
Aristofan din Bizanţ, vestitul gramatic, le cunoştea, şi în 
trilogiile în care el - sau alt predecesor al lui - orânduise 

operele filosofului aceste scrisori intrau în trilogia a V-a, care 
cuprindea şi dialogurile Criton şi Fedon. In primul secol din 
era creştină, Thrasyllos, care împarte dialogurile în tetralogii, 
rânduieşte scrisorile în tetralogia a IX-a, împreună cu scrierile 
Minos, Legile, Epinomis. Această ştire ne-o transmite 
Diogene Laerţiu, care ne dă şi o listă completă a celor 
treisprezece scrisori platonice, pe care le posedăm şi astăzi. 
Intr-adevăr, în cartea a IlI-a,capitolul 61, el le enumeră astfel: 
una din aceste scrisori e adresată lui Aristodem, două lui 
Arhytas, patru lui Dionysios, una lui Hermias, Erastos şi 
Coriscos, una lui Laodanas, una lui Dion, una lui Perdiccas, 
două prietenilor lui Dion. Singura deosebire de ce ne-au 
păstrat codicele stă într-aceea că în loc de numele Aristodem, 
de la Diogene Laerţiu, manuscrisele ne dau numele Aristodor, 
ceea ce pare să fie o simplă scăpare din vedere a scribului. 

Nu ştim nici când şi nici de către cine au fost strânse într-o 
colecţie, deşi suntem ispitiţi să ne gândim la Filip din Opunt, 
care a redactat, zice-se, după notiţe şi a publicat textul Legilor. 
Din manuscrise se vede că epistolele au fost păstrate împreună 
cu această ultimă mare scriere a filosofului, aşa că n-ar fi 
absurdă ipoteza că ^ilip din Opunt ar fi şi aranjatorul 
scrisorilor, care le-a indicat şi ordinea ce trebuia s-o ocupe în 
cadrul operei platonice. 

Ordinea aceasta diferea, probabil, şi diferă şi în codicele 
ce păstrează opera marelui filosof atenian. Astfel, după cum 
observă Souilhe (vezi Notice generale, p. VI, la ediţia sa a 
scrisorilor din Collection des Universites de France, Paris, 
1926) în Parisinus Graecus, scrisoarea a XlII-a, care în 
celelalte manuscrise vine ultima, ocupă al treilea loc, iar seria 
epistolelor se termină cu scrisoarea a XH-a. Fireşte că s-a 
vânturat şi întrebrea: Ce rost au, ce scop urmăreau aceste 
scrisori? Un savant german, Otto Immisch, referindu-se la 

pasajul din Legile, V, 739e, unde se vorbea de un al treilea 
proiect de Stat, afirma că prin aceste scrisori marele discţpol al 
lui Socrate nu urmărea altceva decât să schiţeze acel plan 
promis în pasajul citat. Dar, ca să replic cu cuvintele lui 
Fr. Novotny (vezi Platonis Epistulae Praef., p. III), oricine 
poate să-şi dea seama că scrisorile, şi mai ales prima din ele, 
ar fi cel mai nepotrivit şi de trist augur început pentru planul 
unei constituţii de Stat. Dar despre rostul lor mai probabil vom 
vorbi mai jos. 

în antichitate această colecţie de scrisori a fost considerată 
autentică, afară de a XH-a, care era suspectă chiar de atunci, 
după cum se vede din nota finală ce o însoţeşte, şi în care se 
spune că e socotită ca apocrifă. Dar Cicero citează ca autentice 
fragmente din scrisorile a Vil-a şi a IX-a, şi tot astfel Dion din 
Halicarnas şi Plutarh în biografia lui Dion, cât şi în Despre 
stăpânirea mâniei şi în opusculul intitulat Cum trebuie să citim 
pe poeţi. în această categorie trebuie să mai băgăm pe Lucian 
din Samosata, care, criticând anume greşeli în formulele de 
salut (De lapsu in salutando, c. IV), se referă la scrisoarea 
a IlI-a lui Platon, precum în bucata Ikaromenippos, c. 9 face 
aluzie - lucru neobservat până acum de alţi comentatori - la 
un pasaj din epistola a Il-a 312e. (Toate sunt în jurul Regelui 
a toate etc.) O excepţie la acest unanim consens despre 
autenticitatea acestor epistole în antichitate pare a face doar 
„divinul" Produs, care suspectează, pe lângă Republica, 
Epinomis şi Legile, şi Epistolele. Dar se pare că el n-a fost 
consecvent în această părere. 

în genere, se poate spune că colecţia de scrisori a lui 
Platon a trecut drept o operă genuină în toată antichitatea, 
afară de rare excepţii, care aproape nici nu contează. 

III. AUTENTICITATEA 


în epoca Renaşterii, când Platon începe să fie studiat cu 
pasiune, un Ficinus, care traduce toată opera divinului filosof, 
omite totuşi din tălmăcirea lui scrisoarea a XlII-a pentm că o 
suspecta, iar Cudworth socoate aceeaşi scrisoare ca apocrifă, 
considerând-o ca falsul unui creştin. Dar cel care a trezit 
indirect îndoieli despre autenticitatea scrisorilor atât de 
numeroase ce ni s-au păstrat din antichitatea elenă a fost 
genialul filolog englez Bentley, care a dovedit în chip strălucit 
neautenticitatea scrisorilor tiranului Falaris. 

Deşi filologul englez era de părere că scrisorile lui Platon 
sunt autentice, totuşi drumul era deschis şi metoda era indicată 
pentru a studia acum mai atent aceste epistole, spre a vedea 
dacă se pot încadra sau nu în opera marelui filosof atenian. 
Savantul german Meiners, în 1783, arătând contradicţiile 
inerente acestor scrisori, trăgea concluzia că ele sunt toate 
apocrife, iar cu şapte decenii mai târziu olandezul Karsten 
încerca să dovedească,^prijinit pe o documentare masivă şi pe 
un întreg arsenal de argumente în aparenţă irefutabile, că toate 
cele treisprezece scrisori platonice erau fabricate de diverşi 
retori prin secolul al IlI-lea înainte de Christos. Opinia lui a 
făcut lege multă vreme şi în timpul său unul dintre rarii savanţi 
ce au combătut această opinie categorică a fost şi Grote, 
celebrul istoric englez al Greciei. Dar părerea acestuia n-a găsit 
ecou şi cam în acelaşi timp cel mai autorizat istoric al filosofiei 
elene, E. Zeller, afirma ca o dogmă inautenticitatea epistolelor 
platonice. Tema lui Karsten a fost reluată cu o jumătate de 
veac mai târziu de Rudolf Adam (Uber die Echtheit der 
platonis ichen Briefe, Berlin, 1906), care, dacă a ajuns la un 
rezultat ce nu e conform cu datele ştiinţei noastre filologice, 

a adus, graţie spiritului său de o rară sagacitate (vezi Howald, 
op. cit., 13), contribuţii de detaliu extrem de importantq. 

Dar reacţia împotriva acestui fel de a vedea problema n-a 
întârziat să se producă, mai ales când a fost pusă la contribuţie 
şi pentru studiul acestor scrisori noua metodă stilometrică 
inaugurată de Campbell şi continuată de Lutoslawski şi 
C. Ritter, ca să numesc pe cei mai proeminenţi reprezentanţi ai 
acestei noi metode, care, precum se ştie, constă în a cerceta cu 
o rigoare aproape matematică, bazată pe migăloase statistici, 
anumite particule, cuvinte sau turnuri ce caracterizează inti¬ 
mităţile stilului unui scriitor. Rezultatul a fost, după cum 
remarcă Souilhe (Notice generale, p. XIII), că s-a descoperit 
o perfectă armonie între stilul diferitelor scrisori şi acela al 
dialogurilor scrise în aceeaşi epocă. Şi totuşi la un consens 
general nu s-a ajuns nici cu această metodă. Ea a putut stabili 
în linii generale că e exagerat să se afirme că toate aceste 
scrisori sunt apocrife, căci o parte din ele sunt opera celui mai 
strălucit elev al lui Socrate. E admis azi, cred, unanim în 
lumea filologilor clasici că scrisoarea a Vil-a e autentică, şi în 
raport cu ea sunt judecate şi celelalte epistole. Tendinţa 
generală din ce în ce mai pronunţată azi este de a revendica 
pentru filosoful atenian un număr din ce în ce mai mare din 
aceste epistole. Ca să ne facem o idee de cât de labile sunt 
metodele întrebuinţate şi cât de variate sunt rezultatele la care 
s-a ajuns, dăm mai jos, după Souilhe, un tablou al părerilor 
unora dintre cei mai autorizaţi cercetători ai problemei. Blass, 
Ed. Meyer, Hans Raeder, Apelt şi Novotny socotesc autentice 
toate scrisorile, cu excepţia, la unii, şi doar cu anumite rezerve, 
la alţii, faţă de epistola I şi, fireşte, faţă de a XH-a, care era 
suspectată şi de antici. W.V. Christ recunoaşte ca autentice 
doar epistolele a VH-a, a VUI-a şi a XlII-a; Rudolf Adam se 
pronunţă doar în favoarea celei de a Vil-a; C. Ritter admite pe 

a IlI-a, a VII -a şi a VlII-a; Wilamowitz, care într-o vreme 
admitea doar pe a Vl-a, în marea sa monografie despre Platon, 
recunoaşte şi pe a Vil-a şi a VlII-a, la fel ca şi Howald. 
Cât priveşte pe Souilhe, editorul acestor scrisori în colecţia 
universităţilor franceze, el susţine că numai scrisorile a Vil-a 
şi a VlII-a „prezintă toate caracterele unei incontestabile 
autenticităţi". (Vezi Notice, p. XC VIII.) 

Iată cât de greu e să afli adevărul într-o problemă care se 
pune pentru atât de multe din operele ce ni s-au păstrat din 
literatura clasică. Acest lucru ne învederează, pe de altă parte, 
că diversele criterii întrebuinţate sunt destul de şubrede şi 
uneori destul de potrivite ca să trezească scepticismul nostru. 
Fie că ne bazăm pe realităţile istorice cuprinse în astfel de 
documente, fie că ne călăuzim de aşa-zisul bun simţ, fie că ne 
conducem de simţul stilului sau de comparaţia între imaginea 
ce ne-am făurit-o despre personalitatea artistică a autorului 
discutat şi de mijloacele sale de realizare, sau fie că ne luăm 
după indicaţiile statistice oferite de metoda stilometrică, 
rezultatul e aproape tot atât de nesigur. Casă dăm o pildă doar 
despre ineficacitatea aşa-zisului simţ al stilului la diverşi 
cercetători ai acestei frobleme aşa de circumscrise cum e 
aceea a epistolelor lui Platon, e destul să relevăm câteva 
aprecieri ale diverşilor savanţi ce s-au pronunţat în această 
chestiune. Astfel Karsten (vezi Souilhe, Notice generale, 
XXIII), referindu-se la pasajul 347e din scrisoarea a Vil-a, 
spune că orice cititora\ acestui fragmentîşi poate da seama că 
are de-a face nu cu Platon, ci cu un imitator servil (el zice: 
maimuţă) al marelui filosof, afirmaţie care îl va indigna pe un 
C. Ritter. Saisset, traducătorul francez care dă, după V. Cousin, 
o tălmăcire a întregii opere platonice, vorbind de această 
corespondenţă, spune că e nevrednică de Platon, şi tot astfel 
A. Croist, care împreună cu fratele său a scris cea mai bună 

istorie a literaturii elene, va afirma că nici în epistola a Vil-a 
„nu găsim nimic care să ne amintească maniera lui Platon". 
Şi cu toate astea nu cunosc savant care să denote mai mult bun 
simţ şi gust, când e vorba să judece o operă a unui scriitor grec. 

Şi iată acum reversul medaliei. Altă serie de cercetători 
mai noi, referindu-se la limba şi la stilul acestor scrisori, nu 
ezită să se pronunţe pentru autenticitate, luând ca criteriu 
aticismul epistolelor în discuţie. Un Wilamowitz, poate cel 
mai bun elenist al timpurilor recente, e convins că cel puţin 
trei din ele, cum am arătat mai sus, sunt opera lui Platon. De 
asemenea, John Bumet, autorul celei mai noi istorii a filosofiei 
elene şi editorul operei complete a lui Platon, crede că „toate 
scrisorile (platonice) de oarecare importanţă sunt ale lui 
Platon" (citat după Souilhe, op. cit., p. XV), iar H. Richards, 
deşi le socoate ca apocrife, recunoaşte că, dacă e vorba să 
ţinem seamă de puritatea limbii şi de caracterul platonician al 
corespondenţei acesteia în întregul ei, nu avem nici un motiv 
să ne îndoim de autenticitatea ei (vezi Souilhe, loc. cit.). Prin 
urmare, pornind de la acelaşi criteriu, diverşi savanţi ajung la 
concluzii diametral opuse. Nu putem încheia aceste rânduri, 
din care se degajă un scepticism aşa de descurajant, fără a cita 
înţeleptele linii ale lui Howald: „Dacă azi (cartea lui e din 
1922, nota trad.) începe să se stabilească un oarecare consens, 
întrucât epistolele a Vll-a şi a VIII-a sunt din ce în ce mai mult 
recunoscute ca autentice, iar a Vl-a e încetul cu încetul tot mai 
mult luată în considerare, aceasta nu avem să o mulţumim 
pătrunzătoarei şi harnicei munci izolate (a cutărui sau cutărui 
savant), cât mai ales faptului că de o generaţie încoace se 
poate întâlni şi la filologi un simţ mai viu al literaturii ( etwa 
lebendiges Litteraturempfinden), şi (împrejurării) că o apro¬ 
fundată cultură literar-istorică, deşi a deschis poarta unor 
anume greşeli la modă, a răspândit însă în acelaşi timp 

înţelegerea pentru irealităţile ( irrealitaeten ) creaţiunii artistice 
şi operei create de artist, fără de care orice metodă filologică e 
osândită să rămână fără rezultat. Dar încercările făcute cu 
materialul extern trebuiau să dea faliment tocmai pentru că 
aceleaşi metode erau întrebuinţate pentru a dovedi fie 
autenticitatea, fie inautenticitatea“. (Die Briefe Platons, p. 12.) 

Metodele acestea sunt într-adevăr ca un cuţit cu două 
tăişuri. Din faptul, de pildă, că unele (multe chiar) pasaje din 
scrisori semănau cu părţi din diverse dialoguri, se trăgea 
concluzia că respectiva scrisoare (şi de fapt mai toate 
reprezintă această particularitate) este imitată după dialogurile 
sau dialogul cu care semăna, ba chiar că ar fi un centon 
alcătuit din frânturi din diverse opere platonice. Aceasta era, 
ca să cităm un exemplu, părerea lui Karsten chiar despre 
epistola a Vil-a. Iată unde avea să vină într-ajutor acea cultură 
literar-istorică mai aprofundată. Şi acel simţ mai viu al 
literaturii de care vorbea Howald. Căci era, în definitiv, o 
grosolană eroare, ca, sprijinindu-te pe faptul că o anume operă 
a unui autor prezintă asemănări şi uneori repetiţii aidoma a 
unor pasaje din alte opere ale aceluiaşi autor, să decretezi că 
lucrarea în care se gă^sc asemenea repetiţii e un fals sau o 
operă apocrifă făcută de un falsariu cu fragmente din opera 
maestrului despre care se presupunea că a fost imitat. Este 
doar un fapt de curentă experienţă, pe care îl cunoaşte foarte 
bine orice scriitor, că condeiul şi spiritul în virtutea inerţiei 
alunecă să întrebuinţeze involuntar aceleaşi expresii şi, ce e 
mai grav, aceleaşi idei. Care e autorul cu o operă mai întinsă 
în scrierile căruia, dacă le studiezi cu atenţie din acest punct 
de vedere, să nu descoperi astfel de repetiţii, care nu sunt decât 
un fel de autoîmprumuturi sau de autoplagiate involuntare, de 
care orice scriitor caută să scape ca de o obsesie, dar de care 
nu izbuteşte întotdeauna să se ferească? Fraze întregi pot 

reveni aidoma sub condei şi fenomenul se poate întâlni la 
Demostene şi la Platon, care sunt cei mai desăvârşiţi prozatori 
ai literaturii attice. Iată de ce asemenea coincidenţe dintre 
scrisori - ca să revenim la tema noastră - şi între diverse 
dialoguri platonice nu ne îndrituiesc să procedăm ca un 
Karsten, de pildă, şi ca atâţia alţii, căci, precum am văzut, cu 
o asemenea metodă se poate dovedi nu numai teza pusă, ci şi 
antiteza ei. De aceea Howald recomanda acum douăzeci şi doi 
de ani să se încerce a se caracteriza diversele tipuri din colecţia 
platonică de scrisori. „Oricât de puţin stringent ar fi în sine un 
asemenea procedeu, el totuşi slujeşte poate să dea monotonei 
întrebări: autentic sau apocrif? un relief mai puternic şi să 
pregătească pentru soluţia indemonstrabilă un cadru literar 
istoric mai inteligibil" (op. cit. p. 14). 

Dacă la opiniile exprimate de atâţia privitori la autenti¬ 
citatea sau neautenticitatea scrisorilor platonice mai e oportun 
să adaug şi o opinie autohtonă, afirm că înclin să cred că pe 
lângă autenticitatea scrisorilor a Vl-a, a Vil-a şi a VlII-a 
se poate susţine, cum a făcut-o C. Ritter, şi aceea a epistolei 
a IlI-a. Ar fi poate oţios să încercăm a mai aduce argumente 
noi în favoarea ei. Şi totuşi o voi face, pentru ca cititorul să-şi 
dea seama cât de arbitrare sau subiective sunt mijloacele prin 
care se caută a se infirma valoarea acestei epistole. Iată, de 
pildă, ce scrie Souilhe, excelentul editor al acestor scrisori, la 
pagina 54 a introducerii sale: „De altfel, o simplă lectură a 
epistolei dă impresia că suntem în prezenţa operei unui retor 
care a luat ca model scrisoarea a Vil-a şi, cu ajutorul 
dialogurilor, a încercat să-şi înfrumuseţeze tabloul". întrebăm: 
De ce nu o simplă lectură, ci desigur mai multe - şi foarte 
atente - l-au convins pe un Ritter de contrariul? Nu cunosc în 
detaliu argumentaţia acestuia, dar voi căuta în cele de mai jos 


23 




ST. BEZDECHI 


să infirm unul câte unul argumentele aduse de Souilhe spre a 
dovedi apocrif ia epistolei în chestiune. 

Souilhe afirmă că grija de formă ar fi un indiciu că avem 
de-a face cu o epistolă apocrifă (vezi p. 84, sus). I s-a răspuns 
că e vorba de o scrisoare deschisă (nu e singura din această 
colecţie), care necesită altă formă decât cea cerută în cores¬ 
pondenţa obişnuită. Tot pe aceeaşi pagină va spune că e de 
mirare ca relatarea aceloraşi lucruri să se repete în două 
scrisori la un interval de câteva luni diferenţă şi apoi că ar fi 
natural ca redarea mai detaliată a evenimentelor să se găsească 
în scrisoarea presupusă anterioară (adică a IlI-a), nu în epistola 
mai târzie, adică a Vil-a. Răspundem: De ce ar fi adică curios 
ca despre un lucru care ne interesează (aici e vorba de 
reputaţia lui Platon, ponegrită în chip infam de Dionysios) atât 
de mult să ne exprimăm în mai multe scrisori decât una? 
Asupra unui astfel de subiect, în care e vorba despre apărarea 
onoarei noastre, cred că suntem înclinaţi a fi inepuizabili şi 
numai teama de a fi inoportuni pentru cititorii noştri e în stare 
să pună o frână imboldului nostru de a reveni iar şi iar asupra 
temei care ne pasionează aşa de mult. Cât priveşte observaţia 
că ar fi natural ca povestirea detaliilor să fie circumstanţiată 
în epistola posterioară, mă înscriu în fals împotriva ei pentru 
următorul cuvânt: Când observ că o calomnie despre care cred 
că ar putea fi cu uşurinţă înăbuşită sau demascată persistă 
totuşi, e firesc să insist iar şi iar asupra ei. Dacă constat că o 
primă dezminţire, despre care credeam că e suficientă să 
repare adevărul, nu-şi atinge scopul, voi fi silit să revin cu mai 
ample amănunte pentru ca să operez o mai completă 
convingere în sensul adevărului. 

Ce să mai zicem de argumentul prin care Souilhe caută să 
dovedească neautenticitatea epistolei a IlI-a prin faptul că 

autorul ei „împrumută" diverse pasaje din scrisoarea a Vil-a 
şi din diverse dialoguri platonice? Cred că am răspuns m^i sus 
la acest fel de a argumenta. Dar să revenim. De ce adică ar fi 
cu neputinţă ca în două scrisori ce tratează aceeaşi temă să 
revină aceleaşi idei uneori chiar în aceeaşi formă? Oricine a 
ţinut corespondenţă, ştie cât de înclinaţi suntem să ne repetăm. 
Asupra asemănării dintre conţinutul acestei epistole şi anumite 
părţi din scrisoarea a IlI-a nici nu mai socot că trebuie să revin, 
pentm că am spus că orice scriitor se repetă şi e natural să se 
repete şi că e foarte greu, dacă nu imposibil, să nu se repete. 
Tocmai în această repetiţie - ca să enunţ un paradox - constă 
unitatea personalităţii sale. Aşa că nici argumentul acesta nu 
poate fi valabil. Tot atât de puţin convingător e şi acela ce se 
bazează pe faptul că se insistă asupra deosebirii dintre 
diversele formule de salut în scrisori. Mie mi se pare, dimpo¬ 
trivă, foarte firesc ca un corespondent, când în corespondenţa 
sa întrebuinţează o formulă originală, să se explice; lucru e cu 
atât mai natural cu cât noua formulă nu se explică îndeajuns 
prin sine însăşi sau corespondentul vrea să insiste asupra 
sensului în care vrea să fie înţeleasă, când ea e ambiguă. 
Autorul scrisorii vrea să scoată în relief sensul filosofic sau 
etic, şi gestul acesta i se poate potrivi poate mai bine sau cel 
puţin tot atât de bine unui filosof veritabil, cât şi unui sofist. 
Socot de aceea că din insistenţa asupra formulelor de salut 
nu se poate scoate un indiciu în favoarea neautenticităţii. 
Nu vreau să stărui mai mult. îmi place să cred că rândurile de 
mai sus au avut darul să zdruncine încrederea în sistemul 
problematic de a dovedi neautenticitatea unei opere după 
criterii care, vorba lui Howald, pot tot aşa de bine sluji ca să 
dovedească şi teza contrară. 

Iată de ce cred că n-are dreptate Souilhe în privinţa 
scrisorii a IlI-a şi că ea poate fi socotită genuină, pe baza unor 
argumente cel puţin tot atât de valabile ca acelea întrebuinţate 
de cel mai proaspăt editor al acestor epistole. 


IV. CE IMPORTANŢĂ PREZINTĂ STUDIUL 
EPISTOLELOR PLATONICE ? 


întrebarea ar părea deplasată, dacă nu oţioasă pur şi 
simplu, când ne gândim că tot ce e în legătură cu acest astru 
al filosofiei europene a interesat, va interesa şi interesează 
mereu omenirea gânditoare, pentru că problemele puse de el 
sau în legătură cu el sunt mereu actuale, mereu prezente. Ca 
dovadă ne poate sluji surprinzător de bogata colecţie de lucrări 
care apar neîncetat şi care sunt cu aviditate citite chiar şi în 
aceste timpuri tulburi, ca să nu zic mai ales în aceste timpuri. 

Evident că scrisoflle platonice oferă mai întâi o impor¬ 
tanţă de ordin general, ca orice document omenesc, căci mai 
întâi de toate ele sunt documente asupra unor persoane şi 
asupra unei epoci pe care ne ajută să o înţelegem mai bine. Ce 
am fi ştiut noi despre firea şi caracterul lui Dionysios al II-lea 
fără portretul ce se desprinde din scrisorile a IlI-a, a VlII-a şi 
a VH-a? Ce am fi ştiut despre rolul lui Dion în aceste tentative 
de a scăpa Sicilia de tiranie? Trebuie să recunoaştem că foarte 
puţin, sau, ca să fim mai drepţi, mai nimic. Am pomenit fireşte 
scrisorile care sunt socotite ca genuine de majoritatea 
cercetătorilor. Evident că ele constituie piesele cele mai de 
seamă ale colecţiei. Dar importanţă prezintă şi cele apocrife 

sau socotite ca atare de cei ce le-au studiat. Dacă nu ne oferă 
documente platonice propriu-zis, ele ne oferă material prjvitor 
la Platon, la imaginea pe care urmaşii nu prea îndepărtaţi şi-o 
făceau despre acela al cărui nume începuse aproape să treacă 
în legendă, cât şi privitor la răspândirea ideilor sale în cercuri 
cât mai largi, ce le interpretau în chip atât de felurit. 

Sfaturile pe care le risipeşte în corespondenţa sa faimosul 
discipol al lui Socrate,acum când vârstaîl făcuse mai prudent, 
mai puţin entuziast, sporindu-i deziluziile, sunt pline de 
înţelepciune culeasă în contact mai direct cu realităţile 
nemiloase ale vieţii aşa cum e în realitate, nu aşa cum o vedea 
geometricul autor al Republicii. „Din principiile sale s-ar 
putea scoate o filosofie a istoriei şi cârmuitorii statelor noastre 
modeme ar avea de câştigat dacă ar medita încă asupra unora 
din intuiţiunile sale geniale şi a anumitor presentimente ale 
lui.“ (Souilhe, Notice generale, XCIX.) 

Ce să mai vorbim de ecoul pe care călătoriile lui Platon la 
Siracuza le-a stârnit în anumite cercuri ostile lui, bârfeli 
împotriva cărora trebuie să se apere cu energie filosoful născut 
dintr-o familie strălucită şi, deci, şi avută,care la moartea lui, 
după cum se vede din testamentul lăsat, era un om aproape 
sărac? Sau de portretul din scrisoarea a XlII-a, unde acest fără 
pată cavaler al prieteniei era înfăţişat ca un adulator al lui 
Dionysios, coborându-se la un rol aşa de josnic faţă de Dion, 
de acela care, după Socrate, i-a fost cel mai bun amic? 
Mahalaua (să mi se ierte acest cuvânt) literară era, cum se 
vede, destul de vie şi de activă şi la Atena, şi un aspect al 
acestei vieţi îl surprindem şi în mirificele noastre epistole. 
S-ar mai putea desprinde multe laturi ale importanţei pe care 
ne-o pot oferi epistolele în discuţie, dar ele se înţeleg de la sine. 

Mai interesant pentru noi este să degajăm din această 
colecţie, care în definitiv se reduce la o documentare asupra 

omului şi filosofului Platon, materialul filosofic ce eventual ar 
putea fi nou, sau, dacă nu, ar putea sluji ca o completare sau un 
comentariu la anumite părţi din opera autorului Legilor. 

Dar poate lucrul cel mai demn de relevat ce se desprinde 
din această corespondenţă este constatarea ce reiese indu¬ 
bitabil din scrisoarea a Vil-a (324b), că atât de subtilul 
cugetător ce se manifestă într-un dialog ca Parmenide, de 
exemplu, un aşa de mirific poet cum e cel ce se vădeşte în 
Fedru, Banchetul sau Fedon, a avut din frageda sa tinereţe 
idealul de a fi un om politic, un reformator, nu un visător sau 
un constructor de utopii. A vrut-o cu tărie şi acesta a fost visul 
vieţii sale, ce l-a obsedat până la bătrâneţe. 

Dar între temperamentul lui de artist din graţia lui 
Dumnezeu şi dintre năzuinţa lui de a ajunge un om politic era 
o discrepanţă totală, ce a constituit tragedia vieţii sale. Nu era 
făcut pentru politică acest om cu sufletul rotund ca sfera 
pitagoreicilor, fără nici o asperitare, fără curajul riscurilor 
supreme (vezi 33 ld) şi fără energia intolerantă necesară celui 
ce vrea să cioplească în chip de statuie vie o naţiune sau un 
Stat (vezi 331 b,c). Şi i-au trebuit multe înfrângeri, multe 
suferinţe şi deziluzii, flu ca să se lase de preocuparea pentru 
politică - aceasta i-ar fi fost cu neputinţă -, ci ca să renunţe la 
politica activă, adică la încercările de a înfăptui refor¬ 
mele preconizate de el. El se socotea om politic precum 
Schopenhauer se socotea anatom şi Ingres violonist. Politica 
era scopul vieţii sale şi nu degeaba în opera sa de căpetenie - 
Republica - teoria sa filosofică fundamentală e încadrată 
într-o lucrare intitulată Statul (Republica). Această operă era 
oarecum întruparea convingerii moştenite de la Socrate 
(„filosofii şi oamenii de Stat au ca singur scop - în ochii lui 
Socrate - etica individuală", Howald, op. cit., Einleitung, 41) 
şi ancorată atât de adânc în sufletul lui Platon, că „sau regii 

trebuie să fie filosofi, sau filosofii să fie cârmuitori de state", 
convingere pe care o găsim şi în scrisoarea a Vil-a, 3k26b. 
Filosof se ştia el, şi încă filosof prin har divin (încrederea pe 
care el o avea în sine în privinţa asta era totală, cum reiese din 
epistola a Vil-a şi din alte părţi); el mai avea năzuinţa să fie şi 
om de Stat sau om politic, şi aceasta nu dintr-o vană ambiţie, 
ci din dorinţa de a ferici pe contemporanii săi. Ceva din 
sufletul maestrului său, şi anume acea pasiune sinceră spre 
misionarism în folosul comunităţii politice, avea şi discipolul, 
măcar că nu era gata să meargă cu devotamentul lui pentru 
această cauză până la sacrificiul vieţii. Dacă o împrejurare pe 
care el ar fi crezut-o fericită i-ar fi oferit în vremea bărbăţiei 
sale prilejul de a-şi înfăptui practic pe un teren restrâns, cum 
erau acele poleis antice, ideile sale politice, el ar fi fost poate 
satisfăcut, şi ar fi rămas în istorie ca un Arhytas din Tarent, 
acel pitagorician înţelept şi destoinic conducător de oaste şi de 
cetate. Şi în acelaşi timp om de ştiinţă. Epistola a IX-a din 
colecţia ce ne preocupă aici, adresată acestui pitagorician de 
marcă ce era Arhytas, caută să consoleze pe acest conducător 
de Stat (polis) care, cum reiese din această epistolă, se 
plânsese lui Platon că politica îi răpeşte tot timpul şi nu mai 
are vreme să se consacre preocupărilor sale ştiinţifice pentru 
care simte o crescândă nostalgie. Unii cercetători sunt de 
părere că scrisoarea este autentică. Dacă e aşa, atunci m-aş 
întreba: Oare Platon n-a putut învăţa nimic din experienţa lui 
Arhytas, cel sătul de politică? Oare era atât de arhtiat după 
politică filosoful care, după toate tribulaţiunile la care fusese 
expus în călătoria sa, prima şi a doua, în Sicilia, mai are 
curajul la bătrâneţe să rişte o a treia călătorie la acelaşi tiran 
capricios şi îngâmfat cu care mai avusese deziluzii şi înainte? 
('ând face această a treia călătorie are presentimentul net că se 
expune iar la o aventură extrem de neplăcută, presentiment 

care s-a adeverit. Unde mai punem că bârfitorii vor fi fost gata 
şi de data asta să inventeze cine ştie ce motive dezonorante ca 
mobil al acestei călătorii ce avea să se soldeze aşa de prost 
pentru filosoful în căutarea de himere, bârfeli ale căror efecte 
nenorocosul călător le simţise din greu, de vreme ce se văzuse 
nevoit, cum am constatat mai sus, să se apere aşa de energic 
împotriva lor. Şi totuşi, repet, am da dovadă de spirit 
superficial dacă am fi aplecaţi un moment să credem că 
vanitatea îl împingea pe Platon să se aventureze în politică. 
Această vanitate dacă a avut-o şi cât a avut-o, a fost pe deplin 
mulţumită în alt domeniu: acela al filosofiei, unde se vede că 
în chiar timpul vieţii sale autorul Banchetului se bucurase de 
o glorie de care nu mai avusese parte în aşa de mare măsură 
nici un alt filosof elen. Două îmi închipui că au fost motivele 
care, ca un demon, îl împingeau pe gânditorul atenian să se 
aventureze în domeniul politic; unul nemărturisit, şi altul 
despre care el vorbeşte nu o dată în opera sa. Ca să ne oprim 
asupra celui dintâi, bănuiesc că Platon era tot aşa de obsedat 
de dorinţa sau curiozitatea de a vedea aplicate teoriile sale 
politice in corpore vivo cum este un descoperitor sau 
inventator care e chiuit de dorinţa, sau - mai precis - de 
curiozitatea de a-şi vedea realizată invenţia sa. Şi cum păţesc 
mulţi din aceştia din urmă, care nu izbutesc niciodată, fie din 
lipsă de mijloace, fie că nu inspiră încredere, fie din pricina 
invidioşilor sau a nepăsării celor chemaţi să-i ajute ca să-şi 
realizeze visul lor, adică realizarea invenţiei în practică, tot aşa 
a păţit şi Platon, ale cărui minunate proiecte sau planuri au 
rămas doar pe hârtie, fără să aibă norocul de a căpăta măcar 
un început de realizare. „O tragică lucoare va plana fireşte 
deasupra unei astfel de vieţi, întrucât jertfa - siluirea celui mai 
minunat dar cu care cineva a fost înzestrat - ni se pare nouă, şi 
în multe ceasuri grele şi celui ce aduce această jertfă, aproape 

peste putinţă de suportat. Ceea ce la Goethe, care s-a mumi¬ 
ficat într-un praeceptor mundi , s-a întâmplat într-o perioadă 
târzie a vieţii sale, când năvalnica putere din el începuse să 
sece, la Platon s-a ivit chiar la primul început al apariţiei sale 
publice, şi pricina era Socrate, încă o dovadă - şi nu cea 
mai neînsemnată - despre măreţia acestui om.“ (Howald, 
op. cit., 41.) 

Al doilea mobil, mai slab decât cel dintâi, era pornit din 
convingerea că cel ce enunţă programe noi politice nu trebuie 
să rămână un teoretician, ci să păşească la înfăptuirea lor, dacă 
nu vrea să rămână cu reputaţia că e un simplu vânător de 
himere. Şi la aceasta se mai adaugă încă un considerent foarte 
important, pe care îl găsim şi în scrisoarea a IX-a (dar mai ales 
în Republica, I, 347c), că oricât ne-ar displăcea politica în 
raport cu îndeletnicirile noastre particulare, ca preocuparea de 
anumite probleme filosofice sau ştiinţifice sau mai ştiu eu ce 
alte ocupaţii ce ne par mai atrăgătoare, e de datoria noastră să 
ne smulgem din mijlocul lor, când comunitatea ne cheamă să-i 
jertfim timpul nostru, nu numai pentru că trebuie să ne 
supunem glasului patriei, ci şi pentru că ar fi grozav de 
primejdios pentru noi să lăsăm la locurile de conducere pe 
nişte nemernici ce ne pot duce la prăpastie. 

Dar o mărturisire zguduitoare a acestui filosof e aceea 
prin care ne explică de ce a renunţat la a încerca să facă 
politică în ţara sa (330-331)*. O întrebare ce flutura pe buzele 
tuturor şi întrebare care desigur a fost pusă era şi următoarea: 
De ce Platon se străduieşte să fericească pe sicilieni (cu care, 
să nu uităm, atenienii avuseseră cu două generaţii înainte un 


* Vezi şi 325-326. 

crunt război ce lăsase amintiri aşa de amarnice atenienilor) şi 
nu vrea să facă politică în ţara sa? 

Răspunsul l-a dat Platon în epistola a Vil-a. „Omul 
înţelept, va spune el (332), când patria sa apelează la ajutorul 
său, e dator să-şi ridice glasul, dar numai dacă vorbele lui n-au 
să răsune în zadar şi nici el nu se expune primejdiei de a fi dat 
morţii. Dar să întrebuinţezi sila spre a răsturna regimul din ţara 
ta, ca să încerci să ajungi la o constituţie ideală prin 
surghiunuri şi măceluri..., asta nu! Mai bine să stai liniştit şi 
să te rogi zeilor să-ţi dea ţie şi patriei tot binele." 

Se putea o mai umilitoare recunoaştere a incapacităţii 
politice din partea filosofului, care, când e vorba de mântuirea 
patriei sale, se resemnează la a se ruga divinităţii? Am fi parcă 
iar înclinaţi să socotim ca apocrifă, ca nedemnă de Platon 
această a Vil-a epistolă, dacă atâtea alte mărturii nu ne-ar 
împiedica şi dacă această spovedanie nu s-ar confirma şi din 
alte părţi. Scuza ilustrului filosof e că şi de data asta stătea în 
faţa lui experienţa paralizantă a iubitului său maestru. Platon, 
vai, nu era un om de curaj, după cum ne-o poate confirma şi 
faptul că la moartea lui Socrate el nu se afla în Atena. Părăsise 
Capitala şi, oricât de mare mi-ar fi respectul pentru geniul său, 
cred că o părăsise de teama de a nu fi implicat în procesul 
maestrului. 

Şi totuşi, dacă gânditorul căruia îi plăcea să zăbovească 
în plaiurile azurii ale lumii ideilor se simte aşa de stângaci pe 
pământ, în lutul realităţilor ce nu vor să intre atât de uşor în 
cadrele abstracte ale planurilor sale, dacă se mişcă atât de 
greoi ca albatrosul şi are un mers ridicol, tocmai pentru că 
aripile sale vaste îl împiedică să păşească sigur printre 
muritorii pedeştri, apoi nu putem să tăgăduim că programul 
său, întrucât se menţine în limitele teoretice, e plin de adâncă 
înţelepciune şi umană toleranţă. Referindu-se la veşnicele 

revoluţii ce pustiau oraşele-state greceşti, unde continua 
succesiune la putere a celor două partide, mereu aceleaşi 
pretutindeni: partidul poporului şi acela al oligarhiei sau 
tiraniei, era invariabil întovărăşită de măceluri, de surghiunuri 
şi de asupriri de tot felul, autorul epistolei a Vil-a, adresându-se 
prietenilor şi rudelor lui Dion, care după moartea acestuia 
căutau să readucă rânduiala şi pacea în Siracuza şi în toată 
Sicilia, le spune: „Dacă înfăptuirea acestor planuri (de reformă 
şi reorganizare de care a vorbit mai sus - nota trad.) întârzie, 
iar pe voi vă înteţesc numeroasele şi variatele forme de 
revoluţii ce se ivesc în fiecare zi, atunci orice om căruia o 
divinitate prielnică i-a hărăzit o fărâmă de bun-simţ trebuie 
să-şi dea seama că nu se poate pune capăt relelor pricinuite de 
revoluţii până când partidul care a ieşit biruitor, renunţând de 
a-şi aminti de persecuţiile suferite, nu va înceta de a se 
răzbuna pe partida adversă prin surghiuniri şi ucideri în masă. 
Dimpotrivă, biruitorii, căutând a-şi impune moderaţie, să vină 
cu legi nepărtinitoare, care să nu aibă întru nimic mai mult în 
vedere interesul învingătorilor decât al învinşilor, iar faţă de 
aceştia din urmă să întrebuinţeze următoarele două mijloace 
de constrângere: ruşinea şi teama. Teama vor putea învin¬ 
gătorii s-o inspire învinşilor, dacă ştiu să-şi arate superioritatea 
puterii lor, iar ruşinea, dacă ştiu să se ridice deasupra patimilor 
de partid, arătându-se dornici şi destoinici de a se supune 
legilor pe care ei înşişi le-au stabilit. Nu există pentru un 
Stat alt mijloc de a pune capăt relelor izvorâte din revoluţii 
interne" (p. 337).* 


Aceeaşi idee o găsim şi în epistola a VlII-a (352c): „La voi în Sicilia, după 
căderea tiranului, toată lupta se duce în jurul următoarelor scopuri: un partid vrea iar să 
pună mâna pe frânele puterii, iar celălalt (democratic) să ducă până la capăt desfiinţarea 
tiraniei. în astfel de împrejurări mulţimea găseşte totdeauna că cel mai bun lucru e să faci 
duşmanilor cât mai mult rău cu putinţă, iar prietenilor, cât mai mult bine. Dar nu e deloc 
uşor ca, după ce ai făcut altora mult rău, să nu păţeşti şi tu la fel. “Vezi şi Legile, IV, 715b. 

Mijlocul acesta a fost o dată întrebuinţat la Atena, după 
căderea regimului tiranic al Celor Treizeci, când, pentru a se 
evita cumplitele vărsări de sânge şi răzbunări la care 
democraţia ajunsă acum la putere era gata să se dedea, s-a 
decretat o largă amnistie pentru toate delictele politice, cu 
sancţiuni nemiloase pentru cei care ar căuta să nesocotească 
această amnistie. Şi atenienii, aceşti oameni aşa de mobili şi 
de pătimaşi, când era vorba de politică, s-au ţinut de cuvânt. 
Probabil la această măsură se gândea Platon când a scris 
rândurile de mai sus. O dată se găsea şi el de acord cu politica 
ţării sale, pe care a combătut-o de altfel în toate ocaziile. 

Acest aristocrat din cap până în picioare era un duşman al 
tiraniei. „Nici Sicilia, spune el (epistola a Vil-a, 34), şi nici un 
alt oraş să nu fie robit unor despoţi - asta e cel puţin părerea 
mea-,ci legii, căci această robire nu poate fi nici spre folosul 
robitorilor, nici al robiţilor, nici al copiilor lor şi nici al 
feciorilor acestor copii, ba încă o asemenea încercare duce la 
pieire în orice caz. Numai nişte suflete mărunte şi nişte 
caractere josnice au obiceiul să se lăcomească la asemenea 
câştiguri trecătoare, i]jşte oameni care n-au idee de valoarea 
permanentă a binelui şi a dreptăţii atât umane cât şi divine, nu 
numai pentru prezent, ci şi pentru viitor." 

El accentuează, cum era de aşteptat din partea înte¬ 
meietorului idealismului, mai mult latura etică a vieţii. „Mai 
înainte de toate, siracuzani, acceptaţi legile care se vădesc că 
nu vă îndreaptă gândul spre bogăţii şi câştiguri. Dintre cele trei 
bunuri: sufletul, trupul şi, în sfârşit, bogăţia, să puneţi mai 
presus virtutea sufletului." 

Dar acest mare preconizator de reforme politice nu 
concepea înfăptuirea lor decât prin mijloace paşnice, şi 
anume prin persuasiune. Aşa reiese cel puţin din epistola 

a VIII-a (331), unde spune că el nu s-ar putea hotărî să încerce 
a constrânge la ceva nici chiar pe propriul său fiu, iar constrân¬ 
gerea faţă de părinţi (Patria nu e şi ea oare un părinte?) 
o socoate de-a dreptul o impietate. Mă întreb: Se poate reforma 
un Stat numai prin persuasiune? Mă îndoiesc amarnic. Pornind 
de la o asemenea premisă Platon era menit să nu izbutească 
a-şi realiza personal programul său de reforme. Şi n-a reuşit 
nici Dion, un om cu mari şi reale însuşiri de conducător, 
pentru că toleranţa faţă de adversarii săi i-a fost fatală, precum 
fatală avea să-i fie mai târziu şi unui Cezar. Dar se pare că mai 
târziu, cel puţin atunci când scria Legile, şi-a schimbat această 
părere relativ la mijloacele prin care trebuie să răspândim 
un nou program politic, sau, mai bine-zis, i-a adăugat un 
corectiv*. în cartea a IV-a a Legilor se pune întrebarea: 
Legiuitorul trebuie să întrebuinţeze constrângerea, sau la ea să 
adauge şi persuasiunea? Autorul se decide pentru această din 
urmă alternativă, dar e interesant de constatat că din cele două 
mijloace de întrebuinţat cel care eventual ar putea să lipsească 
este convingerea nu constrângerea. în orice caz, convorbitorii 
cad de acord că simplei constrângeri trebuie să i se prefere cea 
întovărăşită şi susţinută de convingere, căci legiuitorul trebuie 
să procedeze ca medicul care nu se mărgineşte să prescrie 
grăbit şi sec leacul bolii, ci şi caută să-i explice bolnavului că 
e bine pentru el să folosească acest remediu, explicându-i 
eventual în ce constă virtutea leacului recomandat. Dar ceea 
ce e mai surprinzător, în aceeaşi carte a Legilor (709e), la un 
moment dat, atenianul, care nu e decât purtătorul de cuvânt al 
autorului, fiind vorba de cel mai bun conducător al unui Stat, 
exclamă: „Daţi-mi o cetate stăpânită de un tiran", exclamaţie 


* Şi în Politicul (293c). 

care, bineînţeles, umple de mirare pe conlocutorii lui, cretanul 
şi spartanul. Dar el se explică arătându-le că pentru un Stat e 
una din cele mai mari avantaje ca în fruntea lui să se afle un 
stăpân atotputernic, pentru că unuia ca acesta îi vine uşor să 
realizeze şi cea mai îndrăzneaţă reformă. Un astfel de 
ocârmuitor poate schimba mentalitatea supuşilor în cel mai 
scurt timp. Dacă un astfel de tiran mai are norocul să aibă pe 
lângă sine un bun legiuitor, el poate să înfăptuiască reformele 
preconizate de acesta din urmă cu o repeziciune care aiurea nu 
se poate întâlni. Evident că astfel de schimbări, realizate cu o 
asemenea viteză, nu se pot înfăptui decât cu forţa. 

Nepotrivirea dintre epistola a Vil-a şi între Legile asupra 
acestui punct ne-ar putea da de bănuit şi ar fi încă un argument 
pentru cei care ar dori cu orice preţ să dovedească 
inautenticitatea şi a acestei epistole. Decât, nu e nevoie să 
mergem aşa de departe. Legile e o operă mai târzie ca 
epistolele. Intre ele, deşi nu sunt decât câţiva ani, se va fi 
operat o schimbare în convingerile filosofului, mai ales după 
experienţa lui Dion în Sicilia. Scriind rândurile de mai sus, 
pe care el le punea în gura atenianului, se va fi gândit la 
dorinţele şi nădejdile care odinioară le va fi nutrit el însuşi 
la curte tiranului Dionysios al II-lea. Şi el nu scapă prilejul de 
a da expresie şi dezamăgirii de care a fost cuprins după acea 
experienţă care s-a soldat aşa de trist. El va constata cu 
amărăciune că e cel mai rar dintre toate noroacele ca posesorul 
puterii absolute „să fie însufleţit de dragoste divină pentru 
fapta dreaptă şi cuminte". 

încheiem acest paragraf cu constatarea că în materie de 
constituţie Platon are în epistole aceeaşi părere ca şi în Legile. 
(cartea a IlI-a). După cum în epistola a VIII-a recomandă celor 
două partide din Sicilia care-şi dispută puterea o formă de 
constituţie amestecată (vezi p. 354), în care puterea regală să 

fie temperată de instituţia unui Senat şi a unor efori, ca la 
Sparta, tot astfel în cartea amintită din Legile bătrânul autor, 
pe care experienţa şi vârsta îl învăţase că nu poţi avea 
niciodată încredere deplină în forţele şi pătrunderea unui 
singur om, cere pentru Stat o constituţie temperată, care oferă 
mai multe garanţii şi e mai trainică decât formele de 
constituţie pure. 

Nepotrivirea aceasta între părerile exprimate în epistole şi 
între celelalte opere indiscutabil genuine ale gânditorului 
atenian, repet, nu trebuie să fie exploatată ca un argument 
contra autenticităţii scrisorilor, ci mai degrabă dimpotrivă. 
Autorul uneori se completează, alteori se corectează sau se 
rezumă. Tipul de scriitor ce nu se repetă niciodată şi nicăieri, 
mai ales când e vorba de o activitate literară sau filosofică aşa 
de bogată cum e aceea a discipolului lui Socrate, e un monstru 
inexistent şi imposibil psihologiceşte. 

* 

* * 

Pentru cei dispuşi să vadă în Platon mai mult filosoful 
(perspectivă într-adevăr îndreptăţită pentru că evident autorul 
Republicii e un incomensurabil gânditor faţă de rolul său de 
om politic, putem zice, ratat), va oferi desigur un interes mult 
mai mare aportul filosofic nou, ce se desprinde din această 
corespondenţă şi mai ales din epistola a Vil-a, a cărei 
importanţă e cu totul covârşitoare faţă de ceea ce ne procură 
în această privinţă celelalte epistole. 

Dar celelalte epistole se reduc la una singură, şi anume 
a Il-a, căci numai aceasta mai cuprinde material filosofic ce 
merită să fie luat în considerare. Şi încă: o cercetare atentă a 
eventualului material ce l-am putea scoate din ea ar putea să 
intereseze pe platonist în cazul că această epistolă ar fi socotită 

ca autentică, ceea ce nu e cazul. Majoritatea cercetătorilor - 
cum s-a văzut - o consideră ca apocrifă. în această ipostază 
scrisoarea noastră poate - din punct de vedere filosofic - să 
stârnească interes numai întrucât ne-ar oferi ecouri sau imagini 
mai mult sau mai puţin fidele despre înfăţişarea pe care o lua 
filosof ia platonică în anumite cercuri şi anumite timpuri. 

Nu putem tăgădui că misiva aceasta adresată tânărului 
Dionysios suscită probleme destul de importante, care însă, 
din nefericire, sunt foarte greu dacă nu peste putinţă de 
rezolvat. Epistola vorbeşte (312d) de un fel misterios de a 
scrie prin enigme anumite adevăruri sau puncte secrete ale 
doctrinei, pentru ca, în caz că scrisoarea cade în mâna unui 
profan, acesta să nu le răstălmăcească şi să le compromită, ca 
să nu mai vorbim şi de alte consecinţe poate şi mai rele. 
Pasajul trebuie pus în legătură cu cel din epistola a Vil-a 
(344c), unde se spune: „De aceea orice om serios se va păzi 
de a trata în scris probleme serioase şi de a da astfel gândurile 
sale pradă pizmei şi nepriceperii mulţimii." într-adevăr, după 
cum constată autorul epistolei a Il-a (314a), chiar doctrinele 
care spiritelor alese l^par sublime vulgului i se par ridicole, 
şi o ilustrare cam barocă a acestui fapt îl putea găsi atunci cel 
care, de pildă, constata ce înfăţişare lua în mintea lui Aristofan 
(vezi Adunarea femeilor ) reforma capitală pe care divinul 
Platon avea s-o preconizeze mai târziu în nemuritoarea 
sa Republica. Aşa că putem socoti drept corespunzând ade¬ 
vărului această ştire pe care ne-o furnizează epistola a Il-a şi 
care nu e decât un ecou al pasajului citat din epistola a Vil-a. 

Dar în legătură cu cele de mai sus se pune o altă întrebare 
mai importantă: Există o doctrină secretă a Academiei? 
Pornind de la constatarea că există un limbaj tainic, am fi 
îndreptăţiţi să tragem concluzia că există şi o atare doctrină 

secretă, esoterică, ce se împărtăşea numai unor cercuri mai 
restrânse de iniţiaţi. Termenul nu este deplasat, dacă adrrţitem, 
cum admite Howald (op. cit., 45) că scopul ultim al filosofiei 
platonice este supraraţional, adică este un mister. O scriere de 
această natură ar fi acel dialog Despre bine, care ar putea fi 
considerat ca alcătuind un fel de doctrină secretă. 

O mostră despre acest limbaj enigmatic ar constitui-o 
pasajul 312, unde e vorba de „firea întâiului 41 . „Trebuie să-ţi 
explic aceasta pe ocolite - scrie autorul epistolei a Il-a - 
pentru ca, dacă scrisoarea păţeşte ceva sau pe mare ori pe 
uscat, cel ce va citi-o să nu înţeleagă. Lucrurile stau astfel: 
Toate sunt în jurul Regelui a toate; el (acel întăi) este scopul a 
toate şi el este pricina a tot ce e frumos. împrejurul Celui de 
al doilea sunt lucrurile de-al doilea şi în jurul Celui de-al 
treilea, cele de-al treilea .“ Aceste rânduri au dat mult de furcă 
comentatorilor şi un tablou - desigur, nu complet - al 
feluritelor interpretări date acestui pasaj găsim în copioasa 
notă a lui Novotny referitoare la acest loc. Autorul ceh 
menţionează întâi tălmăcirile date din lagărul creştinilor şi 
citează pe Iustin Martirul, care vedea în aceste linii o aluzie la 
Trinitatea creştină, interpretare care - după părerea, justificată 
de altfel, a sus-numitului comentator ceh - trebuie înlăturată 
din capul locului. Aşa a văzut problema şi Eusebius şi,cu mult 
mai târziu, cardinalul Bessarion, care, fireşte, întăreau părerea 
Sfântului Iustin. Pe de altă parte, neoplatonicii, la părerea 
cărora se raliau Porfiriu şi Proclus, vedeau în acel Prim 
Principiu „Regele în jurul căruia se învârt toate 44 - Binele - şi 
acest fel de a interpreta a găsit printre moderni susţinători ca 
Steinhart, Carol Adam şi Souilhe. Pe o cale nouă în explicarea 
acestui pasaj apucă Wiegand (vezi Novotny, op. cit., p. 76), 
care afirmă că aici nu e vorba de vreo triadă teosofică, 
necunoscută nouă de aiurea, ci caută un corespondent pentru 

cele trei X-uri din ecuaţia de mai sus în elemente cunoscute 
din filosof ia gânditorului atenian. Regele de care e vorba în 
acest rebus este raţiunea umană, şi afirmaţia aceasta şi-o 
sprijină pe Fileb, 22c; al doilea element este ştiinţa, şi al treilea 
opinia (doxa). Drumul acesta a fost apoi urmat de cei mai 
mulţi dintre moderni, cu singura deosebire că au schimbat 
termenii cu alte elemente din sistemul platonic. Aşa, de pildă, 
L. A. Post socoate că primul principiu este raţiunea divină, 
care e egală cu Binele, al doilea este cugetarea (dianoia), al 
treilea, percepţia prin simţuri. Alt savant englez, Hackforth, 
susţine că acea trinitate este alcătuită din trinitatea pomenită 
în epistola a Vil-a (342a): nume, cugetare şi imagine ( onoma, 
logos, eidolon), cu deosebirea că autorul epistolei a Il-a pus în 
loc de eidolon ideea. Mai menţionăm în ultimul loc părerea lui 
Novotny, care sună astfel: Regele tuturor este Binele, ce se 
confundă cu Ideea supremă; principiul al doilea, care se referă 
la lucruri de al doilea, sunt xavoT|Td, adică cele ce se cunosc 
prin ajutorul comun al cugetării, ale cărei subdiviziuni sunt: 
ştiinţa, inteligenţa, părerea ( episteme, nous, doxa); al treilea 
element este simţirea ( aisthesis ), la care se referă cele sensibile 
(sensibilia)* . Cum ♦edem, sistemul de interpretare al lui 
Novotny este pe linia lui Wiegand şi a celorlalţi (Post, 
Hackforth), dar nu pare a fi mai satisfăcător decât al prede¬ 
cesorilor. Ar fi prudent să ne mulţumim deocamdată cu un 
semn de întrebare şi să aşteptăm o soluţie mai mulţumitoare 
de la un comentator mai norocos. 

Atât s-ar putea spune fără a risca să ne înşelăm prea mult, 
că în pasajul atât de discutat trebuie să fie vorba de chestiuni 
pe care le tratase Dionysios în faimoasa lui carte ce a stârnit 
indignarea lui Platon, carte în care se va fi vorbit despre 


Cele ce pot fi percepute cu simţurile. 

primele principii. Problema e reluată de Platon în epistola 
a Vil-a (342 a,b) şi acesta e pasajul pe care în interpretările lor 
l-au luat ca punct de plecare Wiegand şi cei ce au păşit pe 
calea trasată de el. Referirea aceasta la epistola a Vil-a este cu 
totul firească, pentru că ea e nucleul întregii colecţii. Cât de 
mult depinde epistola a Il-a de a Vil-a se vede şi din pasajul 
313a, care nu e decât ecoul celui din a Vil-a (343c). 

Problema de căpetenie pe care critica ar fi chemată să o 
rezolve când e vorba de raportul dintre scrisorile a Il-a şi 
a Vil-a ar fi să se stabilească dacă într-adevăr prima aduce 
material nou (cum reiese din interpretarea celora care 
consideră 312e ca neavând legătură cu 343c) sau dacă nu e 
decât un pastiş decolorat al epistolei a Vil-a. Pe aceeaşi linie 
cu comentatorii neoplatonici* pare a se situa şi explicaţia dată 
înaintea lor de Lucian din Samosata, care în cele trei principii 
vede ( Ikaromenippos , 9) nişte divinităţi. Pentru moment 
problema rămâne deschisă. 

Dar în epistola a Il-a mai este o frază care a stârnit uimirea 
multora, iar pentru alţii a slujit drept o dovadă de 
neautenticitate. într-adevăr, la 314c citim: „Nu există vreo 
lucrare de Platon şi nici nu va exista". Şi ca să nu se dea de 
gol, plăsmuitorul adaugă: „Ceea ce acum circulă sub acest 
nume este opera din tinereţe a lui Socrate".** Originea acestei 
fraze trebuie căutată - cum s-a arătat - în epistola a Vil-a 
341c, unde Platon spune că nu există şi nu va exista nici o 
lucrare scrisă de el asupra unui asemenea subiect. Din 
comparaţia celor două pasaje reiese evident cum falsariul 
trunchiază fraza din epistola a Vil-a spre a-i da un înţeles care 
să stârnească senzaţie. Astfel, el (dacă va fi fost singurul, căci 

* Vezi Eusebiu, Praep. evang., XI, 20, citat după Novotny, op. cit., p. 75. 

** Vezi Souilhe, N otice generale, p. L, nota. 


41 



ST. BEZDECHI 


e cu putinţă să mai fi existat şi alţii să susţină această părere) 
a încercat să ridice privitor la opera lui Platon aceeaşi îndoială 
pe care alţii, mult mai târziu, sub alt meridian, au căutat s-o 
trezească referitor la opera unui Shakespeare. Dar să nu 
exagerăm. Afirmaţia autorului epistolei a II-a nu va fi vrut 
altceva decât să fie o butadă şi cred că niciodată n-a trecut mai 
mult decât ca atare. 

Dar afirmaţia de mai sus a gânditorului atenian, de la care 
a pornit îndrăzneţul mistificator ce a scris epistola a 11-a, 
prezintă pentru noi un interes cu mult mai mare, pentru că 
pune o problemă capitală despre rostul şi valoarea scrisului în 
activitatea filosofică a lui Platon. Precum ştim, problema 
aceasta a mai fost pusă şi în Fedru (274 şi urm.) şi încheierea 
la care se ajunsese acolo era că scrisul nu slujeşte să ne înveţe 
ceea ce nu ştim, ci e doar un fel de memento pentru cel care 
ştie. Literele şi cuvintele moarte nu pot să te înveţe, pentru că 
ele nu pot să răspundă la întrebările ce le adresezi, ci rămân 
mute în rigida lor solemnitate. De învăţat putem învăţa numai 
prin cuvântul viu al maestrului. 

Aceste păreri sea#nănă cu cele din epistola a Vil-a, numai 
că aici ele sunt fundamentate mai pe larg şi în chip mai 
profund. Platon introduce în scrisoarea sa această chestiune 
în legătură cu scrierea lui Dionysios, ce se va fi intitulat - 
probabil - Despre primele principii. Mai întâi filosoful 
indignat va arăta că scrierea tiranului n-ar putea fi decât un 
plagiat. Şi nici măcar atât, pentru că în singura convorbire ce 
el - filosoful - a avut împreună cu tiranul acesta nu ar fi putut 
să-şi însuşească nişte probleme atât de fundamentale, a căror 
înţelegere cerea multă reflexiune, meditare şi timp. Apoi - last 
notleast - asemenea adevăruri (mai bine-zis: intuiţii) nu se pot 
pune în formule şi nici nu se pot fixa în scris. 

Ca să lămurească acest lucru, Platon va explica procesul 
cunoaşterii, alcătuit, cum putem vedea din textul scrisorii a 
Vil-a (342b şi urm.), din cinci elemente, dintre care cele patru 
dintâi slujesc ca o scară pentru a ajunge la cunoaşterea celui 
de-al cincilea, care este lucrul într-adevăr cognoscibil şi real 
(adică ideea). Numele (obiectului de a cărui natură căutăm să 
ne dăm seama, spre a putea ajunge la prototipul sau ideea lui), 
definiţia lui, operată prin cuvinte, adică alte nume, apoi 
imaginea materială, iată atâtea elemente extrem de labile prin 
care căutăm să fixăm şi să comunicăm şi altora cunoaşterea 
unui ce permanent, fix şi neschimbător, cum e ideea. Dacă mai 
adăugăm la acestea şi cealaltă fază a procesului cunoaşterii 
prin ajutorul sau al ştiinţei conceptuale sau al intuiţiei sau al 
opiniei adevărate, ne putem da seama cât de grea este această 
operaţie. E ca şi cum ai căuta să împuşti dintr-un tren cu mare 
viteză o pasăre ce zboară prin văzduh cu cea mai mare iuţeală. 
Iată de ce, va spune Platon, adevărata ştiinţă, şi mai ales 
filosofia, nu se poate fixa în scris şi cu atât mai puţin comunica 
prin acest mijloc amăgitor. Dar nu numai atât: dificultatea 
creşte când ne gândim că, deşi dintre cele două laturi cu care 
se prezintă cunoaşterii noastre orice lucru, şi anume latura 
esenţei sale şi apoi aceea a accidentelor, a însuşirilor sale, 
sufletul vrea să cunoască esenţa, nu însuşirile, care sunt un 
indiciu al individualităţii sale materiale, totuşi cele patru 
elemente ale cunoaşterii de care vorbeam mai sus ne oferă, 
ne îmbie oarecum latura calitativă a obiectului în studiu, 
nu esenţa lui, şi asta tocmai din pricina înrudirii ce există 
între labilitatea acestor elemente şi aceea a însuşirilor sau 
accidentelor ce afectează lucrul ca obiect individual. Or, 
tocmai aceste însuşiri umbresc pentru noi cunoaşterea lucrului 
în sine, ca idee. 

O interpretare foarte izbutită a acestui proces ne-o 
înfăţişează, pornind de la exemplul cu cercul, dat de Platon, 
E. Hoffmann în lucrarea sa Sokrates; citez mai jos cuvintele 
lui după Howald (vezi op. cit., 34): „Existentul ( das Seiende ) 
în sine izolat, de exemplu cercul în sine, reprezintă aici lumea 
ideilor; cuvântul cerc, considerat ca simplu sunet, reprezintă 
opoziţia principală cu lumea ideilor: lumea spaţiului. însă 
amândouă aceste lumi sunt legate prin participare ( methexis)\ 
la mijloc între ele stă expresia materială a cercului desemnat, 
care participă şi la lumea ideilor şi la aceea a spaţiului. 
Ca legătură ( syndesmos ) între ele vine continuul (to synehes ): 
între cercul sensibil, pe de o parte, şi între cuvânt şi idee, 
pe de altă parte, intervine iarăşi câte un ce intermediar 
(meson ), acolo definiţia exprimată sensibil în sunete, aici 
(în lumea ideilor) reprezentarea conceptuală ( gedankliche ) 
în suflet. Astfel, cele cinci existenţe alcătuiesc de jos în sus o 
serie continuu ascendentă. 

Distanţa dintre lucrul ideal şi expresia lui în cuvinte sau 
definiţii este cam aceeaşi cu cea care desparte ideea în sine de 
obiectul sensibil, case caută s-o întrupeze, dar, vai, cât de 
imperfect! Sau, ca să întrebuinţez un exemplu platonic, 
distanţa e ca aceea dintre cercul ideal, matematic, şi între ima¬ 
ginea lui sensibilă, care se reduce de fapt la o succesiune de 
linii drepte menite să redea linia curbă prin excelenţă, cercul! 

Pasajul cuprins în paginile 341-345, ce aduce o con¬ 
tribuţie aşa de preţioasă la capitolul teoriei cunoaşterii 
după Platon, pasaj care, în treacăt fie spus, stârnea dispreţul 
lui Karsten şi pe care Ritter îl socotea ca interpolaţiunea unui 
discipol nedibaci - vezi Souilhe, Notice, XLIX -, ne prezintă 
în seria lor patru trepte de cunoaştere, care sunt puse pe 
aceeaşi linie cu obiectul cunoaşterii. 

Dar rezultatul obţinut prin străbaterea acestor etape nu ne 
duce în chip necesar la adevărata cunoaştere, ci ne dă mai 
degrabă o cunoştinţă aproximativă, superficială. (Vezi 
Souilhe, loc. cit., p. XLIX.) 

Concluzia destul de descurajantă ce se desprindea din 
acest rezultat era că ştiinţa nu se poate comunica, şi nici nu se 
poate învăţa din cărţi, căci cărţile, ca şi cuvintele din care sunt 
alcătuite, sunt doar nişte stimulente ale spiritului, un fel de 
memento spre a te ajuta să scoţi la suprafaţa conştiinţei 
anumite probleme sau idei. Aşa se explică şi declaraţia ciudată 
la prima vedere a filosofului atenian, care în Timeu (28c) va 
spune că „a descoperi pe Făcătorul sau Ziditorul acestui 
Univers este lucru tare greu, dar după ce l-ai descoperit, este 
peste putinţă ca să-l împărtăşeşti (să-l faci cunoscut) tuturor", 
afirmaţie care seamănă atât de mult cu cea făcută odinioară de 
sofistul Gorgias, când se exprimase despre aceeaşi problemă. 

Ei, dar atunci cum căpătăm adevărata cunoştinţă sau 
ştiinţă? Răspunsul îl găsim în celebrul alineat din 341c: 
„Despre acest subiect eu n-am scris niciodată nici o scriere şi 
nici nu voi scrie, căci el nu se lasă cuprins în cuvinte ca alte 
învăţături, ci numai după ce te-ai familiarizat cu el multă 
vreme, trăind oarecum cu el laolaltă, adevărul răsare în suflet 
pe neaşteptate, cum ţâşneşte lumina din focul aprins şi se 
hrăneşte singură". Oare greşim când numim intuiţie acest 
proces de natură oarecum mistică? Cred că nu. în definitiv la 
capătul neobositelor şi foarte grelelor exerciţii de dialectică de 
care autorul lui Parmenide ne dă atâtea probe în opera sa, 
uneori, şi nu toţi, ci numai unii, dau de adevăr, care nu e un 
rezultat direct al acestor exerciţii, ci alături de ele, sau în 
atmosfera lor, în modul arătat mai sus. Aşa că am înţelege 
greşit filosof ia lui Platon, dacă am vedea în ea doar latura 
raţionalistă. Aceasta reiese cel puţin din scrisoarea a Vil-a. 

Am spus că de lucrul în sine, de idee, nu dau în mod 
necesar toţi câţi se supun acelui laborios antrenament dialectic. 
Şi cu acest prilej s-ar putea spune: „Mulţi chemaţi, dar puţini 
aleşi". Intr-adevăr, slujitorii duhului, căutătorii ideii, adică ai 
adevărului ultim, trebuie să împlinească multe condiţii: ei cată 
să aibă o excelentă ţinere de minte, să fie stăruitori pe calea 
începută, să aibă un suflet pur, dezinteresat, pătruns de 
afinitate pentru principiile pe care le caută, pentru că numai 
cine are un suflet drept sau frumos poate prin această afinitate 
să dea cândva - dacă zeii îi sunt favorabili sau dacă graţia 
divină se coboară peste el - de frumosul, binele şi adevărul 
ultim. Pentru a cuceri aceste supreme bunuri trebuie o 
adevărată asceză, şi asceză înseamnă exerciţiu neîntrerupt, în 
care punem la contribuţie toate cele patru drumuri indicate în 
scrisoarea a Vil-a şi nu numai unul câte unul, ci toate patru 
împreună. Şi repet: aceasta nu ne garantează totdeauna 
rezultatul. Exerciţiile dialectice, conduse pentru ele însele, 
ducând uneori la elucidarea unei probleme puse, alteori 
lămurind numai o parte, sau terminând în chip negativ, cum 
vedem în multe dialoguri, au de scop doar să creeze acea 
atmosferă spirituaM în care se poate întâmpla minunea, 
misterul cunoaşterii ultime. Deci rolul dialecticii în atingerea 
scopului urmărit este acela de exerciţiu spiritual, sau, cum se 
exprimă Howald (după părerea mea cel mai bun comentator 
al scrisorii a Vil-a), aceste exerciţii au acelaşi rost pe care îl 
aveau - şi îl au încă în unele mistere orientale - dansul 
ameţitor ce te face să-ţi pierzi conştiinţa, sau rostul pe care, 
poate într-o măsură mai mică, îl are rugăciunea sau meditaţia 
în viaţa misticului ce aşteaptă viziunea mântuitoare. (Vezi 
op. cit., 43^14.) 

Şi cunoştinţa nepreţuită la care ai ajuns pe această cale nu 
trebuie azvârlită în cele patru vânturi. Prea ar fi expusă la 

deformări, la interpretări greşite, dacă nu primejdioase, sau la 
înfumurarea unor neghiobi superficiali, cum era şi Dionysios, 
pentru care ştiinţa e un mijloc de reclamă, nu de mântuire a 
sufletului. 

Acum ne e mai uşor să înţelegem de ce nu se pot scrie sau 
comunica primului venit fără pregătirea necesară aceste trăiri 
aşa de intime ale sufletului nostru şi nici nu se pot preda ca 
orice altă ştiinţă obişnuită. Căci ea nu se poate revărsa din 
sufletul unuia mai învăţat în sufletul sau spiritul unui ucenic 
neînvăţat cum torni lichid dintr-un vas plin într-unul deşert, 
învăţăturile mântuitoare de suflet de care vorbeşte gânditorul 
atenian nu se pot comunica nici primi în chip pasiv. Oricât de 
bun şi de mare ar fi maestrul, el n-are decât rolul de trezitor, de 
stimulent faţă de sufletul ciracului. Oricât de bun ar fi 
amnarul, dacă cremenea e de proastă calitate, scânteia nu iese. 
De aceea n-a izbutit Platon să trezească pe tiranul din 
Siracuza. Numai când între dascăl şi cirac este acea afinitate 
necesară, ce exista, de pildă, între un Socrate şi fiul lui 
Ariston, se întâmplă minunea. 

Din cele de mai sus pare a se desprinde concluzia că 
intuiţia este instrumentul ultim şi singur cu ajutorul căruia 
putem să descoperim ştiinţa, adevărul, ideea, acel al cincilea 
element din seria amintită. în orice caz, asupra acestui instru¬ 
ment de cunoaştere insistă Howald în excelentul său studiu, 
din care reiese că e vorba aici de o doctrină oarecum esoterică, 
necunoscută din alte scrieri ale maestrului. Şi la interpretarea 
aceasta îl îndreptăţeşte pe Howald pagina 343 a, b, c din 
scrisoarea de care ne ocupăm. 

Souilhe însă e de părere contrară, când, rezumând 
observaţiile sale asupra chestiunii (vezi Notice, LV), spune că 
în epistola a Vll-a nu găsim o doctrină „esoterică, mai mult 
sau mai puţin misterioasă şi cu totul străină de maniera lui 

Platon". Opinia lui se poate perfect justifica, dacă ne referim 
la fraza cât se poate de limpede ce ne autorizează să tragem 
încheierea că adevărul se poate găsi şi pe cale pur dialectică, 
raţională. Iată fraza în chestiune: „Parcurgerea acestor grade 
de cunoaştere (vezi 342 a,b), făcută de jos în sus şi de sus în 
jos, de la unul la altul, abia cu multă trudă poate zămisli 
ştiinţa, dacă şi îndrumătorul şi şcolarul sunt elemente de rasă“ 
(343e). E adevărat că traducerea dată de subsemnatul părţii 
finale a acestei fraze se deosebeşte fundamental de toate 
traducerile existente, care interpretează aici: poate zămisli 

ştiinţa a ceea ce e bine creat în sufletul unui om bine creat“ 
(Howald), dar acest detaliu nu influenţează valoarea în sine a 
afirmaţiei că din acest pasaj reiese limpede că cunoştinţa sau 
acea ştiinţă a lucrului în sine sau, mai bine-zis, a adevărului 
sau principiului ultim, care nu poate fi decât binele, se poate 
căpăta, cu greu, e adevărat, dar totuşi, şi pe cale raţională sau 
dialectică. 

Se pare, deci, că fiecare din cei doi savanţi în parte are 
dreptate, dar dreptatea completă nu e de partea nici unuia. Din 
lectura atentă a scrisorii reiese - după cât văd - că sunt două 
căi de cunoaştere: una cea pe cale intuitivă, rezervată câtorva 
aleşi, şi cealaltă, cea raţională, căpătată pe calea dialecticii. 
Paragraful b din pagina 344e categoric în acest sens. Şi încă 
ceva: risc să afirm că în spiritul autorului cunoaşterea pe cale 
raţională se raportă la rezultatul obţinut pe calea dialecticii, iar 
cea intuitivă se poate pune în legătură cu mijlocul de expresie 
realizat pe calea mai înflorită şi mai poetică a mitului. Acesta 
din urmă constituie elementul joc al discuţiei sau scrierii 
filosofice, care exprimă într-un chip aproximativ ceea ce e aşa 
de greu de redat prin mijloacele imperfecte şi grosolane ale 
limbajului. 

Şi acum, ca să trecem la altă problemă, amintim că s-a 
făcut de mult apropierea între acest pasaj fundamental al 
epistolei a Vil-a (343-345) şi între cel din Legile, cartea a X-a, 
895d,e. în primul e vorba de cele cinci elemente ale cunoaş¬ 
terii, care în pasajul din Legile se reduc la trei: numele, defi¬ 
niţia şi esenţa (lucrul în sine), care corespund respectiv celor 
de la numerele 1,2 şi 5 din elementele specificate în scrisoare. 
Cum le putem pune de acord? Spre a răspunde la această 
întrebare, trebuie să stabilim - ceea ce e foarte greu - data 
relativă a celor două scrieri. Pentru Novotny epistola e scrisă 
în 352; Souilhe o pune ceva mai înainte, adică la 354. Ei însă 
nu se explică privitor la datarea în raport cu Legile. Howald 
crede hotărât că scrisoarea e mai târzie ca Legile. Ceilalţi doi 
savanţi citaţi mai sus par a lăsa să se întrevadă, din modul cum 
o datează, că pun scrisoarea înaintea Legilor şi credem că ei 
au dreptate, căci după părerea aproape unanimă Legile au fost 
ultima scriere, lăsată neterminată, a marelui gânditor grec. 
Dacă admitem acest fel de a data, atunci soluţia, nu prea 
fericită, poate, prin care am căuta să punem de acord cele două 
tablouri despre etapele pe care trebuie să le parcurgem spre a 
ajunge la cunoştinţa principiului ultim, au fost făcute spre a 
sluji unor împrejurări anume. într-adevăr, în scrisoare, unde 
era vorba să explice de ce nu putem pune în scris substanţa cea 
mai intimă a gândurilor noastre în legătură cu problema 
cunoaşterii şi, indirect, cu cartea lui Dionysios, era nevoie de 
o prezentare mai amplă şi mai circumstanţială a procesului 
cunoaşterii; în Legile, lucrurile stând altfel şi problema în 
discuţie fiind alta, prezentarea acestui proces se putea face mai 
sumar. Fireşte că explicaţia pe care o dă Howald în lucrarea 
aşa de des citată de noi (vezi p. 55), explicaţie subtilă şi intere¬ 
santă, e cu totul alta. Dar ea nu mi se pare prea convingătoare. 

Mult mai interesantă este în această revelatoare epistolă 
analiza psihologică a procesului ce are loc cu prilejul unei 
discuţii de natură filosofică, sau, ca să fim mai precişi, unei 
discuţii unde se caută adevărul asupra unei probleme. 

în 343c, d ni se spune că atunci când discuţia se menţine 
pe terenul şi în cadrul acelor patru dintâi elemente specificate 
în 342b, fie că întrebăm noi sau răspundem la întrebările 
altora, convorbirea se mişcă pe un câmp comprehensibil, sau, 
cum spune Platon, „nu ne facem de râs unii în faţa altora", şi 
el adaugă că ne complăcem a zăbovi pe acest teren al celor 
patru elemente, din pricina proastei noastre educaţii. De ce 
„proaste"? Pentru că acele patru trepte sau etape ne menţin în 
domeniul accidentelor lucrului sau obiectului în discuţie, care 
alcătuiesc însuşirile lui şi nu ne pot furniza un răspuns decât 
la întrebarea secundară şi lăturalnică: de ce fel sau cum e 
obiectul pe care-1 cercetăm? Ele ne menţin în apariţia 
simţurilor înşelătoare, şi cu toate astea asupra lor ne putem 
uşor înţelege, căci controlul (cel puţin în aparenţă) este mai 
uşor. Dar când e vorba să răspundem privitor la esenţa 
lucrului, adică să n^menţinem în cadrul celei de a cincea 
etape, atunci orice limbut cu oarecare îndemânare ne poate 
încurca, şi impresia pe care o facem cercului de auditori ce stă 
şi ascultă este lamentabilă, pentru că interlocutorul nepriceput 
va menţine discuţia în domeniul celor patru elemente ce pot 
oferi un răspuns la întrebarea cum ?, nu la întrebarea infinit 
mai dificilă: Ce este în ultimă instanţă acel obiect despre care 
discutăm? Limbutul superficial va rămâne cu triumful lui 
aparent, iar adevăratul filosof, cel preocupat de esenţa ultimă 
şi intimă a lucrului, va rămâne ridicol în stângăcia lui. E şi 
firesc să fie aşa, va observa Platon, pentru că cel ce pluteşte 
prin azurul ideilor, aşa de greu accesibil omului de rând, când 

se coboară pe pământ va păţi - ca să repet admirabila imagine 
a lui Baudelaire - ca albatrosul ce nu-şi poate folosi .mag¬ 
nificele lui aripi. „Şi astfel de auditori nu ştiu că nu sufletul 
vorbitorului (în speţă: al adevăratului filosof) sau al 
scriitorului e demascat ca ignorant, ci fiecare din cele patru 
elemente e arătat ca defectuos în însăşi fiinţa lui“, pentru că 
cu mijloacele puse la dispoziţie de acestea nu se poate formula 
un răspuns comprehensibil pentru mintea omului de rând. 
Era şi fatal, deoarece discuţia a fost deplasată din domeniul 
„ce“-ului în acela al „cum“-ului. în asemenea cazuri filosoful, 
spre a indica măcar pe departe şi vag natura ultimă a lucrului 
în sine, se va refugia cel mult în împărăţia mitului. Şi încă în 
cele mai multe cazuri discuţia nu-şi va ajunge ţinta şi pentru 
că conlocutorii nu-s animaţi de dorinţa curată de a afla 
adevărul, ci de a obţine un mărunt triumf personal. Acest 
element egoist, duşmanul de moarte al fecundului Eros, ce 
trebuie să prezideze la asemenea discuţii, va ucide în germen 
fătul minunat ce trebuia să se nască: adevărul sau ideea. 

Aşa stând lucrurile şi aşa de imperfecte fiind mijloacele 
verbale sau schematice chemate să înfăţişeze acel sau acele 
principii ultime spre care năzuieşte cu sete orice suflet cu 
adevărat filosofic, nu e de mirare că gânditorul ce-şi dă seama 
de acest lucru nu va scrie „părerile sale despre probleme 
serioase, ca să nu se expună a le da pradă nepriceperii 
invidioase a vulgului". 

Iată problemele filosofice pe care le tratează această 
epistolă atât de importantă pentru cunoaşterea gândirii 
platonice. S-a spus de către unii critici, cum e Karsten, că stilul 
imposibil în care e scrisă ne interzice să o atribuim 
discipolului lui Socrate. Dar când porneşti la studierea ei 
călăuzit de o idee preconcepută despre inautenticitatea ei, cum 

a făcut criticul sus-menţionat, e natural să ajungi la asemenea 
concluzie. Cei care au cercetat-o însă cu duhul dragostei au 
ajuns, cum am văzut, la altă încheiere. Apoi nu trebuie să 
pierdem din vedere că altfel va scrie la vârsta de peste 
şaptezeci de ani acela care când era în floarea vârstei şi la 
apogeul creaţiei sale artistice ne-a dat Republica', Fedru, 
Symposion. Scrisului său din ultima vreme i se pot aplica 
cuvintele din scrisoarea apocrifă* platonică adresată lui Filip: 
„Să nu vă închipuiţi că această epistolă are alt scop decât să 
răspundă prieteniei voastre şi că aş avea de gând să fac paradă 
de elocinţă. N-am ajuns la acel hal de nebunie să nu-mi dau 
seama că de aici înainte nu voi mai fi în stare să scriu lucruri 
mai bune decât acelea publicate de mine odinioară, acum când 
sunt aşa de departe de vârsta viguroasă şi când, publicând o 
operă mai mediocră, mi-aş căpăta o reputaţie cu mult mai 
prejos decât aceea de care mă bucur acum printre voi“.** 

Dar acest neajuns, adică acest stil mai neîngrijit, mai 
spontan, plin de anacolute şi repetiţii, are avantajul că ne 
prezintă gândirea filosofului în haina ei cea mai simplă şi cea 
mai transparentă. Howald a făcut o foarte justă observaţie 
(op. cit., 39) când a spus că faptul că din această scrisoare 
lipseşte ironia, cu tot cortegiul ei de camuflaje şi travestiri ale 
gândului platonic ce ne dă atât de furcă atunci când e vorba să 
scoatem dintr-un dialog adevăratul gând al filosofului, ne 
uşurează considerabil interpretarea şi ne dă garanţia că de data 
asta putem surprinde gândul vestitului cugetător în toată 
goliciunea sa. 


* E vorba de scrisoarea a IlI-a, pe care unii o consideră autentică. Vezi Souilhe, 
op. cil., Notice generale, XX, nota 2. 

** Tradusă după Souilhe, op. cir., loc. cit. 

Epistola a Vil-a cuprinde nu puţine aluzii care sunt tot 
atâtea comentarii la pasajele înrudite cu ea din Legile, 
Republica, Fedru, Cratylos, Parmenide. Aceste aluzii, în loc 
să fie împrumuturi stângace, cum s-a spus adesea, nu sunt 
decât gânduri scumpe asupra cărora filosoful revine iarăşi şi 
iarăşi: ele sunt o garanţie mai mult că avem de-a face cu o 
epistolă autentic platonică. Un retor imitator ar fi avut grijă să 
ne dea o proză mai şlefuită, mai elegantă, şi o compoziţie mai 
atentă, nu de alta, dar ca să facă de ruşine... prestigiul de 
inegalabil prozator al lui Platon. Ce să mai vorbesc de patosul 
ce respiră din toată această piesă, care nu poate izvorî decât 
din sufletul unui om care a trăit intens o viaţă întreagă aceste 
probleme aşa de pasionante? Şi cine putea apăra cu atâta 
căldură memoria lui Dion şi reputaţia Atenei şi a Academiei, 
decât acela care era direct în cauză? 




Conspect despre data când au fost scrise diversele epistole şi 
despre evenimentele la care se face aluzie în ele 

(după Novotny) 


Anul î.Ch. 

427 

Naşterea lui Platon 

409 

Naşterea lui Dion 

405 

Dionysios cel bătrân ajunge tiran în Siracuza 

404/3 

Cei Treizeci de tirani sunt stăpâni pe Atena 

399 

Moartea lui Socrate 

388/7 

Prima călătorie a lui Platon în Sicilia 

367 

Moartea lui Dionysios I şi a doua călătorie a lui 
Platon în Sicilia 

366 

Data la care s-a scris epistola a XlII-a* 

365/359 

Domnia lui Perdiccas în Macedonia: data 

scrisorii a V-a 

364 sau 363 

Data scrisorii a Il-a 

361/360 

A treia călătorie în Sicilia a lui Platon 

cca 358 

Data scrisorii a IlI-a 

357 

Dion afiinge stăpân pe Siracuza 

cca 356 

Data scrisorii a IV-a 

354 

Anul uciderii lui Dion 

353 

Hipparinus ajunge stăpân pe Siracuza 

cca 352 

Data scrisorilor a VII-a** şi a VUI-a 

351 sau 350 

Uciderea lui Hipparinus 

cca 350 

Data scrisorii a Vl-a 

347 

Moartea lui Platon 


* Nu trebuie să uităm că Novotny socoate autentice toate scrisorile, afară de prima. 
Cei ce consideră epistola a XllI-a apocrifă, o datează mai târziu. Observaţia aceasta se 
aplică şi celorlalte epistole socotite neautentice. 

** Souilhe, precedat de alţii, afirmă (pe drept cuvânt, cred) că epistola a Vil-a e 
cea mai veche din toate. 

Platon lui Dionysios, noroc. 

în lungul interval de timp pe care l-am petrecut în 
societatea voastră 1 , unde mi se încredinţase rolul de sfetnic 
mai presus de oricare altul, în vreme ce voi trăgeaţi foloasele, 
eu răbdam (cu tărie)* ponegririle, ce erau destul de grele, 
pentru că ştiam că nu voi face impresia că am fost complice 
măcar la una singură din cruzimile săvârşite de voi. Mărturie 
îmi stau toţi cei care au colaborat la politica voastră, cola¬ 
boratori dintre care pe nu puţini i-am ajutat, scăpându-i de 
marile pedepse ce-i aşteptau. 

După ce adesea mi-aţi încredinţat ca unui stăpân absolut 2 
paza cetăţii voastre, am fost concediat mai ruşinos decât se 
cuvenea chiar unui cerşetor, cu porunca să pornesc pe mare, 
poruncită mie care am petrecut atâta vreme în tovărăşia 
voastră! 

Eu, cât mă priveşte, mă voi gândi să-mi aleg un fel de 
viaţă mai depărtat de oameni 3 , iar tu. 

Tiran cu-atâta faimă, trăi-vei singurel 4 . 

Bakheios 5 , care-ţi va remite scrisoarea, îţi aduce suma 
„grozavă" pe care mi-ai trimis-o 6 pentru plecare: ea nu ajunge 


Adaosul traducătorului. 

nici pentru drum şi nu e bună nici pentru altă treabă. Ea ţi-ar 
aduce cea mai mare necinste ţie, dăruitorului, şi nu mai puţină 
mie, dacă aş primi-o. Aşa că n-o primesc. Pentru tine e totuna 
să dai sau să primeşti o sumă aşa de meschină. Deci, când vei 
căpăta-o, „cultivă" cu ea pe altul dintre intimii tăi, ca şi pe 
mine, căci pe mine m-ai „cultivat" destul! 

Cât mă priveşte, e timpul potrivit să-ţi citez versul lui 
Euripide: când vei vedea că se năruie totul împrejurul tău, 
Dori-vei s-ai alături un om (cum am fost eu). 
încă vreau să-ţi mai aduc aminte că mai toţi tragicii, când 
introduc în scenă un tiran ce se prăvăleşte sub cuţitul 
asasinului, îl fac să exclame: 

310 Mă sting, sărman de mine, de prieteni părăsit 1 , 

şi nu înfăţişează nici unul care să fi murit din lipsă de bani. Şi 
următorul fragment de poemă nu pare lipsit de tâlc pentru 
oamenii cuminţi: 

Nici aurul strălucitor, aşa de rar 8 
în viaţa muritorilor făr-de nădejdi, 

Nici diamantul şi nici paturi de argint 
Nu ne iau ochii când le-asemănăm 
Cu preţul ce îl ăfe un om de seamă. 

Nici ale-ntinselor moşii mănoase holde 

Grele de roadă nu plătesc atât 

Cât cugetul unit al oamenilor de ispravă. 

Rămâi cu bine şi încredinţează-te că te-ai purtat aşa de rău 
cu noi; asta te va face să te porţi mai bine cu alţii. 

Am auzit de la Arhedemos 9 că, după părerea ta, ar trebui, 
privitor la tine, să păstrez tăcerea nu numai eu, dar şi prietenii 
mei să nu facă sau să spună ceva care te-ar indispune. Scoţi 
din această interdicţie numai pe Dion 10 . Vorba aceasta 
„exceptezi pe Dion“ înseamnă că eu nu-mi stăpânesc prietenii. 
Ei, dacă aş fi eu tot aşa de stăpân pe ceilalţi, pe tine şi pe Dion 
(cum sunt stăpân pe prietenii mei), cu mult mai multe foloase 
ne-am alege şi noi şi restul Greciei. Asta e credinţa mea. 
Acum, însă, ceea ce constituie valoarea mea stă în faptul că 
viaţa mea e conformă principiilor (de care mă conduc). Iţi 
spun acestea pentru că ştirile date ţie de Kratistolos 11 şi 
l’olyxenos 12 nu sunt serioase. Se zice că unul dintre ei ţi-ar fi 
spus că mulţi din cei ce se aflau în societatea mea la Olympia 
le-ar fi vorbit de rău. Poate că are un auz mai ascuţit ca al meu; 
cu n-am auzit nimic. De aici înainte, după părerea mea, trebuie 
să adopţi procedeul următor: când unul umblă cu astfel de 
vorbe despre unul dintre noi, să mă întrebi prin corespondenţă. 
I'ii sigur că nu voi şovăi să-ţi spun adevărul fără sfială. 

Situaţia noastră, a unuia faţă de celălalt, e următoarea: 
persoanele noastre sunt cunoscute - ca să zic aşa - de toată 

suflarea grecească şi tot astfel sunt notorii legăturile dintre noi. 
Şi să nu pierzi din vedere că ele nu vor fi uitate nici în viitor 13 : 
atât de numeroşi sunt cei la care se păstrează tradiţia despre o 
astfel de prietenie care n-a fost nici scurtă, nici moderată. 
Ce vreau să zic cu asta? Te voi lămuri luând povestea de la 
început. Puterea şi înţelepciunea sunt făcute prin firea lor să 
se întâlnească la un loc; ele se caută întotdeauna, se urmăresc 
şi se strâng la un loc; pe urmă şi oamenilor le face plăcere să 
vorbească de acest lucru ori să audă pe alţii vorbind, fie în 
311 adunări particulare, fie în poezii. Aşa, de pildă, când se 
vorbeşte de Pausanias Lacedemonianul şi de Hieron 14 , 
oamenii pomenesc bucuros de tovărăşia lor cu Simonide, cât 
şi de faptele şi vorbele rostite de acesta faţă de ei. Ei 
obişnuiesc să slăvească la un loc pe corintianul Periandru 15 cu 
Tales milesianul, pe Pericle cu Anaxagora, şi tot astfel pe 
Cresus şi pe Solon ca înţelepţi faţă de Cirus, ocârmuitorul de 
popoare. Poeţii, la rândul lor, luându-se după aceste pilde, pun 
la un loc numele lui Creon cu al lui Tiresias 16 , pe al lui Minos 
cu Polyidos 17 , pe al lui Agamemnon împreună cu al lui Ulise, 
Nestor şi Palamede, şi, după părerea mea, tot astfel primii 
oameni au apropiatfcam în acelaşi raport, pe Prometeu de 
Zeus; pe unii din aceştia îi cântă poeţii ca să ne arate duşmănia 
dintre ei, alteori ne înfăţişează prietenia altora; pe unii ni-i 
arată când ca duşmani, când ca prieteni între ei, uneori trăind 
în bună înţelegere, alteori, în discordie unii cu alţii. îţi spun 
toate astea cu intenţia de a-ţi arăta că o dată cu moartea noastră 
nu vor fi trecute sub tăcere şi legăturile dintre noi. Aşa că e de 
datoria noastră să avem grijă de ele. Trebuie, pe cât se vede, să 
ne îngrijim şi de viitor 18 , căci se întâmplă, prin firea lucrurilor 
oarecum, ca tocmai oamenilor celor mai josnici să nu le pese 
deloc de acest lucru, pe când oamenii cei mai cumsecade îşi 
dau toată osteneala ca să lase în urma lor faima unui bun 

renume. Ceea ce pentru mine este o dovadă că răposaţii au 
oarecum un fel de sentiment 19 pentru cele ce se întâmplă pe 
lumea asta: sufletele cele mai curate, printr-un simţ profetic, 
ghicesc că aşa este, pe când cele mai stricate tăgăduiesc acest 
lucru; decât, prorocirile oamenilor divini au mai multă 
greutate de ale celor de rând. 

Ci eu socot că dacă acelora de care am pomenit mai sus 
le-ar sta în putere să îndrepte felul legăturilor (pe care le-au 
avut aici pe pământ) şi-ar da din răsputeri osteneala ca să-şi 
creeze o reputaţie mai bună ca aceea de acum. Şi, vezi, nouă 
încă ne stă în putere, cu ajutorul divinităţii, să îndreptăm şi cu 
fapta şi cu vorba ceea ce în relaţiunile noastre dinainte a fost 
greşit. Căci o afirm sus şi tare: părerea adevărată pe care 
lumea şi-o va face despre filosofie va atârna de felul cum 
ne-om purta noi: dacă noi vom fi oameni de ispravă, părerea 
lor (a oamenilor) despre filosofie va fi mai bună; dacă, însă, 
vom fi oameni de nimic, ei vor avea despre ea o părere tocmai 
dimpotrivă. Cată, deci, să fim cu băgare de seamă asupra 
soartei filosofiei. Făcând astfel, ne vom împlini cea mai sfântă 
datorie; nesocotind acest lucru, ne facem vinovaţi de cea mai 
mare nelegiuire. 

îţi voi arăta acum cum trebuie să se facă această 
îndreptare şi cum este drept să se facă. Am venit în Sicilia 
precedat de o reputaţie care întrecea cu mult pe a celorlalţi 
filosofi şi scopul venirii mele la Siracuza era ca să am 
recunoaşterea ta, pentru ca astfel filosofia mea să capete 
Irecere şi în faţa mulţimii 20 . Dar încercarea mea n-a fost 
încununată de izbândă. Nu voi spune că pricina a fost aceea 
care se vântura în public, dar era limpede că tu nu prea aveai 
încredere în mine, ci te purtai cu gândul să mă concediezi, ca 
să chemi pe alţii, căutai să ghiceşti ce planuri nutream, plin, 
pare-mi-se, de neîncredere faţă de mine. Şi nu puţini erau acei 

care, în împrejurarea aceasta, strigau în gura mare că am căzut 
în dizgraţie şi că ai alte preocupări (decât persoana şi filosofia 
mea). Astea erau zvonurile răspândite în public. Ascultă acum 
ce se cade să facem după cele întâmplate, ca să-ţi dau un 
răspuns la întrebarea ta: „Ce aspect trebuie să aibă relaţiunile 
noastre unul cu altul?" Dacă te-a cuprins cu tot dinadinsul 
dispreţul pentru filosofie, apoi las-o în pace, iar dacă, sau 
auzind de la altul, sau prin tine însuţi, ai descoperit o 
învăţătură mai bună ca a mea, atunci cinsteşte-o pe aceea. 
Dacă, însă, îţi place doctrina mea, apoi cată să ai cea mai mare 
consideraţie şi pentru mine (autorul ei). Acum, aşadar, ca şi la 
început, deschide drumul şi eu te voi urma: de voi fi cinstit de 
tine, te voi cinsti şi eu, iar de nu voi fi cinstit de tine, eu mi-oi 
vedea de ale mele. încă ceva: dacă tu mi-arăţi consideraţia ta, 
luând tu iniţiativa acestui lucru, vei face impresia că cinsteşti 
filosofia (însăşi), şi faptul însuşi că ai cercetat şi alţi (filosofi) 21 
îţi va crea în faţa multora reputaţia de (adevărat) filosof. Dacă, 
însă, te onorez eu fără ca tu să ai acest sentiment faţă de mine, 
voi face impresia că urmăresc bogăţia ta şi mă prăpădesc după 
ea 22 , atitudine care, cum ştim, are în faţa tuturor un nume 
foarte urât. într-un cu^nt: cinstea dată de tine mie e o podoabă 
pentru noi amândoi; cea care porneşte de la mine e o ruşine 
pentru amândoi. Dar destul despre această temă. 

Mica sferă 23 nu e bine făcută: îţi va arăta Arhedemos când 
va veni. încă trebuie să-i dau toate lămuririle despre chestiunea 
aceea, care este mai importantă şi mai divină, privitor la care 
l-ai trimis să-mi ceară desluşiri. Căci după cât spune el, nu ţi 
s-a lămurit îndestul firea întâiului 24 . Trebuie să-ţi explic 
aceasta pe ocolite, pentru ca, dacă scrisoarea păţeşte ceva sau 
pe mare sau pe uscat, cel ce va citi-o să nu înţeleagă. Lucrurile 
stau astfel: toate sunt în jurul Regelui a toate; (acel întâiul) 
este scopul a toate şi el e pricina a tot ce e frumos. împrejurul 

Celui de-al doilea sunt lucrurile de-al doilea şi în jurul Celui 
de-al treilea, cele de-al treilea. Sufletul omenesc doreşte să 
cunoască însuşirile 25 lor, privind la cele ce-s înrudite cu el, 
fără să se sature vreodată de ele. Dar când e vorba de Rege şi 
de cele pomenite, lucrurile nu stau deloc aşa. Atunci sufletul 
se întreabă: Au ce fel e (acest prim principiu)? 26 întrebarea 
aceasta, o, fiu al lui Dionysios şi al Doridei, este pricina 
tuturor suferinţelor, sau mai degrabă chinul facerii sălăşluit în 
suflet, chin pe care, dacă nu îl smulgi, nu vei da de adevăr. 
Mi-ai spus în grădină 27 , sub dafini, că şi tu însuţi ai cugetat la 
aceasta şi că e o descoperire a ta. Şi eu ţi-am răspuns că dacă 
tu crezi că e aşa mă scapi pe mine de multe explicaţii. Şi mai 
spuneam că nu întâlnisem încă pe nimeni care să fi făcut o 
asemenea descoperire, şi că toate sforţările mele aveau ca scop 
rezolvarea acestei probleme. Ci tu, fie că ai auzit de la altul, 
fie că ai fost mânat spre ea de un har divin, bizuindu-te 
că stăpâneşti pe deplin demonstraţiile, nu le-ai legat trainic. 
Şi iată, acum ele se năpustesc 28 când într-un fel, când 
într-altul. în jurul închipuirii 29 ce ţi-o faci de fiecare dată, 
închipuire ce n-are în ea nimic aievea. Lucrul acesta nu ţi s-a 
întâmplat numai ţie. Află că nu e nici unul dintre cei care m-au 
ascultat care să nu fi trecut la început prin aceeaşi stare de 
spirit; unul a scăpat cu mai mare greutate, altul cu mai puţină, 
dar nici unul fără o sforţare considerabilă. 

De vreme ce aşa a fost şi aşa este, aproape că am găsit un 
răspuns la întrebarea ce mi-ai pus-o în scrisoarea ta, şi anume: 
„Cum trebuie să fie de aci încolo legăturile noastre unul cu 
altul?" Ei bine, pe măsură ce tu cercetezi aceste învăţături sau 
împreună cu alţii, comparându-le cu ale altora, sau cerce- 
lând-le în ele însele, vei constata - dacă cercetarea este 
temeinică - că pe de o parte ele vor prinde rădăcini în sufletul 

tău, şi pe de alta că te vei împrieteni mai bine şi cu ele, 
şi cu mine. 

Dar cum vor lua fiinţă acestea şi toate cele spuse mai 
adineauri? Acuma bine ai făcut că ai trimis pe Arhedemos, iar 
în viitor, când va veni la tine să-ţi aducă răspunsul meu, te vor 
cuprinde poate alte nedumeriri. Aşadar, dacă eşti om chibzuit, 
vei trimite la mine iarăşi pe Arhedemos, care se va întoarce cu 
marfă 30 cumpărată. Dacă faci de două sau trei ori acest lucru 
şi cercetezi cu luare-aminte răspunsurile mele, tare m-aş mira 
să nu se risipească în mare măsură nedumeririle tale. Aveţi 
curaj şi faceţi aşa. Căci de bună seamă nici tu nu vei putea 
vreodată trimite, şi nici Arhedemos să cumpere o marfă mai 
314 frumoasă şi mai plăcută zeilor decât aceasta. Dar ia seama ca 
astfel de lucruri să nu cadă în mâna profanilor 31 ; pentru astfel 
de oameni nu sunt - după părerea mea - învăţături mai cara¬ 
ghioase decât (asemenea îndemnuri) minunate şi mai pline de 
duh divin. Ele cată să fie spuse şi ascultate de multe ori, vreme 
de mulţi ani, ca abia atunci să fie lămurite ca aurul, după multă 
trudă. Dar ascultă ce lucru minunat se întâmplă cu treaba asta: 
sunt oameni care a* ascultat aceste învăţături, şi încă mulţi, 
destoinici să înveţe, destoinici să ţină minte.şi, după o trainică 
cercetare, să le judece din toate punctele de vedere, oameni 
care, azi bătrâni, au căpătat aceste învăţături de cel puţin 
treizeci de ani 32 . Ce crezi? Ei declară că ceea ce atunci li se 
părea cu totul de necrezut găsesc că azi este cât se poate de 
vrednic de crezare şi limpede ca lumina zilei, şi că ceea ce 
odinioară li se părea cât mai vrednic de crezut, astăzi, tocmai 
dimpotrivă. 

Cu gândul la acestea, ia seama ca odată să nu-ţi pară rău 
de ceea ce acum în chip nedemn ai lăsa să ajungă în gura 
lumii. Cea mai bună precauţie este să nu scrii 33 , ci să înveţi 

pe dinafară, căci e peste putinţă ca cele scrise să nu ajungă 
în mâna profanilor. 

De aceea eu n-am scris niciodată 34 despre aceste lucruri, 
şi nici nu există, nici va exista vreodată vreo scriere a lui 
Platon. Cele ce azi trec ca atare sunt scrieri de ale lui Socrate, 
când era el tânăr 35 şi în putere. Rămâi cu bine şi ascultă de 
sfaturile mele. Scrisoarea aceasta, după ce vei citi-o şi reciti- 
o de multe ori, pune-o pe foc. 

Dar despre acestea destul. Te miri că ţi-am trimis pe 
Polixen. Eu, privitor şi la Lycofron 36 şi la toţi ceilalţi din 
societatea ta ţi-am spus-o şi mai demult şi o repet şi acum că, 
atunci când e vorba de arta dialecticii, tu le eşti cu mult 
superior şi ca metodă, şi ca talent înnăscut; fii sigur că nici 
unul nu se lasă înfundat din complezenţă, cum pretind unii, ci 
pentru că n-au încotro. Şi apoi am impresia că te-ai purtat bine 
cu ei şi i-ai dăruit cum se cuvine. Atât despre ei, şi, având în 
vedere valoarea lor, este chiar prea mult. Cât despre 
Filistion 37 , dacă ai nevoie de el, reţine-1; dar dacă se poate, 
împrumută-i-1 lui Speusippos 38 şi trimite-i-1 lui. E rugămintea 
şi a lui Speusippos, şi Filistion mi-a făgăduit că ar veni şi el 
bucuros la Atena, dacă i-ai îngădui. Pe cel din carierele de 
piatră bine ai făcut că l-ai liberat; cererea privitoare la casnicii 
săi şi la Hegesip şi Ariston 39 este uşoară. Doar tu mi-ai scris 
că dacă ţi-ar ajunge la ştire că cineva s-ar lega sau de cel 
liberat sau de cei pomeniţi tu n-ai îngădui acest lucru. 

Cât despre Lysiclide 40 merită să spunem adevărul: e 
singurul dintre cei ce au venit din Sicilia la Atena şi nu şi-a 
schimbat părerea despre legăturile dintre noi şi nu încetează 
de a vorbi mereu bine despre ele şi de a face bune pronosticuri 
despre cele întâmplate. 

Platon lui Dionysios, voie bună. 

Oare am găsit cea mai bună formulă de salut, punând în 
fruntea epistolei cuvintele de mai sus? Sau e mai bună formula 
„Noroc!" 41 cu care obişnuiesc să-mi salut prietenii în scrisorile 
ce li le trimit? Căci tu, după cât mi-au dat de veste cei care 
erau martori, şi pe zeu l-ai agrăit cu acest cuvânt, ca să-l 
măguleşti, şi ai scris, pe cât se spune, următorul vers: 

Bucură-te şi pmtrează plăcută viaţa tiranului. 

Eu nici pe un om, necum pe un zeu, nu l-aş pofti să dea 
urmare unei astfel de invocaţii (nepotrivite) nici pentru zeu, 
căci l-aş îmbia la ceva străin de firea lui, fiindcă divinitatea 
este străină şi de plăcere, şi de durere, şi nici pentru om, 
întrucât de cele mai multe ori plăcerea ca şi durerea aduc 
pagubă, deoarece dau naştere în suflet la greutate la învăţătură, 
uitare, nechibzuinţă şi trufie. Atâta aveam de spus cu privire 
la formula de salut. Ci tu, după ce vei citi aceste rânduri, ia-le 
cum vrei să le iei. 

Iată acum nişte zvonuri colportate nu de puţini, privitoare 
la cele ce le-ai fi spus diverselor personaje venite cu anumite 


64 



SCRISORI 


însărcinări la tine. Eu, adică, auzind de la tine că te porţi cu 
gândul de a reface 42 oraşele greceşti din Sicilia şi de a uşura 
pe siracuzani, schimbând tirania în regalitate, te-aş fi 
împiedicat atunci - aşa pretinzi tu -, măcar că aveai cea mai 
mare râvnă, pentru ca acum să-l îndemn pe Dion să 
înfăptuiască el aceste planuri ale tale, şi, furându-ţi ideile tale 
proprii, să te jefuim acum şi de domnie. Dacă din astfel de 
vorbe poţi să tragi vreun folos, asta rămâne să judeci tu singur; 
cât despre mine, îmi faci o nedreptate spunând lucruri 
potrivnice adevărului. Destul am fost ponegrit de Filistide 43 în 
faţa mercenarilor şi a poporului siracuzan, pentru că locuiam 
în acropolă, iar cei de afară, cum se făcea vreo greşeală, 
aruncau toată răspunderea pe mine, zvonind că tu asculţi 
orbeşte sfaturile mele. Dar tu ştii foarte bine că din propria 
mea iniţiativă eu am luat parte doar în mică măsură la acţiunile 
tale politice, şi asta doar la început, când credeam că pot fi de 
oarecare folos; afară de câteva lucruri mărunte, eu nu m-am 
îndeletnicit ceva mai serios 44 decât cu redactarea preambu¬ 
lurilor legilor, exceptând adaosurile făcute de tine sau mai ştiu 
eu cine. Căci aflu că mai târziu unii dintre voi le-au „aranjat". 
(Trudă zadarnică.) Pentru cei care ştiu să judece felul meu (de 
a concepe), textul apocrif se va demasca (la prima privire) 45 . 

Dar, cum spuneam mai adineauri, n-am nevoie să mai fiu 
o dată ponegrit înaintea siracuzanilor şi a acelora pe care i-ai 
putea convinge cu vorbele tale, ci mai degrabă am nevoie de o 
apărare ca să împrăştii atât calomnia de mai înainte, cât şi pe 
cea stârnită mai pe urmă, care a crescut mai puternică şi mai 
înverşunată. Faţă de această dublă acuzaţie trebuie să opun o 
îndoită apărare 46 , şi anume: întâi, că am avut dreptate să evit 
de a colabora la politica ta de Stat, şi al doilea, că nu de la 
mine a pornit sfatul prin care te-aş fi împiedicat de a-ţi realiza 
intenţia de a repopula oraşe greceşti. Ascultă deci mai întâi 
pledoaria asupra primului punct. 

Am venit la Siracuza 47 chemat de tine şi de Dion: acesta 
din urmă mi-era bine cunoscut căci fusese oaspele meu de 
multă vreme şi era un om de vârstă mijlocie, aşezată, lucru 
absolut necesar pentru cei cât de cât cuminţi, chemaţi să-şi dea 
părerea în chestiuni aşa de importante ca acelea ce aşteptau o 
dezlegare din partea ta; tu erai atunci tinerel de tot, lipsit cu 
totul de experienţa pe care o reclama situaţia ta, şi pe deasupra, 
cu desăvârşire necunoscut mie. După aceasta - fie datorită 
unui om, unui zeu sau soartei ajutate de tine - Dion a fost 
surghiunit, iar tu ai rămas singur. Oare-ţi închipui că puteam 
să particip în asemenea condiţii la politica făcută de tine, după 
ce pierdusem un colaborator înţelept, când te vedeam pe tine, 
nechibzuitul, ajuns pe mâna unei numeroase cete de ticăloşi, 
nedomnind, ci închipuindu-ţi că domneşti, şi de fapt fiind 
condus de astfel de specimene? Ce trebuia să fac în asemenea 
împrejurări? Nu trebuia oare să adopt conduita pe care am 
adoptat-o, adică să renunţ de aci înainte la politică, ferindu-mă 
de calomniile pizmaşilor şi încercând să restabilesc prietenia şi 
concordia între voi, pe care vă vedeam atât de despărţiţi prin 
zâzaniile voastre? Martor mi-eşti şi tu că niciodată n-am 
încetat de a năzui spr^acest scop. Cu mare greutate, dar totuşi 
317 ne-am învoit c a eu s ă pornesc acasă pe mare, pentru c ă tu erai 

ocupat cu războiul 48 , dar, o dată pacea încheiată, să mă întorc 
la Siracuza cu Dion, după ce tu ne vei pofti. Aşa a fost cu 
prima mea călătorie la Siracuza şi cu întoarcerea mea fără 
primejdii acasă. Cât priveşte a doua mea călătorie, m-ai 
chemat nu potrivit învoielii făcute între noi, ci mi-ai scris să 
vin singur, făgăduind că pe Dion îl vei chema mai târziu. Iată 
de ce atunci n-am răspuns invitaţiei tale, ce-mi atrase pe 
deasupra şi supărarea lui Dion, care socotea că e mai bine să-ţi 
dau ascultare. Apoi, la un an după aceea, sosi o triremă cu 
scrisori de la tine, al căror conţinut spunea în esenţă că, dacă 

vin la tine, rânduiala privitoare la Dion se va face după dorinţa 
mea; dacă nu, dimpotrivă. Mă şi sfiesc să spun câte scrisori 
soseau atunci de la tine şi de la alţii puşi de tine, din Italia şi 
din Sicilia, şi la câte din rudele şi din prietenii mei, scrisori care 
toate mă zoreau să plec şi mă rugau să-ţi dau ascultare. Toţi, 
începând cu Dion, erau de părere să pornesc fără zăbavă. 
Decât, eu le puneam înainte vârsta mea înaintată 49 şi afirmam 
cu stăruinţă că tu nu vei fi în stare să mă aperi împotriva 
bârfitorilor şi a celor ce aveau de gând să vâre zâzania între 
noi. Vedeam eu doar şi atunci, şi văd şi azi, că averile mari, 
copleşitoare, atât ale particularilor, cât şi chiar ale monarhilor, 
cu cât sunt mai mari, cu atât hrănesc mai mulţi şi mai mari 
bârfitori şi tovarăşi de desfătări împreunate cu josnică pagubă, 
pacostea cea mai mare pe care o aduce cu sine bogăţia şi 
puterea împreunată cu orice altă autoritate. Totuşi eu am lăsat 
la o parte toate aceste consideraţiuni, călăuzit de gândul că nu 
trebuie să dau nici unuia dintre prietenii mei prilej de a mă 
învinovăţi că din nepăsarea mea am lăsat să li se ruineze 
situaţia, când aveam putinţa să împiedic acest lucru. Venind 
la tine (ştii cele ce urmează), ţi-am cerut mai întâi - potrivit 
celor convenite între noi prin scrisori - să rechemi pe Dion şi 
să ţi-1 apropii, vorbindu-ţi de apropierea mulţămită căreia, 
dacă m-ai fi ascultat atunci, situaţia ar fi poate mai bună decât 
e acum, şi pentru tine, şi pentru siracuzani, şi pentru ceilalţi 
eleni, după cât bănuieşte mintea mea. 

Apoi ceream să laşi averea lui Dion în mâna alor lui, şi să 
n-o laşi chivernisită de administratorii 50 pe care îi ştii; pe lângă 
acestea socoteam că trebuie să i se trimită în fiecare an veni¬ 
turile lui obişnuite şi chiar, având în vedere prezenţa mea acolo, 
să i se mărească, nu să i se micşoreze. Nesatisfăcându-mi-se 
nici una din aceste cereri, am cerut să fiu lăsat să plec. Atunci 
tu m-ai înduplecat să mai rămân anul acela, făgăduind că, 

după ce vei lichida întreaga avere a lui Dion, îi vei trimite o 
jumătate lui la Corint, iar cealaltă jumătate o vei lăsa acolo 
copilului său 51 . Aş avea multe de spus despre atâtea făgăduieli 
ale tale, dintre care nici una nu ţi-ai ţinut-o, dar, pentru că sunt 
prea multe, nu le mai enumăr. Pe scurt: după ce ai făgăduit că 
nu vei lichida averea lui Dion fără consimţământul lui, ai 
vândut-o fără voia lui şi tu, om fără pereche, ai pus în chip 
neruşinat un vârf tuturor făgăduielilor tale, născocind un 
mijloc care nu era nici frumos, nici elegant, nici drept, nici 
folositor, ca să mă sperii, ca şi cum eu n-aş fi ştiut de sforăriile 
tale, prin care căutai să mă împiedici de a reclama să se trimită 
banii (lui Dion). Intr-adevăr, când ai surghiunit pe Heraclid 52 , 
fapta ta n-a fost socotită ca dreaptă nici de siracuzani, nici de 
mine. Atunci, pentru că m-am rugat de tine cu Teodot 53 şi cu 
Eurybios 54 să nu faci o asemenea faptă, tu, luând acest demers 
al nostru drept un pretext binevenit, spuneai că de mult ai 
observat că nu-mi pasă de fel de tine şi că toată grija mea e 
îndreptată asupra lui Dion, a rudelor şi prietenilor săi, şi că 
acum, deoarece Teodot şi Heraclid, intimii lui Dion, se aflau 
sub acuzaţie, eu mă fac luntre şi punte ca să-i scap de 
pedeapsă. 4 

Iată la ce s-a redus colaborarea politică dintre mine şi tine. 
Şi dacă ai observat şi altcum vreo înstrăinare a mea faţă de 
tine, apoi să ştii că de aici şi-au luat obârşia toate aceste 
(neînţelegeri). Să nu te miri. Pe drept cuvânt, într-adevăr aş 
trece în faţa oricărui om cuminte drept un netrebnic, dacă, 
orbit de măreţia puterii tale, mi-aş trăda un vechi prieten şi un 
oaspe nenorocit de către tine, un om care, iartă-mi aprecierea, 
nu-i cu nimic mai prejos ca tine, ca apoi să mă dau de partea 
ta, a unui om nedrept, şi să-ţi îndeplinesc poruncile fără 
cârtire... de dragul procopselii, căci nimeni nu şi-ar fi explicat 
altfel pricina schimbării mele, dacă m-aş fi dat (aşa deodată) 

de partea ta. Astea sunt faptele care au făcut să se ivească între 
noi această „prietenie lupească" 55 şi această neputinţă de a ne 
înţelege datorită numai ţie. 

Din vorbă în vorbă, aproape printr-o continuare firească 
a cuvântării de mai sus, am ajuns la ceea ce numeam a doua 
apărare a mea. Ia seama şi fii cu luare-aminte ca să vezi dacă 
îţi par că vreau să te induc în eroare şi nu vreau să-ţi spun 
adevărul. Afirm, deci, că faţă de Arhedemos şi Aristocritos 56 , 
aproape cu douăzeci de zile înainte de plecarea mea din 
Siracuza spre casă, mi-ai făcut în grădină aceeaşi mustrare pe 
care mi-o faci şi acum, că mă interesez mai mult de Heraclid 
şi de oricare altul decât de tine. Tot în faţa lor tu m-ai întrebat 
dacă-mi aduc aminte că la început, când am sosit, te-am îmbiat 
să refaci oraşele greceşti, iar eu am recunoscut că mi-aduc 
aminte şi că eram mereu convins că aceasta era cea mai bună 
soluţie. Dar trebuie, Dionysios, să adăugăm şi cele ce s-au 
spus pe lângă cele de mai sus. Eu te-am întrebat atunci dacă 
acesta era singurul sfat ce-ţi dădusem, sau dacă ţi-am mai dat 
şi altul pe deasupra. Tu mi-ai răspuns atunci mânios şi pe ton 
jignitor pentru mine (aşa-ţi închipuiai tu, pentru că ceea ce tu 
considerai atunci drept o jignire s-a schimbat din vis în ceva 
aievea 57 ), spunându-mi cu un râs silit următoarele cuvinte, 
dacă-mi aduc bine aminte. Mă pofteai să mă instruiesc înainte 
de a mă apuca de înfăptuirea acestor planuri, sau, altfel, să mă 
las de ele. Ţi-am replicat atunci că ai o aducere aminte foarte 
bună. Tu m-ai întrebat mai departe: „Să mă instruiesc învăţând 
geometria 58 , sau cum?" Eu nu ţi-am spus atunci vorba ce-mi 
venea pe limbă, de teamă ca din pricina unui simplu cuvânt să 
nu-mi anulezi permisia de călătorie (spre Atena) şi să n-ajung 
astfel la strâmtoare. 

Iată unde vreau s-ajung, recapitulând acest trecut: nu mă 
mai ponegri spunând că eu te-am împiedicat de a reface 

oraşele greceşti ruinate de barbari şi de a uşura soarta 
siracuzanilor, schimbând tirania într-o regalitate. Nici nu 
puteai să plăsmuieşti o bârfire mai nepotrivită împotriva mea, 
şi pe lângă aceasta, dacă s-ar găsi un for de judecată 
competent, aş putea să aduc dovezi încă şi mai limpezi decât 
cele de mai sus că eu te îndemnam la acele reforme şi că tu 
erai cel care se împotrivea. Şi n-ar fi greu să arăt desluşit că 
înfăptuirea sfatului dat de mine ar fi avut cele mai fericite 
urmări şi pentru tine şi pentru siracuzani, şi pentru toţi 
sicilienii. Dar, prietene, dacă tăgăduieşti că ai spus vorbele pe 
care le-ai spus, eu mă declar mulţumit; dacă, însă, recunoşti, 
atunci, dacă socoţi că a fost cuminte atitudinea lui 
Stesihoros 59 , apoi ia pildă de la palinodia lui, şi (retractând 
cele spuse) treci de la minciună la adevăr. 

Platon lui Dion Siracuzanul, noroc. 

Socot că e evidentă râvna 60 mea nici un moment 
nedezminţită faţă de evenimentele întâmplate şi zelul entuziast 
desfăşurat pentru înfăptuirea lor nu e pornit din altceva decât 
din dorinţa mea pentru frumos. Căci cred că e drept ca oamenii 
de ispravă, care se poartă ca atare, să aibă parte de cinstea 
cuvenită. Deocamdată lucrurile stau bine, dar lupta cea mai 
înverşunată se va da pentru viitor. A te distinge în bărbăţie, 
sprinteneală şi putere fizică este o însuşire ce poate împodobi 
pe mulţi alţii, dar cată să recunoaştem că superioritatea în 
adevăr, dreptate, generozitate, şi în nobleţea inerentă tuturor 
acestora este o calitate ce aparţine de bună seamă numai celor 
ce îşi fac o îndeletnicire din cinstirea acestor virtuţi. Acum, 
ceea ce spun eu este limpede, dar trebuie să ne aducem aminte 
nouă înşine că aceia pe care îi ştii 61 se cuvine să se deose¬ 
bească 62 de ceilalţi oameni mai mult decât de copii. Aşadar e 
necesar să arătăm desluşit că noi suntem 63 aşa cum pretindem 
că suntem, mai ales că, cu ajutorul divinităţii, lucrul va fi uşor. 
Altora li se întâmplă să aibă nevoie de a rătăci din loc în loc 

spre a se face cunoscuţi, pe când pentru tine situaţia e astfel 
că cetăţenii întregii lumi, dacă pot zice fără exagerare, au ochii 
aţintiţi asupra unui singur loc, şi în acest loc, exclusiv asupra 
ta. Pregăteşte-te, aşadar, ca unul asupra căruia sunt îndreptate 
toate privirile, să arăţi că acel vestit Licurg şi Cirus şi alţi câţi 
s-au ilustrat prin caracterul şi instituţiile lor politice, erau nişte 
înapoiaţi 64 faţă de reformele plănuite acum de tine, mai ales 
că mulţi - dar ce zic? - mai toţi spun aci că e foarte probabil 
ca după prăbuşirea lui Dionysios situaţia de acolo să ajungă 
dezastruoasă din pricina ambiţiei lui Heraclid, a lui Teodot şi 
a celorlalţi partizani notorii. Bine-ar fi ca nimeni să nu fie 
bântuit de o asemenea boală, dar dacă se iveşte vreun caz, 
321 fă-te doctor, şi îţi urez ca să aibă curs cel mai deplin succes. 
Poate că ţi se va părea ridicol că-ţi dau aceste sfaturi, pe care 
nici tu nu le ignori. Dar la teatru eu văd că actorii se lasă 
influenţaţi chiar de aplauzele copiilor 65 , necum ale prietenilor 
lor, despre care e firesc să ne închipuim că-1 încurajează cu 
râvnă potrivit cu simpatia ce o au pentru el. Acum e momentul 
să luptaţi şi, dacă aveţi nevoie de ceva, să ne înştiinţaţi prin 
scrisoare. Situaţia de aci e aşa cum era când voi nu plecaseţi 
încă. Scrieţi-ne ce aţi făcut sau faceţi acum. Zvonuri auzim 
multe, dar nu ştim nimic (sigur). Scrisori de la Teodot şi 
Heraclid vin şi acum la Lacedemona şi Egina, dar noi, cum 
ţi-am spus, nu ştim nimic ce-i pe acolo, măcar că auzim atâtea 
zvonuri. Mai ţine seama şi de faptul că unora le faci impresia 
că eşti mai puţin îndatoritor decât s-ar cădea 66 . Nu uita că 
reuşita depinde de amabilitatea ce le-o arăţi oamenilor, pe 
când aroganţa face casă doar cu pustiul. Noroc! 

Platon lui Perdiccas 67 , noroc. 

L-am sfătuit pe Eufraios 68 , după cum mi-ai scris, să se 
ocupe cu râvnă de treburile tale, căci drept e să-ţi dau sfatul 
aşa numit sfânt 69 de oaspete, atât îndeobşte privitor la orice 
întrebare mi-ai pune, cât şi cum trebuie acum să te serveşti de 
Eufraios. Omul acesta poate să fie folositor la multe lucruri, 
dar mai cu seamă la ceea ce-ţi face acum trebuinţă şi din 
pricina vârstei tale 70 şi din pricina faptului că nu sunt mulţi 
acei care pot să dea tinerilor sfaturi într-o asemenea chestiune. 
Intr-adevăr, fiecare formă de guvernământ, ca şi cum ar fi o 
fiinţă vie, are glasul ei: un glas are democraţia, altul oligarhia 
şi altul monarhia 71 . Foarte mulţi îşi închipuie că le cunosc, dar, 
afară de puţine excepţii, sunt hăt departe de a le pricepe. Orice 
Stat care se slujeşte şi faţă de zei şi faţă de oameni de glasul 72 
care-i e lui propriu, şi care în faptele ce le săvârşeşte urmează 
acestui glas, înfloreşte necontenit şi dăinuie, iar dacă imită alt 
glas, e menit pieirii. La aşa ceva ţi-ar putea fi nu puţin folositor 
Eufraios, măcar că şi în alte privinţe o fi el un om de nădejde. 
Mă aştept ca dintre persoanele ce zăbovesc în jurul tău el să 
fie unul dintre cei mai destoinici, pentru a putea găsi 
limbajul 73 potrivit unei monarhii. Iată slujba la care, dacă-1 

întrebuinţezi, vei trage şi tu un folos şi îi vei fi şi lui de mare 
ajutor. 

De m-ar auzi cineva dându-ţi aceste sfaturi ar spune: 
„Platon se preface, pasă-mi-te, că ştie ce e folositor demo¬ 
craţiei 74 , dar, cu toate că are putinţa să vorbească poporului 
şi să-l lumineze cum e mai bine, el nu s-a suit niciodată 
la tribună ca să-şi dea drumul glasului 44 . Când vei auzi o 
asemenea obiecţiune, răspunde că Platon s-a născut prea târziu 
în patria lui şi a apucat poporul îmbătrânit (în rele) şi obişnuit 
de către înaintaşii săi cu un fel de viaţă în cea mai mare 
măsură potrivnic concepţiei sale de Stat. Căci mai bucuros 
decât oricui altcuiva el ar fi fost gata să dea, ca şi unui tată 75 , 
acestui popor sfaturile de trebuinţă, dacă n-ar fi fost pe deplin 
încredinţat că şi-ar fi primejduit viaţa în zadar, fără să 
izbutească nimic altceva. 

Aceeaşi atitudine cred că ar adopta şi cel ce şi-ar lua 
sarcina să-mi fie sfătuitor. Căci de bună seamă, dacă i-aş 
face impresia că sunt de nelecuit 76 , după ce mi-ar spune 
multe complimente, m-ar părăsi şi s-ar abţine de a-mi mai da 
vreun sfat privitor fie la persoana mea, fie la treburile mele. 
Noroc bun! 4 

Platon lui Hermias 77 , Erastos şi Cori scos 78 , noroc. 

Am impresia că un zeu vă pregăteşte, cu bunăvoinţă şi 
inimă largă, o soartă norocoasă. Numai de-aţi şti să vă folosiţi 
de ea cum trebuie! Vecinătatea în care vă aflaţi unul faţă de 
altul vă dă putinţa ca la nevoie să vă fiţi de cel mai mare ajutor 
unul altuia 79 . Intr-adevăr, puterea lui Hermias din toate 
punctele de vedere i-ar spori, nu atât prin mulţimea numărului 
de cai, nici prin vreo alianţă în vederea războiului, nici 
printr-un adaos de avere, cât mai degrabă prin câştigarea de 
prieteni credincioşi, cu un caracter integru. Erastos şi 
Coriscos, pe lângă acea frumoasă ştiinţă a Ideilor 80 , au nevoie 
încă, le-o spun eu, măcar că-s om bătrân acum 81 , de ştiinţa 
care-i învaţă să se păzească de oamenii răi şi nedrepţi, şi (tot 
aşa le e trebuincioasă) o anumită forţă de apărare, necesară 
unor tineri atât de neexperimentaţi tocmai pentru că au zăbovit 
o vreme îndelungată în tovărăşia noastră, a unor oameni 
paşnici şi lipsiţi de vicleşug. Iată de ce am spus că au nevoie 
de ajutoarele pomenite mai sus, ca să nu fie siliţi nici să lase în 
părăsire ştiinţa cea adevărată 82 , nici să se îndeletnicească mai 

mult decât se cuvine de ştiinţa care, deşi-i omenească, este 
însă trebuincioasă. Această îndemânare (de a se păzi de 
oamenii ce i-ar putea aduce prejudicii) Hermias o posedă atât 
323 din fire, cred, căci nu ne cunoaştem personal 83 , cât şi de pe 
urma artei dobândită de el prin experienţa sa 84 . 

Ce vreau să spun? Eu, care cunosc pe Erastos şi Coriscos 
mai bine ca tine, ţie, Hermias, îţi afirm, îţi vestesc şi-ţi 
mărturisesc că nu vei putea cu uşurinţă găsi caractere mai 
vrednice de încredere decât la aceşti vecini ai tăi. De aceea 
te sfătuiesc să te alipeşti de aceşti oameni după rânduiala 
dreptăţii, şi să nu socoţi ca lipsită de însemnătate 
(recomandaţia aceasta). Şi iarăşi lui Erastos şi lui Coriscos le 
spun, ca sfetnic, să se ţină de Hermias, şi aceste reciproce 
legături dintre ei să încerce a le împleti într-o trainică 
prietenie. Iar dacă vreunul dintre voi ar găsi de cuviinţă să 
desfacă această legătură - e vreun lucru omenesc care să 
rămână neclintit cu desăvârşire? -, atunci să trimiteţi aici la 
mine sau la discipolii mei o scrisoare care să arate temeiul 
rupturii. Căci cred că cuvintele ce vă vor veni de aici de la noi, 
pline de dreptate şi cinste, vor avea darul, dacă neînţelegerea 
dintre voi nu-i prealidâncă, să vă contopească iar laolaltă, 
restabilind, mai vârtos decât orice descântec 85 , vechea 
prietenie şi unitate de vederi dintre voi. Dacă vom duce o viaţă 
înţeleaptă şi noi şi voi, atât cât putem şi îi e îngăduit fiecăruia, 
prorocirile mele se vor împlini. Ce se va întâmpla dacă nu ne 
vom purta aşa, nu vreau să vă spun, căci nu doresc să vă fac 
decât o bună profeţie. De aceea spun sus şi tare că, cu ajutorul 
divin, vom duce la bun sfârşit toate aceste planuri. 

Scrisoarea aceasta trebuie s-o citiţi câteşitrei, pe cât e cu 
putinţă, toţi la un loc, iar dacă nu, câte doi, şi cât mai des veţi 
putea, şi să vă slujiţi de ea ca de o convenţie şi o lege ratificată 
pe care e drept să juraţi cu o seriozitate nu lipsită de graţie şi 

cu o glumă care să fie sora seriosului. Juraţi pe Dumnezeu, 
ocârmuitorul a toate cele ce sunt şi al celor ce vor fi, pe 
părintele stăpân al cârmuitorului şi al pricinii 86 , pe care, dacă 
vom duce o viaţă închinată cu adevărat filosofiei, îl vom 
cunoaşte toţi cu limpezimea de care sunt în stare oamenii 
luminaţi. 




SCRISOAREA a VH-a 


Platon rudelor şi prietenilor 87 lui Dion, noroc. 

Mi-aţi scris rugându-mă să fiu încredinţat că felul vostru 
de a vedea este identic cu al lui Dion şi mă pofteaţi să iau şi 
324 eu parte, pe cât îmi va sta în putinţă, la întreprinderea voastră, 
şi cu vorba, şi cu fapta. Dacă într-adevăr convingerile şi 
dorinţele voastre sunt la fel cu ale aceluia, mă învoiesc să iau 
şi eu parte; dacă nu, am nevoie de mult timp pentru a chibzui. 
Despre concepţia şi dezideratele lui pot să vorbesc nu din 
presupuneri, ci ca un om care le cunoaşte prea bine. Când am 
venit prima dată 88 la Siracuza, aveam aproape patruzeci de 
ani, Dion avea atunci vârsta pe care acum o are Hipparinos 89 , 
şi avea de atunci convingerea pe care n-a încetat de atunci s-o 
aibă mereu, că adică siracuzanii trebuie să fie liberi şi să se 
călăuzească după cele mai bune legi. Aşa că nu e deloc de 
mirare că vreun zeu l-a făcut şi pe acesta (Hipparinos) să 
adopte convingerile politice ale unchiului său. Felul cum a luat 
naştere această concepţie merită să fie ascultat şi de tineri şi 
de bătrâni 90 şi de aceea voi încerca să vi-1 povestesc de la 
început, căci actualele împrejurări ne dau prilejul la aceasta. 

Pe vremuri, când eram tânăr, am păţit ceea ce păţesc cei 
mai mulţi tineri: aveam ambiţia ca, îndată ce voi ajunge major, 
să mă apuc de politică numaidecât. Perspectivele politice ce 
mi se ofereau atunci erau favorabile. într-adevăr, deoarece 
forma de guvernământ existentă era atacată de mulţi, s-a 
produs o revoluţie. Căpeteniile noului regim erau în număr 
de cincizeci şi unu: unsprezece în Capitală (Atena), zece în 
Pireu (aceşti douăzeci şi unu erau însărcinaţi cu supravegherea 
pieţelor din aceste două oraşe, cât şi cu administrarea trebu¬ 
rilor din restul 91 lor), dar treizeci alcătuiau autoritatea supremă, 
învestită cu puteri absolute. întâmplarea făcea ca unii dintre ei 
să-mi fie rude 92 şi cunoscuţi, care mă invitau să mă manifest şi 
eu în acest câmp de activitate care, după părerea lor, era potrivit 
pentru mine. Că m-am lăsat pradă amăgirilor în acel timp nu e 
deloc de mirare. Eram aşa de tânăr atunci! într-adevăr, eu îmi 
închipuiam că noii guvernanţi vor cârmui Statul, scoţându-1 din 
făgaşul nedreptăţii pe calea dreptăţii. Vă închipuiţi, aşadar, cu 
câtă-luare aminte urmăream activitatea lor. 

Dar am constatat că oamenii aceştia au izbutit să dove¬ 
dească în scurtă vreme că vechiul regim (faţă de acela al lor) 
era un adevărat Paradis. Să citez un caz care învederează 
procedeele lor. Pe Socrate, mai vârstnicul meu prieten, pe care 
eu, zău, nu mă sfiesc să-l proclam ca pe cel mai drept dintre 
oamenii de atunci, au vrut să-l trimită împreună cu alţii ca să 
aducă pe sus pe un cetăţean 93 ca să fie dat morţii. Voiau, vezi 
bine, să-l amestece şi pe Socrate, cu sau fără voia lui, în 
politica lor. Dar acesta nu se supuse, ci preferă să se expună 
la orice primejdie mai degrabă decât să se facă părtaş la 
nelegiuitele lor uneltiri. La priveliştea acestor fapte şi a altora 
de acelaşi soi şi nu de mai mică însemnătate m-am scârbit şi 
m-am ţinut departe de nenorocirile acelei vremi. 

Nu după multă vreme Cei Treizeci s-au prăbuşit şi o dată 
cu ei întregul lor regim. Şi iarăşi m-a atras, deşi nu cu atâta 
putere ca prima dată, dorinţa de a mă îndeletnici cu treburile 
obşteşti. Bineînţeles şi în acea epocă plină de tulburări s-au 
întâmplat multe fapte scandaloase. Nici nu e de mirare, pentru 
că în vreme de revoluţie răzbunările împotriva adversarilor 
politici sunt mult mai violente. Şi totuşi exilaţii de atunci au 
dat dovadă de multă cumpătare la întoarcerea lor. Dar printr-o 
întâmplare (nenorocită) oamenii de la putere de atunci l-au 
chemat în judecată pe acelaşi Socrate, prietenul meu, adu- 
cându-i învinuirea cea mai nelegiuită şi cea care s-ar fi potrivit 
oricărui alt om mai degrabă decât lui Socrate: pentru impietate 
îl chemară unii în judecată, iar alţii îl osândiră şi dădură morţii 
pe omul care n-a vrut să ia parte la o arestare nelegiuită 
săvârşită asupra unuia din partizanii celor din exil, care duceau 
atunci viaţa amară a surghiunului. 

Astfel, cu cât examinam oamenii ce conduceau politica 
de atunci, precum şi legile şi obiceiurile în fiinţă, cu atâta îmi 
dădeam mai bine seama că îmi va fi foarte greu să realizez 
cum trebuie programul meu politic, acţiune care reclamă 
neapărat sprijinul uîfor prieteni sinceri şi al unor partizani 
devotaţi. Unde să-i găseşti? 94 Printre cetăţenii actuali nu era 
uşor să-i afli 95 , pentru că Statul nu mai era cârmuit după 
datinile şi rânduielile străbune; să-mi dobândesc alţii noi, cu 
o relativă uşurinţă, ... era un lucru la care nici nu mă puteam 
gândi. Legile şi moravurile se stricau şi răul sporea în aşa 
măsură că pe mine, care odată fusesem plin de un aşa de 
neostoit avânt pentru viaţa politică, priveliştea aceasta ce îmi 
arăta cum toate se năruie în toate părţile m-a făcut în cele din 
urmă să ajung năuc. Dar aceasta nu m-a împiedicat de a-mi 
326 continua cercetarea mea spre a descoperi pronosticurile unei 
eventuale îmbunătăţiri în situaţia de atunci şi în tot sistemul 

politic; pentru a începe, însă, o acţiune, aşteptam momentul 
potrivit. 

In cele din urmă am înţeles că toate statele sunt rău 
ocârmuite, căci legiuirile lor suferă de un rău aproape de 
nelecuit, dacă nu-s întocmite după o pregătire foarte grijulie 
împreunată şi cu un anumit noroc. Astfel fără voia mea am 
fost silit să laud adevărata filosofie şi să recunosc că numai ea 
ne dă putinţa să vedem în ce constă dreptatea atât în viaţa 
publică, precum şi în toate detaliile vieţii particulare, şi că 
neamul omenesc nu va înceta să se zbată în tot felul de 
suferinţe, până când sau tagma adevăraţilor filosofi 96 va 
ajunge să deţină puterea politică, sau cârmuitorii diferitelor 
state vor începe, mânaţi de o divină norocire, să se îndelet¬ 
nicească cu adevărata filosofie. 

Acesta era crezul meu, când am sosit întâia oară în Italia 
şi Sicilia 97 . Ajuns aci, viaţa lor pretinsă fericită, plină de 
ospeţe italice şi siracuzane, nu mi-a plăcut câtuşi de puţin: să-ţi 
duci traiul îmbuibându-te de două ori pe zi, să nu te culci 
niciodată noaptea singur 98 ... şi toate celelalte lucruri inerente 
unui astfel de vieţi! Nici un om sub soare 99 , trăit din tinereţe 
cu asemenea moravuri, nu va putea să ajungă vreodată 
chibzuit (chiar de şi-ar da osteneala) - căci cine poate fi 
înzestrat cu o fire aşa de minunat armonizată? -, iar cumpătat 
nici nu s-ar gândi măcar să se facă. Aceeaşi observaţie se 
potriveşte şi pentru celelalte virtuţi. Tot aşa nu există Stat care 
să fie în stare să rămână liniştit, oricât de bune i-ar fi legile, 
dacă cetăţenii se socot datori să se dedea la cheltuieli 
exagerate şi să-şi ducă viaţa într-o completă trândăvie, 
întreruptă doar de zaiafeturi şi chefuri, concentrându-şi 
energia doar... în urmărirea aventurilor de dragoste. Neapărat 
că astfel de state vor fi pradă unei neîntrerupte succesiuni de 
tiranii, oligarhii şi ohlocraţii 100 , regimuri în care oamenii de la 

putere nu rabdă nici măcar să audă cuvântul: guvern de 
dreptate şi egalitate 101 . 

Mânat de crezul expus mai sus şi plin de consideraţiunile 
arătate adineauri, mă îndreptam spre Siracuza. Atunci, fie 
soarta, fie un zeu, care găsea de cuviinţă să uneltească aceste 
lucruri 102 , aşternu temelia nenorocirilor recente ce au izbit pe 
Dion şi Siracuza, şi mi-e teamă că vă vor pândi necazuri şi mai 
multe dacă nu mă ascultaţi nici acum când vă dau sfaturi 
pentru a doua oară 103 . 

Ce vreau să spun când zic că sosirea mea de atunci în 
327 Sicilia a fost începutul tuturor acestor întâmplări? Când 
frecventam pe Dion, atunci tânăr, inculcându-i principiile 
mele privitoare la fericirea oamenilor atât prin cuvinte, cât şi 
sfătuindu-1 să le înfăptuiască aievea, se pare că fără să-mi dau 
seama eu pregăteam oarecum inconştient viitoarea ruină a 
tiraniei. Căci Dion, care avea o minte foarte ageră pentru orice 
şi mai ales pentru spusele mele, m-a înţeles aşa de repede şi 
de temeinic cum nu mi s-a întâmplat să mă înţeleagă nici unul 
din tinerii cu care am avut vreodată de-a face, şi s-a hotărât ca 
de aici încolo să îmbrăţişeze un fel de viaţă deosebit de al 
majorităţii italienilor^i sicilienilor, punând virtutea mai presus 
decât un trai închinat plăcerii şi desfătărilor. Astfel a izbutit 
să se facă din ce în ce mai nesuferit acoliţilor regimului tiranic 
şi această stare de lucruri a ţinut până la moartea lui 
Dionysios 104 . 

După acest eveniment el s-a hotărât să nu păstreze doar 
pentru sine această mentalitate, pe care o dobândise din 
contactul cu adevărata filosofie, mai ales că observase că ea 
se mai găsea şi la alţii, nu mulţi - e adevărat -, dar totuşi se 
mai găsea la câţiva. Dintre aceştia, socotea el, ar putea face 
parte în curând, cu ajutorul zeilor, şi Dionysios. Ei, şi dacă s-ar 
întâmpla aşa ceva, ce fericire fără pereche s-ar revărsa pentru 
viaţa atât a lui Dionysios, cât şi a tuturor celorlalţi siracuzani! 

Pe lângă aceasta, trebuia neapărat, aşa credea el, ca eu să 
pornesc neîntârziat la Siracuza ca să iau parte la înfăpţuirea 
acestor planuri: el nu uitase cât de uşor societatea mea îi 
insuflase dorinţa după un ideal de viaţă cât mai frumoasă şi 
mai bună. Dacă el izbutea să inspire aceste sentimente şi lui 
Dionysios, lucru pe care îl şi încerca, el trăgea mare nădejde că 
va putea, fără de măcelurile, crimele şi nenorocirile ce ne-au 
bântuit acum în urmă, să pregătească pentru întreaga ţară o 
viaţă de adevărată fericire. 

Bizuindu-se pe aceste sănătoase gânduri, Dion înduplecă 
pe Dionysios să mă cheme, şi totodată mă ruga prin scrisori 
să vin neapărat cât mai degrabă, înainte ca alte persoane 105 , 
luând contact cu Dionysios, să-l abată de la idealul de viaţă 
(făurit de mine), pe alte făgaşuri primejdioase. Iată aici 
cuvintele lui, chiar dacă s-ar părea că lungesc vorba: „Ce prilej 
mai bun să aşteptăm, zicea el, decât acesta pe care ni-1 dă 
acum o pronie cerească?" Apoi îmi arăta cât de mare era 
ţinutul de stăpânit din Italia şi Sicilia, influenţa pe care el o 
avea acolo, îmi vorbea de tinereţea 106 lui Dionysios şi de via 
lui înclinare pentru filosof ie şi pentru cultură în general, şi-mi 
spunea cât de uşor de câştigat sunt nepoţii şi rudele 107 sale 
pentru doctrina şi felul de viaţă propovăduit de mine, pentru 
care ei erau foarte potriviţi ca să-l câştige şi pe Dionysios. 
Astfel înflorea nădejdea că acum sau niciodată avea să se 
întâlnească în persoana aceloraşi oameni şi calitatea de filosofi 
şi aceea de conducători ai unor mari state. Acestea şi multe 
altele de acelaşi fel erau îndemnurile pe care el, Dion, mi le 
flutura în scrisorile sale. Decât pe mine gândul la ce avea să 
se aleagă de aceşti tineri mă umplea de teamă, căci dorinţele 
lor se nasc repede şi adesea se prefac tocmai în contrariul 
lor 108 ; pe de altă parte, ştiam că Dion avea din fire un caracter 
grav şi se găsea atunci în vârsta deplinei bărbăţii. 109 Cum 
chibzuiam plin de şovăire dacă e bine să dau urmare acestei 

invitaţii şi să plec sau nu, a biruit gândul 110 că, dacă vreau să- 
mi înfăptuiesc concepţiile mele despre o adevărată constituţie 
de stat, era într-adevăr de ajuns să duc la convingerile mele pe 
un singur om ca să-mi pot împlini idealul. 

în această stare de spirit mi-am luat curajul să pornesc de 
acasă 1 n , nu împins de motivele pe care mi le atribuiau unii 112 , 
ci mai ales de ruşine ca să nu ajung a trece chiar în propriii 
mei ochi drept un om numai al vorbelor goale, incapabil de a 
păşi vreodată spontan la o realizare practică, şi totodată să risc 
a trăda mai întâi ospitalitatea şi prietenia lui Dion 113 , care 
atunci cu adevărat trecea prin primejdii destul de mari. Mi-1 
închipuiam înfăţişându-se la mine, în cazul când l-ar fi ajuns 
vreo nenorocire sau ar fi fost surghiunit de Dionysios ori de 
ceilalţi duşmani ai săi, şi spunându-mi: „Vin la tine ca fugar, 
nu pentru că mi-ar fi lipsit, ca să mă apăr împotriva 
duşmanilor mei, opliţii sau cavaleria, ci cuvântările tale 
convingătoare prin care ştiam că tu eşti în stare mai mult ca 
oricare altul să îndemni tineretul spre bine şi dreptate şi să 
statorniceşti între ei, ori de câte ori ocazia o cerea, legături de 
prietenie şi camaraderie. Lipsit de acestea din pricina ta, am 
părăsit Siracuza. Iată-ffiă acum aici. Şi ruşinea pe care purtarea 
ta faţă de mine ţi-o aduce nu e cea mai mare; dar filosofia, pe 
care o slăveşti pe toate drumurile, şi despre care tu spuneai că 
este nesocotită de ceilalţi oameni, poţi tu oare să spui că n-a 
329 fost acum trădată o dată cu mine, pe cât îţi stă în putinţă? Ei, 
dacă am fi locuit împreună la Megara 114 , ai fi alergat desigur 
să mă ajuţi la întreprinderea pentru care te-aş fi chemat, sau, în 
caz contrar, te-ai fi dispreţuit tu singur ca pe cel din urmă 
dintre oameni. Şi acum îţi închipui tu că, dacă vei aduce ca 
pretext distanţa drumului şi lungimea unei călătorii 
anevoioase, vei scăpa de mustrarea cuvenită unui netrebnic? 
Va mai fi mult până acolo. Dacă mi-ar aduce, aşadar, aceste 

învinuiri, care ar fi răspunsul acceptabil pe care i l-aş putea 
da? Nu văd nici unul. Incredinţaţi-vă, deci, că am venit.după 
matură reflecţiune şi mânat de pricini îndreptăţite 115 , atât cât e 
omeneşte cu putinţă, părăsind, de hatârul lor, îndeletnicirile 
mele 116 , care nu erau lipsite de merite, spre a merge să trăiesc 
sub un regim tiranic ce nu cadra nici cu doctrina şi nici cu 
persoana mea. Prin venirea mea acolo mi-am îndeplinit datoria 
faţă de Zeus, patronul ospitalităţii 117 , şi mi-am păzit nepătat 
renumele meu de filosof, care ar fi fost acoperit de ocară dacă, 
de dragul huzurului sau de temaă, m-aş fi lăsat pângărit de o 
neştearsă ruşine. 

Ca să nu mai lungesc vorba, la sosirea mea am găsit în 
jurul lui Dionysios numai tulburări şi bârfeli privitoare la 
atitudinea lui Dion faţă de sistemul absolutist. L-am apărat pe 
cât îmi sta în putere - şi puterea mea era mică atunci -, dar 
cam după trei luni Dion, învinovăţit că conspiră împotriva 
regimului tiranic, a fost silit de Dionysios să se suie într-o 
mică corabie şi surghiunit în chip ruşinos. După aceasta, 
fireşte, noi, toţi prietenii lui, ne temeam să nu se pomenească 
vreunul din nou cu vreo învinuire şi să nu fie osândit ca părtaş 
la pretinsul complot al lui Dion. Ba se răspândise în Siracuza 
zvonul că eu aş fi fost dat morţii de către Dionysios ca autor al 
tuturor tulburărilor întâmplate atunci. Acesta, observând starea 
de spirit în care ne găseam, şi plin de îngrijorare ca nu cumva 
teama să ne împingă la vreun act disperat, începu să se arate 
prietenos faţă de noi toţi, ba pe mine mai ales încercă să mă 
liniştească, mă îndemnă să nu-mi pierd curajul şi mă ruga cu 
lot dinadinsul să rămân, căci plecarea mea - spunea el - n-o 
să-i aducă nici un bine, pe când rămânerea mea, dimpotrivă. 
Tocmai de aceea îşi înteţea şi mai mult prefăcutele lui 
rugăminţi. Dar ştim că din păcate rugăminţile tiranilor sunt 
împletite cu constrângeri. Intr-adevăr el şi-a luat măsurile ca 

să împiedice plecarea mea, dând poruncă să fiu dus şi găzduit 
pe Acropole 118 , de unde n-ar fi cutezat să mă ia cu sine nici 
un căpitan de corabie, nu zic împotriva voinţei lui Dionysios 
(ceea ce nici nu era de gândit), ci numai cu un ordin special 
de plecare eliberat de mâna lui. Afară de asta nu s-ar fi aflat 
nici un negustor şi nici unul din vameşii de la diferite puncte 
ale graniţei, care, văzându-mă că încerc să părăsesc singur 
Sicilia, să nu mă fi arestat numaidecât şi dus iarăşi la 
330 Dionysios, mai ales că se răspândise acum un zvon contrar 
celui de mai înainte, şi anume că Dionysios se prăpădeşte 
acum de dragul lui Platon. Dar cum stăteau de fapt lucrurile? 
Trebuie să spunem adevărul. Fapt e că, cu trecerea vremii, el 
ţinea la mine din ce în ce mai mult, pe măsură ce se obişnuia 
cu firea şi cu caracterul meu, dar pretindea să-l preţuiesc pe el 
mai mult decât pe Dion şi să-l consider ca prieten cu mult 
deasupra unchiului său, punct asupra căruia era cât se poate 
de sensibil. Dar ca să-şi ajungă scopul urmărit - dacă se putea 
ajunge vreodată - el şovăia să apuce pe calea cea mai 
nimerită: să mă cerceteze şi să caute să se apropie de mine ca 
şcolar şi auditor al lecţiilor mele de filosofie. Se temea, vezi 
bine, speriat de zvonurile răspândite de bârfitori interesaţi, să 
nu-i stânjenesc libertatea de mişcări şi să nu cumva să ajungă 
Dion prin mijlocirea mea să-şi realizeze toate scopurile sale. 
Eu însă răbdam totul, credincios planului cu care venisem de 
la început, aşteptând să văd de nu-1 va cuprinde dorinţa după 
o viaţă filosofică. Dar împotrivirea lui încăpăţânată a biruit. 

Iată întâmplările prin care am trecut în prima epocă a 
călătoriei 119 şi şederii mele în Sicilia. După aceea pomii iar la 
drum şi venii din nou 120 (la Siracuza), după stăruitoarea invi¬ 
taţie a lui Dionysios. Ce motive m-au împins să fac acest 
lucru, care a fost activitatea mea, cât a fost de chibzuită şi 
dreaptă, vă voi povesti mai târziu, din pricina curioşilor care 


86 




SCRISORI 


vor să ştie care a fost scopul acestei călătorii a doua' 21 a mea; 
până atunci vreau să vă sfătuiesc arătându-vă ce aveţi de făcut 
în actualele împrejurări, pentru ca să nu fac din ceea ce e 
un lucru secundar un lucru de căpetenie 122 . Iată acum ce 
am de spus: 

Ce trebuie să facă sfătuitorul unui om bolnav ce ţine o 
dietă nepotrivită, decât să-i schimbe felul de viaţă? Dacă 
bolnavul ascultă, sfătuitorul îi va da noi îndrumări. In cazul 
când nu ascultă, un medic care vrea să treacă drept om serios 
se va abţine de a-i mai da consultaţii; în caz contrar, acesta e 
un om neserios şi un prost doctor. Tot aşa e şi cu Statul, fie că 
e condus de un singur om sau de mai mulţi: dacă, având o 
constituţie acceptabilă, ce merge pe calea dreaptă, el cere un 
sfat care i-ar putea fi folositor, e de datoria unui om cuminte să 
dea sfatul cerut unui astfel de Stat 123 ; dacă, însă, cârmuitorii 
săi sunt cu totul în afară de calea cea dreaptă a constituţiei şi 
nici n-au de gând să apuce pe făgaşul ei, ba încă poruncesc 
sfetnicului lor să lase în pace forma de guvernământ şi să nu se 
atingă de ea, cu ameninţarea că-1 vor da morţii de va face acest 
lucru, îndrumându-1 să-şi conformeze sfaturile sale dorinţelor 
şi capriciilor guvernanţilor, ca să le facă acea guvernare cât 
mai lesnicioasă şi mai expeditivă, ei bine, pe omul ce ar primi 
să dea astfel de sfaturi eu l-aş socoti un netrebnic, iar pe cel 
care n-ar primi, un om de curaj 124 . Când eu am o asemenea 
convingere, dacă vine cineva la mine să-mi ceară un sfat 
privitor la o chestiune de cea mai mare însemnătate pentru el, 
fie că e vorba de bani sau de igiena lui trupească sau sufle¬ 
tească, bucuros îi dau sfatul meu conştiincios, nu numai de 
mântuială, ca să scap de el, dar asta doar în cazul când omul cu 
pricina îmi face impresia că în viaţa lui de toate zilele se 
conduce de o anumită normă şi e dispus să urmeze sfatul pe 
care i-1 dau privitor la lucrurile asupra cărora îmi cere părerea. 

Dar dacă nu mi se cere deloc sfatul sau e limpede că el nu va 
fi urmat în nici un chip, eu nu mă îndes, nechemat, cu părerile 
mele la astfel de oameni, şi nici nu m-aş gândi să silesc pe 
cineva, chiar de ar fi vorba de feciorul meu. Robului meu, da, 
i-aş da sfaturi, şi dacă nu m-ar asculta, l-aş sili să le dea 
ascultare. Să fac însă silă tatălui şi mamei mele... mi s-ar părea 
o nelegiuire, afară numai dacă ei ar fi apucaţi de nebunie. 
Când ei au un fel de viaţă anumit, care le place lor, nu înţeleg 
să mă fac nesuferit lor, pisându-i cu predicile mele, dar nici 
să-i linguşesc şi să mă arăt îndatoritor spre a le da putinţa să-şi 
mulţumească pofte pe care, dacă le-aş avea eu, aş vrea mai 
bine să mă lepăd de viaţă. Iată atitudinea pe care omul înţelept, 
cât timp trăieşte, cred că trebuie s-o aibă faţă de patria lui 125 : 
când aceasta nu e bine ocârmuită, el să-şi ridice glasul, dar 
numai dacă vorbele lui n-au să răsune în zadar, şi nici el nu se 
expune primejdiei de a fi dat morţii 126 ; dar să întrebuinţezi 
sila, spre a răsturna regimul din ţara ta, ca să încerci să ajungi 
la o constituţie ideală prin surghiunuri şi măceluri... asta nu! 
Mai bine să stai liniştit şi să te rogi zeilor să-ţi dea ţie şi patriei 
tot binele. 

Iată spiritul în c^e v-aş putea da sfaturi şi potrivit căruia 
l-am sfătuit, în înţelegere cu Dion, şi pe Dionysios, îndru- 
mându-1 mai întâi să trăiască în fiecare zi în aşa fel ca să poată 
să ajungă din ce în ce mai stăpân 127 pe sine însuşi şi să-şi 
găsească prieteni şi partizani credincioşi, ca să nu păţească ce 
a păţit tatăl lui. Acesta, după ce a cucerit o mulţime de oraşe 
din Sicilia distruse mai înainte cu totul de barbari, n-a fost în 
stare să le recolonizeze şi să statornicească în ele, din oameni 
devotaţi, guverne credincioase lui, alcătuite fie din străini, ori 
332 de unde ar fi venit, fie din fraţii lui 128 , mai tineri ca el, pe care 
însuşi îi crescuse, făcându-i din simpli particulari guvernatori, 
şi din nişte oameni săraci nababi. Pe nici unul din aceştia nu 

a putut să şi-l facă părtaş la domnie, nici prin înduplecare, nici 
prin învăţătură, nici prin binefaceri şi nici prin legături de 
rudenie, arătându-se într-asta de şapte ori mai prejos decât 
Darius care, încrezându-se în nişte oameni care nu-i erau nici 
fraţi şi nici nu fuseseră crescuţi de el, ci numai complici în 
complotul prin care răsturnase pe Medul eunuc, a împărţit 
fiecămia din cei şapte 129 (câţi erau) câte o bucată de ţară mai 
mare decât întreaga Sicilie, izbutind să-şi facă din ei nişte 
colaboratori devotaţi care nu s-au ridicat nici împotriva lui nici 
unul împotriva altuia, şi dând totodată o pildă de cum trebuie 
să fie un bun legiuitor şi un bun rege, căci datorită pravilelor 
pregătite de el dăinuie până în zilele noastre Imperiul persan. 
Tot atât de grăitoare, pe lângă cea de mai sus, e şi pilda dată de 
atenieni. Intr-adevăr aceştia, după ce au cucerit o mulţime de 
cetăţi pe care le cuceriseră înainte barbarii, nu le-au colonizat, 
pentru că le-au luat pline de populaţie; cu toate acestea au 
reuşit să le ţină în stăpânirea lor şaptezeci de ani 130 , pentru că 
aveau partizani în fiecare oraş. Dar Dionysios, care grămădise 
toată Sicilia într-un singur oraş, şi care dintr-un exces de 
prudenţă nu se încredea în nimeni, abia a putut să se menţină, 
pentru că era văduv de prieteni devotaţi. Şi ce semn mai 
grăitor pentru a arăta vrednicia sau nevrednicia cuiva, decât 
darul de a şti sau a nu şti să te înconjuri de asemenea oameni? 
Tocmai acestea erau şi sfaturile ce le dădeam şi eu şi Dion lui 
Dionysios, pentru că prin felul de viaţă pe care-1 dusese din 
vina tatălui său era lipsit şi de educaţia cuvenită şi de o 
societate potrivită pentru el 131 : să-şi caute - el care din firea 
lui era înclinat spre prietenie - printre rudele şi camarazii de o 
vârstă cu el alţi prieteni înţeleşi între ei să năzuiască mereu 
spre virtute, şi mai ales să fie statornic cu sine însuşi (în 
această năzuire spre virtute), lucru de care avea nespus de 
multă nevoie. Dar nu-i spuneam aceasta pe faţă, căci ar fi fost 

primejdios, ci i-o spuneam pe ocolite, stăruind să-l convingem 
că aceasta e singura cale pe care putea să se menţină atât el cât 
şi aceia pe care era chemat să-i conducă. Şi că, dacă o 
părăseşte, se poate aştepta la tocmai dimpotrivă. 

Dacă, urmând drumul arătat şi ajuns, prin propriile sale 
sforţări, mai chibzuit şi mai înţelept, el avea să recolonizeze 
oraşele pustiite ale Siciliei şi să strângă prin legi şi constituţii 
legăturile atât dintre ele cât şi faţă de sine, în vederea luptei 
împotriva barbarilor, el avea - după cum îi spuneam noi - nu 
333 numai să îndoiască ţara moştenită de la părintele său, ci s-o 
facă de multe ori mai mare. Căci, dacă s-ar fi realizat aceste 
măsuri, el avea să fie mult mai destoinic de a răpune pe 
cartaginezi decât fusese Gelon 132 , pe când acum tatăl său se 
văzuse nevoit să plătească el un tribut 133 barbarilor. Acestea 
erau sfaturile şi îndemnurile date lui Dionysios de către noi, 
care - vezi Doamne - conspiram împotriva lui, precum umbla 
vorba în toate părţile, vorbă care, găsind crezare în faţa 
tiranului, făcu pe acesta să-l trimită pe Dion în exil, iar mie 
îmi pricinui o mare spaimă. Dar, ca să ducem la sfârşit 
povestirea numeroaselor evenimente întâmplate într-un scurt 
interval de timp, Dion, întorcându-se din Peloponez şi din 
Atena, îi dădu lui Dionysios o aspră lecţie de fapte 134 . După 
ea, însă, liberă oraşul şi-l înapoie de două ori 135 siracuzanilor, 
aceştia se purtară cu el tocmai ca Dionysios; când Dion 
încerca să-l educe în sensul vederilor lui şi să facă din el un 
rege vrednic de tronul lui, pentru a-i putea fi el (Dion) un 
colaborator pe viaţă, nepotul său continua să dea crezare 
bârfitorilor 136 care zvoneau că toată activitatea din acel timp 
a lui Dion n-avea alt scop decât ca să-l prindă pe Dionysios în 
mrejele studiului şi să-l facă să lase grija domniei în seama lui, 
ca pe urmă el, Dion, să se facă stăpân pe tron şi să-şi alunge 
nepotul prin viclenie. Zvonurile acestea biruiră atunci, cum au 

biruit şi când au fost răspândite a doua oară în Siracuza 137 , dar 
biruinţa aceasta neroadă nu a adus celor ce au câştigat-o decât 
ruşine. 

Cei care îmi cer ajutorul pentru a face faţă actualelor 
împrejurări trebuie să afle cum a decurs acea întâmplare 138 . 
Eu, un atenian, prieten şi aliat al lui Dion, am venit la tiran ca, 
în locul zâzaniei ce domnea între ei, să aşez prietenie, dar în 
lupta dusă împotriva calomniatorilor am fost învins. Toate 
încercările lui Dionysios, care prin perspectiva unor mari 
bogăţii şi onoruri căuta să mă atragă de partea sa, pentru ca în 
calitate de martor şi prieten să dau o înfăţişare mai arătoasă 
hotărârii sale care dusese la exilarea lui Dion, au dat greş. 

Mai târziu, când Dion s-a întors în ţara lui, a adus cu sine 
din Atena o pereche de fraţi 139 , cu care se împrietenise nu din 
pricina unor comune preocupări filosofice 140 , ci pe temeiul 
acelor fugitive apropieri ce duc la prieteniile banale născute 
din legăturile de ospitalitate sau din iniţierea în comun la 
marile şi micile Mistere 141 . Aceştia au fost tovarăşii săi de 
călătorie, care din motivele arătate mai sus au ajuns prietenii 
săi şi apoi, după serviciile ce i le-au făcut în timpul întoarcerii, 
chiar partizani. Dar sosind ei în Sicilia, după ce au băgat de 
seamă că el era bănuit chiar de siracuzani, cărora le redase 
libertatea, că vrea să pună mâna pe tiranie, nu numai că au trădat 
pe acela care le fusese gazdă şi tovarăş, dar s-au făcut oarecum 
şi părtaşi materiali la moartea lui, întrucât cu armele în 
mâini 142 au sărit în ajutorul acelora ce l-au ucis. Fapta aceasta 
ruşinoasă şi nelegiuită nu vreau s-o trec sub tăcere, dar nici să 
stărui asupra ei, căci se vor găsi destui care să aibă grijă să-i 
facă şi acum reclamă şi s-o slăvească şi în viitor. însă vreau să 
spulber părerea că fapta acestor doi nemernici ar fi acoperit de 
infamie bunul renume al Atenei. Ei bine, afirm sus şi tare că 
atenian 143 a fost şi acela care, în dispreţul tuturor bogăţiilor şi 

onorurilor ce i se ofereau, nu s-a înjosit să trădeze pe acelaşi 
Dion. De ce? Pentru că atenianul de care vorbesc nu se 
împrietenise cu Dion pe baza uneia din aceste prietenii 
vulgare, ci pe temeiul camaraderiei dintre cei ce se împărtăşesc 
din aceleaşi studii liberale, căci numai într-o astfel de 
camaraderie cată să se încreadă omul cuminte mai mult decât 
în (pretinsa) înrudire sufletească sau trupească. Aşa că prin 
fapta lor cei doi ucigaşi ai lui Dion n-au putut să pângărească 
reputaţia Capitalei noastre 144 : prin rolul meschin pe care l-au 
jucat, ei n-ar izbuti niciodată să ajungă la asemenea 
însemnătate. 

Toate acestea le-am spus spre a sluji ca sfat prietenilor şi 
rudelor lui Dion: repet pentru a treia oară 145 acelaşi sfat cu 
aceleaşi cuvinte pentru voi care veniţi în al treilea rând. 
Părerea mea este: nici Sicilia, nici alt oraş să nu fie robit unor 
despoţi - asta e cel puţin părerea mea -, ci legii, căci această 
robire nu poate fi spre folosul nici al robitorilor, nici al 
robiţilor, nici al copiilor lor şi nici al feciorilor acestor copii, 
ba încă o asemenea încercare duce la pieire în orice caz. 
Numai nişte suflete mărunte şi nişte caractere josnice au 
obiceiul să se lăcomfască la asemenea câştiguri trecătoare, 
oameni care n-au idee de valoarea permanentă a binelui şi 
dreptăţii atât umane cât şi divine, nu numai pentru prezent, ci 
şi pentru viitor. De adevărul acestor lucruri am încercat întâi 
să-l conving pe Dion, apoi pe Dionysios şi acum, în al treilea 
rând, pe voi. Ci daţi-mi ascultare, de dragul cupei a treia 
închinate lui Zeus Mântuitorul 146 şi apoi din pricina priveliştii 
pe care ne-o oferă soarta lui Dion şi Dionysios 147 : acesta din 
urmă nu mi-a dat ascultare şi acum trăieşte ca vai de capul lui, 
pe când celălalt, pentru că mi-a urmat sfaturile, a avut o 
moarte de erou, căci suferinţa pricinuită de năzuirea la 
îndeplinirea idealului, atât personal cât şi naţional, oricât ar fi 

de mare, este sfântă şi frumoasă. Nimeni dintre noi nu este 
nemuritor, şi chiar dacă i s-ar întâmpla cuiva să aibă parte de 
acest lucru, apoi nici acela n-ar fi fericit, cum îşi închipuie 
lumea. Intr-adevăr, pentru ceea ce e lipsit de suflet nu există 
nici bine, nici rău care să fie vrednic de acest nume; de aşa 
ceva are parte doar sufletul, fie împreunat cu un trup, fie 
singur 148 . Cu adevărat trebuie aşadar să dăm crezare acelor 
vechi şi sfinte poveşti care ne vestesc că sufletul este 
nemuritor, că va fi chemat la judecată şi va fi, la ieşirea sa din 
trup, supus la cele mai mari pedepse (dacă va fi găsit vinovat). 
Tocmai de aceea trebuie să socotim ca un rău mai mic faptul 
de a suferi decât acela de a săvârşi cele mai mari crime 149 şi 
nedreptăţi, părere pe care omul iubitor de averi dar sărac la 
suflet nici nu vrea s-o audă, şi chiar dacă o aude, socotind că 
trebuie să o ia în râs, răpeşte din toate părţile fără ruşine, ca o 
fiară sălbatică, tot ceea ce crede că poate să-i dea prilejul de a 
mânca, de a bea sau de a-şi mulţumi grosolana şi nevrednica 
plăcere numită pe nedrept afrodisiacă. Orb e acel om, fiindcă 
nu vede cu ce fel de fapte e împletită nelegiuirea şi cât de 
cruntă e ispăşirea legată de orice crimă, nelegiuire pe care 
păcătosul trebuie s-o târască după sine şi aici pe pământ, şi sub 
pământ, pe acel drum de întoarcere decât care mai plin de 
ocară şi de sufeinţă nu se poate închipui altul. 

Prin astfel de cuvântări l-am făcut pe Dion să îmbrăţişeze 
părerile mele şi aş avea toată dreptatea să mă revolt împotriva 
celor ce l-au ucis tot atât de mult ca şi împotriva lui Dionysios: 
şi unii şi celălalt mi-au făcut cel mai mare rău şi mie şi, ca să 
zic aşa, întregii omeniri, primii pentru că au prăpădit pe omul 
ce vrea să întroneze dreptatea, celălalt, pentru că în tot timpul 
domniei sale s-a abătut din calea dreptăţii, el, om atotputernic, 
în persoana căruia, dacă s-ar fi întrunit şi filosofia şi puterea, 
Dionysios ar fi putut să facă să strălucească în faţa întregii 

lumi, fie greci, fie barbari, acest adevăr că, la fel ca Statul, nici 
individul nu poate fi fericit, dacă nu duce o viaţă înţeleaptă 
întemeiată pe dreptate, fie că a dobândit aceste virtuţi prin 
străduinţele sale personale, fie că a fost crescut şi educat cum 
trebuie de către nişte oameni evlavioşi, maeştri în ale moralei. 
Iată răul pe care mi l-a făcut Dionysios; celelalte le socot 
neînsemnate în comparaţie cu acesta. Cât despre cel care a 
asasinat pe Dion, el a făcut, fără să ştie 150 , acelaşi lucru ca şi 
Dionysios. Căci Dion - şi asta o ştiu sigur, atât cât un om 
poate lua o garanţie pe alt om -, dacă ar fi pus mâna pe putere, 
336 n-ar fi întrebuinţat altă formă de guvernământ decât 
următoarea: mai întâi, după ce ar fi scos din sclavie patria lui, 
Siracuza, primenind-o ar fi îmbrăcat-o în straie de femeie 
liberă, şi apoi prin toate mijloacele ar fi împodobit pe cetăţeni 
cu legile cele mai bune şi mai potrivite, ca pe urmă cu toată 
râvna să se ocupe de recolonizarea Siciliei şi de eliberarea ei 
de sub jugul barbarilor, alungând pe unii şi supunând pe alţii 
mai uşor decât putuse face acest lucru Hieron 151 . De s-ar fi 
putut înfăptui acestea de către un om drept, viteaz, cumpătat şi 
înţelept, dragostea de virtute (de care dădea dovadă Dion) s-ar 
fi răspândit şi la mulţime şi apoi, dacă Dionysios m-ar fi 
ascultat, sălăşluindu-se ea în sufletele tuturor oamenilor, le-ar 
fi adus mântuirea. Acum însă de bună seamă sau o divinitate 
sau un duh rău s-a abătut asupra voastră întovărăşit de 
nesocotirea legilor şi a zeilor şi mai ales de cutezanţa pe care 
o dă prostia 152 neştiutoare, din rădăcinile căreia lăstăresc toate 
relele, prostie care acum pentru a doua oară 153 a dat de râpă şi 
a prăpădit totul. 

Dar deocamdată, când suntem în pragul celei de a treia 
încercări, să ne păzim de vorbe cobitoare, ca să nu ne 
menească a rău. Vouă, deci, prietenilor lui, vă repet sfatul de 
a vă lua ca pildă pe Dion, dragostea lui de ţară şi felul lui de 

viaţă cumpănită şi stăpână pe sine, şi totodată încercaţi să 
înfăptuiţi planurile sale pe care eu vi le-am adus la cunoştinţă. 
Pe cel care nu poate să trăiască traiul aspru dorian 154 ca 
strămoşii voştri, ci preferă să ducă viaţa pe care o duc ucigaşii 
lui Dion 155 , după moda siciliană, să nu-1 chemaţi să colaboreze 
cu voi, şi să nu vă închipuiţi că va putea vreodată să 
săvârşească vreo faptă de om devotat şi cuminte. Pe ceilalţi, 
atât din Sicilia însăşi cât şi din tot Peloponezul, poftiţi-i să ia 
parte la recolonizarea Siciliei întregi şi să se bucure de aceleaşi 
drepturi şi legi ca şi voi. Şi nu vă temeţi nici de Atena: sunt şi 
acolo oameni ce-i întrec pe toţi ceilalţi în virtute 156 şi urăsc de 
moarte îndrăzneala acelora ce-şi ucid găzduitorii. 

Dacă înfăptuirea acestor planuri întârzie, iar pe voi vă 
înteţesc numeroasele şi variatele forme de revoluţii ce se ivesc 
în fiecare zi, atunci orice om căruia o divinitate prielnică i-a 
hărăzit o fărâmă de bun-simţ trebuie să-şi dea seama că nu se 
poate pune capăt relelor pricinuite de revoluţii, până când 
partida care a ieşit învingătoare, renunţând de a-şi aminti de 
persecuţiile suferite, nu va înceta de a se răzbuna pe partida 
adversă prin surghiuniri şi ucideri în masă. Dimpotrivă, 
biruitorii, căutând a-şi impune moderaţie, să vină cu legi 
nepărtinitoare, care să aibă deopotrivă în vedere şi interesul 
învingătorilor şi al învinşilor, iar faţă de aceştia din urmă, spre 
a-i sili să respecte aceste legi, să întrebuinţeze următoarele 
două mijloace de constrângere: ruşinea şi teama. Teama vor 
putea învingătorii s-o inspire învinşilor, dacă ştiu să-şi arate 
superioritatea puterii lor, iar ruşinea, dacă ştiu să se ridice 
deasupra patimilor de partid, arătându-se şi dornici şi 
destoinici de a se supune legilor pe care ei înşişi le-au stabilit. 
Nu există pentru un Stat alt mijloc de a pune capăt relelor 
izvorâte din revoluţiile interne; astfel, asemenea State, bântuite 
de frământări interne, vor fi mereu pradă tulburărilor, 



PLATON 


duşmăniilor, urilor şi trădărilor 157 . Partidul ajuns la putere, 
indiferent care ar fi acel partid, dacă doreşte cu adevărat 
mântuirea Statului, să-şi aleagă din sânul lui oamenii pe care 
îi ştiu cei mai de ispravă, mai cu seamă oameni vârstnici, care 
au acasă nevastă şi copii şi un număr cât mai mare de străbuni 
virtuoşi şi vestiţi şi care să aibă toţi o avere îndestulătoare - 
pentru un oraş de 10 000 de oameni ar fi de ajuns un număr 
de cincizeci. Pe aceştia să-i atragă pe fiecare din patria lui, 
prin rugăminţi şi onorurile cele mai mari, şi, după ce au venit, 
să-i oblige să jure şi să-i poftească a face legi care să nu 
părtinească nici pe învingători nici pe învinşi, să dea drepturi 
egale la toţi cetăţenii Statului 158 . 

Legiferarea... la asta se reduce totul. Intr-adevăr, dacă 
partidul de la putere se arată mai respectuos faţă de legi decât 
cel învins, va domni peste tot bunăstarea, fericirea şi vor lipsi 
toate relele; dacă nu (faceţi aşa), apoi să nu mă mai chemaţi 
nici pe mine, nici pe altul ca să ajute politica unor oameni ce 
nu sunt dispuşi să asculte de sfaturile ce li se dau acum, sfaturi 
ce seamănă ca doi fraţi gemeni cu planurile pe care am 
încercat împreună cu Dion să le înfăptuiesc pentru binele 
Siracuzei, şi încă pentru a doua oară. Prima încercare a fost 
aceea făcută împreună cu Dionysios cu scopul de a realiza 
binele tuturor, încercare pe care o putere supraomenească a 
zădămicit-o. Căutaţi, deci, acum s-o aduceţi la îndeplinire 159 
cu mai mult noroc, prin sprijinul soartei şi cu ajutorul zeilor. 

Iată care au fost sfaturile mele şi prima mea sosire la 
Dionysios. Cât priveşte a doua călătorie a mea, acela care vrea 
să ştie cât de cuminţi şi de cuviincioase au fost motivele ce 
m-au hotărât s-o întreprind poate să le afle din cele ce 
338 urmează 160 . Aşadar primul timp al şederii mele în Sicilia s-a 
scurs, precum am povestit mai sus, înainte de a împărtăşi 
sfaturile mele rudelor şi prietenilor lui Dion. După aceea cu 

mare greutate am izbutit să-l înduplec pe Dionysios să mă lase 
să plec, dar, înainte de a pomi spre casă, am făcut o învoială 
ca, după ce şe va încheia pacea - căci atunci era stare de război 
în Sicilia 161 -, el să ne recheme, şi pe mine şi pe Dion. 
Dionysios făgădui să ne recheme, pe Dion şi pe mine, după 
ce-şi va fi întărit mai bine domnia, iar pe Dion îl poftea să nu 
socoată plecarea lui drept un surghiun, ci numai o schimbare 
de locuinţă 162 . în aceste condiţiuni, eu făgăduii să mă întorc. 
După ce s-a încheiat pacea, pe mine m-a rechemat, pe Dion, 
însă, l-a rugat să mai aştepte un an, stăruind cu tot dinadinsul 
ca eu să vin neapărat. Atunci Dion mă îndemnă, rugându-mă 
să plec, mai ales că umbla cu stăruinţă zvonul că pe Dionysios 
l-a apucat iar un dor năprasnic de filosofie, motiv pentru care 
Dion insista din răsputeri să dau ascultare invitaţiei trimise. 
Dar eu ştiam că adesea atitudinea tinerilor faţă de filosofie este 
capricioasă şi am socotit că e mai bine să las în treaba lor şi 
pe Dion şi pe Dionysios, însă mi-am atras supărarea şi a unuia 
şi a celuilalt, când le-am spus că nu pot pleca, fiindcă sunt prea 
bătrân şi apoi pentru că Dionysios nu se ţinuse deloc de 
învoiala făcută cu mine. După aceasta, pare-mi-se, Arhytas s-a 
dus la Dionysios, căci eu înainte de a pleca din Siracuza 
stabilisem legături de prietenie pe de o parte între Arhytas şi 
guvernul din Tarent şi pe de alta între el şi Dionysios; totodată 
se aflau la Siracuza unii care prinseseră câte ceva din discuţiile 
filosofice ale lui Dion şi, iarăşi, de la aceştia din urmă alţii, 
plini acum de un fel de spoială filosofică. Am impresia că 
neisprăviţii de care a fost vorba au încercat să se dea în vorbă 
despre astfel de probleme filosofice cu Dionysios, încredinţaţi 
că acesta este depozitarul întregii mele doctrine. El, însă, care 
avea o minte destul de ageră de altfel, era grozav de ambiţios. 
Se vede că discuţia i-a plăcut, dar, cu prilejul acesta, s-a dat 
de gol că din sistemul meu filosofic nu-şi dăduse osteneala să 

înveţe mai nimic 163 , când mă aflam pentru prima dată în 
Siracuza. (Iată, deci, cele două motive ce l-au îndemnat să mă 
recheme): pe de o parte dorinţa de a se informa mai temeinic 
despre filosofia mea, pe de alta ambiţia (de a nu trece drept 
un ignorant în faţa curtenilor săi). De ce însă n-a ţinut să 
frecventeze lecţiile mele 164 când mă găseam acolo pentru 
prima oară am lămurit în cele povestite mai sus. 

După ce, aşadar, am ajuns cu bine în patrie şi am refuzat 
să răspund la a doua invitaţie a lui, precum am spus adineauri, 
Dionysios, cred, s-a ambiţionat din răsputeri să şteargă 
339 impresia că eu n-aş vrea să mă mai necăjesc cu călătoria până 
la el, fiindcă firea şi caracterul lui îmi inspiră dispreţ şi pentru 
că cunosc prea bine felul lui de viaţă. Decât, dator sunt să spun 
adevărul şi să rabd dacă, după cunoaşterea celor întâmplate, 
cineva îşi va îngădui să dispreţuiască filosofia mea şi să creadă 
că tiranul a fost un om cuminte. Aşadar, Dionysios, după două 
invitaţii, ca să-mi facă mai lesnicioasă călătoria 165 , a trimis 
după mine un vas de război 166 împreună cu Arhedemos, la 
care credea el că eu ţineam mai mult decât la oricare alt 
sicilian, un şcolar al lui Arhytas, şi alţi câţiva cunoscuţi din 
Sicilia. Toţi aceştia ^ni aduceau una şi aceeaşi veste: că 
Dionysios ar fi făcut progrese extraordinare în filosofie. El 
însuşi trimitea o scrisoare foarte lungă, ştiind bine cât ţineam 
eu la Dion, şi că acesta îşi da osteneala să mă convingă să 
pornesc la Siracuza. Epistola, alcătuită potrivit detaliilor 
arătate mai sus, avea un început redactat cam în felul următor: 
„Dionysios lui Platon". Apoi veneau obişnuitele formule de 
politeţe şi pe urmă, fără să mai intercaleze nimic, spunea 
textual: „Dacă asculţi de noi şi vii acum în Sicilia, mai întâi 
toate chestiunile privitoare la Dion vor fi rezolvate potrivit 
dorinţelor tale (ştiu că aceste dorinţe vor fi moderate şi ţi le 
voi satisface); dacă, însă, nu vii, nu va avea sfârşitul dorit de 

tine nici una din chestiile privitoare la Dion: nici cele în 
legătură cu treburile lui, nici cele în legătură cu persoana lui.“ 
Aşa s-a exprimat asupra acestui punct. Restul ar fi prea lung 
să-l citez şi apoi n-are nici un rost. Mai au venit totodată de la 
Arhytas şi de la guvernul din Tarent alte scrisori care lăudau 
râvna filosofică a lui Dionysios şi spuneau că, dacă nu mă 
grăbesc să vin acum, voi expune la cea mai mare primejdie 
legătura de prietenie, ce prezenta un interes politic nu de mâna 
a doua, stabilită de mine între ei şi tiranul Dionysios. 

Iată împrejurările în care a avut loc această a doua 
invitaţie. Cum se vede, unii, prietenii din Italia şi Sicilia mă 
trăgeau la ei; alţii, cei din Atena, mă împingeau cu rugăminţile 
lor pur şi simplu afară din ţară. La aceasta se mai adăuga şi 
vechea consideraţie că nu se cade să trădez interesele lui Dion 
şi ale prietenilor şi partizanilor din Tarent. Şi apoi mă gân¬ 
deam şi eu că nu e deloc de mirare ca un tânăr cu mintea ageră, 
care a prins câteva adevăruri de ordin mai înalt, să fie cuprins 
de dorinţa unei vieţi filosofice. Trebuia, aşadar, să merg să 
cercetez cum stau lucrurile, pentru ca nu cumva prin refuzul 
meu de a le veni într-ajutor să mă fac vinovat faţă de tiran de 
o jignire care într-adevăr ar fi fost mare, dacă cele spuse 
despre dragostea lui Dionysios pentru filosofie erau înte¬ 
meiate. Am pornit, deci, acoperindu-mi, ca să zic aşa, capul 167 
de ruşine, mânat de această judecată, plin de multe temeri şi 
de presimţiri, pare-se, destul de triste. Am ajuns, aşadar, şi 
cade-se să închin în cinstea lui Zeus Mântuitorul a treia cupă, 
căci cel puţin am izbutit într-o privinţă, şi anume: m-am întors 
şi de data asta teafăr, şi, după Zeus, trebuie să-i mulţumesc 
pentru acest lucru şi lui Dionysios, care s-a împotrivit celor 
destul de numeroşi ce voiau să mă piardă, dând astfel dovadă 
măcar de o fărâmă de ruşine faţă de situaţia în care mă aflam. 

După ce am sosit, am socotit că e mai întâi de datoria mea 
să caut să mă încredinţez dacă într-adevăr Dionysios s-a aprins 
ca o văpaie de dorul filosofiei sau dacă zvonul acesta, 
răspândit cu atâta stăruinţă la Atena, era lipsit de orice temei. 
Ei bine, există o metodă de a face proba acestui lucru, metodă 
nu lipsită de nobleţe, ci cu adevărat potrivită tiranilor, mai ales 
când aceştia au capul plin de formule filosofice rău înţelese, 
ceea ce era îndeosebi cazul şi cu Dionysios, lucru pe care l-am 
observat numaidecât după sosirea mea. Metoda constă în a 
arăta unor astfel de oameni cât de cuprinzător e întregul 
domeniu al filosofiei, de ce natură e, cu ce greutăţi e împreunat 
şi câte străduinţe cere. Cel care ia cunoştinţă de acestea, dacă 
e într-adevăr filosof 168 , potrivit pentru această îndeletnicire şi 
vrednic de ea, pentru că e înzestrat cu o fire zeiască 169 , socoate 
că drumul ce i s-a descris este minunat şi că trebuie s-o 
pornească pe el fără zăbavă, căci altfel n-ar mai putea trăi. 
După aceasta, încordând sforţările sale şi pe ale călăuzului său, 
nu se lasă până nu-şi ajunge pe de-a-ntregul ţinta sau capătă 
atâta putere, încât ajunge destoinic să se călăuzească singur, 
fără ajutorul unui îndrumător. Cel care e astfel înzestrat 
trăieşte potrivindu-şi cugetul după aceste norme, văzându-şi 
de îndeletnicirea pe care întâmplător o are în viaţa de toate 
zilele, dar nedespărţindu-se nici o clipă de filosof ie, adică de 
acel fel de viaţă care, fiind împreunată cu cumpătarea, îl face 
să aibă o minte ageră, o bună aducere-aminte şi o judecată 
sprintenă. Orice alt fel de viaţă potrivnic acestuia el îl urăşte 
neîncetat. Dar acei care cu adevărat sunt lipsiţi de orice 
înclinare spre filosof ie, şi au numai o spoială de pseudoştiinţă 
pe deasupra, ca acei ce au trupul ars de soare, când văd cât 
de multe-s de învăţat 170 , de câtă trudă e nevoie şi cât de sever 
e felul zilnic de viaţă, care prin rânduiala lui e singurul potrivit 
pentru îndeletnicirea cu filosofia, socot că aşa ceva este 

greu - dar ce zic greu? ba chiar imposibil, şi nici n-au măcar 
curajul să încerce a se deprinde cu această disciplină, iar ^lţii 
caută să se încredinţeze că şi-au făcut din cele auzite o 
îndestulătoare idee generală şi nu mai au nevoie de alte 
străduinţe. 

Iată proba limpede ce nu dă niciodată greş faţă de cei 
dedaţi unei vieţi uşoare, nedeprinşi cu o muncă susţinută. 
Ei bine, cel care nu poate face faţă tuturor greutăţilor pe care 
le reclamă filosofia, în cazul când nu izbuteşte să se iniţieze 
în tainele ei, să nu arunce vina pe maestru, ci pe sine însuşi. 

In felul acesta i-am vorbit atunci lui Dionysios. Toate nu 
le-am discutat eu cu el, dar nici el nu mi-a pretins acest lucru. 
Lucru explicabil: din pricina frânturilor auzite de la alţii, el îşi 
da aere că ştie multe, că posedă principiile fundamentale şi că 
e stăpân pe materie. Ba aud că mai târziu a scris şi un tratat 
despre aceste probleme prinse de la alţii, şi l-a făcut să circule 
sub numele său fără să pomenească deloc pe acei de către care 
fusese instruit în astfel de probleme. Dar despre acest lucru nu 
ştiu nimic sigur. Problema ştiu că au tratat-o şi alţii, dar cine 
sunt aceştia nu ştiu, pentru că operele lor sunt anonime 171 . Atât 
însă pot să spun despre toţi acei care au scris sau vor scrie sau 
afirmă că cunosc probleme ce mă preocupă, fie că au fost 
iniţiaţi de mine, fie că au auzit-o de la alţii, fie că pretind c-au 
descoperit-o ei singuri: este după părerea mea peste putinţă ca 
ei să se priceapă cât de cât în această chestiune. Despre acest 
subiect eu n-am scris niciodată nici o scriere şi nici nu voi 
scrie, căci el nu se lasă cuprins în cuvinte ca alte învăţături, ci 
numai după ce te-ai familiarizat cu el multă vreme, trăind 
oarecum cu el laolaltă, adevărul răsare în suflet, cum ţâşneşte 
brusc lumina din focul aprins, şi se hrăneşte singură 172 . Ştiu, 
desigur, că cea mai bună expunere despre asemenea lucruri ar 
fi cea făcută de mine, fie oral, fie în scris, după cum ştiu tot 

atât de bine că dacă ar fi rău expuse nimeni n-ar fi mai mâhnit 
ca mine. Dacă aş fi socotit că se pot aduce la cunoştinţa 
mulţimii destul de limpede, fie prin scris sau prin viu grai, ce 
altă faptă mai frumoasă aş fi putut eu înfăptui în viaţa mea, 
decât să le vestesc oamenilor o învăţătură de un aşa de mare 
folos şi să dau la iveală adevărul despre firea lucrurilor? Nici 
nu cred că este recomandabilă tratarea 173 , cum se zice, a 
acestor lucruri în faţa profanilor. Excepţie se poate face pentru 
câteva spirite de elită, care, după o mică îndrumare, sunt 
capabili să descopere singuri restul 174 . Cât despre ceilalţi, o 
asemenea iniţiere i-ar umple de un dispreţ cu totul nepotrivit 
şi nebinevenit pentru filosofie, iar pe alţii de o înfumurată şi 
342 găunoasă îngâmfare, ca şi cum ar fi învăţat nişte ştiinţe grozav 
de înalte. Dar despre asta am de gând să vorbesc mai pe larg, 
căci după o astfel de lămurire lucrurile s-ar desluşi mai bine. 
într-adevăr, este un motiv foarte întemeiat ce se împotriveşte 
celui care ar cuteza să aştearnă în scris măcar orice punct 
privitor la aceste probleme, motiv despre care am pomenit 
şi eu adesea mai înainte şi despre care trebuie să vorbesc 
si acum. 

4 . 

In fiecare lucru existent sunt trei elemente prin ajutorul 
cărora se realizează ştiinţa despre acel lucru; în al patrulea 
rând vine ştiinţa însăşi, iar ca al cincilea trebuie să punem acel 
ce însuşi care e obiect al cunoaşterii şi e cu adevărat 
existent 175 . Primul element este numele, al doilea definiţia, al 
treilea imaginea, al patrulea ştiinţa (despre acel lucru). Ia un 
exemplu izolat ca să-ţi dai seama de ce vreau să spun, şi apoi 
aplică-1 la toate celelalte. Cercul este un cuvânt rostit al cărui 
nume este tocmai cuvântul rostit. în al doilea rând, este 
definiţia lui, alcătuită din substantive şi verbe. Propoziţia: 
„acel ce ale cărui toate punctele extreme sunt egal depărtate 
de centru" ar fi definiţia a ceea ce poartă numele de rotund, 

circumferinţă şi cerc. în al treilea rând, desenul acestuia, făcut 
întâi şi pe urmă şters, sau tras cu compasul şi apoi pierind. 
De toate aceste operaţii cercul însuşi, la care ele se referă, nu 
e influenţat deloc, căci el este deosebit de aceste accidente, 
în al patrulea rând, se referă la acestea (nume, imagine, definiţie) 
ştiinţa, inteligenţa, părerea adevărată 176 . Acestea trei alcătuiesc 
un tot şi nu sălăşluiesc nici în sunetele glasului (numele, 
definiţia), nici în chipurile materiale (imaginile plastice), ci în 
suflet, de unde reiese că ele sunt deosebite şi de cercul în sine, 
şi de cele trei elemente arătate mai sus (numele, definiţia, 
imaginea). Dintre cele trei (moduri ale ştiinţei) inteligenţa - 
prin înrudire şi asemănare - se apropie mai mult de al cincilea 
element (lucrul în sine); celelalte sunt mai depărtate. Tot aşa e 
şi cu figurile drepte şi circulare, cu culorile, cu binele, 
frumuseţea şi dreptatea şi cu orice corp natural sau artificial, 
cu focul, cu apa şi cu toate cele asemănătoare, cu orice fiinţe 
vieţuitoare, cu însuşirile sufletului, cu orice faptă sau pătimire. 
Dacă cineva nu izbuteşte într-un chip oarecare să prindă cele 
patru elemente 177 ale fiecăruia din aceste lucruri, nu poate să 
ajungă la ştiinţa completă a acelui al cincilea lucru (în sine). 
Pe lângă aceasta, elementele specificate mai sus încearcă să 
exprime nu numai calitatea, ci şi fiinţa fiecărui lucru, din 
pricină că cuvintele sunt un aşa de imperfect mijloc de 
exprimare. De aceea nici un om cuminte nu va cuteza vreodată 
să încredinţeze cele gândite de el unui asemenea instrument 
(cuvântul), mai ales când acesta e înţepenit, ceea ce se 
întâmplă când cuvintele sunt fixate prin scriere. Ceea ce am spus 
acum are iar nevoie de o lămurire. De pildă: orice cerc plastic 
(material), fie zugrăvit, fie făcut cu roata, e plin de elemente 
contrare celui de-al cincilea cerc (cel ideal, cercul în sine), 
pentru că se atinge peste tot cu linia dreaptă. Decât că cercul în 
sine nu conţine, după definiţia lui, nici mult, nici puţin din 

ceea ce e opus firii sale. Cât priveşte numele lucrurilor, el nu 
e ceva statornic. Nimic nu ne opreşte ca acelea ce acum se 
numesc curbe să le numim drepte şi iarăşi pe cele drepte să le 
numim curbe; prin aceasta ele vor căpăta un nume întru nimic 
mai puţin stabil ca înainte, pentru acei care au operat această 
schimbare şi le-au botezat cu nume contrare 178 . încă şi cu 
definiţia lucrurilor stăm tot aşa, pentru că ea constă din 
substantive (nume) şi verbe: nici în ea nu e nimic destul de 
stabil. S-ar putea spune atât de mult despre nepreciziunea 
fiecărui din cele patru elemente. Motivul de căpetenie, pe care 
l-am arătat puţin mai sus, este că, din cele două principii 
constitutive ale fiecărui lucru: fiinţa şi calitatea sufletului care 
caută să cunoască nu calitatea, ci fiinţa 179 , fiecare din cele 
patru elemente îi scoate înainte, fie în teorie, fie în cazurile 
concrete, tocmai ceea ce el nu caută (calitatea); dar, deoarece 
ceea ce e astfel prezentat, fie verbal, fie ca o manifestare, e cu 
uşurinţă controlat de simţuri, faptul acesta produce nedumerire 
şi o extremă confuzie în spiritul oricărui om. Fireşte, cu 
prilejul lucrurilor privitor la care noi, din pricina unei proaste 
educaţii, n-am fost deprinşi să căutăm adevărul, şi unde prima 
imagine scoasă înainteze e de ajuns, nu ne facem de râs unii 
în faţa altora, fie că întrebăm, sau suntem întrebaţi, chiar dacă 
acei ce ne întreabă pot să spulbere şi să arate ca greşite cele 
patru elemente (de care am vorbit mai sus). Dar atunci când 
suntem constrânşi să răspundem despre al cincilea element 
(lucrul în sine, ideea) şi să-l arătăm, oricine ştie să se dea peste 
cap biruie şi face pe cel ce explică (fie că acesta se slujeşte de 
cuvânt, de scris, sau de răspunsuri) să apară în faţa majorităţii 
auditorilor ca unul ce nu ştie nimic din ceea ce el încearcă să 
scrie sau să spună. Şi astfel de auditori uneori nu ştiu că nu 
sufletul vorbitorului sau scriitorului e demascat ca ignorant, ci 
fiecare din cele patru elemente (de cunoaştere) e arătat ca 

defectuos în însăşi fiinţa lui. Parcurgerea acestor grade de 
cunoaştere, făcută de jos în sus şi de sus în jos de la upul la 
altul, abia cu multă trudă poate zămisli ştiinţa, dacă şi 
îndrumătorul şi şcolarul sunt elemente de rasă. Când însă 
cineva e prost înzestrat de la natură, cum e cazul cu alcătuirea 
sufletului la cei mai mulţi, atât cu privire la agerimea 
inteligenţei, cât şi la ceea ce se numeşte caracter - şi dacă ce 
mai era bun într-însul a fost pe urmă stricat -, pe un asemenea 
om nici Lynceus 180 în persoană n-ar putea să-l facă să vadă. 
într-un cuvânt, pe cel care nu are afinitate cu lucrul (studiat), 
nici agerime de minte, nici o bună ţinere de minte nu-1 pot 
face (să pătrundă vreodată firea intimă a lucrului studiat), căci 
în firile străine principial de acel lucru nu se iveşte puterea de 
a-1 pătrunde. Astfel că nici acei care nu sunt înrudiţi sufleteşte 
cu dreptatea şi cu tot ce e frumos şi nu se simt atraşi de aceste 
virtuţi, dar în schimb au minte ageră şi bună memorie unii 
pentru un lucru, alţii pentru alt lucru, după cum pe de altă 
parte nici acei care, deşi au afinitate pentru virtuţile sus- 
numite, nu sunt însă înzestraţi nici cu memorie, nici cu minte 
ageră, nu vor putea niciodată să-şi însuşească, atât cât e cu 
putinţă, adevărul asupra naturii virtuţii şi viciului. Căci trebuie 
să învăţăm a cunoaşte atât acest lucru, cât şi totodată ceea ce 
e fals şi adevărat la întreaga fiinţă, cu multă bătaie de cap şi 
pierdere de vreme, precum am spus şi la început. Numai după 
ce cu multă trudă ai frecat (cum freci două lemne ca să scoţi 
foc*) unul de altul fiecare din aceste elemente ale cunoaşterii, 
adică numele, definiţiile, imaginile şi senzaţiile ce se des¬ 
prind din ele, controlate prin discuţii ţinute într-un spirit 
binevoitor 181 , prin întrebări şi răspunsuri ce nu-s izvorâte din 
invidie, numai atunci, zic, ţâşneşte, cu toată tăria ce stă în 

puterea minţii omeneşti, lumina înţelepciunii şi a inteligenţei 
asupra fiecărui lucru studiat 182 . De aceea orice om serios se va 
feri din răsputeri să aştearnă vreodată în scris părerile sale 
despre probleme serioase, ca apoi să le arunce pradă 
invidioasei nepriceperi a vulgului. într-un cuvânt, din cele de 
mai sus trebuie să tragem încheierea că de câte ori vedem un 
tratat scris fie de un legiuitor în materie de legi, fie de 
altcineva despre orice altă chestiune să căutăm să fim încre¬ 
dinţaţi că autorul cu pricina, dacă e om într-adevăr serios, n-a 
pus în scrierea sa gândurile care-i sunt cele mai scumpe, căci 
acestea zac ascunse undeva în cel mai frumos ungher al 
sufletului său. Dar dacă cu adevărat el şi-a aşternut în scris 
reflexiile sale cele mai de preţ, apoi - ca să parafrazăm versul 
poetului - nu zeii, ci „ Muritorii-1 făcură să-şi piardă de-a 
binelea mintea“ m . 

Cine a urmărit această povestire plină de meandre, va afla, 
de bună seamă, un lucru: fie că Dionysios a scris un tratat 
despre principiile fundamentale ale naturii, fie că l-a alcătuit 
altul mai mare sau mai mic decât el, nu e în această scriere, 
după părerea mea, nimi^temeinic care să dea dovadă de studii 
sau lecţii serioase. Altfel, el ar fi avut pentru aceste principii 
acelaşi respect ca şi mine şi nu ar fi îndrăznit să le expună unei 
publicităţi şi nepotrivite şi necuvenite. Nu le-a scris doar ca 
să-i slujească drept un ajutor al memoriei (nu e nici o 
primejdie să le mai uiţi, o dată ce le-ai învăţat pe dinafară, atât 
de scurte sunt 184 ), ci mânat de o ambiţie care, dacă într-adevăr 
el le-a scris, e ruşinoasă, şi prin aceasta a urmărit fie să treacă 
drept autor al scrierii de care e vorba, fie să arate că s-a 
înfruptat dintr-o educaţie de care n-a ştiut să se facă vrednic, 
dornic numai de renumele ce e împreunat cu o asemenea 
educaţie. 

Dacă Dionysios într-o singură convorbire 185 pe care a 
avut-o cu mine a izbutit să-şi însuşească doctrina mea, atunci 
lucrul s-ar explica; dar cum s-a putut întâmpla aşa ceva, 
„Zeus ştie", vorba tebanului. Căci am discutat cu el (despre 
acele principii), aşa cum am spus, şi numai o singură dată, iar 
după aceea n-am mai discutat niciodată. Acum, cine are 
interes să afle cum s-au petrecut într-adevăr lucrurile trebuie 
bineînţeles să-şi dea seama de pricina pentru care n-am mai 
discutat după aceea nici a doua, nici a treia şi nici a mai multa 
oară împreună: sau că Dionysios, după ce a stat cu mine de 
vorbă doar o singură dată, îşi închipuie că-mi cunoaşte 
doctrina (ori chiar o cunoaşte îndeajuns, fie c-a descoperit-o 
singur, fie că a aflat-o mai înainte de la alţii), sau el e 
încredinţat că învăţătura mea n-are nici o valoare, sau (al 
treilea motiv) credea că aceste principii sunt prea adânci 
pentru mintea lui şi că nu va fi în stare să ducă o viaţă 
virtuoasă, plină de înţelepciune. Ei bine, dacă-şi închipuie că 
doctrina mea n-are valoare, va avea de furcă cu mulţi martori, 
care-s gata să afirme tocmai dimpotrivă, martori care în astfel 
de chestiuni sunt mult mai pricepuţi decât Dionysios. Sau a 
descoperit el cumva sau a învăţat de la cineva aceste principii, 
pe care le socotea vrednice de educaţia unui suflet liber? 
Atunci cum a putut el, afară dacă nu era un om cu totul sucit, 
să nesocotească cu atâta uşurinţă pe acela care i-a fost 
îndrumător şi maestru? Cum m-a nesocotit, o să vă spun acum. 

Nu multă vreme după aceasta, Dionysios, care mai înainte 
lăsase pe Dion să-şi stăpânească averile şi să se folosească de 
veniturile lui, acum nu mai îngăduia epitropilor să i le trimită 
în Pelopones, ca şi cum tiranul ar fi uitat cu desăvârşire de 
scrisoarea (prin care se angajase faţă de mine). Şi motivul? 
Bunurile astea, zicea el, nu sunt ale lui Dion, ci ale feciorului 

acestuia, care lui 186 îi este nepot, peste care el, Dionysios, este 
epitrop potrivit legii. 

Iată întâmplările care avuseseră loc până la această epocă. 
Aşa stând lucrurile, am putut să-mi dau seama limpede la ce se 
reducea dragostea de filosofie a lui Dionysios. Nu-mi rămânea 
altceva decât să mă indignez, cu sau fără voia mea. Era vară şi 
navigaţia se deschisese. O, şi mi se părea că n-am dreptul să 
mă supăr atât pe Dionysios, cât pe mine însumi şi pe cei ce 
m-au silit să trec pentru a treia oară prin această strâmtoare a 
Scyllei 

„Ca să mai măsor din nou cumplita Charybdei 

vâltoare “! 187 

M-am hotărât atunci să-i spun lui Dionysios că, după 
batjocurile aduse lui Dion, mi-era peste putinţă să mai rămân 
în Siracuza. El încercă să mă consoleze şi mă rugă să rămân 
mai departe, socotind că ar fi o mare ştirbire pentru reputaţia 
sa dacă eu însumi aş ajunge aşa degrabă să fiu vestitorul 
purtărilor lui faţă de mine. După ce văzu că nu izbuteşte să mă 
346 înduplece, făgădui că va pregăti el însuşi plecarea mea. Căci 
eu aveam de gând să mă îmbarc în prima corabie gata de 
plecare şi s-o pornesc,4nânat şi hotărât să îndur orice în cazul 
când aveam să fiu împiedicat, pentru că era limpede ca lumina 
zilei că în această neînţelegere nu eu eram vinovatul, ci alţii 
faţă de mine. Tiranul, văzând că vreau cu tot dinadinsul să 
plec, născoceşte următorul mijloc, ca să mă ţină pe loc măcar 
acea perioadă de navigaţie: în ziua după ce a avut loc această 
convorbire, el vine la mine şi îmi ţine următoarea cuvântare 
destul de seducătoare: „Să dăm la o parte sămânţa discordiei 
dintre tine şi mine, născută din necurmatele noastre 
neînţelegeri din pricina lui Dion şi a intereselor sale. Iată ce 
sunt dispus să fac, de hatârul tău, pentru Dion: Ii pretind, după 
ce-şi va fi primit înapoi toată averea, să se aşeze în Pelopones 

nu ca surghiunit, şi să-i fie îngăduit să se întoarcă şi în ţară 
când va găsi de cuviinţă el, eu şi voi, prietenii lui. Dar asta, 
bineînţeles, cu condiţia ca să nu înceapă uneltiri împotriva 
mea; zălog pentru respectarea celor învoite între noi să-mi fii 
tu şi cu ai tăi, cât şi rudele lui Dion de aci. El, la rândul lui, să 
vă dea vouă garanţiile necesare. Sumele pe care le va ridica să 
le depună în Pelopones sau la Atena la cine veţi crede voi de 
cuviinţă; Dion să aibă folosinţa dobânzilor, dar să nu poată 
dispune de capital fără consimţământul vostru. Căci, la drept 
vorbind, eu nu prea am încredere că el, o dată ajuns în 
stăpânirea averii sale, care e foarte mare, se va purta cinstit 
faţă de mine; am mai multă încredere în tine şi într-ai tăi. Vezi 
dacă îţi convine această propunere şi atunci rămâi până la 
anul, iar vara viitoare poţi să te duci, luând cu tine şi averea 
lui Dion. De bună seamă el îţi va fi foarte recunoscător, dacă 
îi faci acest serviciu". 

Auzind aceste cuvinte, m-am supărat foarte, totuşi i-am 
răspuns că-i voi da răspunsul a doua zi, după ce voi mai 
chibzui. 

Aşa ne-am înţeles atunci. Dar după aceea, când am rămăs 
singur şi am început să reflectez, m-a cuprins o mare tulburare. 
Primul gând ce-mi răsări în minte atunci când chibzuiam a fost 
următorul: Ei bine, dacă Dionysios n-are intenţia să respecte 
nici unul din punctele făgăduielii făcute şi dacă, în cazul când 
eu plec, scrie destul de convingător lui Dion atât el, tiranul, cât 
şi aceia cărora el le va porunci să facă acest lucru, arătând 
propunerile făcute, ca apoi să adauge că el, Dionysios, a dat 
dovadă de toată bunăvoinţa, dar Platon n-a vrut să primească 
propunerile sale, nesocotind astfel cu totul interesele 
prietenului său, Dion? Dacă, pe lângă aceasta, nici nu-mi 
îngăduie să mă îmbarc, nu că ar da el personal vreunui căpitan 
de corabie un ordin anume în acest sens, dar numai lăsând să 

347 se întrevadă uşor că o asemenea plecare n-ar fi pe placul lui, 
oare s-ar găsi vreun armator care să aibă curajul să mă ia ca 
pasager pe vasul lui, mai ales când m-ar vedea pornind din 
palatul lui Dionysios? - (locuiam, culmea nenorocirii, chiar în 
grădina din jurul palatului, de unde nici portarul nu m-ar fi 
lăsat să plec fără un ordin personal din partea tiranului). Dar 
dacă - îmi spuneam eu - mai rămân şi anul acesta, voi avea 
putinţa să-i scriu lui Dion, arătându-i situaţia în care mă aflu şi 
ce demersuri fac pentru el? Dacă, dimpotrivă, Dionysios se 
ţine măcar în parte de făgăduiala dată, felul meu de a proceda 
nu va părea aşa de vrednic de râs, căci averea lui Dion, dacă e 
bine preţuită, nu se ridică la mai puţin de o sută de talanţi. 
Dar dacă, după perspectiva ce mijeşte acum, lucrurile iau 
întorsătura pe care e de aşteptat s-o ia, atunci nu ştiu ce să mă 
mai fac. Şi totuşi trebuie să mai rabd un an, ca să încerc a 
demasca prin fapte viclenele uneltiri ale lui Dionysios. 
Hotărârea aceasta am adus-o a doua zi la cunoştinţa tiranului 
spunându-i: „M-am hotărât să rămân. Dar îţi cer să nu mă 
socoţi ca epitrop 188 al lui Dion. Să-i scriem împreună o 
scrisoare în care să-i arătăm hotărârile noastre provizorii şi să-l 
întrebăm dacă e mulţurffit cu ele; dacă nu e, şi are alte dorinţe 
sau pretenţii, să ni le aducă la cunoştinţă cât mai grabnic 
printr-o scrisoare. Până atunci tu să te legi a nu schimba nimic 
din cele ce am stabilit privitor la situaţia luiAşa am vorbit, 
aşa ne-am înţeles, aproape cu cuvintele de mai sus. După 
aceasta corăbiile am plecat, şi nu mai aveam putinţa să mă 
îmbarc, când tocmai i-a venit lui Dionysios ideea să-mi comu¬ 
nice că numai jumătate din avere trebuia să fie a lui Dion, căci 
cealaltă jumătate e proprietatea fiului său. Mi-a spus chiar că 
o s-o scoată în vânzare, şi după ce o va preface în bani, o 
să-mi dea mie o jumătate să i-o duc lui Dion, iar cealaltă o va 
păstra acolo pe seama copilului, căci asta e soluţia cea mai 

dreaptă. Am rămăs înmărmurit de vorbele lui. Totuşi am 
socotit că ar fi caraghios să mai încerc a adăuga ceva. Oricum 
tot i-am spus că ar trebui mai întâi să aşteptăm răspunsul lui 
Dion şi apoi să-i aducem la cunoştinţă noua sa hotărâre. 
Dar Dionysios, fără să-i pese, a început curând după aceea cu 
o tinerească uşurinţă să vândă întreaga avere a lui Dion, unde, 
cum şi cui voia el, fără ca mie să-mi spună măcar o iotă. 
Dar nici eu nu am mai adus niciodată vorba despre treburile 
lui Dion, căci socoteam că e cu totul de prisos. 

Iată felul în care până atunci încercasem să vin în ajutorul 
filosofiei şi al prietenilor. După aceasta felul nostru de viaţă, al 
meu şi al lui Dionysios, a fost următorul: eu priveam afară ca 
o pasăre care vrea să zboare din colivie, iar el plănuia fel şi 
chip cum să-mi intre în voie, dar fără să aibă de gând să-mi 
înapoieze ceva din averea lui Dion. Totuşi, în faţa întregii 
Sicilii noi ne dedam drept prieteni. într-acestea Dionysios 
încercă să reducă solda mercenarilor mai bătrâni, călcând 
datina lăsată de tatăl său, dar aceştia întrunindu-se declarară 
că nu vor îngădui acest lucru. Atunci tiranul încercă să-i 
silească cu forţa, închizând porţile cetăţuii; ei însă se năpustiră 
împotriva zidurilor, cântând cântecul lor războinic barbar, 
înspăimântat de pornirea lor, Dionysios le satisfăcu toate 
cererile, iar peltaştilor 189 care se adunaseră el le făgădui chiar 
mai mult decât avusese înainte. în curând se răspândi zvonul 
că vinovat de toate aceste tulburări era Heraclid, care auzind 
aceasta se făcu nevăzut. Dionysios căuta să-l aresteze, dar nu 
ştia cum să procedeze. De aceea a chemat pe Teodot la sine în 
grădina palatului, unde din întâmplare mă plimbam şi eu 
atunci. Ce-au vorbit la început, nu ştiu, căci nu i-am auzit, dar 
ce-a spus Teodot lui Dionysios în faţa mea ştiu şi-mi amintesc 
aproape şi vorbele schimbate atunci: „Platon, spunea Teodot 190 , 
încerc să înduplec pe Dionysios ca, dacă izbutesc să-l aduc aici 

pe Heraclid să se apere de învinuirile ce i se aduc acum, în 
cazul când nu-i îngăduie să mai locuiască în Sicilia, să-l 
exileze cu soţia şi feciorul în Pelopones, cu dreptul de a se 
folosi de averea lui, dar fără să încerce a unelti ceva împotriva 
lui Dionysios. Am trimis şi mai înainte după el, o să mai 
încerc o dată; poate va da ascultare uneia din aceste două 
chemări: fie celei dintâi, fie celei de acum. Iată, eu mă rog de 
Dionysios şi mă cuceresc lui 191 ca, dacă se întâmplă să dea 
cineva de Heraclid fie la ţară, fie aci, să nu-i facă alt rău mai 
mare decât să-l surghiunească din ţară, până ce va fi aplecat 
să ia altă hotărâre în privinţa lui. Te învoieşti cu aceste 
condiţii?" a întrebat Teodot pe tiran. „Mă învoiesc, a răspuns 
acesta, şi chiar dacă se va arăta prin jurul casei tale, nu i se va 
întâmpla nimic mai mult decât ce ne-am înţeles acum." 

A doua zi seara Eurybios şi Teodot veniră grăbiţi la mine; 
erau foarte tulburaţi şi Teodot îmi zise." „Platon, ai fost ieri 
de faţă la îndatorirea pe care Dionysios şi-a luat-o cu privire la 
Heraclid în faţa mea şi a ta?" - „Cum de nu?“, am spus eu. 
„Ei bine - replică acesta - acum peltaştii tiranului aleargă 
căutându-1 în toate părţile, şi tare mi-e teamă că nefericitul se 
349 află pe undeva pe aicf prin apropiere. Trebuie să vii neapărat 
cu noi la Dionysios", mai adaugă el. Am pornit şi am fost 
îndată primiţi de el. în timp ce ceilalţi doi stăteau tăcuţi, cu 
ochii în lacrimi, eu luai cuvântul şi spusei: „însoţitorilor mei 
li-e teamă să nu iei cu privire la Heraclid vreo hotărâre potriv¬ 
nică înţelegerii ce aţi avut-o ieri. Căci se pare, după cât s-a 
băgat de seamă, că el se ascunde pe aici pe undeva." La auzul 
acestor vorbe, el se aprinse şi schimba culoare după culoare, 
ca omul la mânie. Atunci Teodot, căzându-i la picioare, îi luă 
mâna şi printre lacrimi îl ruga fierbinte să nu facă aşa ceva. 
Ca să-l mângâi, îl întrerupsei spunând: „Fii pe pace, Teodot. 
Dionysios nu va cuteza să ia vreo măsură potrivnică înţelegerii 

de ieriAtunci acesta, aruncându-mi o privire de adevărat 
tiran, îmi zise: „Cu tine n-am avut nici o înţelegere, nicţ mare, 
nici mică.“ „Ba da, pe zei“, replicai eu, „ne-am înţeles să 
împlineşti acestui om rugămintea pe care ţi-o face.“ 

Cu aceste vorbe i-am întors spatele şi am plecat. 
Dionysios îşi continua vânătoarea după Heraclid, dar Teodot 
îi trimise vestitori spre a-1 zori să plece din ţară. Tiranul a 
trimis după el o trupă de peltaşti ca să-l urmărească, dar 
Heraclid a izbutit să i-o ia înainte cu câteva ceasuri şi-a găsit 
scăparea în ţinutul cartaginezilor 192 . 

După aceea vechiul pretext al lui Dionysios de a nu 
restitui lui Dion averea se părea că a găsit un motiv temeinic 
de a-şi arăta duşmănia faţă de mine. într-adevăr el a dat mai 
întâi poruncă să fiu scos din Acropole, sub cuvânt că în 
grădina unde aveam eu locuinţa femeile din palat trebuiau să 
aducă nu ştiu cărei divinităţi un sacrificiu ce avea să dureze 
zece zile. Mi-a dat deci ordin ca în acest interval de timp să 
stau la Arhedemos. In vremea şederii mele aici, Teodot m-a 
chemat la el ca să-şi arate revolta lui faţă de cele întâmplate şi 
aducea tot felul de mustrări lui Dionysios. Acesta, aflând că 
mă găsesc la Teodot, voind să facă din aceasta un nou pretext 
de ceartă cu mine, asemănător cu cel dintâi, trimise pe cineva 
să mă întrebe dacă m-am dus la Teodot poftit de el. „Chiar 
aşa“, răspunsei eu. Iar trimisul replică: „Mi-a poruncit 
Dionysios să-ţi spun că foarte rău faci dacă pui pe Dion şi 
prietenii lui mai presus decât el.“ 

După aceste vorbe el nu mă mai pofti niciodată în palatul 
lui, pentru că, vezi Doamne, eu eram de acum prietenul 
învederat al lui Teodot şi al lui Heraclid, iar lui îi eram 
duşman. Era de altfel şi firesc să-şi închipuie că nu pot avea 
nici o prietenie pentru omul care risipise în cele patru vânturi 
averea lui Dion. 

350 De aci înainte eu îmi aveam locuinţa printre mercenari, 

afară din Acropole. Fiind cercetat aci de mai mulţi alţii între 
care se găseau şi nişte servitori, oameni de serviciu din Atena, 
compatrioţi de ai mei, aceştia îmi aduseră la cunoştinţă că am 
fost bârfit în faţa peltaştilor şi că aceştia ar fi rostit ameninţări 
la adresa mea, spunând că dacă vor pune mâna pe mine or 
să-mi facă de petrecanie 193 . Atunci eu urzii următorul plan de 
scăpare: trimisei pe ascuns un emisar la Arhytas şi la prietenii 
din Tarent ca să le spună în ce situaţie mă aflu. Aceştia, sub 
pretextul unei solii ce trebuia să plece din oraşul lor, trimit o 
corabie cu treizeci de vâslaşi sub conducerea unui oarecare 
Lamiscos dintre ei, care, venind la Dionysios, îi spuse că 
doresc să plec şi-l rugă să nu se împotrivească cererii mele. 
El se învoi, şi mă lăsă să plec, dându-mi şi bani de drum. 
Cât despre averea lui Dion, nici eu nu i-am mai cerut nimic, 
şi nici el nu s-a grăbit să-mi dea. 

Ajungând în Pelopones, la Olympia, l-am întâlnit acolo 
pe Dion, care asista la jocuri 194 , şi i-am povestit cele întâmplate. 
Atunci Dion, luând ca mărturie pe Zeus, mă îndemnă pe mine, 
pe rudele şi pe prietenii mei, să ne pregătim ca să-l pedepsim 
pe Dionysios, eu pentru viclenia sa faţă de un oaspe (aşa 
numea el şi aşa judeca fapta lui faţă de mine), iar el, pentru că 
l-a izgonit şi exilat pe nedrept. La auzul acestor vorbe eu l-am 
îmbiat să recurgă la ajutorul prietenilor săi, dacă aceştia se 
învoiesc. „Cât despre mine, spusei eu, tu împreună cu ceilalţi, 
m-aţi făcut oarecum cu sila tovarăş de masă, de casă şi de 
jertfe al lui Dionysios, care, după ponegririle unuia şi altuia, 
era poate încredinţat că eu uneltesc împreună cu tine împotriva 
lui şi a tiraniei, totuşi s-a sfiit să mă dea morţii 195 . Apoi nici 
vârsta mea nu-mi îngăduie 196 să mă mai amestec cu oricine ar 
fi, cred, într-o întreprindere războinică, dar sunt al vostru, 
dacă, simţind nevoia să legaţi prietenie între voi, vreţi să vă 

asociaţi pentru o faptă bună. Dacă însă aveţi poftă să faceţi 
ceva rău, atunci vedeţi de altul." Am vorbit aşa de aspru pentru 
că mă săturasem de nenorocita mea aventură în Sicilia. Iar ei, 
fiindcă nu mi-au dat ascultare şi n-au urmat sfatul meu să se 
împace, ajunseră pricinuitorii tuturor nenorocirilor care au dat 
peste ei. Nimic din toate acestea nu s-ar fi întâmplat - atât cât 
e cu putinţă să prevezi omeneşte - dacă Dionysios i-ar fi 
restituit lui Dion averea, sau dacă s-ar fi împăcat de-a binelea, 
căci, cât priveşte pe Dion, eu aş fi avut şi voinţa şi putinţa de 
a-1 stăpâni cu uşurinţă. Acum, însă, năpustindu-se unul asupra 
altuia, au împrăştiat pretutindeni numai nenorociri. Şi totuşi 
Dion ar fi avut aceleaşi bune intenţii pe care afirm că trebuie 
să le am şi eu şi oricare alt om cumpătat despre puterea 
politică a lui însuşi şi a prietenilor cât şi despre patrie, hotărât 
să răspândească în jurul său cât mai multe binefaceri o dată 
învestit cu autoritatea şi prestigiul supremei puteri. Dar la 
înălţimea asta nu se ridică cel care se procopseşte pe sine, pe 
prieteni şi cetatea sa prin uneltiri şi conspiraţii, omul sărac cu 
duhul, ce nu e în stare să se stăpânească, netrebnică victimă a 
propriilor sale patimi, care, după ce a dat morţii pe bogătaşii 
ajunşi sub mâna lui, botezându-i cu numele de duşmani, 
risipeşte averea lor şi încurajează şi pe partizanii şi complicii 
săi să facă la fel, pentru ca nici unul din aceştia să nu vină la 
el să se plângă că ar fi rămas sărac. în aceeaşi situaţie se 
găseşte şi acel pe care cetatea lui îl cinsteşte ca pe un 
binefăcător pentru că prin hotărârile sale a împărţit poporului 
prin decrete averea aristocraţilor sau, găsindu-se în fruntea 
unui mare oraş care are hegemonia peste alte multe oraşe mai 
mici, distribuie oraşului său, în ciuda dreptăţii, fondurile strânse 
de la oraşele mai mici 197 . Astfel nici Dion şi nici nimeni altul 
nu s-ar învoi să primească o putere fatală şi pentru el şi pentru 
neamul lui în vecii vecilor, ci ar căuta mai degrabă să 

alcătuiască un Stat cu o constituţie pregătită prin cele mai 
drepte şi mai bune legi, Stat a cărui întemeiere n-ar reclama 
nici un exil şi nici un asasinat. Că Dion, deşi a urmat această 
cale, preferând să sufere nedreptatea decât să o facă, dar 
în acelaşi timp luându-şi măsuri să nu ajungă victima 
nedreptăţii 198 , totuşi s-a poticnit tocmai când îşi ajunsese ţinta 
finală, adică biruinţa asupra duşmanilor, nu e deloc de mirare. 
Un om drept, cumpătat şi înţelept nu s-ar putea înşela 199 cu 
totul asupra sufletului unor ticăloşi, şi cu toate acestea n-ar fi 
poate de mirare dacă ar împărtăşi soarta unui cârmaci 
destoinic, care, măcar că ştie foarte bine că va veni o furtună, 
totuşi, neputând prevedea că va veni pe neaşteptate şi va fi de 
o putere nemaipomenită, va ajunge pradă valurilor din pricina 
acestei neprevederi. Aceasta i-a adus şi căderea lui în cel mai 
scurt timp: de netrebnicia celor ce l-au răpus el îşi da seama, 
dar cât de adânc era abisul prostiei, răutăţii şi lăcomiei lor... 
de asta nu-şi putuse da seama. Datorită acestei greşeli zace 
acum în mormânt, înveşmântând Sicilia în zăbranicul unui 
doliu fără pereche. 

352 Sfaturile ce aveam să vi le dau după cele spuse mai sus 

cred că vi le-am dat. M^lţumiţi-vă cu ele. Dacă am revenit 
asupra celei de a doua călătorii 200 a mea în Sicilia, apoi am 
făcut acest lucru fiindcă socoteam necesar să v-o povestesc 
din pricina ciudăţeniei şi absurdităţii evenimentelor în legătură 
cu ea. Dacă cititorul găseşte că lămuririle mele de acum 
aruncă o mai vie lumină asupra întâmplărilor pomenite şi dacă 
i se pare că sunt îndestulătoare temeiurile invocate de mine 
spre a face faţă situaţiei de atunci, atunci socot că prezenta 
înfăţişare a faptelor, păstrând măsura cuvenită, şi-a ajuns ţinta 
pe care o urmărea. 

Platon rudelor şi prietenilor lui Dion, tot binele. 

De ce gânduri ar trebui să vă lăsaţi călăuziţi ca să puteţi 
duce o viaţă potrivită cu adevărat binelui, iată ce voi încerca 
acum să vă lămuresc pe cât mă ajută puterile. Şi nădăjduiesc 
că sfaturile mele nu vă vor aduce folos numai vouă - bine¬ 
înţeles, vouă în primul rând -, dar în al doilea rând şi tuturor 
siracuzanilor, iar în al treilea rând şi adversarilor şi duşmanilor 
voştri, afară numai dacă printre ei nu se găseşte vreunul 201 
care s-a purtat ca un nelegiuit: pentru o astfel de purtare nu 
există leac 202 şi astfel de păcate nu se pot spăla niciodată. 
Acum fiţi cu luare-aminte la ce spun. 

La voi, în întreaga Sicilie, după căderea tiranului toată 
lupta se duce în jurul următoarelor scopuri: un partid vrea iar 
să pună mâna pe frânele puterii 203 , celălalt, să ducă până la 
capăt desfiinţarea tiraniei. în astfel de împrejurări mulţimea 
găseşte totdeauna că cel mai bun lucru e să faci duşmanilor cât 
mai mult rău cu putinţă, iar prietenilor, cât mai mult bine. Dar 
nu e deloc uşor ca, după ce ai făcut altora mult rău, să nu 
păţeşti şi tu la fel. Şi nu e nevoie să mergi prea departe ca să 

vezi acest lucru, ci să priveşti numai la ce se întâmplă acolo 
în Sicilia, unde un partid vrea să facă rău celuilalt, iar acesta 
din urmă caută să se apere împotriva samavolniciilor celui 
dintâi. Numai chiar prin simpla povestire a acestor prigoane 
dintre partidele de la voi aţi putea da altora prilej să culeagă o 
mulţime de învăţături folositoare. Dar de astfel de pilde nu 
prea e lipsă. Cât priveşte, însă, măsurile care ar fi folositoare 
deopotrivă şi la prieteni şi la duşmani, sau, în orice caz, cât 
mai puţin vătămătoare şi unora şi altora, acestea nu sunt nici 
uşor de descoperit, şi, când le-ai descoperit, nu-s nici uşor de 
înfăptuit; un sfat sau o încercare de a da o îndrumare pe acest 
tărâm seamănă mai degrabă cu... o pioasă dorinţă 204 . Ei bine, 
fie oricum - o dorinţă pioasă -, căci de la zei doar trebuie să-şi 
ia începutul toate gândurile şi toate vorbele noastre, dar numai 
de s-ar împlini, insuflându-ne nouă gândurile îmbrăcate în 
cuvântarea ce urmează. 

Acum, atât voi cât şi partidul potrivnic vouă, de când a 
început războiul cu cartaginezii 205 , aţi stat fără întrerupere sub 
stăpânirea unei familii pe care părinţii voştri au ridicat-o la 
domnie într-un moment când se găseau în cea mai mare 
strâmtorare, atunci când Sicilia grecească era expusă cumplitei 
primejdii de a fi pustiita de cartaginezi 206 şi preschimbată 
într-o ţară barbară. Atunci au ales pe Dionysios, pe care, din 
pricină că era tânăr şi expert în războaie, l-au pus să conducă 
operaţiile luptelor la care se pricepea aşa de bine, şi pe 
Hipparinos, fiindcă era om mai în vârstă şi plin de experienţă, 
l-au făcut sfetnic, iar pentru a mânui Sicilia, i-au numit pe 
amândoi (zice-se) dictatori militari 207 . Şi fie că cineva preferă 
să creadă că o soartă divină sau o divinitate s-a întâmplat să 
fie pricina biruinţei, sau că a fost vitejia conducătorilor, sau 
amândoi aceşti factori împreună cu ajutorul dat de cetăţeni, 
indiferent de ce părere are cineva în privinţa aceasta, fapt e că 
aşa a avut parte de mântuire generaţia de atunci. Şi pentru că 

mântuitorii oraşului s-au purtat aşa cum am văzut, firesc e ca 
toţi cetăţenii să le poarte recunoştinţă, iar dacă mai pe jurmă 
tirania a abuzat de darul pe care i l-a făcut oraşul, pentru 
aceasta ea şi-a luat în parte pedeapsa, şi trebuie să şi-o ia şi de 
aici încolo 208 . Dar în actuala stare de lucruri care ar fi 
pedeapsa în chip necesar dreaptă pentru cei vinovaţi? Dacă aţi 
putea cu uşurinţă să vă puneţi la adăpost în faţa lor fără prea 
mari primejdii şi greutăţi, sau dacă aceia la rândul lor ar putea 
iar să pună lesne mâna pe frânele puterii, nici n-aş putea să vă 
dau sfaturile ce îmi vin acum pe limbă. Acum însă, voi, 
amândouă partidele, trebuie să vă băgaţi în cap şi să vă aduceţi 
aminte de câte ori v-aţi mângâiat cu nădejdea că numai o 
nimica toată vă desparte de totala izbândă! Aduceţi-vă aminte 
că această „nimica toată" s-a întâmplat de fiecare dată să fie 
pricina a nenumărate nenorociri şi că nu se ajunge niciodată 
la un capăt, ci ceea ce pare că e sfârşitul unei vechi greutăţi se 
împleteşte mereu cu începutul proaspăt al unei noi greutăţi, şi 
din pricina acestui circuit riscă să se năruie şi întregul partid 
al tiraniei şi acela al democraţiei. Atunci, dacă se întâmplă 
lucrul acesta groaznic dar probabil, întreaga Sicilie, uitând 
limba elenă pentru a învăţa una barbară, va cădea sub puterea 
sau stăpânirea fenicienilor sau a opicilor 209 . împotriva acestui 
cumplit rău (ce vă ameninţă) Grecia întreagă, punându-şi toată 
râvna, trebuie să caute un leac. Dacă, însă, cineva ştie altul mai 
potrivit şi mai bun decât cel propus de mine, să poftească să 
ni-1 aducă la cunoştinţă, dacă vrea să merite pe bună dreptate 
numele de prieten al elenilor. 

Părerea mea de acum voi încerca să v-o spun în toată 
sinceritatea, slujindu-mă de o judecată dreaptă şi nepăr¬ 
tinitoare. Vorbesc oarecum ca un arbitru în faţa celor două 
partide, a celui de la putere şi a celui din opoziţie, adresân- 
du-mă fiecăruia ca şi cum ar fi câte o singură persoană. 

Ei bine, sfatul meu de acum pentru orice tiran ar fi să se 
ferească de numele şi de fapta de tiran, schimbând, pe cât e cu 
putinţă, tirania în regalitate. Şi lucrul e cu putinţă, precum a 
arătat-o prin fapta-i înţeleptul şi virtuosul Licurg, care, văzând 
cum rudele sale din Argos şi Mesene au trecut de la regalitate 
la tiranie, aducând prin aceasta ruina lor cât şi a oraşelor pe 
care le ocârmuiau, de teamă pentru ţara şi pentru neamul său 
a introdus aşezământul Sfatului bătrânilor şi legătura eforilor 210 , 
care era totodată şi o frână şi o mântuire pentru puterea regală. 
Astfel, instituţia aceasta s-a păstrat timp de atâtea generaţii în 
chip glorios, pentru că legea era acum regina oamenilor, nu 
oamenii tirani ai legilor. Cuvântarea mea recomandă acum 
tuturor acelaşi lucru: acelora care tânjesc după tiranie, să se 
abată din calea ei şi să fugă de ceea ce nişte smintiţi flămânzi 
de o foame fără saţiu numesc fericire 211 , şi să încerce a o 
preschimba în chipul unei regalităţi, învăţându-se să se supună 
maiestăţii regale a legilor şi neînvoindu-se să primească cele 
mai mari dregătorii decât din partea unor legi şi a unor oameni 
ce le acordă de bunăvoie. Acelora însă cărora le place o viaţă 
slobodă şi fug de jugul tiraniei ca de o nenorocire, le-aş da 
sfatul să fie cu băgare rfb seamă ca nu cumva din dorinţa 
necumpătată după o libertate fără frâu să cadă la boala 
străbunilor lor, de care aceştia, împinşi de nesăbuitul lor dor 
de libertate, sufereau din cauza unei ocârmuiri afară din 
cale de slabe. înainte de venirea la putere a lui Dionysios şi 
Hipparinos, sicilienii duceau (aşa cel puţin îşi închipuiau ei) o 
viaţă fericită, trăind în huzur, stăpâni peste stăpânii lor 212 . De 
aceea au şi ucis cu pietre fără judecată pe cei zece generali 213 
dinaintea lui Dionysios, numai ca să nu mai aibă nici un stăpân 
pe cap care să-i conducă potrivit dreptăţii sau legii, şi să fie 
slobozi de orice frâu. Şi tocmai asta le-a adus tiraniile pe cap. 
Căci şi robia şi libertatea prea mare sunt un rău cumplit, după 

cum, pe de altă parte, şi una şi cealaltă, dacă se ţin în marginile 
unei anumite graniţe, sunt cel mai mare bine. întemeiată e 
robia faţă de Zeus, neîntemeiată, când e faţă de oameni 214 . 
Decât, Zeus este legea pentru oamenii cuminţi, dar pentru 
smintiţi, desfătarea. Aşa stând lucrurile, rog pe prietenii lui 
Dion să împărtăşească sfaturile acestea tuturor siracuzanilor, 
ca venind din partea lui şi a mea deopotrivă. Ci eu mă voi 
mărgini doar la rolul de tălmăcitor al îndemnurilor pe care 
Dion, dacă ar fi încă în viaţă, le-ar rosti acum în faţa voastră. 
Ei bine, m-ar putea cineva întreba acum ce sfat ne dă Dion cu 
privire la împrejurările actuale? Iată ce sfat: 

„înainte de orice, siracuzani, să vă aşezaţi nişte legi despre 
care sunteţi încredinţaţi că nu vă vor îndrepta gândurile spre 
patima agonisirii de avere şi bogăţie. Sunt trei lucruri: sufletul, 
trupul şi bogăţia 215 . Daţi cea mai mare cinste sufletului, după 
aceea trupului, care vine în al doilea rând, şi abia în al treilea 
rând să vă gândiţi la bogăţie, care e menită să slujească 
sufletului şi trupului. Un aşezământ care ar înfăptui această 
rânduială ar fi într-adevăr o lege bine întemeiată, ce poate face 
fericiţi pe cei ce i se supun. E o vorbă nenorocită aceea care 
numeşte fericiţi pe cei bogaţi, vorbă smintită de femei şi de 
copii, care face smintiţi pe cei ce se iau după ea. Că sfatul 
acesta e întemeiat pe adevăr, vă veţi încredinţa aievea, când 
veţi pune la încercare spusele mele cu privire la legi, căci 
experienţa este cea mai bună piatră de încercare. După ce veţi 
primi aceste legi, deoarece Sicilia e în primejdie şi nici voi nu 
sunteţi pe deplin stăpâni pe situaţie, nici adversarii voştri 216 , 
ar fi poate drept şi folositor pentru voi toţi să alegeţi o cale de 
mijloc, atât pentru voi, care vreţi să scăpaţi de asprimea 
regimului tiranic, cât şi pentru cei ce doresc să pună iar mâna 
pe frânele puterii. Străbunii acestora din urmă au scăpat pe 
vremuri pe eleni de jugul barbarilor, o faptă nepreţuită, 

datorită căreia voi vă puteţi acum îngădui să ţineţi sfat despre 
cel mai bun chip de ocârmuire. Dacă cei de atunci s-ar fi 
prăbuşit, azi n-aţi mai fi ajuns voi la cuvânt şi nu v-ar mai fi 
rămas nici o nădejde de nici un fel. Acum unora 217 să li se dea 
libertatea sub un guvern regal, iar celorlalţi 218 puterea regală, 
însă responsabilă, regim în care să domnească legile nu numai 
peste ceilalţi cetăţeni, dar şi peste regii înşişi, când aceştia 
calcă vreo pravilă. Pentru a înfăptui toate acestea fără gânduri 
viclene, ci cu suflet curat, puneţi-vă cu ajutorul zeilor un rege, 
mai întâi pe fiul meu 219 , şi anume din două motive de 
recunoştinţă: unul faţă de tatăl meu şi celălalt faţă de mine 220 
356 (acela, în vremea sa a scăpat cetatea de jugul barbar, iar eu 
acum v-am scăpat de două ori de asuprirea tiranului, lucru 
pentru care puteţi voi înşivă să daţi mărturie); apoi, ca al 
doilea rege puneţi pe cel care are acelaşi nume cu tatăl meu, 
pe fiul lui Dionysios (pe Hipparinos), pentru ajutorul pe care 
ni l-a dat, şi pentru că are o fire cinstită. Deşi se trăgea 
dintr-un tată ce fusese tiran, el a luat de bunăvoie parte la 
liberarea cetăţii, dobândind pentru sine şi neamul său o slavă 
nepieritoare în locul unei tiranii nedrepte şi vremelnice. In al 
treilea rând, trebuie să (fliemaţi ca rege al Siracuzei un rege de 
bunăvoie al unui oraş ce îl primeşte nesilit de nimeni pe 
comandantul de acum al lagărului duşman, pe Dionysios, fiul 
lui Dionysios, dacă e dispus să-şi preschimbe tirania în 
monarhie, mânat de teama faţă de eventualele schimbări ale 
soartei şi de mila pentru patrie, cât şi pentru templele şi 
mormintele părăsite, ca nu cumva prin ambiţia lui să distrugă 
totul din temelie, spre a face pe plac barbarilor. Pe aceşti regi, 
trei la număr, fie că le hărăziţi o putere deopotrivă cu aceea a 
regilor din Sparta 221 , fie una mai mică - însă asta după bună 
înţelegere -, să-i aşezaţi în felul următor, despre care v-am 
vorbit şi mai înainte 222 , dar nu strică să vi-1 mai spun o dată. 

Dacă familia lui Dionysios şi a lui Hipparinos vrea, pentru 
mântuirea Siciliei, să pună capăt nenorocirilor actuale, după 
ce vor fi primit pentru ei şi pentru neamul lor atât pentru 
prezent, cât şi pentru viitor onorurile ce li se cuvin, chemaţi 
pentru acest scop, cum s-a spus şi mai sus, pe solii pe care îi 
vor vrea ei, dându-le depline puteri pentru a face împăcarea 
(fie că aceşti soli vor fi din Sicilia, fie din afară, fie din 
amândouă părţile), şi într-un număr atât de mare cât vor vrea 
ei. Aceştia, la sosirea lor, să aşeze legi şi o constituţie potrivit 
căreia regii se cade să aibă conducerea slujbelor religioase şi 
să fie încredinţaţi cu toate celelalte sarcini ce se cuvin unor 
foşti binefăcători. Cu conducerea treburilor publice în timp de 
pace şi război să fie însărcinat un comitet de treizeci şi cinci 
de paznici ai legii, aleşi de popor şi de Senat, comitet care, pe 
lângă deosebitele scaune de judecată încredinţate cu judecarea 
diferitelor pricini, să fie singurul în drept de a pronunţa 
pedeapsa cu moartea sau surghiunul. Pe lângă aceasta se vor 
alege judecători din dregătorii de anul trecut, şi anume din 
fiecare dregătorie câte unul, cel care s-a dovedit cel mai bun şi 
cel mai drept. Aceştia vor fi chemaţi să judece anul următor 
toate cazurile ce atrag după ele pedeapsa cu moartea, închi¬ 
soarea sau exilul. Regele, care în calitatea lui de preot trebuie 
să fie curat de omor, de închisoare şi de surghiun, n-are voie să 
judece astfel de pricini 223 . 

La înfăptuirea acestui plan 224 m-am gândit toată vremea 
şi cât am trăit şi mă gândesc şi acum, când sunt mort, cât şi 
atunci când, după ce am biruit pe duşmani împreună cu voi, 
l-aş fi dus la îndeplinire aşa cum l-am gândit, dacă Furiile cu 
masca ospeţiei nu m-ar fi împiedicat. După aceea, dacă faptele 
s-ar fi potrivit cu gândul meu, aş fi colonizat toată Sicilia, 
izgonind pe barbarii ce o stăpânesc acum, cel puţin pe aceia 
care n-au luptat pentru libertate, împotriva tiraniei, iar pe 

vechii locuitori ai ţinuturilor greceşti i-aş fi aşezat iarăşi în 
vechile lor sălaşuri părinteşti. Acelaşi plan vă sfătuiesc acum 
pe toţi să-l urmăriţi şi să-l înfăptuiţi, îndemnând pe toţi să 
lucreze la realizarea lui, iar pe cel care nu vrea, să-l socotiţi 
duşman al patriei. Planul acesta nu e peste putinţă de împlinit. 
Căci a socoti ca un lucru peste putinţă planul ticluit de două 
suflete şi găsit drept cel mai bun de oameni cu judecată, este 
treabă de om fără scaun la cap. Vorbesc de sufletul lui 
Hipparinos, fiul lui Dionysios, şi de acela al fiului meu. Dacă 
se înţeleg aceştia doi, cred că se vor înţelege cu ei şi toţi 
ceilalţi siracuzani, cel puţin aceia care au grijă de soarta ţării 
lor. Dând slavă împreunată cu rugăciuni tuturor zeilor şi 
celorlalţi cărora se cade să li se dea slavă împreună cu zeii, 
chemaţi la voi şi căutaţi să înduplecaţi cu blândeţe şi stăruinţă 
şi pe prieteni şi pe potrivnici, şi nu vă lăsaţi până ce vorbele 
mele de-acum, ca nişte visuri divine ce se arată unor oameni 
treji, nu le veţi duce la o luminoasă şi fericită împlinire ." 225 

Platon lui Arhytas din Tarent, bună izbândă. 

Au sosit la noi Arhippos şi Filonide 226 împreună cu 
şcolarii lor, aducând scrisoarea pe care le-ai dat-o şi noutăţi 
din partea ta. Treburile privitoare la oraş le-au isprăvit cu 
uşurinţă - de fapt, nici nu erau prea grele -, iar despre tine 
ne-au spus că eşti necăjit fiindcă nu poţi să scapi de sarcina 
treburilor obşteşti 227 . Că e lucrul cel mai plăcut în viaţă să-ţi 
vezi de propriile tale îndeletniciri, mai cu seamă când sunt de 
felul celora pe care ţi le-ai ales tu, e limpede pentru oricine. 
Dar omul trebuie să se gândească şi la aceea că nu s-a născut 
numai pentru sine 228 , dar la o parte din viaţa noastră are 
dreptul patria, la o parte părinţii, la una ceilalţi prieteni, iar o 
bună bucată din ea e jertfită împrejurărilor ce ne împresură 
traiul. Iar dacă te cheamă patria însăşi să vezi de treburile 
publice, ar fi o necuviinţă să nu-i dai ascultare, mai ales că prin 
o asemenea purtare laşi locul tău unor netrebnici 229 care se 
vâră în politică nu călăuziţi de cele mai frumoase scopuri. Dar 
despre aceasta destul. Cât priveşte pe Ehecrate 230 , avem grijă 
de el şi vom avea şi de aici încolo, atât de dragul tău şi al 
tatălui său Erinion 231 , cât şi de dragul tânărului însuşi. 

Platon lui Aristodor 232 izbândă bună. 

Aud că tu eşti printre prietenii cei mai de aproape ai lui 
Dion şi că ai fost întotdeauna, dând dovadă de un caracter 
înţelept potrivit acelora care-şi închină viaţa filosofiei. 
Căci eu susţin că adevărata filosofie se alcătuieşte din 
statornicie, devotament şi sinceritate 233 . Cât despre celelalte 
ştiinţe sau îndemânări 234 , cred că le zic bine dacă le numesc 
subtilităţi. Rămâi sănătos şi stăruie în caracterul pe care l-ai 
păstrat până acum. 


126 



SCRISOAREA a Xl-a 


Platon lui Laodamas 235 , izbândă bună. 

Ţi-am scris şi mai înainte că, privitor la tot ce mi-ai vorbit, 
e de mare însemnătate ca să fii tu aci de faţă. Deoarece însă 
spui că ţi-e cu neputinţă, cel mai bun lucru de făcut după cel 
dintâi era sau să vin eu, sau Socrate 236 , după cum cere 
scrisoarea ta. Dar acum Socrate e împiedicat de boala lui, căci 
suferă de strangurie, iar cât despre mine, dacă sosind acolo 
n-aş putea duce la bun sfârşit ceea ce mă rogi 237 , ar fi destul 
de ruşinos. Eu nu prea am mare nădejde să se poată înfăptui 
aceste lucruri (De ce? Ar fi nevoie de o altă epistolă lungă ca 
să-ţi lămuresc totul) şi afară de asta şi trupul meu e prea bătrân 
ca să mai poată să înfrunte pe uscat şi pe mare primejdiile ce 
se ivesc într-o călătorie aventuroasă, mai ales acum, când 
pericolele 238 te pândesc la tot pasul. Dar pot cel puţin să vă 
dau, ţie şi coloniştilor, sfaturi care pornind de la mine, vorba 
lui Hesiod, ar părea foarte simple 239 , dar care sunt greu de 
găsit. Cei care îşi închipuie că e de ajuns să aşezi legi, 
indiferent care, pentru ca să pregăteşti cumsecade o bună 
constituţie, fără ca să fie o persoană învestită cu puteri depline 

ca să vegheze asupra felului de viaţă 240 din cetate, care trebuie 
să fie cumpătat şi bărbătesc şi la oamenii liberi, şi la sclavi, 
aceia se înşală. Aceasta s-ar putea înfăptui la voi, dacă aţi avea 
oameni vrednici de această dregătorie. Dar dacă e nevoie de 
cineva pentru a vă educa, apoi mi se pare că la voi nu se 
găsesc nici dascăli, nici elevi, şi de acum nu aveţi alta de făcut 
decât să vă rugaţi zeilor. Căci cam în acelaşi fel au fost 
întemeiate şi cetăţile dinainte şi pe urmă au fost bine 
ocârmuite, atunci când, ivindu-se împrejurări mari, fie în timp 
de pace, fie în război, s-a ridicat un om excepţional, învestit 
cu puteri extraordinare 241 . E, deci, de neapărată trebuinţă să 
vă gândiţi mai întâi la acest lucru, chibzuind la ce vă spun şi să 
nu vă lăsaţi duşi de nădejdea deşartă că... pică pară mălăiaţă... 
Noroc! 

Platon lui Arhytas 242 din Tarent, bună izbândă. 

Scrierile trimise de tine le-am primit cu cea mai mare 
plăcere şi avem cea mai mare admiraţie cu putinţă pentru 
scriitorul lor, care ne pare vrednic de vechii săi străbuni. 
Se spune într-adevăr că aceşti oameni erau din Myra 243 - 
din numărul acelor troieni care au băjenit împreună cu 
Laomedon 244 oameni de ispravă, cum spune legenda 
păstrată de tradiţie. Scrierile mele, de care îmi scrii în epistolă, 
nu sunt încă definitive 245 , dar ţi le-am trimis aşa cum sunt. 
Cât priveşte grija cu care trebuie să le păzeşti (să n-ajungă pe 
mâna altora), suntem înţeleşi, aşa că nu e nevoie să-ţi mai 
atrag atenţia. Noroc! 

(Se spune că această scrisoare nu e de Platon). 

360 Platon lui Dionysios, tiranul Siracuzei, izbândă bună. 

Formula de la începutul scrisorii mele să fie totodată un 
semn că scrisoarea e de la mine. Odată, când ospătai nişte 
locrieni 246 , fiind culcat departe de mine, te-ai sculat, ai venit 
la mine şi mi-ai spus câteva vorbe îndatoritoare (cel puţin 
aşa-mi părea mie şi vecinului meu de pat,care era o frumuseţe 
de băiat). Acesta ţi-a zis atunci: „Că, zău, mult te mai ajută 
Platon pentru a dobândi înţelepciunea!" Şi tu atunci i-ai 
răspuns: „Şi la alte multe lucruri, căci chiar faptul că l-am 
chemat a fost pentru mine de un neîntârziat folos." Legătura 
aceasta trebuie s-o păstrăm, ca folosul ce-1 tragem unul de pe 
urma celuilalt să sporească mereu. Şi ca să pun în practică ce 
ce au spus mai sus, uite îţi trimit nişte scrieri pitagoreice 247 şi 
altele Despre împărţiri 248 , cât şi, după învoiala de atunci dintre 
noi, un om de care tu şi Arhytas, dacă acesta vine la tine, v-aţi 
putea sluji. Numele lui e Helicon, de fel din Cizic, un şcolar 
al lui Eudoxos 249 , ale cărui învăţături le cunoaşte cât se poate 
de bine. El a mai fost în legătură şi cu un discipol al lui 
Isocrate, cât şi cu Polyxenos, un elev al lui Bryson 250 . Pe lângă 

aceasta, află - lucru destul de rar - că e un om cu care c o 
plăcere să ai de-a face şi pare a nu avea un caracter rău, făcând 
mai degrabă impresia că e o fire apropiată şi deschisă. Spun 
aceasta cu destulă şovăială, pentru că e vorba să-mi dau păre¬ 
rea despre un om, adică despre o fiinţă care nu e statornică, ci 
schimbătoare 251 , afară de foarte puţine exemplare şi în puţine 
privinţe. Tocmai pentru că mi-era teamă şi nu prea eram sigur 
de el, l-am cercetat eu însumi şi m-am interesat şi la conce¬ 
tăţenii lui despre el, şi nimeni nu mi-a spus nimic rău despre 
el. Cercetează-1 şi tu şi fii cu luare-aminte. Dar mai ales, dacă 
ai cât de cât vreme, învaţă pe lângă el (astronomia) şi tot ce 
ţine de studiul filosofiei. Dacă n-ai timp 252 , pune pe cineva să 
înveţe (ce se poate de la Helicon), pentru ca după aceea, când 
vei avea răgaz, să poţi învăţa şi tu de la acesta, ca astfel să te 
faci mai bun şi să ajungi un om vestit 253 . în acest chip nu vei 
înceta de a atrage folos de pe urma mea. Dar despre asta 
destul. 

Cât despre lucrurile pe care m-ai rugat să ţi le trimit, află 
că am pus să facă (statuia lui) Apollo 254 , pe care ţi-o aduce 
Leptine 255 , făcută de un tânăr sculptor de talent, numit 
Leohares 256 . Mai se află în atelierul lui o statuie foarte fin 
lucrată, după părerea mea. Am cumpărat-o ca s-o dăruiesc 
soţiei tale 257 , pentru că m-a îngrijit într-un chip vrednic şi de 
tine şi de mine, şi când am fost sănătos şi când am fost 
bolnav 258 . Dă-i-o, aşadar,dacă n-ai nimic împotrivă. îţi trimit 
şi douăsprezece chiupuri de vin dulce pentru copii 259 şi două 
chiupuri de miere. Cât despre smochine, află că am sosit aci 
prea târziu, abia după culesul lor, iar boabele de mirt 260 puse la 
păstrare au putrezit. Altădată vom fi mai cu băgare de seamă. 
Despre plantele (trimise sau cerute?) îţi va da lămuriri Leptine. 

Banii trebuincioşi pentru cumpărarea acestor lucruri şi 
pentru plata unor dări către oraş i-am luat de la Leptine. 

I-am spus - ceea ce era şi adevărat şi totodată foarte onorabil - 
că banii ce i-am cheltuit pentru transportul cu corabia din 
Leucadia se urcă la suma de aproape şaisprezece mine. Deci 
suma asta, luată de la el, mi-a slujit la cumpărarea lucrurilor 
pe care ţi le-am trimis. Şi acum ascultă cum stăm cu sumele 
de bani pe care, tu şi eu, le avem disponibile aici la Atena. 
De averea ta mă voi sluji, cum ţi-am spus-o atunci, ca şi de a 
celorlalţi prieteni, adică, cât mai puţin cu putinţă, numai 
pentru ceea ce e drept, trebuincios şi frumos, după părerea 
mea şi a acelora de ai căror bani mă folosesc. Iată însă ce mi 
se întâmplă acum: nepoatele mele, care au murit în vremea 
când eu, cu toată porunca ta, nu voiam să pun cunună pe 
cap 261 , mi-au lăsat în grijă patru fete: una e de măritat, una e 
de opt ani, alta e cu puţin trecută de trei ani, iar cea din urmă 
n-a împlinit încă un an. Pe cele ce se vor mărita cât trăiesc eu, 
trebuie să le înzestrez eu şi prietenii mei; cele care nu se vor 
mărita în acest timp, nu mă interesează. Tot astfel nu sunt 
dator să le înzestrez pe acelea al căror tată e mai bogat ca 
mine. Deocamdată eu sunt cel mai bogat, şi pe mamele lor tot 
eu le-am înzestrat împreună cu Dion şi cu alţii. Una se mărită 
cu Speusippos, care e fratde mamei sale. Acesteia nu trebuie 
să-i dăm o zestre mai mare de treizeci de mine, ceea ce la noi e 
o zestre frumoasă 262 . Apoi dacă va fi să moară maică-mea 263 , 
tot astfel pentru clădirea mormântului ei nu voi avea nevoie 
de mai mult de zece mine. Iată pentru moment la ce se reduc 
nevoile mele. Dacă se va mai ivi vreo cheltuială personală sau 
publică pricinuită de călătoria mea la tine, atunci, cum ţi-am 
spus, mă voi strădui să fac cât mai multă economie, dar ceea 
362 ce va fi neapărat trebuincios, va rămâne în socoteala ta. 

Acum să-ţi vorbesc despre cheltuielile tale de la Atena. 
Află mai întâi că dacă vreau să fac faţă cheltuielilor pricinuite 
de o horegie 264 sau de ceva asemănător, tu, spre deosebire de 
ceea ce credeam noi mai înainte, n-ai aci nici un oaspe care să 

ia asupra-şi această sarcină; apoi, dacă ai vreo afacere mai 
însemnată, în care plata neîntârziată ţi-ar aduce folos,.iar 
amânarea, până să vină vreun om de-al tău să facă plata, ţi-ar 
fi spre pagubă, asta ţi-ar aduce nu numai greutăţi, dar şi ruşine. 
Proba am şi făcut-o. într-adevăr, voind să-ţi trimit şi sume (?) 
mai mari despre care mi-ai scris în scrisoare, am trimis pe 
Erastos 265 la Andromede 266 din Egina, oaspele tău la care m-ai 
îndrumat să mă adresez când aş avea nevoie de vreo sumă. 
Acesta, însă, în răspunsul său plin de firesc şi omenie, a spus 
că ar fi aplecat să dea o mică sumă, dar nu mai mult, pentru că 
şi înainte a împrumutat bani tatălui tău, dar şi i-a căpătat 
îndărăt cu multă greutate. 

Atunci am luat de la Leptine 267 , care e vrednic de laudă 
nu atât pentru că mi-a dat, ci pentru că mi-a dat din toată 
inima, dovedindu-se şi în alte privinţe, atât cu vorba, cât şi cu 
fapta, ca un adevărat prieten al tău. Căci cred că e de datoria 
mea să-ţi aduc la cunoştinţă şi bune şi rele, ca să vezi ce 
sentimente au faţă de tine fiecare dintre cunoscuţii tăi de aci. 
Aşa că în chestiunea banilor îţi voi vorbi deschis: aşa e drept 
şi apoi şi cunosc destul de bine situaţia din jurul tău. Cei care 
de fiecare dată îţi supun listele de cheltuielile pe care cred că 
trebuie să ţi le aducă la cunoştinţă, se dau îndărăt de teamă ca 
să nu te supere. Ci obişnuieşte-i şi sileşte-i să te informeze şi 
despre acest capitol şi despre celelalte, căci tu eşti dator să fii 
în curent cu toate spre a putea judeca (în cunoştinţă de cauză), 
şi să nu fugi de informaţii. în domnie nimic nu-ţi poate fi mai 
folositor ca acest lucru. Tu însuţi recunoşti şi vei recunoaşte 
că cheltuielile făcute cu rânduială şi datoriile plătite la vreme 
între alte foloase au şi pe acela că ajută la buna chivernisire a 
averii. Astfel nu vor putea să te ponegrească în lume cei care 
pretind că-ţi apără prestigiul, nici nu e bine, şi nici frumos 
pentru renumele tău să treci drept un om cârcotaş în afaceri. 

Să vorbim acum despre Dion. Cât despre celelalte nu pot 
încă să-ţi spun nimic, până nu vor fi sosit de la tine scrisorile 
de care îmi vorbeai. Privitor la planurile pe care mi-ai interzis 
să i le aduc la cunoştinţă, află că nici n-am adus vorba, şi nici 
nu i-am pomenit despre ele, dar am încercat să-mi dau seama 
dacă înfăptuirea lor l-ar supăra mult sau ar suporta-o cu 
uşurinţă, şi am impresia că o astfel de înfăptuire l-ar supăra 
tare de tot 268 . De altfel, Dion îmi pare că e destul de măsurat 
şi în faptele şi în vorbele sale despre tine. 

Lui Cratinos, fiul lui Timoteu 269 şi prieten cu mine, îi vom 
dărui nişte zale din acelea mlădioase cum poartă infanteria 
noastră grea, iar fetelor lui Cebes trei tunici de câte şapte coti, 
nu din cele scumpe din Amorgos 270 , ci din cele siciliene de in. 
De bună seamă cunoşti numele lui Cebes 271 : e pomenit în 
cuvântările lui Socrate împreună cu Simmias, înfăţişat ca 
stând de vorbă cu Socrate în dialogul Despre suflet. E prieten 
cu noi toţi şi e foarte îndatoritor. 

Privitor la formula ce deosebeşte scrisorile mele cu un 
fond serios de cele ce sunt scrise aşa de formă, cred că-ţi aduci 
aminte care este; totuşi fii cu băgare de seamă şi cu multă 
luare-aminte, căci mulţi mă roagă să le scriu şi nu pot cu 
uşurinţă să-i refuz pe faţă. Aşadar: epistola serioasă începe cu 
cuvântul Dumnezeu, iar celelalte cu zei 272 . 

Trimişii tăi m-au rugat să-ţi scriu, şi cu drept cuvânt, 
pentru că peste tot te laudă din inimă şi pe tine şi pe mine, şi 
între ei se deosebeşte mai ales Filagros, cel care era atunci 
bolnav la o mână. Şi Filaides 273 , care s-a întors de la mare la 
Rege 274 , mi-a vorbit despre tine. Dacă scrisoarea n-ar fi prea 
lungă, ţi-aş fi scris şi ce mi-a spus, dar vei afla de la Leptine. 

Dacă-mi trimiţi zalele sau altul dintre lucrurile despre care 
îţi scriu, dă-le cui vrei; dacă n-ai pe altcineva, dă-le lui 
Terillos 275 . El e veşnic în călătorie cu corabia, e prieten cu noi 


134 



SCRISORI 


şi priceput la multe lucruri şi mai cu seamă la filosofie. 
El e ginerele lui Teison 276 , care era poliţai când am plecat noi 
de acolo. 

Rămâi sănătos şi îndeletniceşte-te cu filosofia; îndeamnă 
şi pe cei mai tineri să o îmbrăţişeze, salută din parte-mi pe 
tovarăşii de joc şi porunceşte şi celorlalţi, dar mai ales lui 
Aristocritos, ca, atunci când soseşte de la mine vreun cuvânt 
sau vreo scrisoare pentru tine, să aibă de grijă ca să afli 
numaidecât şi să-ţi aducă aminte să nu dai uitării rugăminţile 
mele. Şi acum să nu pierzi din vedere de a plăti datoria lui 
Leptine. Fă acest lucru cât mai repede, pentru ca şi ceilalţi, 
văzând pilda pe care o dai faţă de el să fie mai plini de râvnă 
pentru a ne servi (pe viitor). 

Iatrocles, pe care l-am liberat o dată cu Mironide 277 , e în 
drum pe mare cu lucrurile pe care ţi le trimit. Ia-1 în slujba ta, 
căci e plin de râvnă pentru tine, şi întrebuinţează-1 la ce vrei. 
Păstrează scrisoarea sau un rezumat din ea si rămâi ceea ce eşti. 





NOTE 


SCRISOAREA I 


1 Platon, sau mai bine-zis autorul acestei epistole apocrife, se 
adresează aici nu numai lui Dionysios, ci şi favoriţilor săi. Mai jos el se va 
adresa numai tiranului. 

2 Chiar numai acest singur detaliu ar fi suficient să ne convingă că 
avem de-a face cu o scrisoare apocrifă. într-adevăr, precum se vede din 
scrisorile a Vil-a şi a IlI-a (316a), filosoful atenian se plânge că el n-a avut 
nici o autoritate în Siracuza şi că sfaturile lui au fost mereu nesocotite. 

3 De o mizantropie a lui Platon nu avem nici o ştire din altă parte. 
E, desigur, o trăsătură inventată de autorul acestei scrisori. 

4 Versul acesta, care exprimă un loc comun în lumea greacă, a fost 
recunoscut ca atare de R. Adam ( Uber die Echtheit derplatonischen Briefe, 
p. 18 şi urm. Vezi Novotny, adlocum. 

5 Un personaj - după părerea lui E. Howald ( Die Briefe Platons, 
p. 183 - fictiv. 

6 Despre acest detaliu, inventat desigur de sofistul ce a plăsmuit 
această epistolă, scrisoarea a VlI-a nu pomeneşte nimic. 

7 Nu se cunoaşte autorul acestui vers. 

8 Probabil un fragment din Bacchylides. Cf. Oda lui Hieron 
Siracuzanul, strofa b. Alţii cred că e luat dintr-o tragedie sau din liricul 
Simonide. 

SCRISOAREA a II-a 


9 Un discipol al lui Arhytas pitagoricianul. La el a stat cândva în 
gazdă Platon (vezi VII, 349 d). Tot el e personaj însărcinat de Dionysios să 
aducă pe Platon din Atena la Siracuza (III, 319 a). 

10 Dion trăia atunci în Grecia, exilat de tiranul din Siracuza. Probabil 
că, după nedreptăţile ce i se făcuse, el vorbea de rău pe tiran. 

11 Personaj necunoscut. 

12 Un Polyxenos mai revine şi în epistola a XlII-a, 360 c. Cei mai 
mulţi comentatori sunt de părere că e vorba de discipolul lui Bryson, autorul 
argumentului vestit „al celui de al treilea om“ îndreptat împotriva teoriei 
ideilor. Howald crede că cel de aici e un personaj fictiv, care nu are nimic 
de-a face cu sofistul pomenit mai sus. 

13 Platon era, pe cât se pare, foarte conştient de valoarea sa. Vezi 
Fr. Novotny, Platonis epistulae, p. 65, care citează, pentru a întări această 
afirmaţie, pe Athenaeus, XI, 507 d, şi Banchetul lui Platon, 208 c şi urm. 

14 Vezi cartea lui Xenofon cu acest titlu. 

15 Periandru nu e considerat aici ca un înţelept, ci ca un om de Stat. 
înţeleptul aici este Tales. (Vezi nota lui Souilhe, ad locum .) 

16 Ca în Antigona lui Sofocle. 

17 Prorocul Polyidos e pomenit şi de Homer ( Iliada, XIII, 663). El a 

înviat din morţi pe Glaucus, fiul lui Minos, după cum ne povesteşte 
Apollodoros (III, 3,1). 4 

18 Vezi Cicero, Tusculanele, I, 31 şi urm. şi 35. Această convingere 
va deveni mai târziu un argument că omul mai trăieşte oarecum şi după 
moarte. 

19 Cf. Legile , XI, 927 a. 

20 Platon era încredinţat că filosofia sa, dacă nu va putea fi pricepută 
de mulţime, cel puţin va putea fi respectată. Şi la acest rezultat spera să 
ajungă, dacă ar fi putut convinge pe Dionysios să şi-o însuşească şi să o 
cultive. (Vezi Novotny, op. cit., 70.) 

21 La curtea lui Dionysios se mai aflau: Eshine socraticul, Aristip, 
Helicon, discipolul lui Platon, Polyxenos. El avea relaţii şi cu vestitul 
pitagorician Arhytas. 

22 Ştim din scrisoarea a VlI-a, 326 b, că acest reproş i se făcuse 
lui Platon. 

23 Nu se prea ştie despre ce fel de sferă e vorba. Unii (Novotny, 
op. cit.,12) cred că e vorba de vreo problemă de stereometrie. Mai aproape 
de adevăr pare a fi Souilhe când se gândeşte la una din acele sfere cereşti a 
căror invenţie a fost atribuită lui Tales din Milet, şi apoi perfecţionată de 
Eudoxos din Cnid, discipolul lui Platon. Ea reprezenta un fel de glob ceresc 
înfăţişând mişcările soarelui, lunii şi planetelor. Vezi Cicero, De Rep., I, 
14 şi Lucreţiu, II, 54. 

24 Despre acest prim principiu se vorbeşte şi în epistola a VlI-a, 
344 d, de unde se pare că e luat şi acest pasaj, dacă admitem cu unii 
(Howald) că scrisoarea este apocrifă. Dacă raportarea la pasaj din Timeu 
(52 a şi urm.) e justă (vezi Howald, 186), atunci primul principiu este ideea, 
al doilea lucrul individual şi al treilea materia. 

25 „Sufletul ar dori să cunoască însuşirile acestor principii, dar tocmai 
aceste principii nu posedă calitatea (n-au nici o însuşire), căci aceasta din 
urmă e schimbătoare. Acest lucru tulbură sufletul şi provoacă sforţările lui 
spre o cunoaştere mai desăvârşită.*' (Souilhe.) 

26 întrebarea asta e absurdă, pentru că principiile amintite n-au nici 
o calitate. Numai când sufletul se liberează de aceste întrebări inutile poate 
da de adevăr, adică de cunoaşterea ideilor. 

27 Grădina de care e vorba în epistola a Vil-a, 348 c. 

28 Am adoptat lecţiunea lui Souilhe, aprobată şi de Novotny: 
persoana a treia plural, în loc de a doua singular, cum are textul tradiţional. 
Pasajul e imitat după Teetet 151 a şi urm. şi după Menon,91 e, 98 a, 100 a. 
Vezi nota lui Souilhe, ad locum. 

29 Ceea ce Platon în epistola a Vil-a, 342 b numeşte eidolon. Vezi şi 
Republica, V, 476 a. 

30 E vorba de o marfă „spirituală**, adică de învăţăturile ce le va aduce 
de la Platon. 

31 Această frază a servit unora ca argument că această epistolă e 
apocrifă. Platon era convins că filosofia sa nu poate fi popularizată şi că nu 
va putea fi accesibilă mulţimii (vezi Republica, VI, 494). Aşa că e probabil 
că el era de părere că esenţa doctrinei sale nu trebuie să ajungă în mâna 
oricărui nechemat, spre a nu fi expusă la interpretări ridicole, cum s-a şi 
întâmplat. Comedia timpului era plină de ironii la adresa doctrinelor sale. 
De altfel, e de ajuns să ne amintim de caricatura filosofiei lui Socrate în 
comediile lui Aristofan, şi de rezultatul nefast al acestei ridiculizări izvorâte 
desigur dintr-o crasă neînţelegere a fondului mai adânc al acestei filosofii. 
Prin urmare, nu e deloc absurdă părerea acelora care susţin că cel puţin o 
parte din aceste învăţături ale multor filosofi erau menite să fie ţinute 
secrete ca şi tainele din Mistere. Expresii de acest fel abundă în opera 

marelui filosof atenian. (Gorgias, 493 a, Fedon, 62 b, 67 b, Cratylos, 413 a, 
Republica , II, 378 etc.) Vezi nota lui Novotny, adlocum. 

32 Cazuri în care discipolii vechilor filosofi greci şedeau la Şcoala 
magistrului câte douăzeci sau treizeci de ani nu sunt deloc rare. 

33 Ce părere avea Platon despre valoarea scrisului ştim între altele 
din dialogul Fedru (274 b şi urm.). învăţăturile cele mai preţioase ale 
sistemelor filosofice trebuiau să fie predate oral, nu în scris. Aşa era 
obiceiul la pitagoricieni. De aceea discipolul trebuia mai înainte de orice 
să aibă o bună memorie, însuşire asupra căreia Platon insistă şi aici şi în 
multe alte părţi ale dialogurilor sale. Aceeaşi părere va reveni în epistola a 
VH-a, 342 a. A se vedea şi Iamblichus, VitaPyth., 164. 

34 Pasajul acesta a dat loc la multe comentarii. Cea mai bună 
explicaţie mi se pare aceea a lui Novotny, care spune că Platon nu vrea să 
spună că n-a scris nimic, ci că n-a scris despre această temă: Despre primele 
principii (epistola a VlI-a, 344 d). Iulian Apostatul lua această afirmaţie 
ad litteram. Aelius Aristides vedea în ea doar una din butadele aşa de 
obişnuite la Platon. La ea face aluzie şi Athenaeus la sfârşitul operei sale, 
Deipnoso phistai. 

35 Alţii vor să susţină că aici e vorba de Socrate cel tânăr, personaj 
cunoscut din mai multe dialoguri ale vestitului filosof atenian. 

36 Un sofist de care pomeneşte adesea Aristotel. 

37 Un medic din anturajul lui Dionysios. 

38 Nepotul lui Platon şi conducătorul Academiei în timpul lipsei sale 
din Atena. 

39 Două personaje necunoscute. 

40 Pomenit numai aici şi necunoscut din altă parte. 


SCRISOAREA a IH-a 


41 Cea mai uzitată formulă cu care începeau epistolele greceşti era: 
haire, adică bucură-te. Platon, cel puţin aşa ne asigură autorul acestei 
scrisori, vrea să o schimbe cu formula: euprattein, ceea ce înseamnă „a face 
bine", în sensul pe care îl are la noi această expresie după întrebarea: 

Ce mai faci? Dar în anturajul lui Socrate şi al lui Platon această expresie 
avea şi un sens mai adânc, filosofic, sau - mai bine-zis - etic, după cum se 
poate vedea atât din dialogul Harmide, 172 a, cât şi din Memorabilia lui 
Xenofon, III, 9,14. în acest sens, de bunăstare nu numai a trupului, ci şi a 
sufletului şi mai cu seamă a acestuia, o întrebuinţează Platon. Am tradus-o 
în româneşte cu noroc, care poate nu-i cea mai fericită redare, întrucât acest 
cuvânt exprimă doar o latură - aceea a reuşitei - a noţiunii cuprinse în 
termenul elen. 

42 Pasajul e luat sau reluat din epistola a Vil-a, 332e. 

43 Acest personaj e identificat de vestitul istoric E. Meyercu istoricul 
ce poartă acest nume. Se ştie că el a trăit la curtea lui Dionysios cel bătrân, 
că l-a ajutat să cucerească tirania, că a fost exilat şi apoi rechemat. El era un 
duşman neîmpăcat al lui Platon, pentru că se temea ca acesta să nu-i uzurpe 
influenţa pe care o avea pe lângă Dionysios cel tânăr. Cu aceeaşi ură 
consecventă a urmărit el şi pe Dion, în care vedea pe viitorul răsturnător al 
tiraniei. 

44 Pasaj care infirmă pe cel din prima scrisoare, unde i se atribuie lui 
Platon un rol aşa de mare în chivernisirea treburilor obşteşti ale tiranului 
Dionysios. 

45 Nu ştim dacă aceste proemii au ceva comun cu cele pe care le 
cunoaştem din Legile. 

46 S-a făcut cu drept cuvânt o apropiere între acest pasaj şi cel din 
Apologia lui Platon, 18 a. Acuzaţiile de care se ocupă în primul rând sunt 
acelea aduse sau pornite din cercul lui Filistide; de calomniile puse în 
circulaţie de Dionysios se ocupă în al doilea rând. Prima parte cuprinde 
316 c-318 e, a doua, 318e-319e (vezi Novotny, ad locum). 

47 A se compara cu epistola a Vil-a, 327 d şi urm. 

48 E. Meyer credea că e vorba de un război cu lucanii, care a durat 
doar puţină vreme. De acest război pomeneşte şi epistola a Vil-a, 338 a. 

49 Platon avea atunci şaptezeci de ani. 

50 „După scrisoarea a Vil-a (345c,d) Dionysios, dimpotrivă, 
stânjenea pe administratorii bunurilor lui Dion, care voiau să-i trimită 
exilatului veniturile sale. El voia să se substituie lor în calitatea sa de tutore 
al fiilor lui Dion. Deci informaţiile date de scrisoarea a IlI-a nu se potrivesc 
pe deplin cu cele din scrisoarea a VII-a.“ (Souilhe.) 

51 Vezi epistola a Vil-a, 347 d, unde Dionysios făgăduieşte că va 
trimite lui Dion acea jumătate prin Platon. Dar acolo nu se pomeneşte nimic 
de Corint. (Novotny.) 

52 Făcea parte din nobleţea siracuzană. Despre exilul lui se vorbeşte 
în epistola a Vil-a, 348 b. El se duce apoi la Dion, de care îl leagă primej¬ 
diile comune, căci amândoi erau ameninţaţi de tiran. După înfrângerea 
tiranului se ivesc neînţelegeri între Heraclid şi Dion. Ca să scape de acest 
rival incomod şi fără scrupule, Dion pune de-1 omoară. Despre el ne mai 
dau ştiri Corn. Nepos (Dion, 5) şi Plutarh (Dion, 32). 

53 Teodot era unchiul lui Heraclid, ale cărui ambiţii le susţinea în 
orice împrejurare. 

54 Personaj necunoscut. Numele lui se mai află în scrisoarea a VlI-a, 

348c. 

55 Termenul lykofilia se pare că e luat de la Menandru. Cuvântul mai 
e pomenit la Eustaţiu, la Fotios în lexiconul lui şi la Marcus Aurelius (Către 
sine însuşi), XI, 51. Souilhe trimite la Republica, VIII, 566 a. 

56 Acest nume se mai întâlneşte şi în epistola a XlII-a 363d. 
Personajul se pare că era unul dintre sfetnicii mai de aproape ai lui 
Dionysios. 

57 Iată cum interpretează Souilhe acest pasaj: „Datorită acestei 
formaţii ştiinţifice, care odinioară era pentru tine un obiect de derâdere, 
Dion ajunge azi destoinic să realizeze ceea ce tu ai fost incapabil să faci, 
adică să restabileşti cetăţile devastate de barbari. Platon în acest text pare că 
lasă să se întrevadă «revanşa» ce se apropie şi că face o aluzie discretă la 
primele succese ale partizanilor libertăţii". (Vezi op. cit., Notices, 
LXXXIII.) 

58 „Când ne aducem aminte de ceea ce scrie Platon în Republica 
despre folosul geometriei în edypaţia filosofilor, suntem foarte înclinaţi să 
credem că Platon a încercat să-l înveţe pe Dionysios geometrie. La acest 
fapt se referă pasajul din Plutarh (Dion, 13) că, după venirea la Siracuza a 
filosofului atenian, toată casa tiranului era plină de pulbere din pricina 
acelora care studiau geometria (desenând figuri în acea pulbere)." 
(Novotny.) 

59 Stesihoros era un mare poet liric din secolul al Vl-lea. Povestea 
spune că într-una din poeziile sale vorbise de rău pe frumoasa Elena. Drept 
pedeapsă Venus l-a orbit. Atunci el a schimbat critica adusă Elenei într-un 
elogiu şi astfel s-a vindecat de orbire. 


142 




SCRISORI 


SCRISOAREA a IV-a 


60 E vorba aici, de bună seamă, de sprijinul moral pe care filosoful îl 
va fi acordat întreprinderii lui Dion (vezi Souilhe). 

61 Nu ştim la cine face aluzie Platon. Unii socot că e vorba de 
discipolii şi adepţii filosofului atenian. Howald vede în această tendinţă 
spre tăinuire ceva afectat un clişeu, ca şi în epistola a IlI-a, 318 a. El e de 
părere că autorul acestei scrisori se gândeşte la elevii Academiei sau poate 
la Dion însuşi. Novotny e convins că se face aluzie la filosofii cărora după 
părerea lui Platon trebuia să li se încredinţeze Statul spre a fi condus. 

62 „Cei care trebuie să se deosebească de ceilalţi oameni mai mult 
decât oamenii trebuie să se deosebească de copii, sunt - în chip evident - 
membrii Academiei care, sub conducerea lui Platon, se formează în vederea 
virtuţii şi a ştiinţei". (Souilhe.) 

63 Suntem... pretindem... Autorul, cu tot pluralul întrebuinţat aici, se 
gândeşte doar la Dion, după cum arată Novotny. E o manieră întrebuinţată 
astfel spre a îndulci sfatul. Procedeul însemna o conformare cu metoda 
indicată de Platon însuşi (vezi epistola a Vil-a, 344 b), ca în discuţiile 
ce le avem să silim pe parteneri să urmărească cu bunăvoinţă discuţia, 
ferindu-se de şicane ce îngreunează sau împiedică convorbirea. Vezi 
Novotny, ad locum. 

64 Traducerea lui Souilhe în acest loc nu e fericită. El nu redă nuanţa 
specială a cuvântului arhaios , care aici înseamnă, cum cu dreptate arată 
Novotny, învechit, înapoiat, care nu mai corespunde vremii, după cum se 
vede şi din lexiconul lui Ast care redă acest termen prin: simplex, ineptus, 
stolidus. De altfel, exemplele citate de Novotny spre a ilustra acest sens 
evidenţiază lucrul cât se poate de bine. ( Hipp. Min., 37ld; Euthyd., 295c; 
Legile, II, 657b; Aishyl., Prom., 319 şi Aristoph., Nubes, 1452.) 

65 Souilhe vede în acest pasaj o imitaţie după Isocrate, Euagoras, 
32, 3; Novotny afirmă că apropierea aceasta e neîndreptăţită. Cred că 
dreptatea e aici de partea comentatorului francez. 

66 Despre asprimea de caracter a lui Dion vorbeşte şi Plutarh (Dion, 8 
şi Corn. Nepos, Dio, 6. 

SCRISOAREA a V-a 


67 Perdiccas, regele Macedoniei, a domnit de la 365 la 359 î. Ch. 
Despre relaţiile dintre acest rege şi Platon ne vorbeşte Athenaios (XI, 506e). 

68 Din Oreos, oraş în insula Eubea, discipol al lui Platon, care 
mai târziu îl trimite la Perdiccas ca sfetnic. Athenaios ne spune despre el 
(XI, 508) că era un om urâcios şi nu admitea la masa regelui decât pe cei 
care se pricepeau la geometrie şi la filosof ie. Mai târziu, îl găsim ca duşman 
al macedonenilor, când aceştia încep să umble cu gânduri imperialiste. 
Demostene pomeneşte despre el şi ne spune ( Orat., IX, 62) că s-a sinucis 
când macedonenii au cucerit oraşul său natal. 

69 Că sfatul era la greci un lucru sfânt se vede şi din aceea că în 
diverse împrejurări cei ce erau chemaţi să vină cu sfatul lor trebuia mai 
înainte să depună jurământ. Aşa se întâmpla la începutul deliberărilor din 
Adunarea Poporului la Atena, unde consilierii erau puşi mai înainte să jure 
că sfaturile lor vor fi cinstite şi dezinteresate. Când Hecatonymus e chemat 
să dea un sfat comandanţilor armatei elene de care se vorbeşte în Anabasis 
a lui Xenofon (V, 6, 4), el e pus mai întâi să jure că sfatul său va fi sincer. 
Vezi Novotny, ad locum. 

70 Perdiccas avea aproximativ douăzeci de ani. 

71 Această chestiune e diferit tratată în diferite scrieri din diverse 
epoci ale vieţii lui Platon. A se compara Politicul, 291d, Republica, VIII, 
854c, Legile, IV, 710 d şi epistola ^VII-a, 326d cu pasajul de aici. 

72 Despre această imagine comentatorii care cred că această epistolă 
e apocrifă, spun (ca Howald) că trebuie să fie împrumutată de undeva. Alţii 
trimit la Republica, VI, 493 a, cu care se pare că nu are legătură, după cum 
cu drept observa Novotny. Acesta din urmă trimite spre comparaţie la 
Cratylos, 398d. Cred că e mult mai simplu să ne gândim la faimoasa 
prosopopee din Criton, unde într-adevăr e vorba de glasul cetăţii, adică al 
Statului. Mă mir că le-a scăpat această apropiere comentatorilor precedenţi. 

73 Aici s-ar potrivi mai bine comparaţia cu Republica, VI, 493a,b,c. 
De altfel, ce înseamnă a găsi glasul, recte, limbajul cel mai potrivit unei 
anumite forme de guvernământ în speţă ( democraţia ) ne arată Aristofan în 
piesa sa Cavalerii în nemuritoarea scenă dintre Cleon şi cârnăţar, care 
aspirau la rolul de sfetnici intimi ai Poporului suveran. 

74 „Că adică Platon ştie că şi pentru democraţie e folositor să fie 
consecventă cu principiile sale. Obiecţia pe care şi-o face Platon i s-a făcut 

desigur şi de alţii. Tot aşa se scuză şi la începutul epistolei a Vil-a, că deşi 
nesocoteşte Statul atenian, se încumetă totuşi să dea sfaturi siracuzanilor. 
Ceea ce scrie aici Platon despre sine e foarte asemănător cu cele ce spune» 
Socrate în Apologia , când încearcă să explice de ce s-a ferit de a participa 
la viaţa publică: «S-ar părea poate absurd că eu colindând şi amestecân- 
du-mă în ceea ce nu mă priveşte dau în particular asemenea sfaturi şi nu am 
curajul să mă sui la tribună şi să dau public aceste sfaturi mulţimii voastre.» 

Socrate aduce ca justificare a atitudinii sale prohibiţia demonului său, 
pe când Platon şi-o îndreptăţeşte pe a sa prin situaţia nefavorabilă din patria 
sa. De fapt, amândoi spun acelaşi lucru: unul pe ocolite, Platon pe faţă." 
(Novotny.) Vezi şi epistola a Vil-a, 331c şi urm. 

75 Cf. Criton, 50e şi 51. 

76 Aceeaşi idee exprimată şi în Gorgias, 525b şi urm., Legile, IX, 
854e şi Republica, X, 615e. 


SCRISOAREA a VI-a 


77 Hermias era tiranul oraşului şi ţinutului Atârne din Mysia, 
provincia nordică a Asiei Mici. Ştirile privitoare la acest personaj le găsim 
la Strabon, XIII, 650, la Diodor Sicilianul, XVI, 52 şi Diogene Laerţiu, V, 3. 
El fusese mai întâi sclav la un bancher atenian. Strabon ne spune că a 
audiat pe Platon şi pe Aristotel. Din scrisoarea aceasta reiese că el în orice 
caz n-a putut fi şcolarul lui Platon, care aici i se adresează ca unui 
necunoscut. Alţii presupun că el va fi frecventat Academia în lipsa 
maestrului. Unele izvoare afirmă că el a dat lui Aristotel de soţie pe o fiică 
sau o nepoată a sa. Aşa s-ar explica şederea pentru o bucată de timp a 
Stagiritului la Atârne, unde ar fi fost însoţit şi de Xenocrate, unul dintre 
şcolarii lui Platon. Fapt e că Hermias era un admirator al filosofilor, pe 
care-i chema adesea la curtea lui şi-i preţuia mult. Sfârşitul lui a fost cât se 
poate de tragic. într-adevăr, fiind atras în curte de Mentor, unul din oamenii 
Marelui Rege, a fost predat acestuia, care a pus să-l spânzure sau, după alţii, 
să-l pună pe cruce ca rebel al regelui persan. Se păstrează un imn, atribuit 
lui Aristotel, închinat lui Hermias. 

78 Erastos şi Coriscos, din Skepsis, în Asia Mică, erau discipoli ai lui 
Platon. Ei frecventaseră Academia, unde îl cunoscuseră pe Platon. Neleus, 
fiul acestui Coriscos, moşteneşte biblioteca lui Aristotel cu scrierile sale, 
care mai târziu, cum ştim, au ajuns la Roma. 

79 Oraşul Skepsis, unde stăpâneau Coriscos şi Erastos, era în 
vecinătatea golfului Adramytion unde se afla Atârne. 

80 Ştiinţa Ideilor nu este, spune Howald, un termen obişnuit, şi nu 
înseamnă pur şi simplu dialectică. E vorba de doctrina sa, de teoria Ideilor, 
doctrina Prietenilor Ideilor (Sofistul, 246b) şi de aici Novotny trage 
concluzia că pasajul atât de discutat din Sofistul, pomenit mai sus, e un 
indiciu că acolo nu se face aluzie la megarici, cum au susţinut unii, ci la 
Platon şi la şcolarii săi. Nu mi se pare îndreptăţită această concluzie. 

81 Pasajul acesta a dat mult de furcă comentatorilor. Unii susţin că 
mai întâi textul nu e sigur şi că ar trebui închis între cruci. Altul observă, 
pe bună dreptate (cel puţinîn aparenţă), că ne-am fi aşteptat aici la turnura: 
te sfătuiesc eu, ca unul ce sunt un om bătrân, plin de experienţă. Alţii 
interpretează: ca unul ce am îmbătrânit în această doctrină a ideilor. Apelt 
şi Howald tălmăcesc astfel: Platon recomandă lui Erastos şi Coriscos viaţa 
practică, măcar că la vârsta lui de acum ar fi mai potrivit să laude viaţa 
contemplativă. Interpretarea aceasta se află şi la Souilhe. Wernerlaegerîn 
Aristoteles, 177 şi urm., e de părere că autorul scrisorii a vrut să spună: el 
trebuie, chiar ca om bătrân, să ţină la teoria Ideilor. Novotny, de la care 
împrumutăm aceste informaţiuni (vezi op. cit., 131 şi urm.), nu e satisfăcut 
de nici una din aceste interpretării, ca să justifice acea turnură concesivă, 
care face atâtea dificultăţi şi de care nu ţine seamă pe deplin nici una din 
traducerile amintite, propune să se citească altfel textul, şi anume: kaiper 
geronton onton, adică face un genitiv absolut, al cărui subiect la plural 
(„deşi ei - Coriscos şi Erastos - sunt bătrâni") se raportă de data asta nu la 
Platon, ci la cei doi stăpânitori ai oraşului Skepsis. Autorul acestei îndrăz¬ 
neţe emenadaţii, mai mult ingenioase decât adevărate, susţine că cei doi 
trebuie să fi fost cam de o vârstă cu Platon! Citez această părere ca un titlu 
de curiozitate. Nu cred că ea e împărtăşită de mulţi filologi. 

82 Filosofia, spre deosebire de cunoştinţele necesare vieţii practice. 
Vezi Epinomis, 974a,b,c,d,e. 

83 Ştirea aceasta e în contrazicere cu ceea ce spune Strabon şi alţii, 
că Hermias l-ar fi cunoscut pe Platon mai înainte la Atena. 

84 în Republica, III, 409a se arată că judecătorul trebuie să posede şi 
ştiinţa răului. (Novotny.) 

85 Comparaţia între efectul cuvântărilor filosofice şi acela al 
descântecelor nu e rară la Platon (Harm., 157a; Fedon, 77e; Legile, X, 
903b). 

86 Pasajul acesta cuprinde pentru comentatori o enigmă de acelaşi fel 
cu cea din epistola a Il-a, 312e, cum observă Novotny, care în erudita sa 
notă referitoare la acest loc ne dă numeroase probe despre ecoul stârnit de 
aceste rânduri pline de mister. Unii scriitori eclesiastici socoteau că aici se 
face aluzie la Dumnezeu-Tatăl şi Fiul, şi că Platon, iniţiat în scrierile 
ebraice, a avut preştiinţa dogmei Trinităţii. Pasajul e exploatat de Clemens 
Alexandrinul, de Origene, de Eusebiu, de Cyrillus. Tocmai din această 
pricină savanţi mai apropiaţi de timpurile noastre (Boeckh, de exemplu, şi 
Steinhart) au emis opinia că scrisoarea e opera unui scriitor creştin sau 
a unui adept al filosofiei iudaice din Alexandria. 

Mai juste mi se par consideraţiunile pe care le face Howald ca să 
ilustreze aceste rânduri. Dau mai jos în întregime nota lui: „Jurământul de 
a recunoaşte ca lege această scrisoare nu e recomandat în serios. De aceea 
jurământul nu e serios, însă în dosul acestei ceremonii glumeţe se ascunde 
o adâncă seriozitate şi o dorinţă cinstită de a stabili o trainică înţelegere 
între cei trei. Lui Platon îi place acest amestec, această glumă înţeleaptă, 
Legile, 769a; cf. 688b şi Epinomis, 992b şi, precum aici gluma nu trebuie 
să fie lipsită de graţie, tot aşa se exprimă Platon şi în Legile, 76 ld sau în 
Epinomis, 980a. înşişi zeii pe care se jură aici sunt numai un mit ( eikos 
logos)-, de aceea nu trebuie să ne aşteptăm la un fel de a cita prea exact. 
Termenii şi noţiunile ce se întâlnesc aici se găsesc aproape în toate 
dialogurile de bătrâneţe ale filosofului. Şi mai ales în Timaios. Numai că 
raportul creatorului iniţial şi al demiurgului faţă de sufletul lumii nu e 
exprimat ca acela dintre tată şi fiu, dar în genere faţă de creaturile sale - şi 
faţă de sufletul lumii - el este Tatăl creator (Timaios, 37c), tatăl operelor 
(40a), Dar în Legile, 896a, sufletul e numit „prima devenire şi mişcare a 
celor ce sunt, a celor ce au fost şi a celor ce vor fi“. Astfel, zeul conducător 
este sufletul lumii ( Timaios, 34c); el se mai numeşte şi mintea condu¬ 
cătoare, în Legile, 631d; cauzator numai în Epinomis, 977a. Deoarece însă 
în Timaios, calitatea de fiu faţă de Demiurg se împarte asupra multora, 
aceste fiinţe divine create se numesc cel puţin acolo (46c, 76d) concauze 
sau cauze slujitoare (68e). Atunci Tatăl e fireşte creatorul iniţial (Timaios, 
29c., Filebos, 28c). 

SCRISOAREA a VII-a 


87 Aici mai degrabă în sensul de partizani, cum lămureşte Novotny. 

88 E vorba de prima călătorie a lui Platon la Siracuza, la Dionysios 
cel bătrân în anul 388. 

89 Fiul lui Dionysios cel tânăr şi al Aristomahei, sora lui Dion. 

90 Detaliu care ne-ar îndreptăţi să credem că această scrisoare nu era 
menită doar pentru rudele şi partizanii lui Dion, ci avea un caracter public, 
după cum reiese şi din alte pasaje ale ei, cum e, de pildă, cel de la 337e. 

91 Ştirea aceasta concordă cu cea dată de Xenofon în Hellenika, II, 4 28. 
Ştirea se află şi la Aristotel, Statul atenian, cap. 35. Şi Atena şi Pireul se 
împărţeau în două părţi: piaţa (agora) şi oraşul (asty). înainte vreme fiecare 
din aceste două părţi îşi avea funcţionarii ei numiţi: agoranomi, cei 
însărcinaţi cu supravegherea pieţei, adică a ceea ce se numea agora, şi 
astynomii, ce se ocupau cu supravegherea restului oraşului. Se vede că în 
acest timp atribuţiile lor erau contopite şi ei formau un singur colegiu, 
alcătuit din zece persoane la Pireu şi unsprezece la Atena. Colegiul celor 
unsprezece exista mai înainte la Atena, dar el avea sarcina de a aduce la 
îndeplinire execuţiile capitale. Acum ajunsese un organ executiv al Celor 
Treizeci. Lucrul e destul de caracteristic pentru o epocă de dictatură 
revoluţionară. 

92 Critias, unul dintre oligarhii cei mai de seamă şi cel mai urât pentru 
faptele sale, era văr cu mama lui Platon; Harmide, unchiul lui Platon despre 
partea mamei sale, era ocârmuitorul Pireului. 

93 Numele acestui cetăţean îl păstrează Apologia, 32c. El se numea 
Leon Salaminianul. 

94 Propoziţie intercalată de traducător spre a face sensul mai limpede. 

95 Novotny, ca să explice acest pasaj unde autorul se plânge de 
greutatea de a găsi partizani, emite ipoteza că în această epocă e probabil să 
se fi înăsprit legile ce interziceau formarea cluburilor politice (aşa-numitele 
exaipeTat sau <Tuvu>jj.ocriai) pe care „şi tiranii şi poporul le socoteau 
vătămătoare pentru regimul lor.“ De altfel,în Legile, IX, 856b Platon însuşi 
e un duşman al acestor cluburi. Astăzi, după cum am văzut, şi bolşevicii, 
şi regimurile fascist şi naţional-socialist sunt deopotrivă împotriva acestor 
cluburi şi mai ales a francmasoneriei, care canalizează poate cea mai 
importantă parte a activităţii politice a acestui fel de cluburi. 

96 Cf. Republica, V, 473d. 

97 Ospeţele bogate din Siracuza şi din Grecia Mare, mai ales de la 
Sybaris, erau vestite în lumea antică. Dacă Platon stăruie asupra acestui 
detaliu, o face pentru că, pe cât se pare, el însuşi fusese obiectul unor 
acuzaţii în legătură cu acest fel de viaţă. Calomnia aceasta a persistat multe 
secole şi ecoul ei îl găsim până în scrisul lui Diogene Laerţiu, VI, 25 şi 
Lucian din Samosata, Despre parazit, 34. Parcă o prevedea marele filosof, 
de ţine să-şi arate cu atâta vigoare dispreţul său pentru o astfel de viaţă. 

98 Cf. Sallustius, Suasoriae, 1,8. 

9 9 Elenul spune: Nici un o m sub cer. 

100 Acestea sunt cele trei forme corupte de guvernământ care se opun 
celor trei legitime: regalitatea, aristocraţia şi ceea ce s-ar putea numi un fel 
de republică constituţională. Vezi Politicul, 291d-293 şi 302b-303c. 
Aristotel adoptă această distincţie între formele defectuoase de 
guvernământ şi cele legitime, de care se ocupă în cartea a IV-a a Politicii 
sale. (Souilhe.) 

101 Când scria aceste cuvinte, Platon se gândea probabil la Dionysios 
cel bătrân despre care se spunea (vezi Plutarh, Dion, cap. 5) că nu putea să 
sufere să-l audă pe Platon propovăduind ideea de dreptate. (Novotny.) 

102 Cf. Plutarh, Dion, cap. 4. 

103 Prima dată a fost când Platon a dat consilii de moderaţiune lui 
Dion şi partizanilor săi reuniţi la Olympia. (Souilhe.) Novotny crede că e 
vorba de cel din 33ld. 

104 E vorba de Dionisyos cel bătrân care a murit la 367. 

105 La curtea lui Dion cel tânăr se mai găseau atunci sofistul Polyxen, 
Eshine Socraticul, Aristip şi alţii. Howald crede că aluzia se referea mai 
ales la acesta din urmă. 

106 După Grote, Dionysios avea atunci douăzeci şi cinci de ani; după 
Beloch, 31. Vezi nota lui Novotny, adlocum. 

107 Hiparinus, tatăl lui Dion, a avut trei băieţi şi trei fete. Una dintre 
acestea, Aristomahe, a fost căsătorită cu Dion cel bătrân, iar celelalte două 
cu fraţii acestuia: Leptines şi Thearidas. Dintre feciorii născuţi din aceste 
căsătorii mai cunoscuţi sunt feciorii lui Dion cel bătrân, Hiparinus şi 
Nysaeus, care însă la venirea lui Platon în Siracuza (a doua călătorie) erau 
nişte copii. Vezi Novotny, ad locum. Howald crede că erau adolescenţi şi 
deci cu atât mai receptivi pentru doctrina platonică. 

108 Vezi Legile, XI, 929c. 

109 Avea atunci aproximativ patruzeci de ani. 

110 în original e imaginea cântarului în care un talger cântăreşte mai 
greu. Cuvântul latinesc praeponderavit (ye zi Novotny) redă exact culoarea 
textului. 

111 E vorba de a doua călătorie în Sicilia. 

112 Filosoful se apără împotriva calomniilor care se vede că circulau 
cu insistenţă pe socoteala sa şi care, cum am văzut şi cu ocazia comentării 
pasajului de la 326b, au avut ecouri foarte îndelungate. Cu atâtea veacuri 
mai târziu aceste calomnii le vom regăsi mai ales la unii părinţi ai Bisericii 
ca Tertullian, Teodoret şi alţii, calomnii care au găsit însă şi dezaprobatori 
cum a fost un Temistius şi probabil şi alţii. I se va fi imputat desigur că s-a 
dus în Sicilia de dragul traiului bun (insinuare absurdă pentru oricine citeşte 
rândurile atât de convingătoare din această epistolă prin care condamnă aşa 
de vehement îmbuibarea cu mâncări şi dedarea la voluptăţi) şi mânat de 
nădejdea de a se îmbogăţi. Dar ce nu poate inventa prostia şi răutatea 
omenească atunci mai ales când e mânată de invidie? 

113 Teama lui Platon de a răspunde negativ la invitaţia lui Dion era 
pricinuită pe de o parte de faptul că risca să treacă drept un om ce calcă 
legile prieteniei şi ale ospitalităţii, şi, al doilea, de împrejurarea că prin acest 
refuz ar fi făcut impresia că nu crede cu tărie în dogmele propovăduite de 
el, deoarece, atunci când i se dă ocazia de a le aplica, s-ar fi dat la o parte. 

114 La Megara se refugiaseră discipolii lui Socrate după condamnarea 
maestrului. Apoi această provincie era cea mai apropiată de Atena şi 
alegerea acestui exemplu era motivată de pretextul lui Platon, care ar fi 
invocat lungimea călătoriei până în Sicilia şi dificultăţile inerente unei 
asemenea călătorii. 

115 Nu de dorul de a jy ă procopsi, cum Insinuează adversarii mei, ar 
fi zis Platon. 

116 Filosoful se gândeşte la discuţiile cu discipolii săi la Academie şi 
la cercetările filosofice şi ştiinţifice pe care le făcea cu aceştia la umbra 
platanilor în grădina lui Academos, ale cărei urme au fost descoperite în 
urma unor săpături făcute acum câţiva ani la Atena. 

117 Care a prezidat la încheierea legăturilor de prietenie şi ospitalitate 
între Dion şi Platon. Dacă n-ar fi răspuns la apelul prietenului său, Platon 
s-ar fi descalificat oarecum şi şi-ar fi atras asupră-şi mânia sau pedeapsa 
zeului ocrotitor al ospitalităţii, adică a lui Zeus Xenios. 

118 „în citadelă locuia Dionysios şi acolo l-a ţinut pe Platon în timpul 
celor două călătorii din urmă ale sale, până în momentul rupturii definitive. 
Sub pretext că vrea să-l onoreze, el ţinea de fapt pe filosof sub o pază foarte 
riguroasă. La adăpostul puternicelor ziduri ce înconjurau Acropolea, 
Dionysios a putut multă vreme să ţie în şah pe Dion, când acesta a cucerit 
Siracuza." (Souilhe.) 

119 E vorba de prima călătorie sub Dionysios cel tânăr, adică de al 
doilea voiaj al lui Platon în Sicilia. 

120 Se face aluzie la a treia călătorie în Sicilia. 

121 A doua în timpul lui Dionysios cel tânăr. 

122 Lucrul de căpetenie era sfatul ce trebuia să-l dea; lucru secundar, 
justificarea acestei călătorii în faţa opiniei publice şi mai ales faţă de aceia 
care erau înclinaţi să atribuie acestei călătorii tot felul de motive care mai 
de care mai egoiste. 

123 Filosoful atenian e pentru o politică întemeiată pe baze legale. El 
urăşte constrângerea pe care - spune el - o putem întrebuinţa numai faţă 
de un sclav. 

124 Prin lauda pe care Platon o împarte medicului ce refuză sfatul şi 
ajutorul său unui pacient încăpăţânat, medic pe care autorul Republicii îl 
numeşte un om cu adevărat bărbat, filosoful pare a voi să răspundă acelora 
dintre atenieni care îl criticau că nu vrea să facă politică în ţara lui, ci dă 
sfaturi altora din alte regiuni. Cf. şi epistola a V-a, 322b (vezi Novotny). 

125 Interesant de constatat e, cum observă Novotny, că filosoful 
nostru avea în privinţa aceasta (dacă anume trebuie să cauţi a face Statului 
binele cu sila) altă părere când a scris dialogul Politicul, în care spune - 
260b şi urm. - că arta de a conduce Statul e o artă imperativă şi că omul de 
stat, ca şi medicul, fără să-i pese de lege (adică trecând peste punctul de 
vedere legal) trebuie să ţină seama numai de meşteşugul său de om politic. 
Acesta poate să vină cu măsuri contrare vechilor legi sau datini şi chiar să 
silească pe cetăţeni prin constrângere să i se supună şi această constrângere 
nu trebuie numită violenţă ( Politicul, 296a şi urm). Cele două păreri au 
paralele în Legile şi în Republica: părerea din această epistolă se apropie 
de cea din Legile; cea din Politicul de cea din Republica (vezi Novotny). 

126 Limbajul acesta e cam surprinzător în gura discipolului lui 
Socrate, care a ştiut să moară pentru convingerile lui, dovedind în mai 
multe rânduri un curaj mai presus de orice laudă. într-adevăr, el a sfidat 
mulţimea nedreaptă, constituită în juriul de judecată al celor zece generali 
de la Arginuse, a sfidat apoi autoritatea celor treizeci de tirani când aceştia 
i-au ordonat să aresteze în chip ilegal pe Leon din Salamina şi a sfidat 
pentru a treia oară tribunalul ce l-a condamnat să bea cucută, deşi, cu puţină 
mlădiere şi ceva concesii, ar fi putut să scape destul de ieftin din acest 
proces. Pe gânditorul Socrate, erou şi martir al convingerilor sale, filosoful 
Platon, discipolul său de căpetenie, l-a întrecut prin adâncimea, ingenio¬ 
zitatea şi frumuseţea concepţiilor cuprinse în sistemul său, dar la înălţimea 
etică la care s-a suit maestrul ucenicul n-a putut ajunge şi chiar se ferea de 
a căuta ocazia să ajungă. El s-a păstrat (şi bine a făcut) pentru binele 
l'ilosofiei. Un martir era de ajuns. 

127 Dionysios era aplecat spre beţie. (Athenaios, X, 435d şi urm.) 

128 Cei doi fraţi ai lui Dionysios cel bătrân erau, cum am văzut mai 
sus, Leptines şi Thearidas. Primul fusese numit amiral al flotei în 397, dar cu 
opt ani mai târziu a fost revocat spre a fi înlocuit cu fratele său. (Novotny.) 

129 Imperiul persan, după suirea pe tron a lui Xerxes, n-a fost împărţit 
în şapte provincii, ci în douăzeci, după cum spune Herodot, III, p. 70 şi urm. 

Pe Dionysios cel bătrân îl judecă cu totul altfel Isocrate - Mc., 23 - 
decât Platon. Retorul avea o mare admiraţie pentru opera tiranului din 
Siracuza. (Novotny.) 

130 De la 477, când are loc tratatul de la Delos, până la 404, când 
imperiul maritim atenian a fost desfiinţat de spartani. 

131 Plutarh povesteşte (Dion, 9) că Dionysios cel bătrân îl ţinuse pe 
fiul său într-o ignoranţă voită pentru că - pe cât se pare - se temea şi de 
acest fiu, care a fost nevoit să ducă o viaţă izolată, îndeletnicindu-se cu 
fabricarea de care, candelabre, mese şi alte obiecte din lemn. 

132 „Gelon, generalul cavaleriei tiranului din Gela, Hipocrate, luă 
tirania după moartea acestuia din urmă, pe la 490. El cuceri Siracuza şi îşi 
alese acest oraş ca reşedinţă. După Herodot, VII, 156, el făcu să prospere 
capitala sa. în 480, cartaginezii, sub conducerea lui Hamilcar, merseră 
împotriva Siciliei şi asediară Himera. Gelon îi bătu într-o victorie faimoasă 
pe care poetul Simonide din Ceos a cântat-o deopotrivă cu zilele din 
Salamina şi Platea. Guvernul din Cartagina, înspăimântat, ceru pacea. 
Gelon nu se atinse de coloniile feniciene din Sicilia, dar ceru de la învinşi 
o indemnizaţie de război de două mii de talanţi şi construirea a două temple, 
unde a fost depus textul tratatijjui." (Souilhe.) 

133 Vezi Diodor Sicilianul, XV, 17, 5. în lupta dată la Cronion, 
Dionysios cel bătrân a fost învins de cartaginezi la 374, înfrângere în urma 
căreia a fost silit să cedeze cartaginezilor a treia parte din Sicilia şi să le 
plătească un tribut de o mie de talanţi. 

134 L-a alungat din domnie, la anul 357. 

135 Dion a restituit siracuzanilor cetatea lor mai întâi când, după 
expediţia pe care a făcut-o pornind din Pelopones, a cucerit Siracuza şi a 
doua oară după ce s-a certat cu Heraclid. Vezi epistola a VlII-a, 356a; 
Diodor Sicilianul, XVI, 10 şi 20 şi Plutarh, Dion, 26-29 şi 42^46. 

136 Printre aceştia se pare că deţinea un loc de frunte istoricul Filistos. 
„Acesta şi adversarii reformelor, văzând autoritatea crescândă a lui Platon, 
se temură de schimbările ale căror prime victime aveau să fie chiar ei. 
Ei izbutiră să convingă pe Dionysios că Dion făcea intrigi. Acesta, după 
cum pretindeau ei, se slujea de elocinţa lui Platon pentru a-1 dezgusta pe 

Dionysios de putere şi a-1 face să abdice în favoarea propriilor săi (ai lui 
Dion) nepoţi, fiii surorii sale Aristomahe. Vezi 333 c şi Plutarh, Dion, 15.“ 
(Souilhe.) 

137 Probabil cu prilejul celei de a treia călătorii. 

138 „Digresiunea aceasta (care ţine până la 334c) are menirea să 
dovedească cum că adresanţii scrisorii nu au motiv să dispreţuiască Atena 
din pricina fiului ei denaturat, Kallipos. Ca un contraargument, el - Platon 
- se aduce pe sine însuşi, care şi-a câştigat merite aşa de mari pentru Dion 
şi Siracuza. Deoarece însă modestia îl împiedică să spună lămurit acest 
lucru, toată această secţiune face o impresie cam încâlcită." (Howald.) 

139 Unul este Kallipos numit mai sus. Despre celălalt pomeneşte 
Corn. Nepos (Dion, 8 şi urm.), care ne spune că se numea Filostrat. Dar pe 
celălalt frate nu-1 numeşte Kallipos, ca Platon, ci Kallierate. 

140 Platon vrea să se apere de calomnia că un discipol al său a luat 
parte la uciderea lui Dion. Ecoul acestei calomnii se găseşte şi la Athenaios 
(XI, 508e). în lista şcolarilor lui Platon din Diogene Laerţiu se află şi 
numele acestui Kallipos. 

141 Ei au fost membri în acelaşi colegiu de iniţiaţi pentru Misterele 
Eleusine, sau, cum am zice astăzi, referindu-ne la francmasoni, ei făcuseră 
parte din aceeaşi lojă. 

142 Corn. Nepos (Dion, 9) povesteşte că pentru a comite această 
crimă Canerate sau, cum îi zice Plutarh, Kallipos, a ales o ceată de tineri 
voinici şi îndrăzneţi, cărora le-a poruncit să meargă fără arme la Dion. 
Acestora li s-a dat pe fereastră, de către unul Lycon Siracuzanul, o sabie, 
cu care a fost ucis Dion. 

143 Acest atenian nu e altul decât Platon însuşi. 

144 A Atenei. 

145 întâi pe Dion, apoi pe Dionysios, şi acum în urmă pe voi, rudele 
şi prietenii lui Dion. 

146 La banchete a treia libaţie se făcea în cinstea lui Jupiter sau Zeus 
Mântuitorul. 

147 După ce a fost alungat din domnie de Dion, Dionysios şi-a 
petrecut zece ani exilul la Locri din Italia, unde prin viaţa şi cruzimea de 
care dădea dovadă şi-a atras ura locrienilor, care, după plecarea lui, au 
alungat garnizoana lăsată de el, iar pe soţia şi pe copiii săi i-au omorât în 
chinuri. 

148 Iată cum interpretează Howald acest pasaj: „O moarte frumoasă 
preţuieşte mai mult decât o viaţă urâtă închinată plăcerilor, căci trebuie să 
ne gândim şi la timpul de după noi. Acest timp (posteritate) nu e cruţat 

nimănui, căci nimeni nu e nemuritor trupeşte. Şi chiar dacă unul ar fi 
nemuritor în acest fel, n-ar putea să guste acest timp de apoi, căci operaţia 
asta ar trebui s-o facă cu trupul, care numai într-o mică măsură e capabil să 
facă acest lucru; sufletul, căci trebuie să credem în vechile poveşti, sufletul, 
care singur ar fi în stare să guste cu adevărat plăcerea ce ne-ar oferi-o acest 
timp de apoi, nu mai poate rămâne cu trupul: el are destinul său propriu, 
potrivit căruia trebuie să meargă în faţa judecăţii." 

149 Aici avem teza din Gorgias şi Republica, bazată şi ea la sfârşit pe 
una din acele vechi şi frumoase poveşti pentru care Platon solicită crezarea 
noastră şi care nu sunt de obicei altceva decât dogmele propovăduite de 
orfici şi de Mistere. 

150 Din acest prezent „ştie", Novotny trage concluzia că sau Kallipos 
trăia în timpul când Platon scria această scrisoare, sau filosoful atenian nu 
aflase încă despre moartea lui. în orice caz, dacă scrisoarea a fost scrisă la 
352, cum crede Novotny, atunci, desigur Kallipos, care a fost ucis după ce 
a cucerit Regium la 351-350, trăia la data când Platon scria epistola a Vil-a. 

151 Hieron (478-466) a urmat fratelui său Gelon ca tiran al Siracuzei. 
Sub domnia lui acest oraş a căpătat un mare prestigiu. Hieron a venit în 
ajutorul oraşului, care e atacat de cartaginezi şi de etrusci în 473 şi a risipit 
flota inamică într-o mare bătălie navală pe care a cântat-o Pindar, Pythica, 
I (136-155). El a pus mâna pe Naxos şi Catane, a transportat pe locuitori la 
Leontini şi i-a înlocuit prin 5 000 de siracuzani şi 5 000 de colonişti aduşi 
din Pelopones. (Souilhe.) 

152 Ignoranţa e socotită de Platon mama tuturor relelor. De pe urma 
ei se poate nărui chiar Statul^el mai bine organizat. în Timeu, 88b, ea e 
numită cea mai grea boală. 

153 Prima dată, când Dionysios n-a ascultat de sfaturile lui Platon, şi 
a doua oară, când nişte netrebnici au ucis pe Dion. 

154 Siracuza fusese întemeiată de corintieni, care erau dorieni. 

155 Numeşte astfel pe toţi duşmanii lui Dion. 

156 Platon spune şi aici şi aiurea (Legile, I, 642c) - şi se vede că era 
o credinţă răspândită printre eleni - că acei dintre atenieni care sunt virtuoşi 
apoi sunt de o remarcabilă virtute. 

157 „Platon reia aici o idee care îi e familiară şi pe care o dezvoltă 
mai ales în Cartea a IV-a a Legilor, 715. Nu se gândea el la nenorocirile 
Siracuzei când descria în acest dialog situaţia tulbure a statelor căzute pradă 
luptelor de partid? învingătorii ajunşi la putere se silesc să nimicească pe 
învinşi pentru a împiedica o întoarcere a acestora din urmă şi un regim de 
represalii." „Decât, noi afirmăm, adaugă Platon, că acestea nu-s guverne şi 

că nu-s legi adevărate acelea care nu sunt stabilite pentru binele comun al 
întregii cetăţi(Souilhe.) 

158 Planul schiţat aici îşi găseşte o parţială completare în epistola 
a VlII-a, 356c. 

159 Amicii lui Dion se organizează din nou sub conducerea lui 
Hipparinos ca să alunge de la putere pe uzurpatorul Kallipos. (Souilhe.) 

160 De la 330 c până aici se află sfatul sau sfaturile date de Platon 
prietenilor şi rudelor lui Dion. Ceea ce urmează este o continuare a 
povestirii evenimentelor, întreruptă, cum am văzut, la 330c. 

161 Se pare că e vorba de un război al lui Dionysios contra 
lucanienilor. Alţii cred că e vorba de tulburări interne din Sicilia. 

162 Ceea ce romanii numeau relegatio, pedeapsă pe care a suferit-o 
şi Ovidiu, poetul latin, şi care nu era însoţită de confiscarea bunurilor, ca 
exilul propriu-zis. 

163 în text se spune: nimic (fără altă determinare). Dar cred că aici 
are dreptate Novotny când afirmă că acest cuvânt nu trebuie luat 
ad litteram, deoarece din alte pasaje reiese, că înainte de expulzarea lui Dion 
tiranul auzise şi învăţase câte ceva de la Platon, cum se arată în epistola 
a XlII-a, 360 b şi în unele pasaje din epistola a Il-a. 

164 Platon vrea să înţeleagă: să frecventeze regulat, sistematic. 

165 în text: pentru a treia oară. Toate acestea se referă tot la a doua 
călătorie din timpul lui Dionysios cel tânăr. Autorul scrisorii vrea să spună 
că a fost nevoie de două invitaţii ca să-l determine pe filosof să întreprindă 
şi acest al doilea voiaj (recte, al treilea) din Sicilia. 

166 Adică o triremă. 

167 „El - Platon - nu vede semnele rele, pentru că şi-a acoperit ochii 
cu logismos, raţionamentul pe care şi-l face şi de care a vorbit mai sus.“ 
(Howald.) Souilhe traduce: Je partis, me fermant Ies yeux par ce 
raisonnement. 

168 Cel ce se dedică filosof iei trebuie să aibă o anumită aptitudine, o 
afinitate pentru această disciplină. Vezi Republica, VI, 495b şi urm. 

169 Adică „născut din zei“, căci numai un asemenea om are afinitate 
pentru filosofie. Vezi dialogul Fedru. 

DO y ez j Republica, VII. 

Dl Pasajul acesta destul de obscur a dat naştere la multe controverse. 
Traducerea dată de noi se apropie foarte mult de cea a lui Howald: „alle 
aber die das taten, nannten wenigstens nicht sich selber als Verfasser “. 
Souilhe traduce: „Mais qui? Ils ne le pourraient dire eux memes“. Apelt: 
„Gewisse andere Leute haben alle ordings, wie ich weiss, iiber eben diese 

Gegenstsende geschrieben, doch wissen sie sellbst nicht iiber sich 
Bescheid Wilamowitz: „Aber andere haben, wie ich weiss, gerade iiber 
dies geschrieben; wer und was sie sind, - sie wissen ’s selber nicht". 
Novotny, care consacră o lungă notă acestei chestiuni, nu e mulţumit de 
nici una din interpretările de mai sus şi propune alta, care coincide cu cea 
a lui Wilhelm Andreae. Traducerea acestuia din urmă sună astfel: „Doch 
einige andere kenne ich, die iiber dasselbe geschrieben haben, doch wer 
immer es tat, kannte nicht einmal sich selbst". La acesta din urmă, ca şi la 
Novotny, pronumele crÎTtveg nu e considerat nici interogativ ca la Souilhe, 
nici relativ, ca la cei mai mulţi din cei citaţi mai sus, ci e un pronume 
nehotărât: oricine (quicumque), iar sensul cuvintelor din urmă: nu se cunosc 
pe sine, referit la faimosul Cunoaşte-te pe tine însuţi, e interpretat ca fiind 
egal cu: uşuratic, fără minte. Persist să cred că interpretarea dată de Howald 
este cea mai aproape de adevăr, dacă nu admitem că aci se ascunde cumva 
o lacună. 

172 „Acela al cărui suflet este oarecum iluminat de suprema 
cunoaştere, fără să mai aibă nevoie de altă învăţătură, le înţelege toate prin 
sine însuşi. Vezi maxima lui Heraclit (Diels, Vorsokr., 1, frg. 115) despre 
logos care se sporeşte pe sine însuşi." (Novotny.) 

173 Epiheiresis, în text, cuvânt care mai târziu ajunge un termen 
tehnic. Howald îl traduce prin „die Wiedergabe dieser Forschungen" , iar 
W. Andreae prin: „der Versuch daruber zu sprechen “. 

174 Să ne gândim la Pascal, care, pornind de la câteva rudimente de 
geometrie, descoperă teoremele privitoare la secţiunile conice. 

175 Deoarece acest al cini^lea element este ideea, celelalte patru sunt 
elementele prin care ea se manifestă, şi anume: primele trei din ele (numele, 
definiţia, imaginea) se percep prin simţurile externe; al patrulea, adică 
ştiinţa, fiindcă-şi are lăcaşul în suflet, e un element intern. Aşadar e nevoie 
de toate aceste patru elemente ca să poată avea loc o cunoaştere a ideii. 
(Novotny.) 

176 Howald traduce: Erkenntniss und die Einsicht und die wahre 
Meinung. „Pe când mai sus (b-2) acel al patrulea element e numit cu un 
nume singur (episteme), aici se disting trei specii ale ştiinţei, dintre care 
una poartă acelaşi nume ca şi întregul (ştiinţa). Avem aici, aşadar, o dublă 
întrebuinţare (accepţie) a aceluiaşi cuvânt, una care se referă la acel al 
cincilea element şi care din această pricină se poate numi relativă, şi alta 
absolută, relativă la una din cele trei specii ale cunoaşterii... Dublul sens al 
noţiunii episteme e ilustrat în Parmenide, 134a, unde se arată că ideile 
există în sine şi în afară de noi, având raporturi numai între sine, fără a se 

referi la lucruri; dacă însă între idei şi lumea noastră reală nu e nici o relaţie, 
urmează că trebuie să distingem şi o ştiinţă dublă: ştiinţa însăşi (emcrcfjjj.Ti 
auxfj) care se referă la idei, şi ştiinţa umană (rprap rţţiiv emorfjvri) în sfera 
căreia cad lucrurile ce se percep prin simţuri. Dacă aplicăm această 
distincţie la pasajul de aici al epistolei noastre, atunci ştiinţa cercului, dobân¬ 
dită prin numele, definiţia şi imaginea cercului, va ţine de ştiinţa umană, care 
e al patrulea element al cunoaşterii. Dar între epistola a Vil-a şi Parmenide 
e această deosebire că, potrivit celor spuse în Parmenide, ideile nu se pot 
cunoaşte, pe când în pasajul epistolei de care e aici vorba, Platon e convins 
că de la ştiinţa umană se poate ajunge la ştiinţa în sine, absolută, adică a 
ideii: aceasta e acea flacără, oarecum mistică, care ţâşneşte într-un suflet 
bine pregătit, despre care filosoful vorbeşte în 341c.“ (Novotny.) 

177 De aici se vede că spre deosebire de părerea exprimată în altă 
parte ( Fedon , 79c), unde se spunea că simţurile nu fac altceva decât să 
tulbure procesul cunoaşterii, aici, ca şi în Teetet, 186d, se atribuie o anumită 
importanţă şi simţurilor când e vorba de cunoaştere. O dată cu această 
recunoaştere a rostului simţurilor în procesul cunoaşterii, Platon acordă o 
importanţă crescândă şi la ceea ce el numeşte alethe doxa, adică părerea 
adevărată. (Novotny.) 

178 De aici reiese mai limpede decât din Kratylos că Platon era de 
părere că limbajul e născut dintr-o convenţie. 

179 Pasaj de unde se vede că importanţa deosebirii dintre lucrul în 
sine şi accidentele lui a fost semnalată de Platon înaintea lui Aristotel. 
Vezi Timeu, 49a şi urm. şi 49d-50a. (Novotny.) 

180 personaj mitologic înzestrat cu o vedere extraordinar de ageră. 

181 Foarte adesea Platon atrage atenţia asupra unei condiţii capitale 
fără împlinirea căreia nu poate să iasă la limanul dorit nici o discuţie 
alcătuită din întrebări şi răspunsuri: dorinţa cinstită a partenerilor de a 
descoperi adevărul, dezbrăcată de orice element subiectiv, de orice tendinţă 
personală. Filosoful observase, de bună seamă, că de obicei în orice discuţie 
se strecoară tendinţe absolut străine de scopul urmărit, care - repet - nu 
poate fi decât căutarea adevărului pentru acei care sunt capabili să se 
pasioneze pentru adevăr. în absoluta majoritate a cazurilor, fiecare din 
partenerii de faţă nu urmăresc nicidecum izbânda adevărului, ci izbânda lor 
personală, să facă adică să triumfe părerea lor, indiferent dacă ea e 
adevărată sau ba. Ca să ajungă la acest rezultat unul sau altul dintre 
partenerii respectivi sau pune întrebări viclene, care au scopul să încurce 
pe adversar, sau dă răspunsuri nesincere, sau se pierde în disertaţii sau 
digresiuni afară de chestiune, mai ales când există un număr de auditori pe 

care voieşte să-i impresioneze. Când adversarul e mai tare prin evidenţa 
argumentaţiei, conlocutorul, strâns cu uşa, recurge la sofisme, evită 
întrebările decisive ca să nu facă impresia că e biruit în discuţie. Dar în faţa 
adevărului, ar spune Platon, e de datoria noastră să ne dăm bătuţi, ba chiar 
să fim recunoscători aceluia care ne-a deschis ochii şi ne-a scăpat de oroare 
şi de ignoranţă, care e una din, dacă nu poate cea mai grea boală a 
sufletului. Iată ce vrea să spună Platon când zice că discuţiile trebuie ţinute 
într-un spirit binevoitor şi să fie lipsite de invidie. Ce fel de invidie? ne 
întrebăm noi. Invidia pe care un partener începe s-o simtă faţă de cel pe 
care-1 vede că e pe cale de a ieşi biruitor în discuţie, invidie care e cea mai 
tipică expresie a acelui element personal ce zădărniceşte scopul oricărei 
cercetări spirituale făcute în comun de două sau mai multe persoane. E 
neobosit filosoful atenian în a descrie diversele aspecte ale acestui 
sentiment pe care el îl numeşte invidie, ce face pe partenerul strâns cu uşa, 
când vrea să scape de o înfrângere sigură, sau să facă pe supăratul, sau să 
refuze de a mai răspunde, sau să înceapă a răspunde în batjocură sau de silă 
etc. etc. Şi neobosit e Socrate, purtătorul de cuvânt al lui Platon, în a arăta 
conlocutorilor săi ce se fac vinovaţi de asemenea atitudini că nu importă 
persoana celui care a găsit adevărul, ci adevărul însuşi, şi cu acest adevăr 
trebuie să caute a se identifica cel care vrea să-l găsească. 

După cât cunosc opera celui mai mare discipol al lui Socrate, dintre 
aceste atitudini ale partenerilor la discuţii care din invidie ocolesc 
răspunsul ce ar duce la găsirea adevărului lipseşte una foarte frecventă azi 
la cei pătimaşi după astfel de convorbiri: mania de a striga tare, ca să 
acoperi glasul adversarului, cafcă-1 dobori măcar cu vocea, dacă nu poţi cu 
argumente. Se vede că o asemenea apucătură lipsea - trebuie s-o spunem 
spre cinstea lor - din discuţiile ţinute cel puţin între oamenii aşa-numiţi 
subţiri din Atena. Dacă ar fi existat sau ar fi fost bătătoare la ochi, fireşte că 
autorul Banchetului ar fi notat-0 cu talentul lui inimaginabil. 

Şi ca să mai adăugăm încă o trăsătură psihologică a acestor exerciţii 
de dialectică ( dialectică din punct de vedere etimologic nu înseamnă la 
urma urmei decât discuţie), trebuie să remarcăm că, dacă această invidie e 
de atâtea ori scoasă în relief de Platon, asta înseamnă că trebuie să fi existat 
un element care o stârneşte. E un lucru cert că la un popor aşa de iubitor de 
succes, de glorie, în care, după remarca aşa de justă a lui Iakob Burckhardt, 
mai toate manifestările luau un caracter de luptă, de întrecere, de concurs 
agonal, cum îi spune autorul faimoasei cărţi intitulate Griechische Kultur, 
partenerul care avea şansa să fie pe drumul cel bun al adevărului, sau care 
avea un spirit mai dialectic, triumfa prea provocator, şi atunci reacţia 

conlocutorului era nu numai spontană, dar şi puternică. Căci delicateţea pe 
care o reclamă Platon în discuţie trebuie s-o aibă deopotrivă amândoi 
cercetătorii de adevăr. Delicateţea aceasta e alcătuită la autorul acestei 
scrisori din bunăvoinţă şi lipsă de invidie, la care noi am adăuga, pe lângă 
dragostea curată de adevăr, care trebuie să fie de la sine înţeleasă, şi 
depersonalizarea partenerului respectiv, care, dacă ajunge să caute adevărul 
în tovărăşia altuia, trebuie să fie purtat de Eros, nu numai de Erosul 
adevărului, ci şi de Eros faţă de tovarăşul de dialectică, Eros care ar trebui 
să-i dicteze totala lepădare de sine. Rezultatul unei asemenea discuţii, dacă 
se întâmplă să aibă vreun rezultat, căci zeul vorbirii, Hermes, nu 
binecuvântează totdeauna cu harul său astfel de convorbiri, mai ales când 
nu sunt purtate întru adevăratul duh al înţelepciunii, ar trebui să apară ca 
zămislit de truda tuturor în comun, ca un ce impersonal, nu al lui X sau Y 
dintre cei ce au luat parte la această cercetare. Numai dacă sunt făcute în 
acest spirit au şansă astfel de discuţii să fie rodnice şi să fecundeze sufletul 
celor ce s-au cuminecat într-însele. Altfel ele riscă să rămână sterpe, cum se 
întâmplă de cele mai multe ori când împreunarea dintre bărbat şi femeie, 
nefiind întemeiată pe dragostea profundă pentru roada nemuritoare, rămâne 
sterilă tocmai pentru că cei doi amanţi n-au ştiut să iasă din carapacea 
egoistă a persoanei lor individuale spre a se confunda în dragostea atot- 
mistuitoare pentru fructul care numai el va să justifice această împreunare. 

182 „Căci nu obţinem o intuiţie a realităţii, adică o simpatie 
intelectuală cu tot ce ea are mai interior, dacă nu i-am câştigat încrederea 
printr-o lungă camaraderie cu manifestaţiile sale superficiale.“ (Bergson, 
Introduction a Ia Metaphysique, „Revue de Metaphysique et de Morale", 
1903, p. 36. Citat după Souilhe.) 

183 Homer, Iliada, VII, 360. 

184 Vezi Fedru, 275 d, 278a. 

185 „Nu mă îndoiesc că această discuţie despre modul cum trebuie să 
ne însuşim suprema înţelepciune e totuna cu aceea despre care Platon 
pomeneşte mai sus (340 şi urm.), deşi din epistola a Il-a reiese că Platon a 
avut o convorbire cu Dionysios despre natura primului principiu chiar cu 
prilejul primei sale călătorii la Dionysios cel tânăr." (Novotny.) 

186 Lui Dionysios. 

187 Odiseea, XII, 428. 

188 Aceasta ar fi constituit o jignire pentru Dion, căci numai copiii, 
femeile şi matecii aveau un epitrop, un kyrios, adică un patron care îi 
reprezenta în justiţie şi le apăra interesele. 

189 Soldaţi uşor înarmaţi. Arma lor caracteristică era un scut mic 
numit pelte. 

190 Despre Teodot şi Heraclid vezi notele de la scrisoarea a IlI-a. 

191 Această expresie arhaică, ce se întâlneşte şi prin textele mai vechi 
liturgice, am întrebuinţat-o aici, pentru că în româneşte nu avem un sinonim 
mai accentuat pentru verbul a se ruga; te implor, la care s-ar gândi să 
recurgă orice traducător, este un neologism, ca să nu zic mai bine un 
barbarism de o destul de proaspătă relativ provenienţă. 

192 „Acest incident nu e raportat nici de Diodor, nici de Plutarh. 
Diodor chiar povesteşte altfel exilul lui Heraclid. Dion, ajuns suspect lui 
Dionysios, s-ar fi sustras ameninţărilor tiranului ascunzându-se mai întâi la 
nişte prieteni, apoi refugiindu-se în Pelopones. Heraclid l-ar fi întovărăşit 
(XVI, 6). Plutarh semnalează de asemenea prezenţa lui Heraclid în 
Pelopones (Dion, 32) şi menţionează, fără alte detalii, situaţia sa de exilat. 
El vorbeşte mai ales de neînţelegerile sale cu Dion, care începură în această 
epocă şi-l aţâţară să se despartă de şeful opoziţiei pentru a constitui un 
partid deosebit. Se cunosc dificultăţile pe care mai târziu le-a stârnit lui 
Dion.“ (Souilhe.) 

193 Pentru că ei credeau că din pricina influenţei pe care filosoful o 
exercita asupra tiranului acesta ar fi fost înclinat să renunţe la tiranie şi 
astfel nu ar mai fi avut nevoie de trupele de mercenari, ce se vedeau acum 
ameninţate să fie licenţiate. 

194 Olympiada a 105-a, ce a avut loc la 360-364. E vorba de anul 
360, cu ajutorul căruia putem stabili anul întoarcerii lui Platon în Grecia. 

195 Mai sus, la 340a, Pfaton a spus în ironie că pentru acest lucru îi e 
recunoscător lui Dionysios. 

196 Platon avea atunci şaizeci şi opt de ani. 

197 E tocmai atitudinea pe care a avut-o Atena faţă de cetăţile 
confederate, după ce a câştigat hegemonia în urma războaielor cu perşii. 

198 „în această pagină nervoasă, foarte condensată şi chiar puţin 
haotică, recunoaştem portretele oligarhului şi al tiranului, aşa cum le descria 
cartea a VH-a a Republicii. Cititorii nu se înşelau şi se gândeau evident la 
Dionysios. Acestor tipuri ale nedreptăţii Platon opune caracterul înţelep¬ 
tului, de data asta personificat în Dion, şi, la fel ca în dialog, teza binelui 
moral şi a dreptului se rezumă în formula care spune că e preferabil să 
suferi nedreptatea decât să o comiţi. Dar expresiunea provocatoare a unor 
pagini din Republica se atenuează în scrisoarea (a Vil-a) şi ne aminteşte 
mai degrabă expunerile din Legile. Putem să comparăm, de pildă, acest 
pasaj cu începutul cărţii a VUI-a din Legile (829a), unde Platon notează că, 

pentru a trăi cu adevărat fericit, trebuie nu numai să nu faci nici o 
nedreptate, dar să nici nu fii expus a o suferi." (Souilhe.) 

199 Chiar dacă cineva nu s-ar înşela asupra unui lucru şi nici n-ar 
ignora ce fel de lucru e acela, totuşi poate să greşească, neştiind cât de mare 
poate fi acela. Un comentar la aceste rânduri ne dă scrisoarea a 58-a a lui 
Iulian Apostatul, care vorbind de Kallipos, ucigaşul direct sau indirect al 
lui Dion, şi de Dionysios tiranul (cel tânăr), spune: „Şi pe marele Platon l-a 
indus în eroare omonimul tău (adresantul acestei scrisori se numea tot 
Dionysios), şi l-a indus şi Kallipos: el (Platon) spune că îl ştia pe acesta de 
om rău, dar nu a crezut vreodată că răutatea lui poate să fie aşa de mare". 
(Novotny.) 

200 vorba, cum spune Novotny, de ambele călătorii din urmă făcute 
la Dionysios cel tânăr. Se pare că Platon le rezumă astfel ca să le pună în 
opoziţie cu prima călătorie făcută la Dionysios cel bătrân, la 388 î.Ch. 
(Novotny.) 


SCRISOAREA a VHI-a 


201 Autorul face aluzie la Kallipos, ucigaşul lui Dion. Alţii cred că e 
vorba de toată clica acestuia. 

202 Vezi epistola a V-a, 322b. 

203 Să reînfiinţeze tirania. 

204 Souilhe crede că e vorba de o dorinţă irealizabilă; Novotny, 
dimpotrivă, crede că acesta din urmă are dreptate. Aşa pare a reieşi şi din 
context. 

205 De cartaginezi trebuie să fie vorba în acest pasaj după cum reiese 
şi din adnotaţiile lui Souilhe şi Howald. Novotny crede că acest duşman e 
Dion. şi oastea lui. 

206 Novotny crede că se face aluzie mai ales la războiul cu cartagi¬ 
nezii din 405, când a fost cucerit Agrigentul de duşmanii din vest. 

207 în textul lui Souilhe avem aici CTTpaiTţŢoug, la ceilalţi 
Tupdvvoug, care în traducere ar însemna tirani absoluţi (autokratoras). 
Ingenioasă e explicaţia lui Reihold (citat de Novotny), care crede că la 

început cei doi comandanţi au fost numiţi strategi (generali), dar că poporul 
le spunea tirani. 

208 în acest timp Dionysios e fugar, iar Sicilia e în mâna adversarilor. 

209 Unii au crezut că e vorba de romani. Din această premisă s-a tras 
concluzia că scrisoarea ar fi fost scrisă în timpul când romanii se pregăteau 
să invadeze Sicilia, adică între 272-241, adică între războiul cu Pyrrhus şi 
primul război punic, şi deci scrisoarea ar fi falsă. Souilhe crede că în acest 
loc sunt vizaţi mai degrabă samniţii. Niebuhr afirma că prin opici se 
înţelegeau mercenarii sabelli, numiţi mai târziu mamertini şi campani, din 
care mai ales se recrutau armatele de mercenari de care se slujeau cetăţile 
siciliene. De aceeaşi părere era şi Eduard Meyer. Novotny, de la care 
împrumut aceste ştiri, afirmă că aici nu poate fi vorba decât de campani. 

2,0 Legătura... Howald traduce: ...und die Fessel in der Gestalt der 
Ephoren. Cât priveşte Senatul (Sfatul bătrânilor) şi în Legile, II, 69le se 
spune că el a fost unul din leacurile ce au adus mântuirea Spartei; în acest 
pasaj, nepomenindu-se numele lui Licurg, se spune că o anume fire umană 
amestecată cu oarecare putere divină a instituit Senatul. în acelaşi loc, 692a, 
ca al treilea remediu pentru mântuirea Spartei se socoate puterea eforilor. 
O discordanţă mai gravă între această epistolă şi pasajul din Legile constă 
în aceea că în această din urmă operă se spune că Senatul a fost înfiinţat de 
al doilea salvator, iar eforii, de către al treilea, pe când în epistola a VlII-a 
se atribuie amândouă aceste instituţii lui Licurg. 

Din această disensiune H. Reinhold (De Platonis epistulis, 36) trage 
concluzia că epistola de care n ţ ocupăm a fost scrisă înaintea cărţii a IlI-a 
a Legilor, în epistola a VlII-a autorul urmează o tradiţie mai veche, în cartea 
a IlI-a a Legilor, o tradiţie mai nouă. Această din urmă carte a fost scrisă 
atunci când Platon cunoştea mult mai bine istoria Spartei. (Novotny.) 

211 Vezi relativ la această idee Republica, IX, 576 d şi urm. 

212 Vezi Republica, VIII, 562 d. 

213 Diodor Sicilianul, XIII, 91 şi urm. spune că, după ce Agrigentul 
a fost cucerit de cartaginezi, generalilor, acuzaţi şi de agrigentini şi de 
ceilalţi sicilieni, li s-a luat comanda şi au fost înlocuiţi cu alţii. Aici nu se 
pomeneşte nimic despre o lapidare a lor. 

Hackforth ( The authorship of the Platonic epistles, 140) încearcă să 
rezolve dificultatea spunând că discordanţă între texte se datorează 
confuziei dintre verbul din text (xaxeXocrav} şi forma (xaxeXeucrav) cu 
care cel dintâi a fost confundat. într-adevăr, primul înseamnă: au fost 
demişi, iar cel de-al doilea: au fost lapidaţi. 


162 



SCRISORI 


Novotny crede că ceea ce spune aici Platon e adevărat, dar nu e vorba 
de generalii dinaintea lui Dionysios (cel bătrân), ci chiar de colegii lui 
Dionysios şi că ei au fost daţi morţii nude către poporul ce dorea o mai 
mare libertate, ci de către Dionysios, care voia să ajungă singur stăpân 
absolut. (Novotny.) 

214 „Logica acestor două propoziţii este mai mult în cugetarea lui 
Platon, decât în formula pe care le-a dat-o. Dacă am considera ad litteram 
cele două fraze, le-am face să exprime tocmai contrarul de ceea ce voia să 
spună autorul, căci dacă e drept să ne supunem lui Zeus, de vreme ce pentru 
unii Zeus este legea, iar pentru alţii plăcerea, şi unii şi alţii vor lucra 
«potrivit măsurii» supunându-se divinităţii lor. Dar desigur nu acesta e 
gândul lui Platon. Deci trebuie să subînţelegem o idee intermediară şi să 
înţelegem: Zeus, pentru oamenii cuminţi, este legea care exprimă voinţa 
divină; smintiţii îşi făuresc o divinitate a lor, plăcerea care n-are nimic divin 
şi nu reclamă supunerea noastră. în Legile, VI, 762e, supunerea faţă de legi 
este identificată cu serviciul ce-1 facem zeilor". (Souilhe.) 

215 Ierarhia bunurilor fusese stabilită mai înainte în acelaşi chip şi în 
Gorgias, 477 c şi se mai află şi în Legile, V, 743e şi tot acolo, V, 726a. 

216 Hipparinos alungase pe Kallipos de la putere, dar diversele 
partide divizate n-aveau nici o forţă. Dionysios întreţinea legături cu cei din 
cetate şi pândea ceasul prielnic să se întoarcă. De fapt, după ce a guvernat 
doi ani, Hipparinos a fost şi el răsturnat. Atunci se succed o serie de tirani, 
dar la zece ani după alungarea sa Dionysios a reuşit să-şi mai recapete 
pentru câtva timp puterea la Siracuza. (Souilhe.) 

217 Celor din partidul popular. 

218 Celor din familia tiranului. 

219 „Acest pasaj e foarte greu de lămurit deoarece şi Nepos ( Dios, 4), 
şi Plutarh ( Dion, 55 comparat cu Cons. ad Apoll., 33) şi Aelianus (Var. 
Hist., III 4) ne-au lăsat ştire că fiul lui Dion s-a sinucis încă pe când 
părintele său era în viaţă. Că acesta a fost singurul fiu pe care l-a avut Dion 
cât a fost în viaţă, reiese şi din Plutarh, op. cit., 55, cât mai ales din cele 
două pasaje din epistola a VH-a, adică 345c şi 347c. Un alt fiu al lui Dion 
a fost acela pe care soţia acestuia l-a născut după moartea lui, în timpul când 
ea a stat în închisoare (Plutarh, loc. cit., 57). Dacă e adevărat ce spun aceşti 
scriitori (lucru ce a fost tăgăduit de cei ce s-au ocupat de acest pasaj, ca 
Rohrer, Reinhold, Egermann), atunci trebuie să admitem că sau Platon 
înţelege pe acest fiu postum, sau nu ştia de sinuciderea celui dintâi. Cea 
dintâi este opinia lui L.A. Post, „American Journal of Philology", 45,1924, 
371-376 (cf. adnotaţia lui la pasajul de care ne ocupăm, în interpretarea 

epistolelor, p. 156), părere pe care o adoptă şi Souilhe. Dimpotrivă, alţii, 
ca H. Raeder, Rhein. Mus., 61,1906,524; C. Ritter, Neue Untersuchungen 
Liber Platou, 406; F. Juroszek, Commentatio critica, p. 127, urmând părerea 
altora dinainte, socot că e verosimil ca Platon, când a scris acest pasaj, să nu 
fi ştiut că fiul lui Dion (primogenitul) murise. Părerea aceasta mi se pare 
că e de preferat celei de mai sus, mai ales când iau în considerare pasajul 
357c, unde se spune că înţelegerea dintre Hipparinos şi fiii lui Dion este de 
cea mai mare importanţă. Dacă Platon ar fi fost informat despre moartea 
prematură a fiului lui Dion, cred că el ar fi menţionat acest lucru atunci când 
în epistola a Vil-a pomenea despre fiul lui Dion. Că acest fiu este 
recomandat pentru meritele bunului şi ale tatălui său, nu pentru ale sale 
proprii, e uşor de explicat, dacă avem în vedere că Plutarh, Dion, 55 spune 
că acest fecior al lui Dion abia trecuse de vârsta copilăriei, când a murit. 
Mai trebuie notat că numele lui nu e pomenit niciodată de Platon.*' 
(Novotny.) 

220 Vezi nota 135. 

221 Autoritatea regilor din Sparta era aproape nulă şi se reducea mai 
mult la latura religioasă. Cf. rolul arhontelui basileus (rege) la Atena, care 
nu era decât un fel de director suprem al sacrificiilor din cetate. 

222 Epistola a VH-a, 337 b şi urm. 

223 Acest plan va fi reluat şi în Legile. Privitor la nomofilacţi şi la 
alegerea judecătorilor vezi Legile, VI, 752d şi 762e, cât şi cartea a IX-a, 
855c. 

224 Despre proiectul lui Dion despre un guvernământ mixt, vezi 

Plutarh, Dion, 53. * 

225 Planuri „atât de frumoase şi în aparenţă irealizabile, şi totuşi 
prefăcute în ceva aievea". (Howald.) 


SCRISOAREA a IX-a 


226 Atât Arhippos din Samos cât şi Filonide sunt menţionaţi ca 
pitagoreici în lucrarea lui Iamblichus Viaţa lui Pitagora. 

227 Diogene Laerţiu spune că Arhytas a fost de şapte ori strateg al 
Tarentului. 

228 Cicero citează de două ori acest pasaj, care se vede că l-a 
impresionat îndeosebi: o dată în De finibus, II, 45 („ eademque rafio fecit 
hominem hominum appetentem. ...ut profectus a caritate domesticorum ac 
suorum serpat longius... atque, ut ad Archytam scripsit. Plato nori sibi se 
soli natum meminerit, sed patriae, sed suis, ut perexigua pars ipsi 
relinquatui i ‘) şi al doilea în De Officiis, I, 22 („Utpraeclare scriptura est a 
Platone, non nobis solum nati sumus ortusque noştri partem patria vindicat, 
partem amicP). (După Novotny.) 

229 Cf. Republica, I, 347c şi urm. 

23(1 în Viaţa lui Pitagora de Iamblichus se notează doi pitagoricieni 
cu acest nume: unul din Tarent, celălalt din Fliunt. Acesta din urmă e 
personajul din Fedon. După Novotny, care trimite la Cicero, De fin.,V , 87 
şi la Diogene Laerţiu, VIII, 46, se pare că aici e vorba de cel dintâi, din 
Tarent. 

231 Personaj care nu e cunoscut din altă parte. 


SCRISOAREA a X-a 


232 Necunoscut. 

233 Vezi Republica, VI, 503c. 

234 Vezi Teetet, 176c. 


SCRISOAREA a XI-a 


235 La Diogene Laerţiu, III, 24 se pomeneşte un Laodamant din 
Thasos, şcolar al lui Platon. Nu se ştie dacă de el e vorba sau de altul. 

236 Nu e exclus ca aici să se facă aluzie la acel Socrate junior al cărui 
nume îl întâlnim în Teetet, Sofistul şi Politicul. 

237 Ce-1 va fi rugat Laodamas pe Platon? Să vină să facă legi pentru 
vreo colonie nou întemeiată? Dar întrebarea e oţioasă, deoarece e mai mult 
decât probabil că această epistolă e apocrifă. 

238 Dacă scrisoarea se referă la întemeierea coloniei din Thasos din 
anul 360, atunci vorbind de primejdiile călătoriei autorul se va fi gândit la 
războiul de guerilă pe care Alexandru din Feraeîl făcea contra atenienilor, 
tebanilor şi tesalienilor. (Vezi Novotny.) 

239 Unii sunt de părere că se face aluzie la versul 483 din Lucrări şi 
zile ale lui Hesiod; alţii cred că e vorba de un vers dintr-o operă dispărută 
a vestitului poet, vers pe care Wilamowitz a încercat să-l refacă (Platon, II, 
407) astfel: Eipontos men emou faulon, haleport de noesai. 

240 Platon era de părere că o viaţă regulată contribuie foarte mult şi la 
studiul filosofiei şi la rânduiala vieţii Statului. Cf. epistola a VH-a, 326 c. 

241 Cum a fost Licurg. Vezi epistola a VUI-a, 354 b. 


SCRISOAREA a XH-a 


242 „La Diogene Laerţiu VIII, 79 şi urm., stă înaintea acestei scrisori 
scrisoarea lui Arhytas către Plj^on, care nu trebuie considerată separat de 
aceasta de aici. Deoarece aceea (a lui Arhytas), precum s-a recunoscut de 
mult, a fost scrisă spre a acredita scrierile lui Okkelos, originea ei stă în 
strânsă legătură cu aceea a acestei opere pitagoreice. Pentru aceasta din 
urmă s-a stabilit secolul I î. Ch. ca terminus ante quem.“ (Howald.) 

243 Lecţiunea aceasta e controversată. Unii cred că e vorba de un 
adjectiv derivat de la localitatea Myra, alţii cred că e vorba de numeralul 
myrioi, care înseamnă zece mii. O soluţie acceptată de toţi platoniştii, pe 
cât ştiu, nu s-a găsit încă. 

244 Un rege al Troiei. 

245 Nu ştim de ce scrieri e vorba aici. 

SCRISOAREA a XHT-a 


246 Locrii epizefirieni din sudul Italiei erau aliaţii Siciliei de sub ambii 
Dionysii şi fuseseră şi în timpul războiului dintre Atena şi Sicilia. 

247 Unii savanţi, ca W. Christ şi alţii după el, socoteau că prin aceste 
scrieri pitagoreice se înţelege Timeu al lui Platon; C. Ritter, în ale sale Neue 
Untersuchungen, p. 366, afirmă că aceste scrieri sunt acele comentarii de 
care se pomeneşte în scrisoarea a Xll-a. Pe de altă parte, Howald susţine 
că nu există scrieri pitagoreice de ale lui Platon, şi că e un lucru arbitrar să 
crezi că aici e vorba de opera Timeu a filosofului atenian. „De altfel, 
adaugă savantul editor elveţian, existau într-adevăr agrafoi logoi platonice, 
şi în special de cele pitagoreice." Dar nu vrea să precizeze care. 

248 Cât priveşte acele împărţiri sau Diviziuni, unii cred că e vorba de 
dialogurile lui Platon, Sofistul şi Politicul, alţii, că e vorba de nişte lucrări 
pregătitoare pentru acestea, şi alţii, în sfârşit, că se face aluzie la o anumită 
colecţie de care vorbeşte şi Diogene Laerţiu, III, 80. 

Mai ingenioasă şi mai aproape de adevăr e părerea lui Novotny, care 
susţine, cu toată dreptatea, că din textul scrisorii nu reiese deloc că e vorba 
de scrieri de ale lui Platon, ci de nişte scrieri pe care Platon le trimite 
tiranului pentru că socoate că studiul lor îi va aduce folos. Această 
explicaţie, singura justă (după părerea mea), face inutile toate comentariile 
de mai sus. 

249 Vestit astronom, contemporan cu Platon şi în legătură cu 
Academia acestuia. 

250 Un sofist, despre care Aristotel spune că a descoperit un fel de 
capţioasă quadratură a cercului. Suidas îl numeşte printre discipolii lui 
Socrate, iar Athenaios scrie (XI, 508d) că în dialogurile lui Platon se găsesc 
multe ecouri din discuţiile acestui Bryson. 

251 Vezi şi epistola a Vil-a, 328b. 

252 „Autorul se gândeşte poate la războiul cu care Dionysios era 
ocupat când Platon se întorcea la Atena." Vezi epistola a Vll-a. (Novotny.) 

253 Dacă se va îndeletnici cu filosofia. (Novotny.) 

254 Tiranul avea un cult deosebit pentru Apollo. 

255 Numele unui negustor sau armator. Souilhe crede că e vorba de 
ucigaşul lui Kallipos. 

256 Leohares este sculptorul cunoscut din manualele de istoria artei 
antice, al cărui zenit sau akme se pune între 372-269. 

257 Ea se numea Sofrosyne şi era fiica Aristomahei, sora lui Dion. 

258 Numai aici se pomeneşte de faptul că Platon ar fi fost bolnav în 
timpul şederii sale în Sicilia. 

259 Dionysios Minor avea patru copii: doi băieţi şi două fete. Ştim 
numele doar al celui mai mare, Apollocrate, pe care în 356, când el a fugit 
la Locri, l-a făcut comandant al Ortygiei (o peninsulă lângă Siracuza). 
Când, după zece ani s-a întors în Siracuza, ceilalţi trei copii şi mama lor au 
fost torturaţi şi măcelăriţi de locrieni, cu care Dionysios se purtase 
mizerabil. 

260 Boabele de mirt puse la murat le socoteşte Platon printre 
condimentele potrivite pentru masă. ( Republica , II, 272c; Novotny.) 

261 „Cred că faptul că Platon n-a voit să pună o cunună pe cap (cum 
era obiceiul la banchete şi la toate festivităţile greceşti) se referă oarecum 
la moartea acestor nepoate de care a fost vorba; poate că la vreun banchet 
solemn, când din pricina doliului refuza să se încununeze ca oaspeţii 
ceilalţi, a fost mustrat de Dionysios. Vezi Diogene Laerţiu, II, 78.“ 
(Novotny.) 

262 în Legile (VI, 774d) cea mai mare zestre îngăduită e de două 
mine, adică aproximativ două sute de drahme aur. 

263 La 366, când e scrisă această epistolă, mama lui Platon - după 
socoteala lui Novotny - trebuie să fi avutcirca optzeci de ani, dacă socotim 
că ea va fi fost cu aproximativ douăzeci de ani mai mare decât fiul ei. 

264 Notăm că nu e vorba4e o horegie anumită, ci de una eventuală. 
Plutarh (Dion, 17) pomeneşte de o horegie în care se dădeau nişte dansuri 
de copii, instruită şi echipată cu cheltuiala lui Dionysios, deşi era proiectată 
sub patronajul lui Platon. Poate, observă Novotny, că de aceasta e vorba 
aici, deşi eu cred că n-are dreptate. într-adevăr, nu văd ce rol ar fi jucat 
Dionysios în această serbare. Pentru lămurirea cititorului neiniţiat adaug că 
o horegie este o serbare cu caracter public, făcută pe cheltuiala unui 
particular care se însărcina oarecum cu patronajul serbării. Cele mai 
cunoscute şi mai frecvente erau horegiile dramatice. Nu trebuie să uităm că 
aceste sarcini nu erau totdeauna benevole, ci de cele mai multe ori 
obligatorii şi ele cădeau, cum era şi firesc, de regulă îh atribuţia oamenilor 
cu stare. 

265 Probabil altul decât cel numit în epistola a Vl-a. 

266 Acesta, după cum se vede, era un bancher al tiranului din 
Siracuza. 

267 Verosimil să fie tot cel întâlnit mai sus. 

268 Dacă e adevărat, cum se susţine de către unii, că acest pasaj se 
referă la faptele povestite de Plutarh ( Dion , 21), atunci ar rezulta că tiranul 
rugase pe Platon să sondeze pe Dion să vadă cum ar reacţiona, când ar afla 
că el, tiranul, vrea să desfacă căsătoria lui Dion şi să dea pe nevasta acestuia 
după Timocrate, un prieten al lui Dionysios. Dacă filosoful atenian s-ar fi 
pretat la un asemenea rol, ne-ar apărea într-o lumină foarte defavorabilă. 
Dar e mai mult decât probabil că această scrisoare e apocrifă. N-avem decât 
să comparăm acest rol care e jucat de filosof în epistola a XlII-a, unde apare 
ca făcând mendrele tiranului,cu reproşul pe care Dionysios i-1 aduce (vezi 
epistola a VlI-a 349e) că pune interesele lui Dion mai presus decât ale sale, 
(ale tiranului). 

269 Acest Timoteu, după părerea lui Novotny, ar fi vestitul general 
atenian, fiu al lui Conon şi fost discipol al lui Socrate. Despre Cratinos, 
fratele lui, nu ştim nimic, afară dacă n-o fi tot una cu personajul de care 
vorbeşte Demostene în cuvântarea a XXI-a, 132. 

270 Un fel de ţesătură fină, lucioasă ca mătasea şi transparentă. 

271 Acesta ar fi personajul Cebes Tebanul din Fedon al lui Platon. 

272 Indiciu care a făcut pe Bentley să creadă că scrisoarea a fost 
plăsmuită de un creştin în secolele mai târzii. Azi se crede că ea derivă mai 
degrabă din cercurile pitagoreice. 

273 Filagros şi Filaides, personaje necunoscute. 

274 Vezi E. Cavaignac, „Revue des Etudes“, gr. 39,1926,276. (Citat 
după Novotny.) 

275 Necunoscut. 

276 Necunoscut. 

277 Iatrocles şi Mironide, două personaje necunoscute. 

MINOS 


sau 

DESPRE LEGE 
(dialog politic) 


Personajele dialogului: 

Socrate 
Un discipol 

1. SOCRATE: Ce este legea? 

DISCIPOLUL: Despre care lege mă întrebi? 

SOCRATE: Dar ce? Este vreo deosebire între o lege şi 
alta, considerată în sine, întrucât e lege? Fii cu luare-aminte la 
ce te întreb. Te întreb ca şi cum, de pildă, dorind să aflu ce e 
aurul, tu m-ai întreba, la rândul tău, despre ce fel de aur vreau 
să vorbesc, întrebare care, cred, n-ar avea nici un rost. Căci 
aurul nu se deosebeşte deloc de aur, sau o piatră de alta, 
întrucât primul e aur şi cealaltă piatră. Tot astfel nici o lege, 
ca lege, nu se deosebeşte cu nimic de altă lege, ci toate sunt 
acelaşi lucru. Fiecare din ele este deopotrivă lege şi una nu e 
mai mult sau mai puţin lege decât cealaltă. Tocmai asta te 
întreb şi eu: Ce e legea în genere? Dacă ţi-e. la îndemână, 
răspunde-mi. 

DISCIPOLUL: Ce altceva poate fi legea, Socrate, decât 
cele... legiuite? 

SOCRATE: Dar oare şi vorba ţi se pare ţie că e totuna cu 
cele... vorbite, sau vederea totuna cu cele auzite, sau auzul cu 
cele auzite? Sau una e vorba şi altceva cele vorbite, una e 

vederea şi alta cele văzute, una e auzul şi altceva cele auzite, 
şi una e legea şi altceva cele legiuite? Asta e părerea ta 
sau alta? 

DISCIPOLUL: Acum legea îmi apare ca fiind altceva 
(decât cele legiuite). 

2. S OCRATE: Prin urmare, legea nu e totuna c u cele legiuite. 

DISCIPOLUL: Cred că nu. 

SOCRATE: Atunci ce poate fi legea? Să cercetăm în felul 
următor. Dacă privitor la cele ce spunem acum ne-ar întreba 
cineva: „Deoarece, după afirmaţia voastră, cele văzute sunt 
văzute cu ajutorul vederii, atunci ce e vederea cu ajutorul 
căreia se văd cele văzute?“, i-am răspunde că e simţul care 
314 prin ajutorul ochilor ne arată lucrurile. Şi dacă ne-ar întreba 
iarăşi: „Ei bine, dacă cele auzite se aud cu auzul, ce e atunci 
auzul?“, i-am răspunde că e simţul care, prin urechi, ne face 
să simţim sunetele. Tot aşa, dacă ne-ar întreba cineva: 
„Deoarece cele legiuite se legiuiesc prin lege, ce este aceea 
legea, prin care se legiuieşte?" Oare e vreun simţ sau vreo 
desluşire, ca aceea pe care ţi-o dă ştiinţa când vrei să înveţi 
cele de învăţat, sau o descoperire care descoperă ceva, cum 
sunt de pildă, când e vorba de boală şi sănătate, descoperirile 
pe care le face medicina, sau cele privitoare la gândurile zeilor 
pe care, cum spun ghicitorii, le face arta prorocitului? Căci ce 
altceva e arta decât descoperirea anumitor lucruri? Nu-i aşa? 

DISCIPOLUL: Foarte adevărat. 

3. SOCRATE: în care din aceste categorii putem noi 
presupune mai cu temei că intră legea? 

DISCIPOLUL: în categoria ce cuprinde hotărârile şi 
decretele, cred eu. Căci ce altceva putem spune că e legea? 
Aşa că definiţia aceea atotcuprinzătoare despre care mă întrebi 
tu bănuiesc că este următoarea: legea e hotărârea Statului. 

SOCRATE: Pe cât se vede, tu numeşti lege o părere 
politică. 

DISCIPOLUL: Da. 

SOCRATE: Şi poate că ai dreptate. Dar, pare-mi-se, ne 
vom da mai bine seama în felul următor. Sunt unii pe care-i 
numeşti înţelepţi? 

DISCIPOLUL: Da. 

SOCRATE: Dar înţelepţii nu sunt ei înţelepţi datorită 
înţelepciunii? 

DISCIPOLUL: Se înţelege. 

SOCRATE: Dar ce? Cei drepţi nu sunt ei drepţi datorită 
dreptăţii? 

DISCIPOLUL: Lără îndoială. 

SOCRATE: Nu tot astfel cei respectuoşi faţă de lege au 
această însuşire datorită legii? 

DISCIPOLUL: Ba da. 

SOCRATE: Nu tot astfel cei lipsiţi de această însuşire 
sunt astfel datorită ilegalităţii? 

DISCIPOLUL: Da. 

SOCRATE: Dar iubitorii de lege nu sunt ei drepţi? 

DISCIPOLUL: Ba da. 

SOCRATE: Iar călcătorii de lege, nedrepţi? 

DISCIPOLUL: Da, nedrepţi. 

SOCRATE: Nu oare dreptatea şi legea sunt ceva foarte 
frumos? 

DISCIPOLUL: Lără îndoială. 

SOCRATE: Şi nu sunt nedreptatea şi călcarea legii cel 
mai ruşinos lucru? 

DISCIPOLUL: Da. 

SOCRATE: Nu oare acest din urmă lucru duce la pieire 
şi dă peste cap statele şi toate celelalte, pe când cel dintâi 
(dreptatea şi legea) le mântuieşte? 

DISCIPOLUL: Da. 

SOCRATE: Prin urmare, cată să ne închipuim legea ca un 
lucru frumos şi să o căutăm ca pe un lucru bun. 

DISCIPOLUL: Mai încape vorbă? 

SOCRATE: N-am spus noi că legea e hotărârea Statului? 

DISCIPOLUL: Da, am spus. 

SOCRATE: Dar bine, nu sunt unele hotărâri bune, iar 
altele rele? 

DISCIPOLUL: Da, sunt. 

SOCRATE: Dar am spus că legea nu poate fi rea. 

DISCIPOLUL: într-adevăr. 

SOCRATE: Prin urmare nu e întemeiat acel răspuns 
simplu, că, adică, legea este hotărârea Statului. 

DISCIPOLUL: Cred că nu. 

SOCRATE: Aşa că nu se potriveşte să spunem că o 
hotărâre rea este lege. 

DISCIPOLUL: Se înţelege că nu. 

4. SOCRATE: Dar şi mie legea îmi apare ca fiind un fel de 
părere. Dar, de vreme ce nu e părerea rea, apoi nu e limpede că 
va fi părerea cea bună, dacă într-adevăr legea e o părere? 

DISCIPOLUL: Da. 4 

SOCRATE: Dar care e părerea bună? Nu cea adevărată? 

DISCIPOLUL: Da. 

315 SOCRATE: Dar părerea adevărată nu este descoperirea a 

ceea ce într-adevăr este? 

DISCIPOLUL: Da, este. 

SOCRATE: Prin urmare, legea vrea să fie o descoperire 
a ceea ce este. 

DISCIPOLUL: Atunci, dacă legea este descoperirea a 
ceea ce este (permanent), de ce nu ne slujim, Socrate, mereu 
de aceleaşi legi privitoare la aceleaşi lucruri, o dată ce ni s-a 
descoperit realitatea (permanentă a lucrurilor)? 

SOCRATE: Şi totuşi legea pretinde că ea a descoperit 
ceea ce este (real). Iar dacă oamenii, după părerea noastră, nu 
se slujesc mereu de aceleaşi legi, pricina e că ei nu pot 
totdeauna să descopere ce vrea legea, adică fiinţa (realitatea, 
ceea ce există într-adevăr). Dar ia să vedem dacă, pornind de 
la acest punct de plecare, putem să ne lămurim dacă ne 
călăuzim mereu de aceleaşi legi, sau o dată de unele, alteori 
de altele, şi dacă toţi oamenii în genere se slujesc mereu de 
aceleaşi pravile, sau o dată de unele, alteori de altele. 

5. DISCIPOLUL: Dar nu e greu de constatat, Socrate, că 
aceiaşi oameni nu se slujesc totdeauna de aceleaşi legi, ci unii 
de unele, iar alţii de altele. Aşa, de pildă, la noi nu e obiceiul 
de a jertfi oamenii, ci e o nelegiuire, dar cartaginezii aduc 
astfel de jertfe, ca fiind ceva legiuit şi pios, ba unii îşi jertfesc 
lui Cronos chiar propriii lor fii, după cum poate ai auzit şi tu. 
Şi nu numai barbarii se călăuzesc de legi deosebite de ale 
noastre, dar ştii ce jertfe (grozave) aduc cei din Lykaia 
(localitate în Epir) şi urmaşii lui Athamas, măcar că sunt eleni! 
Vei fi aflat, de bună seamă, din auzite, ce legi erau mai înainte 
chiar şi la noi cu privire la morţi, când se înjunghiau jertfe 
înainte de scoaterea mortului din casă şi se chemau femei să 
adune sângele acestor jertfe. Ba cei din vremurile încă şi mai 
vechi decât aceştia îşi îngropau morţii chiar în casă, lucruri 
care azi la noi nu se mai pomenesc. S-ar putea aduce 
nenumărate alte exemple de acest fel, căci nu e lucru mai uşor 
de dovedit cum că nici noi nu ne călăuzim tot mereu de 
aceleaşi datini la noi, şi nici alţi oameni la ei, unii faţă de alţii. 

SOCRATE: Nu e de mirare, dragul meu, ca tu să ai 
dreptate. Dar lucrul acesta mie mi-a scăpat din vedere. însă 
câtă vreme tu vei răspunde din capul tău tot ce-ţi trece prin 
minte iar eu, la rândul meu, voi proceda tot aşa, apoi, cred că 

nu e nici o nădejde să ne întâlnim vreodată în păreri. Dacă, 
însă, aducem în atenţie un subiect comun de discuţie, poate că 
vom cădea de acord. Aşa că, dacă vrei, pune-mi o întrebare şi 
cercetează chestiunea împreună cu mine sau, dacă îţi convine 
mai bine, răspunde tu. 

DISCIPOLUL: Dar sunt gata, Socrate, să-ţi răspund la 
orice întrebare îmi vei pune. 

6. SOCRATE: Ia spune-mi: oare socoţi cele drepte nedrepte, 
iar cele nedrepte drepte, sau, dimpotrivă, cele drepte drepte, 
iar cele nedrepte nedrepte? 

DISCIPOLUL: Socot drepte cele drepte şi nedrepte cele 
nedrepte. 

316 SOCRATE: Nu sunt ele oare socotite şi la toţi ceilalţi la 

fel ca şi aici? 

DISCIPOLUL: Ba da. 

SOCRATE: Nu oare şi la perşi? 

DISCIPOLUL: Da, şi la perşi. 

SOCRATE: Şi, de bună seamă, întotdeauna. Nu? 

DISCIPOLUL: Da, totdeauna. 

SOCRATE: Oare aici, la noi, nu cele ce trag mai mult la 
cântar sunt socotite mai grele, iar cele ce trag mai puţin mai 
uşoare, sau dimpotrivă? 

DISCIPOLUL: Ba nu, ci cele ce trag mai mult sunt 
socotite mai grele, iar cele ce trag mai puţin mai uşoare. 

SOCRATE: Nu tot astfel şi la Cartagina şi în Lykaia? 

DISCIPOLUL: Da. 

SOCRATE: Cele frumoase sunt, pare-se, socotite pretu¬ 
tindeni frumoase, şi cele urâte urâte, iar nu frumoase cele urâte 
şi nici cele urâte frumoase. 

DISCIPOLUL: Aşa e. 

SOCRATE: Aşadar, ca să spunem într-un cuvânt, sunt 
socotite ca fiind cele ce într-adevăr (aievea) sunt, nu cele ce 
nu sunt, atât la noi cât şi la toţi ceilalţi oameni. 

DISCIPOLUL: Aşa cred, cel puţin. 

SOCRATE: Aşadar, cel ce se înşală asupra a ceea ce 
există cu adevărat se înşală asupra a ceea ce e legal. 

7. DISCIPOLUL: Prin urmare, Socrate, după cât spui tu, ne 
apar ca fiind legiuite totdeauna - şi nouă şi celorlalţi - aceleaşi 
lucruri. Dar când bag seama că noi nu încetăm de a suci şi 
învârti legile când într-un fel când într-altul nu pot să te 
mai cred. 

SOCRATE: Poate că nu-ţi dai seama că, cu toate aceste 
schimbări, ele rămân aceleaşi. Dar ia cercetează-le cu mine în 
felul următor. Ai dat peste vreo scriere despre însănătoşirea 
celor bolnavi? 

DISCIPOLUL: Da. 

SOCRATE: Ştii de ce fel de artă ţine o astfel de scriere? 

DISCIPOLUL: Da, ştiu: de medicină. 

SOCRATE: Şi nu numeşti tu medici pe cei pricepuţi în 
această artă? 

DISCIPOLUL: Ba da. 

SOCRATE: Oare oamenii pricepuţi au, privitor la aceeaşi 
chestiune, aceeaşi părere, sau unii o părere, iar alţii alta? 

DISCIPOLUL: Cred că au aceeaşi părere. 

SOCRATE: Oare numai elenii au aceeaşi părere cu elenii 
privitor la lucrurile pe care le ştiu, sau şi barbarii, atât între ei 
cât şi cu elenii? 

DISCIPOLUL: E mai presus de orice îndoială că, de bună 
seamă, oamenii pricepuţi au - privitor la aceleaşi lucruri - 
aceeaşi părere, fie că e vorba de eleni sau de barbari. 

SOCRATE: Ai răspuns bine. Dar oare şi întotdeauna? 

DISCIPOLUL: Da, şi întotdeauna. 

8. SOCRATE: Prin urmare şi medicii scriu despre sănătate 
ceea ce şi socot că într-adevăr este (realmente). 

DISCIPOLUL: Da. 

SOCRATE: Aşadar aceste scrieri ale medicilor sunt nişte 
legi medicale şi nişte precepte doftoriceşti. 

DISCIPOLUL: Desigur că doftoriceşti. 

SOCRATE: Dar nu oare şi scrierile privitoare la 
agricultură sunt un fel de legi plugăreşti? 

DISCIPOLUL: Da, da. 

SOCRATE: Dar cine face scrierile şi rânduielile 
privitoare la cultivarea grădinilor? 

DISCIPOLUL: Grădinarii. 

SOCRATE: Atunci acestea sunt pentru noi legi... 
grădinăreşti. 

DISCIPOLUL: Da. 

SOCRATE: Făcute de cei ce ştiu să conducă grădinile. 

DISCIPOLUL: Desigur. 

SOCRATE: Deci grădinarii au ştiinţa necesară pentru 
aceasta. 

DISCIPOLUL: Da. 4 

SOCRATE: Dar cine face scrierile şi rânduielile 
privitoare la pregătirea bucatelor? 

DISCIPOLUL: Bucătarii. 

SOCRATE: Deci acestea sunt legi... bucătăreşti. 

DISCIPOLUL: Da, bucătăreşti. 

SOCRATE: Făcute — nu-i aşa? — de oameni care, pe cât 
se vede, ştiu să diriguiască pregătirea bucatelor. 

317 DISCIPOLUL: Da. 

SOCRATE: Şi, cum se spune, oamenii pricepuţi în asta 
sunt bucătarii. Nu? 

DISCIPOLUL: Ba da. 

SOCRATE: Bine. Dar cine alcătuieşte scrierile şi 
rânduielile pentru gospodărirea Statului? Nu aceia care ştiu să 
conducă Statul? 

DISCIPOLUL: Cred că da. 

SOCRATE: Dar nu oare oamenii politici şi cârmuitorii au 
această ştiinţă? 

DISCIPOLUL: Da, ei. 

9. SOCRATE: Aşadar scrierile acestea ale regilor şi ale 
oamenilor de ispravă, pe care le numim legi, sunt scrieri 
politice. 

DISCIPOLUL: Ai dreptate. 

SOCRATE: Nu-i aşa că oamenii pricepuţi nu scriu o dată 
într-un fel şi altă dată în alt fel despre aceleaşi lucruri? 

DISCIPOLUL: Nu. 

SOCRATE: Şi nici nu vor veni, cu privire la aceleaşi 
lucruri, când cu o lege, când cu alta? 

DISCIPOLUL: Desigur că nu. 

SOCRATE: Iar atunci când vedem pe unii procedând 
astfel, indiferent în ce loc, vom spune oare despre ei că sunt 
pricepuţi sau nepricepuţi când fac acest lucru? 

DISCIPOLUL: Vom spune că-s nepricepuţi. 

SOCRATE: Nu-i aşa că despre orice e drept (potrivit) în 
orice domeniu vom spune că e legiuit, fie că e vorba de 
medicină, de bucătărie sau de grădinărit? 

DISCIPOLUL: Da. 

SOCRATE: Şi nu vom spune despre ceea ce nu e potrivit 
că nu e legiuit? 

DISCIPOLUL: Da, vom spune. 

SOCRATE: Aşadar, atunci e ceva nelegiuit (nelegal). 

DISCIPOLUL: Neapărat. 

SOCRATE: Prin urmare şi în scrierile privitoare la 
dreptate şi nedreptate şi,în genere, la gospodărirea Statului şi 

la felul cum el trebuie rânduit, ceea ce e potrivit (corect) este 
lege, iar ceea ce nu e, nu e lege, aşa cum li se pare celor 
neştiutori, căci aşa ceva (o rânduială nepotrivită, nedreaptă) 
este nelegal. 

DISCIPOLUL: Da. 

SOCRATE: Prin urmare pe drept am recunoscut că legea 
este descoperirea a ceea ce este (real, aievea). 

DISCIPOLUL:Aşa se vede. 

10. SOCRATE: Dar în discuţia noastră să mai zăbovim şi 
asupra acestui punct. Cine e omul priceput să împartă 
seminţele în pământ? 

DISCIPOLUL: Plugarul. 

SOCRATE: El e acela care împarte fiecărei bucăţi de 
pământ sămânţa ce i se potriveşte. Nu? 

DISCIPOLUL: Ba da. 

SOCRATE: Aşadar plugarul este împărţitorul nimerit 
pentru seminţe, iar legile şi felul lui de a împărţi sunt potrivite 
în această materie. Nu? 

DISCIPOLUL: Ba da. 

SOCRATE: Dar c4nd e vorba de cântece, cine e 
împărţitorul potrivit de sunete care ştie să le împartă pe cele 
cuvenite? Şi ale cui rânduieli sunt potrivite în acest domeniu? 

DISCIPOLUL: Rânduielile (legile) flautistului şi ale 
cântăreţului din liră. 

SOCRATE: Prin urmare, în acest domeniu, cel care 
urmează mai de aproape aceste rânduieli e cel mai bun flautist. 

DISCIPOLUL: Da. 

SOCRATE: Care e omul cel mai chemat să împartă hrana 
pentru trupul omenesc? Nu acela care ştie să dea hrana 
cuvenită? 

DISCIPOLUL: Da. 

SOCRATE: Aşadar, rânduielile şi felul de a împărţi ale 
acestuia sunt cele mai bune, şi cel care, în această privinţă, le 
urmează mai credincios, acela e cel mai bun împărţitor. 

DISCIPOLUL: Fără îndoială. 

SOCRATE: Cine-i acesta? 

DISCIPOLUL: Maestrul de gimnastică. 

SOCRATE: Deci e cel mai chemat să îngrijească (să 
pască) turma omenească. Nu? 

DISCIPOLUL: Da. 

SOCRATE: Dar cine e cel mai potrivit ca să pască turma 
oilor? Cum se numeşte acest om? 

DISCIPOLUL: Cioban. 

SOCRATE: Prin urmare, rânduielile ciobanului sunt cele 
mai bune pentru oi. 

DISCIPOLUL: Da. 

SOCRATE: Şi rânduielile boarului sunt cele mai bune 
pentru boi. 

DISCIPOLUL: Da. 

SOCRATE: Dar ale cui rânduieli (legi) sunt cele mai bune 
pentru sufletele oamenilor? Nu acelea ale regelui? Ia 
spune-mi. 

DISCIPOLUL: Da, ale lui. 

11. SOCRATE: Ei bine, răspunsul tău e întemeiat. Ai putea 
acum să-mi spui cine, în vechime, a fost un bun legiuitor în ce 
priveşte rânduielile cântului din flaut? Poate că nu-ţi aduci 
aminte. Atunci vrei să-ţi amintesc eu? 

DISCIPOLUL: Cum să nu? 

SOCRATE: Nu se spune că a fost Marsyas şi drăguţul lui, 
Olympos Frigianul? 

DISCIPOLUL: Aşa e. 

SOCRATE: Cântecele lor pentru flaut sunt, de bună 
seamă, şi cele mai divine şi numai ele ne mişcă sufletul şi ne 


318 


183 



PLATON 


arată pe cei care au nevoie de ajutorul zeilor. Şi numai ele s-au 
păstrat până azi, din pricina desăvârşirii lor. 

DISCIPOLUL: Aşa e. 

SOCRATE: Dar despre care dintre vechii regi se spune că 
a fost un bun legiuitor, ale cărui legi se păstrează şi până 
acum, din pricina felului lor divin? 

DISCIPOLUL: Nu ştiu. 

SOCRATE: Dar nu ştii care dintre eleni se slujesc de cele 
mai vechi legiuiri? 

DISCIPOLUL: Vrei să vorbeşti de lacedemonieni şi de 
legiuitorul Licurg? 

SOCRATE: Apoi astea nu au împlinit mai mult de trei 
sute de ani şi ceva. Dar cele mai bune legi spartane de unde 
se trag? Ştii? 

DISCIPOLUL: Se spune că din Creta. 

SOCRATE: Atunci nu oare ei dintre toţi, elenii, se slujesc 
de cele mai vechi legi? 

DISCIPOLUL: Ba da. 

12. SOCRATE: Ştii tu care au fost cei mai buni regi ai lor? 
Minos şi Radamante, fiii lui Zeus şi ai Europei, care sunt 
autorii acestor legi. 4 

DISCIPOLUL: Despre Radamante se spune, Socrate, că 
a fost un om drept, dar despre Minos că a fost un om crud, 
aspru şi nedrept. 

SOCRATE: Ceea ce spui tu, dragul meu, e o poveste 
răspândită de tragedia antică. 

DISCIPOLUL: Bine, dar nu aşa se spune despre Minos? 

SOCRATE: Dar nu aşa spun Homer şi Hesiod. Şi doar 
aceştia doi merită mai multă crezare decât toţi autorii de 
tragedii de la care a pornit povestea despre Minos pe care ai 
auzit-o tu. 

DISCIPOLUL: Dar aceştia doi ce spun despre Minos? 

SOCRATE: Să-ţi spun, ca să nu te faci şi tu, ca 
majoritatea oamenilor, vinovat de o nelegiuire. Căci nu e Jucru 
mai nelegiuit şi de care trebuie să te fereşti mai mult decât să 
greşeşti cu vorba sau cu fapta faţă de zei, şi, în al doilea rând, 
faţă de oamenii divini. Ci cată să fii cu multă luare-aminte 
când e vorba să critici sau să lauzi pe un om, ca nu cumva să 
spui lucruri fără temei. De aceea şi trebuie să înveţi a deosebi 
pe oamenii buni de cei răi. Căci Zeul se mânie când cineva 
ponegreşte pe cel care seamănă cu Dânsul sau laudă pe cel 
care nu e asemenea Lui, adică pe omul bun. N-o să-ţi închipui 
doară că există pietre sfinte sau lemne, păsări şi şerpi sfinţi, 
iar oameni sfinţi nu! Dintre toate acestea omul bun e cea mai 
sfântă fiinţă, iar omul rău cea mai spurcată. 

13. De aceea îţi voi spune şi laudele pe care Homer şi Hesiod 
le aduc lui Minos, pentru ca tu, om fiind, să nu păcătuieşti cu 
vorba împotriva unui erou (sfânt), care era fiul lui Zeus. Căci 
Homer, spunând despre Creta că are mulţi locuitori şi 
nouăzeci de oraşe, adaugă că printre ele 

Este şi Cnossos cel Mare, oraşul în care domnit-a 
Minos ce-n tot al nouălea an sta de vorbă cu Zeus. 
Aceasta e lauda pe care, în puţine cuvinte, Homer i-o aduce 
lui Minos, laudă pe care n-a mai adus-o nici unui alt erou. Că 
Zeus e un sofist şi că arta lui e foarte frumoasă, o spune 
Homer adesea şi aiurea, dar mai ales aici. Căci el spune, de 
fapt, că Minos se întâlneşte cu Zeus la fiecare nouă ani ca să ia 
lecţii de la el, ca de la un sofist ce este. Şi că privilegiul acesta 
de a fi instruit de căre Zeus Homer nu l-a mai recunoscut nici 
unuia din eroii săi constituie o laudă fără pereche. Chiar şi în 
Odiseea, pe Minos l-a înfăţişat judecând pe morţi, cu un 
sceptru de aur, nu pe Radamante. Pe acesta nici aici (în 
Odiseea, scena din Infern) nu l-a înfăţişat judecând, nici nu 
spune că s-ar fi întâlnit undeva cu Zeus. De aceea spun eu că 
dintre toţi eroii Homer a lăudat mai mult pe Minos. Faptul că 

acesta, dintre toţi fiii lui Zeus, e singurul ce a fost instruit de 
Zeus este o laudă decât care nu poate fi alta mai mare. 

14. Căci asta înseamnă versul 

Minos ce-n tot al noulea an sta de vorbă cu Zeus, 
că, adică, Minos a stat în preajma lui Zeus. într-adevăr, 
cuvântul oaroi înseamnă cuvântări (vorbiri), iar oaristys, cel 
care stă de vorbă cu cineva. Minos îşi petrecea tot al nouălea 
an în peştera lui Zeus, pe de o parte ca să capete învăţătură 
(nouă), pe de alta, ca să arate ce învăţase de la Zeus în 
perioada de nouă ani dinainte. Unii cred că cuvântul oaristys 
înseamnă tovarăş de masă şi de joacă al lui Zeus, dar cum că 
320 cei care au o asemenea părere se înşală ne-o dovedeşte 
următorul fapt: dintre multele popoare greceşti şi barbare, nici 
unul nu se abţine de la acele ospeţe şi petreceri însoţite de 
băutură decât, mai întâi, cretanii şi, apoi lacedemonienii, care 
au deprins acest obicei de la cretani. Căci în Creta, pe lângă 
alte legi, e una făcută de Minos care nu îngăduie ca oamenii să 
bea laolaltă până se îmbată. Şi e doar limpede că rânduiala (de 
a nu bea), din care a făcut o lege şi pentru concetăţenii săi, o 
socotea frumoasă. Căci, de bună seamă, Minos nu era un 
netrebnic care să gândeşti una şi să facă alta, ci acest fel de a 
face pe oameni să se adune laolaltă era un mijloc de a-i face, 
cu ajutorul cuvântărilor, să se cultive întru virtute. De aceea a 
şi introdus la concetăţenii săi aceste legi datorită cărora Creta 
s-a bucurat de fericire toată vremea, iar Lacedemona de când 
a început să se folosească de ele, ca unele ce erau de obârşie 
divină. 

15. Radamante, la rândul lui, era un om de ispravă, căci 
căpătase învăţătură de la Minos. Dar el nu învăţase toată arta 
regală, ci numai pe aceea care lucra în slujba celei regale, 
adică să conducă judecăţile la tribunale. De aceea s-a şi spus 
că era un bun judecător. Lui i-a încredinţat Minos paza legilor 
din capitala sa, iar pe a celor din restul ţării a încredinţat-o lui 

Tăios, care, de trei ori pe an, colinda satele din ţară, luând 
seama ca legile să fie respectate, legi pe care le ducea cy sine 
săpate pe table de aramă, de unde i s-a tras lui şi numele Cel 
de aramă. 

Lucruri asemănătoare acestora a spus şi Hesiod despre 
Minos, despre care pomeneşte cu aste cuvinte: 

Cel mai regal dintre craii de moarte supuşi a fost Minos, 

Care domnea peste-o mare mulţime de oameni din juru-i 

Şi peste multe cetăţi, cu sceptrul lui Zeus în mână. 

Iar prin sceptrul lui Zeus poetul înţelegea învăţătura căpătată 
de la Zeu şi cu ajutorul căreia cârmuia Creta. 

16. DISCIPOLUL: Dar de ce s-a răspândit această faimă 
potrivnică lui Minos care-1 înfăţişează ca lipsit de creştere şi 
având o fire ursuză? 

SOCRATE: Pentru o pricină de care, dragul meu, va 
trebui, dacă eşti cuminte, să ţii seama şi tu şi oricare alt om 
care are grijă de renumele lui, şi anume să nu-ţi atragi nicio¬ 
dată duşmănia unui poet. Căci poeţii au o mare putere când e 
vorba de renumele cuiva, fie că ei înfăţişeasă pe oameni în 
scrierile lor lăudându-i sau vorbindu-i de rău. Greşeală de care 
s-a făcut vinovat Minos când a pornit cu război împotriva 
acestei cetăţi (Atena), în care, printre atâtea alte talente, se 
găsesc şi tot felul de poeţi, reprezentanţi ai diferitelor feluri de 
poezie, cât mai ales ai tragediei. Tragedia e la noi mult mai 
veche decât îşi închipuie aceia care o fac să înceapă cu 
Thespis sau Frynihos. Dacă stai şi te gândeşti, vei vedea că era 
o foarte veche descoperire a acestei cetăţi. 

17. Dintre toate ramurile poeziei ea este cea mai iubită de 
popor şi cea care are o mai mare înrâurire asupra sufletului. 
Într-însa noi l-am înfăţişat pe Minos, aşa cum ştii, drept 
pedeapsă, şi astfel ne-am răzbunat pentru că ne-a silit să 
plătim acele tributuri cunoscute. Iată, deci, greşeala prin care 
Minos si-a atras ura noastră si de unde i-a ieşit faima cea rea 

de care mă întrebi. Cum că era însă un om de mare merit şi era 
respectuos faţă de lege şi bun păstor, cum am spus şi mai 
înainte, ne slujeşte drept cea mai bună dovadă faptul că legile 
lui încă până azi au rămas neclintite, deoarece el a descoperit 
adevărata realitate cu privire la gospodărirea Statului. 

DISCIPOLUL: Felul tău de a vorbi, Socrate, mi se pare 
pe potriva adevărului. 

SOCRATE: Dar dacă ceea ce spun eu e adevărat, nu crezi 
tu că cretanii, concetăţenii lui Minos şi Radamante, se slujesc 
de cele mai vechi legi? 

DISCIPOLUL: Aşa se vede. 

SOCRATE: Prin urmare, ei au fost cei mai buni legiuitori 
din vechime, buni păstori şi ciobani de popoare, cum spune şi 
Homer, care despre un bun conducător de oaste spune că este 
păstor de popoare. 

DISCIPOLUL: Chiar aşa e. 

18. SOCRATE: Dar, pe Zeus al prieteniei, dacă ne-ar întreba 
cineva: „Ce dă un bun legiuitor şi un bun păstor trupului ca 
să-i întărească sănătatea? 44 am răspunde în puţine cuvinte 
nimerite că îi dă hrană4şi exerciţii: prima, ca să-l facă să 
crească, iar celelalte, ca să-l întărească. 

DISCIPOLUL: Aşa e. 

SOCRATE: Şi apoi ne-ar mai întreba: „Ce împarte un bun 
legiuitor şi păstor sufletului ca să-l facă mai bun? 44 , ce i-am 
putea răspunde, ca să nu ne fie ruşine de noi şi de vârsta 
noastră? 

DISCIPOLUL: De data asta nu mai ştiu ce să-ţi răspund. 

SOCRATE: Dar e o ruşine pentru sufletele noastre ale 
amândurora ca să apară ca neştiind ce e bun sau rău pentru ele, 
după ce au cercetat ce e rău sau bine atât pentru trup cât şi 
pentru toate celelalte. 

sau 

DESPRE FILOSOFIE 
(dialog etic) 


1. (SOCRATE): Am intrat în şcoala dascălului de grama¬ 
tică, Dionysios, şi am văzut acolo nişte tineri foarte chipeşi, 
din familiile cele mai bune, împreună cu drăguţii lor. Doi 
flăcăiandri se prinseseră într-o discuţie aprinsă, dar nu 
desluşeam prea bine despre ce vorbeau. Oricum, mi se părea 
că se sfădeau despre Anaxagoras sau despre Oinopides, căci 
îi vedeam desenând pe nisip nişte cercuri şi imitând nişte 
înclinaţii, sprijniţi în coate şi tare cufundaţi în studiul lor. Iar 
eu, care şedeam lângă drăguţul unuia dintre ei, făcându-i semn 
cu cotul, l-am întrebat în ce problemă erau aşa de adânciţi cei 
doi tineri, spunându-i: Trebuie să fie o problemă foarte inte¬ 
resantă şi frumoasă aceea în cercetarea căreia ei pun atâta 
râvnă! 

Iar el răspunse: 

— Dar de unde interesantă şi frumoasă?! Pălăvrăgesc 
despre stele şi flecăresc despre filosof ie. 

Eu, mirat de răspunsul lui, zisei: 

— Tinere, crezi oare că filosofia e un lucru de lepădat? 
De ce vorbeşti cu atâta ciudă despre ea? 

Celălalt, rivalul lui, care din întâmplare era aşezat lângă 
el, auzind întrebarea mea şi răspunsul lui, zise: 

— Nu face pentru tine, Socrate, să-l întrebi pe el dacă 
socoate filosofia ca un lucru vrednic de dispreţ. Nu ştii că el îşi 
petrece toată viaţa luptând, îndopându-se şi dormind? Ce-ţi 
închipuiai că-ţi poate răspunde altceva decât că filosofia e o 
îndeletnicire netrebnică? 

Tânărul acesta se îndeletnicea cu artele spiritului, iar 
celălalt, la adresa căruia erau destinate aceste vorbe muşcă¬ 
toare, era dedat gimnasticii. Am socotit atunci că e mai nimerit 
să las în pace pe cel căruia îi pusesem întrebarea dintâi, 
întrucât, după propria sa mărturisire, nu se pricepea întru ale 
duhului, ci doar la fapte, şi să mă îndrept cu întrebările mele 
înspre cel care pretindea că e mai învăţat, cu gândul că poate 
mă voi alege cu vreun folos de pe urma lui. îi spusei dară: 

— întrebarea mea era pentru toată lumea de aici. Dar dacă 
tu crezi că poţi da un răspuns mai bun decât el, iată, îţi pun şi 
ţie aceeaşi întrebare ca şi lui, adică: Crezi tu că filosofia e un 
lucru frumos sau nu? 

133 2. Pe când noi vorbeam astfel, cei doi tineri, auzindu-ne, 

tăcură şi, încetând cu sfada lor, s-au pus să tragă cu urechea. 
De ce sentimente au fost cuprinşi îndrăgostiţii, nu ştiu; eu, 
unul, însă, am ajuns pradă unei mai tulburări, căci priveliştea 
unor tineri frumoşi totdeauna mă zăpăceşte de-a binelea. Am 
băgat de seamă că şi celălalt (cel ce se pretindea mai învăţat) 
era şi el, tot ca mine, cu sufletul pe buze, ceea ce totuşi nu-1 
împiedică să răspundă fără să-şi piardă firea: 

— Dac-aş ajunge vreodată, Socrate, să cred că filosofia e 
un lucru de lepădat, nu m-aş mai socoti drept om nici pe mine 
însumi şi nici pe altul care ar avea o astfel de părere, zise el, 
arătând spre rivalul lui şi vorbind destul de tare ca să-l poată 
auzi drăguţul său. Atunci eu îl întrebai: 

— Va să zică tu socoţi că filosof ia e ceva frumos? 

— Se înţelege, zise el. 

— Dar bine, îl întrebai eu mai departe, crezi că poţi şti 
despre un lucru — oricare ar fi el — dacă e frumos sau urât, 
dacă, din capul locului, nu ştii ce e acel lucru? 

— Nu, răspunse el. 

— Atunci ştii ce este filosofia? 

— Fără doar şi poate. 

— Ce e atunci? 

— Ce să fie altceva, decât ceea ce spune Solon care zicea: 
îmbătrânesc şi-nvăţ mereu câte ceva. 

Aşa cred şi eu, că omul care se dedică filosof iei cată să înveţe 
mereu câte ceva, fie că e tânăr sau bătrân, pentru ca să strângă 
cât mai multă învăţătură în decursul vieţii sale. 

La început răspunsul lui nu mi s-a părut lipsit de oarecare 
temei, dar, după aceea, gândindu-mă puţin, îl întrebai dacă el 
socoate că filosofia e totuna cu grămădirea de cunoştinţe 
(erudiţia). 

— Chiar aşa, încuviinţă el. 

— Oare găseşti tu că numai filosofia are această însuşire 
proprie, sau crezi că ea se află şi la alte îndeletniciri? De pildă, 
pentru tine, dragostea pentru gimnastică e numai frumoasă sau 
şi bună? Da sau nu? 

Atunci el, plin de ironie, mi-a dat în loc de un răspuns 
două: 

— Dac-ar fi să răspund acestuia (rivalului iubitor de 
sport), aş spune că ea nu e nici una nici alta, dar faţă de tine, 
Socrate, recunosc că ea e şi frumoasă, şi bună, la drept 
vorbind. 

— Dar oare, îl întrebai eu, socoţi tu că dragostea de 
gimnastică e totuna, când e vorba de exerciţii, cu grămădirea 
a cât mai multe sforţări? 

— Desigur, zise el, tot aşa după cum cred că filosofia nu 
e altceva decât acumularea de cunoştinţe. 

— Dar crezi tu, îl întrebai, că iubitorii de gimnastică 
urmăresc altceva decât ceea ce le procură sănătatea trupului? 

— Ba chiar asta, zise el. 

— Oare îţi închipui tu că sforţările numeroase, întrebai eu, 
ajută trupului să fie sănătos? 

134 — Dar cum ar putea cineva să aibă o sănătate trupească 

mulţumitoare făcând doar puţine sforţări? replică el. 

Atunci am socotit că e momentul potrivit ca să-l stârnesc 
pe tânărul sportiv, ca să-mi vină în ajutor cu cunoştinţele lui în 
domeniul gimnasticii. 

îl întrebai, deci: 

— Dar tu de ce taci, stimabile, când rivalul tău vine cu 
astfel de afirmaţii? Oare şi tu eşti de părere că oamenii 
dobândesc sănătatea de pe urma a unui mare număr de 
exerciţii, sau a unor exerciţii cumpătate? 

— Eu, unul, Socrate, socoteam, zise el, că dacă, vorba 
ceea, şi un măgar ştie că sănătatea e rodul doar al unor 
exerciţii cumpătate, cum să nu ştie acest lucru şi unul care (din 
pricina studiului) mai că nu doarme şi nu mănâncă, are un 
grumaz firav şi e subţiat din pricina problemelor ce îl 
preocupă? 

La aceste vorbe ale lui, tinerii din jur se înveseliră şi 
izbucniră în râs, pe când celălalt, filosoful, roşea de necaz. 

Adresându-mă atunci acestuia din urmă, îl întrebai: 

— Ei bine, recunoşti acum şi tu că nici prea multele 
exerciţii, nici cele prea puţine nu aduc trupului sănătatea, ci 
doar cele cumpătate? Sau vrei să susţii morţiş părerea ta 
împotriva noastră a amândurora? 

— Faţă de ăsta, zise el (arătând spre sportiv), tare aş fi 
dornic să-mi susţin părerea, şi sunt încredinţat că i-aş putea 


192 



DIALOGURI SUSPECTE 


veni în sprijin, ba chiar aş putea susţine una mai discutabilă 
— căci totuna mi-e —, dar cu tine nu vreau să mă sfădesc spre 
a arunca praf în ochii celor de faţă, ci mărturisesc că nu 
exerciţiile prea numeroase şi nici cele prea puţin numeroase 
fac sănătatea trupului, ci cele cumpătate. 

— Dar cu privire la hrană? Cea cumpătată sau cea prea 
îmbelşugată dă acest rezultat? întrebai eu. 

El a recunoscut că doar hrana moderată. 

L-am mai silit să admită că, şi în privinţa tuturor celorlalte, 
doar cumpătarea e cea mai folositoare sănătăţii, nu prea multul 
sau prea puţinul, şi el a recunoscut că am dreptate. 

— Dar cu privire la suflet? întrebai eu. Hrana cumpătată 
sau cea fără măsură îi prieşte? 

— Cea cumpătată, a răspuns el. 

— Dar unul din lucrurile servite sufletului ca hrană nu 
sunt şi învăţăturile? 

Mi-a dat dreptate. 

— Nu-i aşa că şi când e vorba de ele cele cumpătate 
priesc sufletului nu cele prea numeroase? 

El admise şi aceasta. 

3. — Şi pe cine am fi îndreptăţiţi să întrebăm ce exerciţii şi 

ce hrană e potrivită ca măsură pentru suflet? 

De data asta câteşitrei, într-un glas, am recunoscut că 
medicului sau maestrului de gimnastică. 

— Dar dacă e vorba să semănăm sămânţa în pământ, cine 
ne va spune care e măsura potrivită? 

Am recunoscut şi de data asta că plugarul. 

— Pe cine ar fi nimerit să-l întrebăm cât de numeroase şi 
de ce fel cată să fie învăţăturile pe care trebuie să le sădim în 
suflet? 

De data asta toţi ajunserăm în nedumeire. Iar eu, în glumă, 
le-am spus: 



PLATON 


— Nu sunteţi de părere, deoarece noi nu suntem lămuriţi, 
să întrebăm pe tinereii aceştia? Sau poate că ne e ruşine, cum 
spune Homer despre peţitori că nu îngăduiau nimănui altuia 
în afară de ei să încerce a întinde arcul? 

Fiindcă am văzut că sunt descurajaţi de întorsătura pe care 
o lua discuţia, am încercat să o îndrumez pe altă cale şi l-am 
întrebat: 

— Ce învăţături mai ales ne dăm noi cu ideea că trebuie 
să înveţe filosoful, de vreme ce am văzut că acestea nu pot să 
fie nici toate laolaltă, nici prea multe? 

Tânărul filosof, luând atunci cuvântul, răspunse: 

— Cele mai frumoase învăţături şi cele mai potrivite ar fi 
acelea de pe urma cărora ne alegem cu cea mai mare faimă în 
filosof ie. Şi cea mai mare faimă ar dobândi-o acela care ar fi 
priceput în toate artele, iar dacă asta nu e cu putinţă, acela care 
ar fi priceput în cele mai multe şi mai vrednice de luat în 
seamă, învăţând din ele cele ce se cuvine oamenilor liberi să 
înveţe, adică tot ce ţine de tărâmul spiritului, nu acela al 
muncii manuale. 

— Oare, l-am întrebat eu, vrei să spui ceea ce se întâmplă 
cu arta constructorului?^tii, doar, că în această meserie poţi să 
tocmeşti un dulgher pentru cinci sau şase sute de drahme, pe 
când un arhitect de seamă nu s-ar angaja nici măcar pentru 
zece mii de drahme. Şi de aceştia se găsesc doar puţini în toată 
Grecia. Nu de aşa ceva vrei să vorbeşti? 

După ce m-a ascultat, a recunoscut că asta a vrut să 
spună şi el. 

4. L-am întrebat atunci dacă nu crede că îi e peste putinţă 
unui singur om să înveţe cumsecade măcar două meşteşuguri, 
necum multe şi grele. Iar el răspunse: 

— Dar nu trebuie să-ţi închipui, Socrate, că eu pretind ca 
viitorul filosof să înveţe fiecare artă numaidecât tot aşa de 

temeinic ca acel care e specializat în ea, ci doar atât cât se cade 
unui om liber şi cultivat, spre a putea urmări explicaţiile date 
de omul de meserie mai bine decât ceilalţi auditori şi să-şi facă 
el însuşi o părere, aşa încât să poată trece drept cel mai fin şi 
mai pregătit cunoscător dintre cei întâmplător de faţă la cele 
ce se spun sau se execută în domeniul respectivei arte. 

Eu, care încă nu-mi dădeam seama unde vrea să ajungă 
cu răspunsul său, l-am întrebat atunci: 

— Oare pricep eu la ce fel de filosof te gândeşti tu? Căci 
acela de care vorbeşti îmi face impresia că seamănă cu acei 
concurenţi care la întrecerile gimnastice poartă titlul de 
pentathli faţă de cei care sunt numai alergători sau luptători. 
De fapt, aceşti pentathli sunt mai prejos decât cei specializaţi 
doar într-un fel de exerciţiu gimnastic şi vin doar în al doilea 
rând după ei, dar faţă de ceilalţi concurenţi în bloc ei iau 
primul premiu şi-i înving pe ceilalţi. Poate că vrei să spui că şi 
filosofia cam acelaşi efect îl va avea asupra acelora ce se 
ocupă cu o astfel de îndeletnicire: filosoful va fi, din punctul 
de vedere al priceperii în arta respectivă, mai prejos decât cei 
ce sunt fruntaşi în diferite arte sau meşteşuguri, dar, măcar că 
el va veni doar în al doilea rând după ei, va ajunge să le fie 
socotit superior lor (luaţi în bloc), aşa că cel ce s-a ostenit întru 
ale filosofiei va fi... om de mâna a doua. Căci aşa reiese din 
felul cum l-ai înfăţişat tu. 

— Mi se pare că ai prins bine, Socrate, fizionomia 
filosofului, comparându-1 cu un luptător de pentathlu, zise 
tânărul. Intr-adevăr, aşa e el: nu vrea să se facă robul unei 
specialităţi, şi nici să studieze un lucru în profunzime, riscând 
ca din pricina atenţiei exagerate acordate unei ramuri să 
rămână mai prejos în celelalte, cum se întâmplă cu specialiştii, 
ci să fie pregătit în toate, dar cu măsură. 

5. După acest răspuns al lui, eu, în dorinţa de a mă lămuri 
asupra sensului spuselor sale, l-am întrebat dacă crede că 
oamenii buni sunt folositori sau nefolositori. 

— Folositori, de bună seamă, răspunse el. 

— Dar atunci, dacă cei buni sunt folositori, nu urmează 
că cei răi sunt nefolositori? 

El recunoscu. 

— Dar pe filosofi îi socoţi folositori sau nu? 

El a admis că sunt folositori, ba încă mai folositori decât 
toţi ceilalţi oameni. 

— Bine. Să vedem acum dacă ai dreptate. în ce ne sunt 
folositori aceşti oameni de mâna a doua? Căci e doar limpede 
că, în ce priveşte pe cei care sunt stăpâni deplini pe o meserie, 
filosoful le e inferior. 

El mi-a dat dreptate. 

— Ia să vedem, am spus eu. Dacă s-ar întâmpla ca tu sau 
unul dintre prietenii tăi la care ţii mult să cadă la boală, în 
cazul când vrei să-i redai sănătatea, vei chema la tine acasă pe 
acel om de mâna a doua sau pe un medic? 

— îi voi chema pe amâHHoi, zise el. 

— Nu-mi spune că pe amândoi, ci pe care-1 chemi de 
preferinţă şi mai degrabă? 

— Apoi, nimeni n-ar sta la îndoială să-ţi răspundă că mai 
degrabă pe medic. 

— Dar bine, pe o mare în furtună, cui ai încredinţa tu mai 
degrabă persoana ta şi bunurile tale: cârmaciului sau 
filosofului? 

— De bună seamă că pilotului, răspunse el. 

— Nu tot astfel şi în toate celelalte cazuri, de câte ori se 
află la îndemână un om de meserie, filosoful e nefolositor? 

— Aşa se vede. 

— Atunci... filosoful nu ne e de nici un folos, căci avem 
doar totdeauna la îndemână oameni de meserie. Dar noi am 
recunoscut că oamenii buni sunt folositori, iar cei răi 
nefolositori. 

El a fost nevoit să admită acest lucru. 

6. — Să te mai întreb şi ce urmează după asta, sau... ar fi 
poate o nedelicateţe? 

— întreabă-mă ce vrei. 

— Nu vreau altceva decât să rezum cele spuse mai 
înainte. Iată unde am ajuns. Am recunoscut că filosof ia e un 
lucru frumos şi că filosofii sunt buni, că cei buni sunt 
folositori, iar cei răi nefolositori. Apoi am mai recunoscut că, 
atât timp cât avem la îndemână oameni de meserie — şi că de 
aceştia găsim totdeauna —, filosofii sunt nefolositori. Nu s-au 
admis toate astea? 

— Fără îndoială, a încuviinţat el. 

— Atunci, pe cât se vede, după cum spui tu, recunoaştem 
că, dacă filosofia se reduce la cunoaşterea diferitelor arte doar 
în măsura în care ai afirmat tu, ...filosofii sunt nişte oameni 
răi şi nefolositori, atât timp cât există printre oameni arte. 
Dar, dragul meu, tare mi-e teamă că nu asta e filosofia, adică 
să te ocupi de diversele arte, nici să trăieşti cocârjat asupra a 
tot felul de probleme ce nu te interesează direct, spre a-ţi 
grămădi mereu tot felul de cunoştinţe zadarnice, ci cu totul 
altceva, mai ales că sunt încredinţat că o astfel de preocupare 
e ceva ruşinos şi că cei ce se îndeletnicesc cu artele 
(meşteşugurile) sunt nişte lucrători grosolani. 

7. Şi ne vom asigura mai bine de adevărul acestor spuse 
dacă-mi răspunzi la următoarea întrebare: Cine sunt aceia care 
se pricep să dreseze (să crească) cum se cuvine caii? Cei care 
îi fac cât mai buni cu putinţă sau alţii? 

— Aceia care ştiu să-i facă cât mai buni cu putinţă. 

— Dar pe câini? Nu aceia care ştiu să-i facă cât mai buni 
sunt şi cei mai chemaţi să le dea cea mai nimerită creştere şi 
dresare? 

- Da. 

— Prin urmare, aceeaşi e arta şi care îi face cât mai buni, 
şi care ştie să-i dreseze? 

— Aşa se pare. 

— Dar oare tot arta care îi face mai buni şi îi creşte cum¬ 
secade e cea care ştie să-i deosebească pe cei buni de cei răi 
sau e alta? 

— E aceeaşi, zise el. 

— Eşti gata să recunoşti acelaşi lucru şi cu privire la 
oameni, că adică arta care îi face mai buni e tot aceea care îi 
educă cum se cuvine şi ştie să deosebească pe cei buni de cei răi? 

— Negreşit. 

— Nu oare arta care ştie să facă acest lucru cu unul ştie 
să facă şi cu mai mulţi, şi invers? 

- Da. 

— Nu tot aşa se întâmplă cu caii şi cu toate celelalte 
animale? 

— Ba da. * 

— Atunci care e ştiinţa care, în state, readuce pe calea 
dreaptă pe cei care se dedau neorânduielilor şi calcă legile? 
Nu ştiinţa judecătorească? 

— Ba da. 

— Dar crezi că dreptatea e deosebită de ea sau e totuna 
cu ea? 

— E totuna. 

— Prin urmare tot ştiinţa care ne învaţă cum să creştem 
pe oameni cum se cuvine e cea care ne învaţă să deosebim pe 
cei buni de cei răi. 

— Da, e tot aceea. 

— Nu-i aşa că cel care ştie să cunoască pe unul va şti să 
cunoască şi pe mai mulţi? 

- Da. 

— Şi cel care nu va şti să cunoască pe mulţi, nu-i aşa că 
nu va şti să cunoască nici pe unul singur? 

— Ba da. 

— Atunci, dacă... un cal nu ştie să deosebească caii buni 
de cei răi, nu va şti nici despre el însuşi ce fel este. 

— Aşa e. 

— Iar dacă un bou nu ştie să deosebească boii buni de cei 
răi, nu va şti nici despre el însuşi ce fel este. 

— Nu va şti. 

— Nu e tot aşa şi cu câinele? 

El recunoscu. 

— Apoi, dacă un om nu ştie să deosebească pe oamenii 
buni de cei răi nu-i aşa că atunci nu va putea şti nici despre 
sine dacă e bun sau rău, de vreme ce şi el e om? 

El a admis aceasta. 

— Dar a nu te cunoaşte pe tine însuţi înseamnă a fi 
înţelept sau lipsit de înţelepciune? 

— Lipsit de înţelepciune. 

— Prin urmare, a se cunoaşte pe sine însuşi înseamnă a fi 
înţelept. Nu? 

— Ba da, zise el. 

— Prin urmare, acesta e sfatul pe care-1 dă, pare-se, 
inscripţia de la Delfi ce ne recomandă să fim drepţi şi să ne 
îndeletnicim cu înţelepciunea. 

— Aşa se pare. 

— Dar nu tot această virtute (dreptatea) ne învaţă să 
muştruluim cumsecade pe oameni? 

— Ba da. 

— Nu-i aşa că virtutea ce ne învaţă să muştruluim cumse¬ 
cade e dreptatea, iar cea care ne învaţă să ne cunoaştem şi pe 
noi înşine şi pe alţii e înţelepciunea? 

— Aşa se vede. 

— Atunci dreptatea şi înţelepciunea nu sunt acelaşi lucru? 

— Aşa pare. 

8. Tot astfel şi statele sunt bine gospodărite când cei ce calcă 
dreptatea îşi iau pedeapsa. 

— Ai dreptate. 

— Atunci asta e ştiinţa politică. 

El încuviinţă. 

— Dar ce nume are bărbatul care, el singur, gospodăreşte 
bine Statul? Nu i se spune tiran sau rege? 

— Ba da. 

— Aşadar el cârmuieşte cu ajutorul artei regale sau 
tiranice. Nu? 

— Aşa e. 

— Dar aceste arte nu sunt ele totuna cu cele de mai sus? 

— Se pare că da. 

— Dar când un om îşi gosodăreşte bine casa, ce nume îi 
dăm? Nu acela de econom sau stăpKn? 

- Da. 

— Dar oare şi acesta îşi gospodăreşte bine casa datorită 
tot dreptăţii sau altei arte? 

— Ba tot dreptăţii. 

— Atunci, pe cât se pare, regele, tiranul, omul politic, 
economul, stăpânul, omul înţelept şi cel drept e unul şi acelaşi 
lucru. Iar arta regală, tiranică, politică, despotică, gospo¬ 
dărească, dreptate şi înţelepciune este unul şi acelaşi lucru. 

— Se pare că aşa e. 

9. — Dar oare e ruşinos pentru un filosof, când un medic 
vorbeşte despre bolnavi, să nu poată urmări spusele lui şi nici 

să-şi dea vreo părere despre ceea ce se discută sau se execută, 
sau să se afle în aceeaşi situaţie când e vorba să se găsească în 
societatea oricărui alt specialist? Şi oare să nu fie ruşinos 
pentru el când se află cu un rege sau cu un judecător să nu 
poată urmări spusele lor şi nici să-şi dea vreo părere despre ele? 

— Cum să nu fie ruşinos, Socrate, să nu poţi să-ţi dai nici 
o părere când e vorba de lucruri aşa de însemnate? 

— Ei bine, oare şi în cazul acesta vom susţine că filosoful 
trebuie să fie un... pentathlu, un om de mâna a doua care în 
toate vine doar pe planul al doilea, ajungând în situaţia de a fi 
nefolositor atât timp cât se află în societatea unui om de 
meserie, sau mai degrabă vom spune că, în primul rând, el nu 
trebuie să-şi încredinţeze gospodăria pe mâna altuia şi nici să 
rămână a cincea roată la car în acest caz, ci el însuşi să 
muştruluiască şi să judece în persoană, dacă vrea ca 
gospodăria lui să fie bine condusă? 

El încuviinţă. 

— Apoi, când fie prietenii lui vin să-i încredinţeze o 
pricină a lor, sau fie chiar Statul îi porunceşte să cerceteze o 
afacere sau să o judece, nu ar fi ruşinos, în acest caz, prietene, 
ca el să joace rolul al doilea sau al treilea, în loc să stea în 
frunte? 

— Aşa cred. 

— Aşa că, scumpul meu, mai va mult până acolo ca 
filosofia să se reducă la a însuma grămădirea de cunoştinţe sau 
îndeletnicirea superficială cu diferite specialităţi. 

După aceste cuvinte ale mele, filosoful nostru a tăcut, 
ruşinat de cele spuse până atunci, iar sportivul acela fără 
cultură a încuviinţat părerea mea. Iar cei din jur am aprobat 
plini de laude. 

sau 

DESPRE ŞTIINŢĂ 
(dialog maieutic) 


Personajele dialogului: 

Socrate 

Demodocus 

Theages 

121 1. DEMODOCUS: Socrate, aş avea nevoie să-ţi vorbesc 

între patru ochi, dacă ai vreme. Iar dacă ai vreo treabă care 
nu-i de prea mare însemnătate, fă-ţi, rogu-te, puţin răgaz de 
hatârul meu. 

SOCRATE: Şi aşa se întâmplă să fiu liber acum, iar 
pentru tine găsesc bucuros vreme. Aşa că, dacă ai să-mi spui 
ceva, dă-i drumul. 

DEMODOCUS: Vrei să ne dăm la o parte din drum şi să 
ne retragem colea în porticul ^ii Zeus Liberatorul? 

SOCRATE: Dacă vrei tu... 

DEMODOCUS: Atunci hai încoace. Tare îmi dau cu 
presupusul, Socrate, că toate câte cresc pe lume se poartă după 
acelaşi tipic, fie că e vorba de cele ce răsar din pământ, sau 
de animale, în genere, cât şi de om. Cât despre plante, nouă 
plugarilor ne e tare uşor când e vorba să pregătim toate cele 
de trebuinţă înainte de a planta şi chiar în timpul plantării. Dar 
când răsadul a început a prinde viaţă, abia după aceea începe 
truda migăloasă, grea şi cu multă bătaie de cap. Tot aşa se pare 
că stau lucrurile şi cu oamenii. După greutăţile mele le judec 
eu şi pe ale altora. Uite pe feciorul ăsta al meu. Sădirea sau, 

dacă trebuie, să zicem facerea lui mi-a fost tare uşoară, dar 
creşterea lui mă pune pe gânduri şi mă umple de teamă pentru 
viitorul lui. Ar fi multe altele de spus, dar dorinţa care l-a 
apucat acum mă bagă în sperieţi. E adevărat că dorinţa lui nu 
e proastă, dar e primejdioasă. Auzi, doreşte nici mai mult nici 
mai puţin decât să ajungă... un învăţat! Aşa pretinde el. 
Pare-mi-se că prietenii de o vârstă cu el, din aceeaşi suburbie, 
când se duc în oraş, îi umplu capul cu poveştile ce le aduc de 
acolo, zăpăcindu-1 de-a binelea. El jinduieşte norocul lor şi-mi 
tot bate capul de multă vreme, pretinzându-mi să mă ocup mai 
mult de el şi să plătesc unui sofist ca să-l facă şi pe el om 
învăţat. Nu îmi pasă atât de bani, dar pe calea spre care 
grăbeşte acum sunt încredinţat că-şi vâră capul într-o mare 
primejdie. Până acum l-am astâmpărat luându-1 cu buna. Dar 
acum, când văd că aşa nu mai merge, mă gândesc că e mai 
bine să-i fac pe voie, de teamă ca nu cumva înhăitându-se, fără 
ştirea mea, mai ştiu eu cu cine să nu se strice. Tocmai de aceea 
am venit azi aici (în oraş), să-l prezint unuia dintre aceia care 
trec drept sofişti. Şi tu ai căzut tocmai la ţanc, căci eşti 
persoana cea mai nimerită de la care pot să cer un sfat mai 
înainte de a lua o hotărâre în această chestiune. Aşa că, dacă ai 
să-mi dai vreun sfat cu privire la ceea ce ai auzit de la mine, tu 
şi poţi, şi eşti şi dator să mi-1 dai. 

2. SOCRATE: D-apoi, Demodocus, se şi spune că sfatul e 
un lucru sfânt. Şi dacă un sfat e, în genere, un lucru sfânt, apoi 
sfânt e mai cu seamă şi sfatul cu privire la lucrul pentru care 
mi-1 ceri. Căci nu e lucru mai sfânt despre care să poată 
chibzui un om decât educaţia fie a lui însuşi, fie a acelora ce 
trăiesc în preajma lui. Dar mai întâi cată să ne înţelegem 
asupra a ceea ce credem noi că este lucrul despre care ne 
sfătuim, ca să nu ni se întâmple ca prin educaţie eu să înţeleg 
mereu un lucru, iar tu altul, pentru ca apoi, după ce am înaintat 

o bună bucată cu discuţia noastră, să băgăm de seamă că 
ne-am făcut de râs, eu dându-ţi un sfat, iar tu cerându-mi-1, 
despre un lucru asupra căruia ne facem idei cu totul deosebite. 

DEMODOCUS: Socot că ai dreptate, Socrate, şi că 
trebuie să procedăm aşa cum zici tu. 

SOCRATE: Da, am dreptate, dar nu cu totul. Aşa că vom 
face o mică schimbare în procedeul nostru. într-adevăr, mă 
gândesc că poate nici tânărul acesta nu năzuieşte tocmai spre 
ceea ce ne închipuim noi, ci la altceva, şi atunci am fi încă şi 
mai absurzi, dacă ne-am trezi sfătuindu-ne despre cu totul 
altceva decât doreşte el. Iată de ce găsesc că cel mai nimerit 
lucru e să începem prin a ne interesa mai întâi de ceea ce el 
doreşte într-adevăr. 

DEMODOCUS: Mi-e teamă că acesta e cel mai nimerit 
fel de a proceda. 

3. SOCRATE: Şi, ia spune-mi, care e frumosul nume al 
acestui tânăr? Cum îl vom agrăi? 

DEMODOCUS: Numele lui e Theages, Socrate. 

SOCRATE: Frumos nume ai pus feciorului tău, 
Demodocus, şi potrivit pentrmun lucru sfânt! Ia spune-ne, 
Theages, doreşti să ajungi învăţat şi ceri tatălui tău să te 
introducă în societatea unui om care să-ţi dea această însuşire? 

THEAGES: Da. 

SOCRATE: Dar oare numeşti învăţaţi pe cei ştiutori în 
ceea ce sunt ştiutori, sau nu? 

THEAGES: Pe cei ştiutori. 

SOCRATE: Dar ce? Nu te-a învăţat şi te-a educat tatăl tău 
în toate direcţiile în care au fost crescuţi ceilalţi fii de familie 
bună, adică în instrucţia elementară, în arta de a cânta din liră 
şi în celelalte exerciţii gimnastice? 

THEAGES: Ba da. 

SOCRATE: Şi crezi că-ţi mai lipseşte vreo ştiinţă pe care 
tatăl tău s-ar cădea să-şi dea osteneala ca tu să ţi-o însuşeşti? , 

THEAGES: Se înţelege. 

SOCRATE: Care e aceea? Spune-ne şi nouă ca să-ţi 
facem voia. 

THEAGES: Ştie el destul de bine, Socrate. I-am spus doar 
de atâtea ori. Dar dinadins vorbeşte aşa cu tine ca şi cum n-ar 
şti ce doresc eu. Căci cu astfel de motive mi se împotriveşte 
şi mie, de nu vrea să mă recomande nici unui dascăl. 

SOCRATE: Dar cele ce i-ai spus tu lui până acum au fost 
spuse oarecum fără martori. Acum, însă, ia-mă pe mine ca 
martor şi spune-i de faţă cu mine care e ştiinţa aceea pe care 
vrei să ţi-o însuşeşti. Căci dacă, de pildă, ai vrea să dobândeşti 
ştiinţa datorită căreia oamenii cârmuiesc corăbiile, iar eu te-aş 
întreba, aşa ca din întâmplare: „Theages, care ştiinţă îţi 
lipseşte, de dojeneşti pe tatăl tău că nu vrea să te înfăţişeze 
unui dascăl de la care ai putea-o învăţa?“ ce mi-ai răspunde? 
Care e acea ştiinţă? Nu aceea a cârmaciului? 

THEAGES: Da. 

SOCRATE: Dar ştiinţa spre care năzuieşti acum e oare 
fără nume sau ce nume are? 

THEAGES: Cred că are. 

4. SOCRATE: Dar oare o ştii, fără să-i ştii numele, sau îi ştii 
şi numele? 

THEAGES: Ba ştiu şi numele. 

SOCRATE: Care-i acela? Ia spune. 

THEAGES: Care alt nume, Socrate, decât acela de 
ştiinţă? 

SOCRATE: Oare şi arta de a mâna caii e o ştiinţă? Sau 
crezi că e o... neştiinţă? 

THEAGES: Ba asta n-o cred. 

SOCRATE: Atunci e o ştiinţă? 

THEAGES: Da. 

SOCRATE: Şi la ce ne slujim de ea? Nu ne învaţă ea să 
mânăm nişte cai înhămaţi la car? 

THEAGES: Da. 

SOCRATE: Dar arta cârmaciului nu e şi ea o ştiinţă? 

THEAGES: Cred că da. 

SOCRATE: Nu aceea datorită căreia ştim să conducem 
corăbii? 

THEAGES: Ba chiar aceea. 

SOCRATE: Şi care e ştiinţa pe care doreşti tu s-o înveţi? 
Pe cine învăţăm să conducem cu ajutorul ei? 

THEAGES: Cred că pe oameni. 

SOCRATE: Oare pe oamenii bolnavi? 

THEAGES: Desigur că nu. 

SOCRATE: Asta e doar medicina. Nu? 

THEAGES: Da. 

SOCRATE: Oare aceea cu ajutorul căreia ştim să 
conducem pe cei care cântă în coruri? 

THEAGES: Nu. 

SOCRATE: Asta e doar muzica. 

THEAGES: într-ade\^ir. 

SOCRATE: Oare aceea cu ajutorul căreia învăţăm să 
conducem pe cei ce fac exerciţii gimnastice? 

THEAGES: Nu. 

SOCRATE: Atunci ştiinţa care ne învaţă să conducem pe 
cei care fac... ce? Dă-ţi osteneala să mă lămureşti cum te-am 
lămurit şi eu mai înainte. 

124 THEAGES: Cred că aceea care ne învaţă să conducem pe 

cei ce sunt în Stat. 

SOCRATE: Dar în Stat sunt şi cei bolnavi. 

THEAGES: Da, dar eu nu înţeleg numai pe aceştia, ci şi 
pe toţi ceilalţi. 

SOCRATE: Oare pricep eu de ce artă vrei să vorbeşti? 

Căci cred că nu e vorba de aceea care ne învaţă să călăuzim 

* * 

pe cei ce seceră sau culeg via sau plantează ori seamănă ori 
bat bucatele în arie, căci arta cu care călăuzim aceste lucrări 
este plugăria. Nu? 

THEAGES: Ba da. 

SOCRATE: Nici nu cred că e vorba de aceea care 
călăuzeşte pe cei ce mânuiesc ferăstrăul, burghiul, rindeaua 
sau strungul, căci acesta e meşteşugul dulgherului. 

THEAGES: Da. 

SOCRATE: Dar poate că vrei să vorbeşti de ştiinţa care 
ne învaţă să conducem pe toţi laolaltă, pe plugari, pe dulgheri 
şi pe toţi meseriaşii, cât şi pe oamenii particulari, fie pe bărbaţi 
sau pe femei. 

THEAGES: Asta e. De mult voiam să-ţi spun, Socrate. 

5. SOCRATE: Poţi să-mi spui acum dacă Egist, cel care a 
omorât pe Agamemnon în Argos, cârmuia peste toţi aceia pe 
care i-ai enumerat, adică peste meseriaşi şi particulari, şi peste 
toţi bărbaţii şi femeile, sau peste alţii? 

THEAGES: Ba nu, ci peste aceştia. 

SOCRATE: Dar Peleu al lui Eac din Ftia nu domnea tot 
peste astfel de oameni? 

THEAGES: Ba da. 

SOCRATE: Ai auzit de Periandru al lui Kypselos că a 
domnit în Corint? 

THEAGES: Da. 

SOCRATE: N-a domnit şi el peste astfel de oameni în 
cetatea sa? 

THEAGES: Ba da. 

SOCRATE: Dar Arhelau al lui Perdiccas, care de curând 
a ajuns stăpânul Macedoniei, nu crezi că domneşte tot peste 
astfel de oameni? 

THEAGES: Ba da. 

SOCRATE: Poţi să-mi spui ce denumire poartă Bakis, 
Sibylla şi Amfilytos al nostru? 

THEAGES: Ce altă denumire decât aceea de ghicitori? 

SOCRATE: Ai dreptate. încearcă să-mi răspunzi la fel şi 
despre următorii. Ce denumire poartă Hippias şi Periandru din 
pricina aceluiaşi fel de guvernământ pe care-1 exercită? 

THEAGES: Cred că tirani, căci cum le-am zice altfel? 

SOCRATE: Prin urmare, cel care doreşte să fie stăpân 
peste toţi oamenii dintr-un Stat doreşte să exercite acelaşi fel 
de stăpânire ca aceştia, adică tirania şi, deci, să fie tirani. Nu? 

THEAGES: Aşa pare. 

SOCRATE: Aşadar şi tu doreşti o astfel de stăpânire? 

THEAGES: Aşa reiese din cele ce am spus. 

SOCRATE: Apoi bine, blestematule, va să zică, mânat de 
125 multă vreme de dorinţa de a fi tiran peste noi dojeneai tu pe 
tatăl tău că nu te trimite la învăţătură la un astfel de dascăl de 
tiranie? Iar ţie, Demodocus, nu ţi-e ruşine să pizmuieşti 
feciorului tău această ambiţie şi să nu vrei să-l trimiţi la 
dascălul cu pricina, măcar că, de mult ştiind ce doreşte el şi 
având unde să-l trimiţi, puteai să-l faci a-şi însuşi ştiinţa la 
care râvneşte? Acum, vezi?f)e vreme ce te-a pârât în faţa 
mea, să ne sfătuim împreună, eu şi cu tine, la cine l-am putea 
îndrepta, pentru ca, în tovărăşia acestuia, să poată ajunge un 
tiran destoinic. 

DEMODOCUS: Zău aşa, Socrate, să ne sfătuim, mai ales 
că o asemenea ambiţie reclamă un sfat nu de rând. 

6. SOCRATE: Dar să lăsăm asta deocamdată. Să-l des- 
coasem mai întâi pe el cumsecade. 

DEMODOCUS: Descoase-1, dară. 

SOCRATE: Ce ai zice,Theages, dacă am începe prin a ne 
sluji mai întâi de o mărturie a lui Euripide care spune undeva: 
„Tiranii sunt destoinici datorită tovărăşiei celor destoinici? 44 

Dacă l-ar întreba cineva pe Euripide: „Prin tovărăşia cui 
pretinzi tu, Euripide, că ajung tiranii destoinici?" ca şi cum 
el ar fi spus: „Destoinici sunt plugarii datorită tovărăşiei celor 
destoinici", noi l-am întreba: „Destoinici în ce?“. Ce ne-ar 
răspunde el altceva decât că datorită tovărăşiei celor pricepuţi 
la plugărie? 

THEAGES: Desigur că aşa ne-ar răspunde. 

SOCRATE: Bine, dar dacă ar fi zis: „Destoinici sunt 
bucătarii prin tovărăşia celor destoinici", iar noi l-am întreba: 
„Destoinci în ce?“, ce ne-ar fi răspuns? Nu că prin tovărăşia 
bucătarilor? 

THEAGES: Da. 

SOCRATE: Dar dacă ar fi zis: „Destoinici sunt luptătorii 
prin tovărăşia celor destonici", iar noi l-am întreba: 
„Destoinici în ce, Euripide?". Nu ne-ar răspunde el că prin 
tovărăşia celor pricepuţi în arta de a se lupta? 

THEAGES: Ba da. 

SOCRATE: Dar fiindcă el a zis: „Tiranii sunt destoinici 
datorită tovărăşiei celor destoinici", dacă l-am întreba: 
„Destoinici în ce, Euripide?", ce ar răspunde el? De ce fel 
e această destoinicie? 

THEAGES: Zău, nu ştiu. 

SOCRATE: Ei bine, vrei să-ţi spun eu? 

THEAGES: Dacă eşti bun... 

SOCRATE: E vorba despre destoinicia pe care Anacreon 
spunea că o avea Kallicrite. Ce, nu ştii cântecul? 

THEAGES: Ba da. 

SOCRATE: Nu doreşti şi tu tovărăşia unui om care se 
întâmplă să fie coleg de meserie cu Kallicrite, fiica Kyanei, şi 
care „se pricepe în ale tiraniei", cum spunea poetul despre 
aceasta, ca să ajungi şi tu tiran peste cetatea noastră? 

THEAGES: Bag seamă, Socrate, că de mult îţi baţi joc 
de mine şi mă iei în râs. 

SOCRATE: Dar bine, mi-ai spus tu că doreşti acel fel 
de ştiinţă datorită căreia să poţi ajunge stăpânul tuturor 
cetăţenilor? Şi dacă ai izbândi în asta, ce altceva ai fi decât 
un tiran? 

126 THEAGES: Cred, într-adevăr, că aş dori să ajung tiran, 
dacă nu al tuturor oamenilor, măcar al câtor mai mulţi cu 
putinţă. La aşa ceva râvneşti, sunt încredinţat, şi tu şi toţi 
ceilalţi oameni — ba ceva mai mult poate: să ajungi chiar zeu. 
Dar nu asta spuneam eu că doresc. 

SOCRATE: Dar atunci ce doreşti la urma urmei? Nu 
ai spus că vrei să domneşti peste cetăţeni? 

THEAGES: Da, dar nu cu sila, nici ca tiranii, ci cu voia 
lor, cum fac şi ceilalţi oameni de seamă din Stat. 

SOCRATE: Vrei să vorbeşti de Temistocle, de Pericle, de 
Cimon şi de ceilalţi care au fost vestiţi prin activitatea lor 
politică? 

THEAGES: Da, zău, de aceştia vreau să vorbesc. 

7. SOCRATE: Dar bine, dacă s-ar întâmpla să doreşti a 
ajunge priceput în arta călăriei, la cine crezi că trebuie să te 
îndrepţi spre a te face un bun călăreţ? Nu la maeştrii de 
călărie? ^ 

THEAGES: Ba da. 

SOCRATE: Nu la cei mai pricepuţi în această meserie, 
care au cai şi călăresc adesea, fie pe caii lor, fie pe mulţi cai 
străini? 

THEAGES: Fireşte. 

SOCRATE: Dar dacă ai vrea să ajungi meşter în arta de a 
arunca cu suliţa, nu ai căpăta acest meşteşug ducându-te la cei 
care sunt meşteri în el şi care au multe suliţe de care se 
servesc, fie că sunt ale lor, fie că sunt străine? 

THEAGES: Fireşte că da. 

SOCRATE: Dar ia spune-mi: deoarece vrei să ajungi 
destoinic în politică, crezi că, spre a-ţi însuşi această artă, 

trebuie să te duci la alţii decât la oamenii politici cunoscuţi, 
care sunt meşteri în politică şi care adesea au condus fie 
cetatea lor, fie pe a altora şi care au legături atât cu statele 
greceşti, cât şi cu cele barbare? Sau crezi că poţi căpăta 
aceeaşi pricepere ca şi ei în această materie trăind în preajma 
altora decât a lor? 

THEAGES: Am auzit, Socrate, cuvântările ce ţi se pun în 
socoteală în această privinţă. Ai fi afirmat, zice-se, că fiii 
acestor oameni politici nu sunt cu nimic mai presus decât cei 
ai cizmarilor. Şi mi se pare că ai toată dreptatea, după cât pot 
eu să-mi dau seama. Aş fi un neghiob, aşadar, să-mi închipui 
că un asemenea om politic ar fi dispus să mă înveţe pe mine 
arta lui, în loc să caute a fi de folos în acest domeniu propriului 
său fiu, dacă, în genere, ar fi în stare să fie de vreun folos cuiva 
în această privinţă. 

8. SOCRATE: Atunci ce te-ai face tu, omul cel mai de 
treabă din lume, dacă, având un fecior, ţi-ar da atâta bătaie de 
cap, spunându-ţi că doreşte să ajungă un bun pictor şi 
dojenindu-te pe tine, tatăl lui, că nu vrei să cheltuieşti parale ca 
el să înveţe meşteşugul picturii, iar el, din partea lui, ar avea 
doar dispreţ pentru cei pricepuţi în această meserie, adică 
pentru pictori, şi n-ar vrea să înveţe meşteşugul lor? Sau dacă, 
dorind să ajungă harpist, sau flautist, nu ar vrea să ia lecţii de 
la cei ce se pricep în aceste arte? Ai avea tu ce să faci cu el sau 
ai şti la care alţi oameni poţi să-l trimiţi, dacă nu vrea să înveţe 
meşteşugul de la oamenii de meserie? 

THEAGES: Zău că nu! 

SOCRATE: Apoi, când tu te porţi tocmai în acest fel cu 
tatăl tău, te mai miri şi-l dojeneşti că nu ştie ce să facă cu tine 
şi la cine să te trimită? Noi, dinspre partea noastră, te vom 
pune în legătură cu care vrei tu dintre oamenii politici de 
seamă din Atena, care se va ocupa de tine fără să-ţi ceară nici 
un ban. în felul acesta nu vei fi nevoit nici să cheltuieşi bani, 

şi totodată te vei putea bucura şi de o trecere mult mai mare 
în ochii lumii, decât dacă ai lua lecţii de politică cu altul. 

THEAGES: Dar bine, Socrate, nu eşti şi tu unul din aceşti 
oameni de seamă? Dacă ai vrea să-mi fii tu îndrumător, eu aş 
fi mulţumit şi n-aş mai căuta nici un alt dascăl. 

SOCRATE: Ce vorbă e asta, Theages? 

9. DEMODOCUS: Propunerea băiatului nu e deloc rea, 
Socrate. Primind-o, mi-ai face şi mie o mare plăcere (hatâr), 
pentru că n-aş socoti un noroc mai mare pentru mine decât ca 
flăcăului să-i placă tovărăşia ta, iar tu să fii dispus a-1 primi în 
societatea ta. Mă şi sfiesc să spun cât de mult doresc acest 
lucru, aşa că mă rog de voi amândoi: de tine, Socrate, ca să te 
învoieşti a-1 primi pe Theages în societatea ta, iar de tine, 
Theages, să nu cauţi a mai cerceta alt dascăl decât pe Socrate. 
Dac-aţi şti de câte griji cumplite m-aţi scăpa în felul ăsta! 
Că acum, zău, mi-e tare teamă să nu dea peste un alt dascăl 
care să-l strice. 

THEAGES: Acum nu-ţi mai face grijă pentru mine, tată, 
căci voi fi în stare să-l înduplec pe Socrate să mă primească 
în societatea lui. 

DEMODOCUS: Foart? cuminte vorbeşti, fiule. Acum, 
Socrate, e rândul tău să-ţi spui cuvântul, căci eu, ca să nu 
lungesc vorba, sunt gata să-ţi pun la dispoziţie şi persoana mea 
şi bunurile mele cele mai scumpe, să te serveşti de ele cum 
vrei, pentru ca, într-un cuvânt, să primeşti pe Theages şi să-i 
faci tot binele de care eşti în stare. 

10. SOCRATE: Demodocus, nu mă mir de râvna ta, de 
vreme ce eşti încredinţat că de pe urma mea tânărul s-ar alege 
cu cele mai mari foloase. Căci nu ştiu pentru ce altceva s-ar 
putea arăta mai zelos un om cuminte decât pentru a da o 
educaţie cât mai bună fiului său, dar mă întreb, cuprins de cea 
mai mare mirare, cum de ai ajuns tu la părerea că eu, mai 

degrabă decât tine, sunt mai în măsură să vin într-ajutor fiului 
tău spre a ajunge un bun cetăţean şi cum a căpătat ,el 
încredinţarea că eu îi pot fi în această privinţă mai de folos 
decât tine? în primul rând tu eşti mai în vârstă ca mine, apoi ai 
ocupat multe slujbe dintre cele mai importante aici la Atena, 
eşti înconjurat de cea mai mare stimă din partea concetăţenilor 
din circumscripţia ta şi eşti onorat ca nimeni altul de restul 
cetăţenilor Atenei. Eu, precum vezi şi tu şi fiul tău, nu mă 
bucur de nici unul din aceste merite. Dacă, deci, Theages 
dispreţuieşte societatea oamenilor politici şi caută alţi dascăli, 
care să pretindă că sunt în stare să dea educaţie tineretului, 
apoi se află aici Prodicos din Keos, Gorgias din Leontinoi, 
Polos din Agrigent, şi mulţi alţii, care sunt aşa de dibaci încât, 
colindând prin oraşe, înduplecă pe tinerii din familiile cele mai 
bune şi mai bogate, care au putinţa să se formeze pe gratis în 
societatea oricărui cetăţean ar voi, să părăsească societatea 
acestor concetăţeni şi să se alipească pe lângă ei, după ce 
depun mai întâi o sumă masivă de bani, fiind îndatoraţi pe 
deasupra să le mai fie şi recunoscători (acestor noi dascăli). E 
firesc lucru ca şi fiul tău şi chiar tu însuţi să preferaţi pe unul 
din aceştia, nu pe mine. Eu nu posed nici una din aceste 
frumoase şi fericite ştiinţe, măcar că tare aş fi vrut să mi le 
însuşesc. Eu spun mereu că mă aflu, ca să zic aşa, neştiind 
nimic altceva decât o ştiinţă de mică însemnătate, şi anume 
aceea a dragostei, dar în acesta sunt aşa de tare că întrec pe 
orice înaintaş sau contemporan. 

THEAGES: Vezi, tată, că Socrate nu prea vrea să se 
ocupe de mine? Căci, cât despre mine, dacă el ar vrea, eu sunt 
gata, dar din vorbele lui de acum se vede că ne ia peste picior. 
Ştiu doar bine că mulţi dintre cei de vârsta mea sau chiar ceva 
mai vârstnici, care mai înainte de a se alipi de dânsul nu făceau 
cât o ceapă degerată, după ce au zăbovit în tovărăşia lui, 

într-un timp foarte scurt au ajuns să-i întreacă pe toţi aceia 
care mai înainte le erau superiori. 

SOCRATE: Ştii ce înseamnă asta, fecior al lui 
Demodocus? 

THEAGES: Ştiu, zău, că, dacă vrei tu, pot ajunge şi eu să 
fiu la fel cu aceia. 

11. SOCRATE: Nu, dragul meu, tu nu ţi-ai dat seama ce 
înseamnă asta. Dar am să-ţi spun. Este hărăzit de zei un semn 
divin care mă întovărăşeşte din copilărie. E un glas care, când 
se iveşte, îmi dă de veste să nu fac fapta pe care am de gând 
s-o fac şi care niciodată nu mă îndeamnă să fac ceva. Tot aşa, 
când vreun prieten îmi împărtăşeşte un plan de-al lui (la care 
vrea să mă facă şi pe mine părtaş), dacă se iveşte acel glas, mă 
întoarnă, nelăsându-mă să iau parte la săvârşirea lui. Despre 
adevărul acestui lucru pot să-ţi aduc şi martori. Pe Harmide 
cel frumos, fiul lui Glaucon, îl cunoaşteţi. Odată, stând de 
vorbă cu mine, îmi împărtăşeşte gândul lui de a se duce să facă 
exerciţii la stadionul din Nemea. N-a apucat bine să-mi spună 
acest plan al lui, că s-a şi auzit glasul acela. Atunci eu l-am 
sfătuit să nu se ducă, spunându-i: „Pe când îmi împărtăşeai 
acest lucru, s-a auzit glasul. Nu duce la aceste exerciţii". — 
„Poate, a replicat el, vrea să spună că nu voi învinge. Dar chiar 
de o fi să nu dobândesc biruinţa, cred că, dacă în vremea asta 
fac exerciţii, tot o să mă aleg cu un folos." Acesta i-a fost 
răspunsul şi s-a dus să ia parte la acele exerciţii gimnastice. 
Face să ascultaţi din gura lui ce-a păţit de pe urma acelor 
129 exerciţii. Sau, dacă vreţi, întrebaţi pe fratele lui Timarh, 
Kleitomahos, ca să aflaţi ce i-a spus Timarh, când se ducea 
de-a dreptul la moarte atât el cât şi Evathlos, vestitul alergător, 
care l-a găzduit pe fugarul Timarh. Veţi afla atunci că i-a spus 
următoarele... 

THEAGES: Ce i-a spus? 

SOCRATE: „Kleitomahos, i-a spus el, cu adevărat mă 
duc acum la moarte, pentru că n-am vrut să ascult de sfatul lui 
Socrate". Ce a vrut să-i spună Timarh cu aceste cuvinte? 
Ascultaţi. Când Timarh şi cu Filemon al lui Filemonides s-au 
sculat de la ospăţ spre a se duce să-l omoare pe Nikias al lui 
Heroskamandros, numai ei doi ştiau de acest plan al lor. Cum 
am spus, Timarh, atunci sculându-se, m-a întreabat: „Ce zici, 
Socrate? Voi beţi mai departe. Eu trebuie să mă scol pentru a 
merge undeva. Eu m-oi întoarce peste puţin, dac-o fi să mă 
întorc." Atunci mi s-a ivit glasul şi i-am spus: „Să nu faci asta. 
Nu te scula de la masă. Căci mi s-a arătat obişnuitul meu semn 
divin". Atunci el a rămas pe loc. Puţin după aceea a dat să 
plece, zicându-mi: „Mă duc, Socrate". Iar s-a auzit glasul şi 
iar l-am silit să stea pe loc. A treia oară, voind să plece 
neobservat, s-a sculat, fără să-mi mai spună nimic, şi a plecat 
fără ca eu să bag de seamă, pândind momentul când gândul 
meu era aiurea. Astfel se făcu nevăzut şi săvârşi fapta de pe 
urma căreia avea să i se tragă moartea. Iată rostul vorbelor pe 
care vi le-am spus adineauri şi pe care el le spunea fratelui său 
(când era dus la locul de execuţie), că adică merge la moarte 
pentru că n-a ascultat de vorba mea. Mărturii despre darul meu 
de a prezice veţi afla şi de la mulţi alţii care au luat parte la 
expediţia din Sicilia, când eu le-am prevestit catastrofa acelei 
armate. Cu privire la cele trecute puteţi să căpătaţi informaţii 
de la cei care au cunoştinţă de astfel de cazuri. Dar chiar acum 
puteţi face proba dacă semnul meu spune adevărat sau nu. 
într-adevăr, când Sannion cel frumos se pregătea să plece cu 
expediţia (armata), mi s-a arătat semnul. Acum Sannion e pe 
drum cu Trasyllos, spre Efes, în Ionia, ca să ia parte la luptă. 
Ei bine, sunt încredinţat că el sau va muri, sau va da de vreo 
nenorocire aproape tot aşa de mare, iar cât priveşte soarta 
restului armatei, sunt cuprins de cele mai rele presimţiri. 

12. Ţi-am spus toate acestea pentru că semnul acela divin are 
o foarte mare înrâurire şi asupra acelora care trăiesc în 
tovărăşia mea, cu privire la rezultatul pe care îl pot avea aceste 
legături ale lor cu mine. Pentru mulţi dintre ei semnul acesta e 
nepriincios, iar unii ca aceştia nu se pot alege cu nici un folos 
de pe urma relaţiilor lor cu mine, aşa că n-are nici un rost să-i 
ţin în preajma mea. Pentru alţii semnul nu se împotriveşte ca 
să stea în tovărăşia mea, dar de pe urma acestei tovărăşii nu 
se aleg cu nici un folos. Cât despre aceia ale căror legături cu 
mine puterea acelui semn divin le sprijină, ei fac repede cele 
mai mari progrese. Unii dintre aceştia au parte de un folos 
130 trainic şi sigur mulţi alţii, cât timp stau în preajma mea, fac 
progrese minunate, dar cum se îndepărtează de mine nu se mai 
deosebesc întru nimic de primul venit. Aşa a păţit-o Aristide, 
fiul lui Lysimah, al lui Aristide. Cât timp a fost cu mine, a 
făcut progrese nemaipomenite în foarte scurt timp. Pe urmă 
a fost nevoit să ia parte la o campanie şi a pornit pe mare. 
La întoarcere a găsit în tovărăşia mea pe Tucidide al lui 
Melesia, fiul lui Tucidide. Chiar în ajun Tucidide lăsase să-i 
scape nişte vorbe cam duşmănoase la adresa mea. Aristide, 
dând cu ochii de mine, duj^ă ce mă salută, dintr-o vorbă 
într-alta ajunse să-mi spună: „Aud că Tucidide face pe 
grozavul faţă de tine, ba chiar că îţi poartă pică, de parc-ar fi 
ceva de capul lui“. — „Aşa e“, îi spusei eu. — „Bine, zise 
Aristide, dar nu ştie ce nemernic era mai înainte de a trăi în 
societatea ta?“ — „Se pare, zău, că nu ştie“, zisei eu. — „D-apoi 
şi eu, Socrate, mă găsesc într-o situaţie caraghioasă!" — „De 
ce?“, îl întrebai eu. — „Pentru că, zise el, înainte de a mă 
îmbarca, puteam să susţin o discuţie cu oricine, fără să fiu mai 
prejos de nici unul în această îndemânare, ceea ce mă făcea să 
caut tovărăşia oamenilor celor mai subţiri, pe când acum fug 
de societatea oricui pe care-1 simt că e un om cultivat. Aşa mi-e 
de ruşine de neştiinţa mea!“— „Oare, l-am întrebat eu, darul 

acesta te-a părăsit aşa, dintr-odată sau încetul cu încetul? 4 ' — 
„Ba încetul cu încetul 44 , răspunse el. — „Dar când îl aveai, 
crezi că se datora tovărăşiei mele, sau că l-ai dobândit în al 
chip? 44 — „O să-ţi spun, Socrate, ceva, zău, de necrezut şi 
totuşi adevărat. De fapt, eu n-am învăţat nicicând ceva de la 
tine, precum bine ştii, dar de câte ori eram în societatea ta, 
progresam, chiar dacă mă aflam numai în locuinţa unde te 
aflai tu, fără să fiu în aceeaşi încăpere cu tine. Dar mai degrabă 
când mă aflam în aceeaşi încăpere cu tine şi încă cred cu mult 
mai mult când, fiind în încăpere cu tine, te priveam, decât 
atunci când priveam în altă parte, dar cele mai mari progrese 
le făceam când şedeam lângă tine, atingându-mă de tine. 
Acuma însă, adăugă el, tot darul acela s-a irosit 44 . 

13. Iată, Theages, de ce fel e influenţa pe care întovărăşirea 
cu mine o are asupra celor ce stau în preajma mea. Dacă vrea 
Zeus, vei face repezi progrese, dacă nu, nu. Aşadar, vezi dacă 
nu e mai cuminte lucru să cauţi a lua lecţii de la unul dintre 
acei dascăli de a căror învăţătură atârnă ajutorul pe care-1 dau 
acelora care-i cercetează, decât de la mine, unde cine ştie cu 
ce folos te poţi alege. 

THEAGES: După părerea mea, Socrate, nu ne rămâne 
altceva de făcut decât să încercăm puterea acelui semn divin, 
alăturându-ne unul de altul. Dacă acel semn se arată îngă¬ 
duitor, atunci e minunat; dacă nu, vom chibzui numaidecât să 
vedem ce-i de făcut, fie că va trebui să cercetez alt dascăl, fie 
că vom căuta să ne câştigăm de partea noastră acea putere 
divină prin rugăciuni şi jertfe sau prin orice alt mijloc pe care 
ni-1 vor arăta ghicitorii (prezicătorii). 

DEMODOCUS: Nu te împotrivi rugăminţii tânărului, 
Socrate, căci e îndreptăţită. 

SOCRATE: Apoi dacă credeţi că e bine să facem aşa, aşa 
vom face. 



HIPPARHOS 


sau 

LĂCOMIA DE CÂŞTIG 
(dialog etic) 


Personajele dialogului: 

Socrate 
Un discipol 

225 SOCRATE: Ce înseamnă lăcomia de câştig? Cum o 

defineşti şi cine sunt cei lacomi după câştig? 

DISCIPOLUL: Cred că cei ce caută să câştige de pe urma 
lucrurilor ce n-au nici o valoare. 

SOCRATE: Cu toate că ştiu că acele lucruri n-au nici o 
valoare sau fără să ştie? Căci dacă nu ştiu, tu spui lacomi de 
câştig la nişte neghiobi. 

DISCIPOLUL: Ba nu neghiobi, ci vicleni şi răi şi oameni 
ce se lasă momiţi de câştig, măcar că ştiu că lucrurile de pe 
urma cărora cutează să scoată un câştig nu au nici o valoare, şi 
totuşi cutează să facă acest lucru din pricina neruşinării lor. 

SOCRATE: Vrei poate să spui că omul lacom de câştig e 
oarecum ca un plugar care, sădind o plantă în pământ, deşi ştie 
că această plantă n-are nici o valoare, are pretenţia să scoată 
de pe urma ei un câştig atunci când va creşte mare? 

DISCIPOLUL: Lacomul de câştig crede, Socrate, că 
trebuie să scoată un câştig de pe urma oricărui lucru. 

SOCRATE: Nu-mi răspunde aşa la întâmplare, ca şi 
cum ţi-ar fi făcut cineva vreun neajuns, ci răspunde-mi cu 

luare-aminte, ca şi cum te-aş întreba de la început. Nu crezi tu 
că omul lacom de câştig ştie preţul lucrului de pe urma căruia 
caută să se aleagă cu un câştig? 

DISCIPOLUL: Ba da. 

SOCRATE: Dar cine se pricepe la valoarea plantelor şi 
ştie când şi în ce fel de pământ trebuie sădite? ca să 
întrebuinţăm şi noi cuvintele „radicale" de care se slujesc 
avocaţii meşteri spre a-şi împodobi pledoariile? 

DISCIPOLUL: Socot că plugarul. 

SOCRATE: Dar prin a socoti să câştigi înţelegi oare 
altceva decât „a crede că trebuie să câştigi?" 

DISCIPOLUL: Ba chiar asta. 

SOCRATE: Atunci nu căuta să mă tragi pe sfoară, pe 
mine, om ajuns la bătrâneţe, tu, un mucos, dându-mi ca acum, 
un răspuns în care nici tu nu crezi, ci spune-mi adevărul. 
E cu putinţă ca omul pe care tu-1 socoţi a fi un bun plugar, care 
ştie că sădeşte o plantă fără nici o valoare, să-şi închipuie că de 
pe urma ei va câştiga? 

DISCIPOLUL: Ba, zău, nu. 

SOCRATE: Dar cum? Crezi tu că un negustor de cai care 
ştie că dă calului un nutreţ fără nici o valoare nu-şi dă seama 
că îşi strică calul? 

DISCIPOLUL: Asta n-o cred. 

SOCRATE: Atunci nu poate să-şi închipuie că va avea 
vreun câştig de pe urma acestui nutreţ fără de valoare. 

DISCIPOLUL: Desigur că nu. 

SOCRATE: Sau crezi că un cârmaci care-şi echipează 
corabia cu pânze şi cu cârme ce nu-s de nici o treabă nu-şi dă 
seama că va suferi pagubă şi că va ajunge în primejdia de a se 
pierde şi pe el şi corabia sa cât şi toată încărcătura? 

DISCIPOLUL: Ba aşa ceva nu cred. 

SOCRATE: Prin urmare, nu-şi va închipui că se va alege 
cu câştig de pe urma unor lucruri ce nu pot sluji întru nimic 
corăbiei. 

DISCIPOLUL: Desigur că nu. 

SOCRATE: Dar un general, care ştie că armata lui are 
nişte arme ce nu-s bune de nici o treabă, poate să-şi închipuie 
că va avea vreun câştig din aceste arme şi se va bizui pe 
câştig? 

DISCIPOLUL: Nicidecum. 

SOCRATE: Dar un flautist care are nişte flaute ce nu-s 
bune de nimic, ori un cântăreţ din liră care are o asemenea liră, 
sau un arcaş cu un astfel de arc şi, într-un cuvânt, orice 
meseriaş sau orice om cu scaun la cap care are astfel de scule 
sau unelte ce nu-s de nici o treabă, poate să-şi închipuie că va 
câştiga de pe urma lor? 

DISCIPOLUL: Oricum, se pare că nu. 

SOCRATE: Atunci la ce fel de oameni le spui tu lacomi 
de câştigi Căci doar nu le vei zice la aceia pe care i-am înşirat 
mai sus şi care, pentru că-şi dau seama de lucrurile ce n-au 
nici o valoare, nu pot să creadă că se vor alege cu câştig de pe 
urma lor. Aşa că, după definiţia ta, minunatul meu prieten, nu 
e nici un om care să fie lacom de câştig. 

DISCIPOLUL: Dar eu vreau să spun, Socrate, că sunt 
lacomi de câştig aceia care, veşnic mânaţi de pofta lor 
nesăturată, râvnesc din răsputeri chiar la lucrurile cele mai 
neînsemnate şi de mai puţin preţ şi caută să scoată un câştig 
din ele. 

SOCRATE: Dar de bună seamă, scumpul meu, nu atunci 
când îşi dau seama că ele nu au nici o valoare. Căci am 
dovedit doar în discuţia de mai înainte că acest lucru e cu 
neputinţă. 

DISCIPOLUL: Cred că da. 

SOCRATE: Prin urmare, dacă nu atunci când îşi dau 
seama, e limpede că doar atunci când nu-şi dau seanja, 
încredinţaţi fiind că lucrurile care de fapt n-au nici o valoare, 
sunt de mare preţ. 

DISCIPOLUL: Aşa se pare. 

SOCRATE: Dar ce altceva fac cei lacomi de câştig decât 
să iubească câştigul? 

DISCIPOLUL: Aşa e. 

SOCRATE: Nu socoţi că câştigul e contrariul pagubei? 

DISCIPOLUL: Ba da. 

SOCRATE: Este vreun om pentru care paguba să fie ceva 
bun? 

DISCIPOLUL: Nu e nici unul. 

SOCRATE: Atunci paguba e un rău? 

DISCIPOLUL: Da. 

SOCRATE: Prin urmare, oamenii sunt vătămaţi de pe 
urma pagubei. 

DISCIPOLUL: Da, sunt vătămaţi. 

SOCRATE: Prin urmare, paguba e un rău. 

DISCIPOLUL: Da. 

SOCRATE: Iar câştigul e contrariul pagubei. 

DISCIPOLUL: Contrariul. 

SOCRATE: Prin urmare, câştigul e un bine. 

DISCIPOLUL: Da. 

SOCRATE: Prin urmare, pe cei ce iubesc binele îi 
numeşti iubitori de câştig. 

DISCIPOLUL: Aşa se vede. 

SOCRATE: Doar nu vrei să spui că iubitorii de câştig 
sunt nebuni. Dar tu iubeşti, ştii ce e bine sau nu? 

DISCIPOLUL: Sigur că da. 

SOCRATE: Oare e vreun bine la care să nu ţii sau vreun 
rău la care să ţii? 

DISCIPOLUL: Zău, nu. 

SOCRATE: Poate că tu ţii la toate cele ce-s bune. 

DISCIPOLUL: Da. 

SOCRATE: întreabă-mă şi pe mine dacă nu fac şi eu la 
fel. îţi voi mărturisi că şi eu ţin la cele ce-s bune. Dar, în afară 
de mine şi tine, nu crezi tu că şi toţi ceilalţi oameni iubesc cele 
bune şi urăsc cele rele? 

DISCIPOLUL: Ba aşa mi se pare. 

SOCRATE: Dar am recunoscut că câştigul e un bine. 

DISCIPOLUL: Da. 

SOCRATE: Dar în felul acesta toţi oamenii ne apar ca 
fiind lacomi de câştig, pe când, după felul cum discutam 
înainte, nici unul nu părea a fi aşa ceva. De care criteriu 
trebuie atunci să ne slujim spre a nu greşi? 

DISCIPOLUL: Am putea înlătura greşeala, Socrate, dacă 
înţelegem cum trebuie ce e aceea: lacom de câştig. Şi nimerit 
este să socotim lacom de câştig pe acela care râvneşte după 
acele lucruri şi se bizuie să câştige de pe urma acelora din care 
oamenii de treabă n-ar cuteza să încerce a scoate un câştig. 

SOCRATE: Numai că, dulcele meu prieten, am 
recunoscut adineauri că a câştiga înseamnă a te alege cu un 
folos. * 

DISCIPOLUL: Şi ce-i cu asta? 

SOCRATE: Ce altceva decât că prin aceasta am 
recunoscut totodată că toţi voiesc cele bune şi le voiesc 
totdeauna. 

DISCIPOLUL: Aşae. 

SOCRATE: Prin urmare, şi cei buni voiesc toate câşti¬ 
gurile, de vreme ce sunt bunuri. 

DISCIPOLUL: Dar nu şi acele câştiguri de pe urma 
cărora se vor alege cu pagubă. 

SOCRATE: înţelegi prin a se alege cu pagubă a avea o 
pierdere sau altceva? 

DISCIPOLUL: Nu, ci a suferi o pierdere. 

SOCRATE: Oare oamenii se aleg cu pierdere de pe urina 
câştigului sau a pierderii? 

DISCIPOLUL: De pe urma amândurora, căci ei se aleg 
cu pierdere şi după urma pierderii şi după urma câştigului 
cel rău. 

SOCRATE: Dar crezi tu că un lucru folositor şi bun poate 
fi rău? 

DISCIPOLUL: Asta nu. 

SOCRATE: Dar n-am admis noi puţin mai înainte că 
câştigul e contrar pierderii, care e un rău? 

DISCIPOLUL: Ba da. 

SOCRATE: Şi că, fiind contrar răului, e un bine? 

DISCIPOLUL: Am admis. 

SOCRATE: Vezi, aşadar, că vrei să mă tragi pe sfoară, 
afirmând dinadins lucruri contrare celor admise mai adineauri. 

DISCIPOLUL: Ba, zău, tocmai dimpotrivă, Socrate, tu 
cauţi să mă tragi pe sfoară, sucind şi învârtind, nu ştiu cum, 
discuţia, în toate felurile. 

SOCRATE: Puşchia pe limba-ţi! Nu mi-ar sta frumos să 
nu dau ascultare vorbelor unui om bun şi înţelept. 

DISCIPOLUL: Care om şi de ce e vorba? 

SOCRATE: De concetăţeanul tău şi al meu, fiul lui 
Pisistrate din ocolul Filaizilor, de Hipparhos, care era fiul mai 
mare şi mai înţelept al lui Pisistrate şi care, între multe şi 
frumoase fapte prin care şi-a arătat înţelepciunea, a făcut şi pe 
aceea de a aduce în această ţară epopeile lui Homer, silindu-i 
pe rapsozi să recite, la Panatenee, fiecare câte un fragment, 
întreaga operă în continuare, tradiţie care s-a păstrat până 
acum, şi tot el a adus aici pe poetul Anacreon din Teos, 
Irimiţând după el o corabie cu cincizeci de vâsle, şi, prin daruri 
şi pensii princiare, a înduplecat pe Simonide din Keos să 

rămână toată vremea în preajma lui. Această purtare a lui era 
dictată de dorinţa de a „ciopli" pe concetăţenii săi, pentru că, 
fiind un om cu suflet ales, voia să domnească peste nişte 
supuşi cât mai luminaţi. După ce locuitorii oraşului se lustruiră 
astfel, admirându-1 pentru înţelepciunea lui, el îşi puse în gând 
să şlefuiască şi pe cei de la ţară. Spre a-şi ajunge acest scop, el 
ridică nişte Herme pe drumurile ce legau oraşul de diferitele 
ocoluri rurale şi, alegând din belşugul înţelepciunii sale 
sfaturile cele mai cuminţi, pe care sau le învăţase sau le 
descoperise singur, le puse în distihuri elegiace şi le săpă pe 
acele Herme ca o dovadă a înţelepciunii sale. El dorea ca, mai 
întâi, concetăţenii lui să nu se mai prăpădească de admiraţie 
pentru preceptele de la Delfi, cum sunt acele „Cunoaşte-te pe 
tine însuţi" sau „Nimic prea mult" şi altele la fel, ci să socoată 
mai iscusite pe ale lui Hipparhos, iar, în al doilea rând, el 
chitea că ei, trecând în sus şi în jos prin faţa acestor Herme, 
citind inscripţiile de pe ele şi prinzând gust pentru înţe¬ 
lepciunea lor, vor căuta să vină mai des pe la oraş ca să 
continue a-şi lumina mintea mai departe. Pe fiecare Hermă 
229 sunt două inscripţii: pe partea stângă e un vers în care Hermes 
spune că e aşezat la mijlo£, între oraş şi ocolul rural, iar pe 
partea dreaptă e versul: 

Monumentul acesta e al lui Hipparhos: Mergi pe drumul 

dreptăţii! 

Mai sunt şi alte multe sentinţe frumoase săpate pe alte Herme, 
cum e cea de pe Calea Stiriacă, în care se spune: 

Acesta e monumentul lui Hipparhos: Nu-ţi înşela 

prietenul! 

Aşadar, pe tine, care-mi eşti prieten, de bună seamă că 
n-aş cuteza să te trag pe sfoară, nedând ascultare sfatului unui 
om aşa de vestit, după a cărui moarte atenienii au suferit jugul 
tiraniei timp de trei ani, sub domnia fratelui său, Hippias. 

Ai auzit, cred, de la toţi cei vechi că numai în acest soroc de timp 
a existat tiranie la Atena, şi că în tot celălalt răstimp atenienii au 
trăit aproape ca şi cum ar fi fost sub oblăduirea lui Cronos. 

Se povesteşte de către oamenii mai procopsiţi la minte că 
încă şi moartea lui nu e datorată pricinii pe care şi-o închipuia 
lumea, adică din pricina ocării aduse caneforei ce era sora lui 
Harmodios — căci zvonul ăsta e neghiob —, ci împrejurării 
că Aristogiton, având ca drăguţ pe Harmodios, pe care-1 
educase el însuşi, lucru de care era tare mândru, credea că are 
ca rival în această dragoste pe Hipparhos. Se întâmplă, însă, 
că tocmai în vremea aceea Harmodios se îndrăgosti de un 
tinerel nobil şi frumos din acel timp, al cărui nume e cunoscut, 
dar pe care eu l-am uitat. Acest tânăr, care până atunci era plin 
de admiraţie pentru cultura lui Harmodios şi Aristogiton, mai 
pe urmă, făcând cunoştinţă cu Hipparhos, începu să-i 
dispreţuiască. Aceştia, neputând răbda ocara făcută, l-au ucis 
pe Hipparhos. 

DISCIPOLUL: Mi-e teamă, Socrate, că sau nu mă socoţi 
ca prieten, sau, dacă mă socoţi, nu mai asculţi de sfatul lui 
Hipparhos. Pentru că eu nu mă pot încredinţa că tu — nu ştiu 
cum — nu mă tragi pe sfoară în această discuţie. 

SOCRATE: Uite, sunt gata, ca şi la jocul de table, să-ţi 
cedez (să renunţ la) oricare vrei din afirmaţiile pe care le-am 
făcut în decursul acestei discuţii, doar te vei încredinţa că 
n-am de gând să te trag pe sfoară. Vrei oare să retrag afirmaţia 
că toţi oamenii doresc cele ce-s bunuri? 

DISCIPOLUL: Asta, nu. 

SOCRATE: Sau că a fi păgubit ori a pierde e un rău? 

DISCIPOLUL: Nici asta. 

SOCRATE: Sau cum că câştigul sau a se alege cu un 
câştig este contrariul pierderii sau faptului de a fi păgubit? 

DISCIPOLUL: Nici asta. 

SOCRATE: Sau că a câştiga este un bine, întrucât e 
contrariul răului. 

DISCIPOLUL: Dar nu totdeauna (a câştiga e un bine). La 
această afirmaţie să renunţi. 

SOCRATE: Atunci crezi, pe cât se pare, că sunt câştiguri 
bune şi altele rele? 

DISCIPOLUL: Da. 

SOCRATE: Bine. Iată că renunţ la această afirmaţie. Fie 
aşa, adică să admitem că există un fel de câştig bun şi altul rău. 
Dar, din aceste două feluri de câştig, câştigul cel bun nu e... 
mai câştig prin aceea că e bun, decât cel rău. Nu-i aşa? 

DISCIPOLUL: Ce fel de întrebare e asta? 

SOCRATE: Să te lămuresc. Există o hrană bună şi 
una rea? 

DISCIPOLUL: Da. 

SOCRATE: Dar oare unul din aceste două feluri de 
hrană este el... mai hrană decât celălalt, sau amândouă sunt 
la fel, hrana nedeosebindu-se deloc una de cealaltă prin 
aceea că e hrană, ci doar prin faptul că una e hrană bună, iar 
cealaltă rea? 

DISCIPOLUL: Da. 4 

SOCRATE: Nu se întâmplă tot aşa şi cu băutura şi 
celelalte lucruri toate, care, deşi îndeplinesc aceeaşi funcţiune, 
unele sunt totuşi bune, iar altele rele? De pildă, omul: unul e 
bun, altul e rău. 

DISCIPOLUL: Da. 

SOCRATE: Cred că nici un om, întrucât e om, nu e mai 
mult sau mai puţin om decât altul, nici cel bun mai om decât 
cel rău, nici cel rău mai puţin om decât cel bun. 

DISCIPOLUL: Ai dreptate. 

SOCRATE: Nu putem judeca tot aşa şi despre câştig, 
spunând că câştigul, atât cel bun cât şi cel rău, e tot câştig? 


226 




DIALOGURI SUSPECTE 


DISCIPOLUL: Neapărat că da. 

SOCRATE: Prin urmare, nici cel ce se alege cu un câştig, 
bun, nici cel care se alege cu unul rău, nu e (privit doar din 
punctul de vedere al câştigului) mai în câştig, căci nici câştigul 
unuia, nici al celuilalt nu apare, precum am şi recunoscut, ca 
fiind ... mai câştig. 

DISCIPOLUL: Aşae. 

SOCRATE: Căci nici unuia dintre ele nu-i revine 
determinaţia de mai mult sau mai puţin. 

DISCIPOLUL: Desigur că nu. 

SOCRATE: Atunci, într-un astfel de domeniu, care nu e 
compatibil cu determinarea de mai mult sau mai puţin, cum ar 
putea cineva să facă sau să sufere o lucrare într-un grad mai 
mare sau mai mic (mai mult sau mai puţin)? 

DISCIPOLUL: Aşa ceva e peste putinţă. 

SOCRATE: Atunci, dacă amândouă sunt câştiguri şi 
aducătoare de câştig, ne rămâne să cercetăm de ce le numeşti 
pe amândouă câştig; şi ce element identic găseşti tu în ele? 
Asta e ca şi cum, dacă tu m-ai întreba acum de ce eu numesc 
deopotrivă hrană şi hrana bună şi pe cea rea, eu ţi-aş răspunde 
că le numesc aşa pentru că amândouă sunt un aliment uscat al 
trupului nostru, iar tu ai recunoaşte că la asta se reduce hrana. 
Nu-i aşa? 

DISCIPOLUL: Ba da. 

SOCRATE: Şi privitor la băutură răspunsul ar suna tot 
aşa, anume că hranei lichide (udătura) a trupului, fie că e bună 
sau rea, noi îi dăm tot acelaşi nume, adică acela de băutură, 
încearcă şi tu acum să te iei după mine în răspunsul tău. Când 
tu numeşti şi câştigul bun şi cel rău tot câştig, ce element 
identic găseşti tu în ele de le dai acelaşi nume de câştig? 
Şi dacă nu poţi răspunde în acest fel, atunci fii cu luare-aminte 
la ce-ţi spun acum: Oare numeşti câştig tot ceea ce dobândeşte 

cineva, sau necheltuind nimic, sau cheltuind mai puţin spre a 
se alege cu mai mult? 

DISCIPOLUL: Cred că aceasta se numeşte câştig. 

SOCRATE: Dar tot aşa spui şi despre acela care, fiind 
invitat la un ospăţ, după ce mănâncă bine, fără să cheltuiască 
nimic, se alege cu o boală? 

DISCIPOLUL: Ba, zău, asta nu. 

SOCRATE: Dar despre cel care de pe urma unui ospăţ 
s-ar afla mai sănătos vei spune că s-a ales cu un câştig sau cu 
o pierdere? 

DISCIPOLUL: Cu un câştig. 

SOCRATE: Prin urmare, câştig nu înseamnă dobândirea 
oricărui lucru. 

DISCIPOLUL: Desigur că nu. 

SOCRATE: Nu-i aşa că nu, în cazul când dobândeşte 
ceva rău? Sau vom spune că nu dobândeşte un câştig, chiar 
dacă dobândeşte un bine oarecare? 

DISCIPOLUL: Ba se pare că da, când dobândeşte un 
bine. 

SOCRATE: Dar câ4d se va alege cu un rău, nu va 
dobândi... o pierdere? 

DISCIPOLUL: Cred că da. 

SOCRATE: Vezi că te întorci iar de unde ai pornit? 
Câştigul apare ca fiind un bun, iar pierderea un rău? 

DISCIPOLUL: Nu ştiu ce să-ţi mai răspund. 

SOCRATE: Nici nu e de mirare că nu ştii. Dar ia 
răspunde şi la următoarea întrebare: Zici că e un câştig atunci 
când cineva, cheltuind mai puţin, se alege cu mai mult? 

DISCIPOLUL: Nu, când e vorba de un rău, ci când, 
cheltuind aur sau argint în mai mică cantitate, se alege cu mai 
mult. 

SOCRATE: Şi eu îţi voi pune altă întrebare: Dacă cineva, 
cheltuind o jumătate de livră de aur, capătă o dublă greutate 
de argint, s-a ales cu câştig sau cu pierdere? 

DISCIPOLUL: Pierdere, desigur, Socrate, căci în loc să 
capete de douăsprezece ori mai mult capătă numai de două ori 
mai mult. 

SOCRATE: Şi totuşi a primit mai mult. Oare dublul nu e 
mai mult decât jumătatea? 

DISCIPOLUL: Nu ca valoare, dacă comparăm argintul cu 
aurul. 

SOCRATE: Prin urmare, pe cât se vede, la câştig trebuie 
să mai punem şi valoarea. Căci acum tu tăgăduieşti că 
argintul, chiar fiind în mai mare cantitate, are valoarea aurului, 
ci spui că aurul, chiar în cantitate mai mică, are o valoare (mai 
mare). 

DISCIPOLUL: Fără îndoială, căci aşa este. 

SOCRATE: Prin urmare, ceea ce are valoare e aducător 
de câştig, fie că e vorba de ceva mic sau mare, iar ceea ce n- 
are valoare nu e aducător de câştig. 

DISCIPOLUL: Da. 

SOCRATE: Dar nu zici lucru de valoare la acela care 
merită să fie dobândit? 

DISCIPOLUL: Ba da. 

SOCRATE: Dar ceea ce merită să fie dobândit spui că e 
ceea ce e folositor sau ceea ce e nefolositor? 

DISCIPOLUL: De bună seamă că ceea ce e folositor. 

SOCRATE: Dar ceea ce e folositor nu e bun? 

DISCIPOLUL: Ba da. 

SOCRATE: Dar bine, bravul meu amic, nu revenim noi 
pentru a treia sau a patra oară la aceeaşi afirmaţie că ceea ce e 
aducător de câştig e un bun? 

DISCIPOLUL: Aşa se vede. 

SOCRATE: Ţi-aduci aminte de unde a pornit această 
discuţie? 

DISCIPOLUL: Cred că da. 

SOCRATE: Dacă nu, atunci să-ţi aduc eu aminte. Tu 
susţineai că oamenii de ispravă nu erau înclinaţi să încerce a se 
alege cu orice fel de câştiguri, ci numai cu cele cinstite, nu şi 
cu celelalte. 

DISCIPOLUL: Da, aşae. 

SOCRATE: Dar acum mersul discuţiei ne-a silit să 
recunoaştem că toate câştigurile, şi cele mari şi cele mici, sunt 
bune. Nu? 

DISCIPOLUL: M-a silit, Socrate, mai mult decât m-a 
convins. 

SOCRATE: Dar poate mai pe urmă te va şi convinge. 
Acum, însă, fie că eşti convins sau nu, recunoşti că toate 
câştigurile, atât cele mari, cât şi cele mici, sunt bune. 

DISCIPOLUL: Recunosc. 

SOCRATE: Dar tu ai spus că oamenii necinstiţi ţin atât la 
câştigurile mari, cât şi la cele mici. 

DISCIPOLUL: Da, am spus. 

SOCRATE: Atunci, <?upă spusa ta, toţi oamenii sunt 
lacomi de câştig, atât cei de treabă, cât şi ceilalţi. 

DISCIPOLUL: Aşa se pare. 

SOCRATE: Prin urmare, n-are dreptate cel care dojeneşte 
pe un om lacom după câştig, căci şi el, cel care dojeneşte, 
se întâmplă să sufere de acelaşi cusur. 

ÎNDRUMĂTOR 
(dialog etic) 


Personajele dialogului: 
Socrate 
Clitofon 


SOCRATE: Mi-a povestit cineva, nu demult, că (tu) 
Clitofon, fiul lui Aristonymos, stând de vorbă cu Lysias, ai 
criticat discuţiile filosofice ale lui Socrate şi că ai fi ridicat în 
slăvi societatea lui Trasymahos. 

CLITOFON: Cine ţi-a spus asta, Socrate, n-a redat exact 
aprecierile mele despre tine făcute faţă de Lysias. E adevărat 
că în unele privinţe nu te aprobam, dar în altele te lăudam. 
Deoarece, însă, e limpede că eşti supărat pe mine, măcar că 
încerci a-ţi da aerul că nu-ţi pasă, tare-aş dori să-ţi expun eu 
însumi aceste aprecieri, mai ales că ne găsim între patru ochi, 
pentru ca să nu fii aşa pornit să crezi că te desconsider. Poate 
că nu ţi s-au redat aidoma aprecierile mele, şi de aceea pari 
mai pornit împotriva mea de cum s-ar cădea. Dacă mi-ai 
îngădui să-ţi vorbesc deschis, aş fi încântat şi aş face-o tare 
bucuros. 

SOCRATE: Dar ar fi ruşinos din parte-mi să nu tolerez 
râvna ta de a-mi fi de folos. E limpede, doar, că dacă-mi dau 
seama de calităţile şi defectele mele, voi încerca să cultiv pe 
cele dintâi şi să umblu după ele, iar pe cele din urmă să le evit 
pe cât îmi va sta în putinţă. 


406 


231 



PLATON 


CLITOFON: Atunci ascultă. Eu, Socrate, când umblam 
în preajma ta, adesea eram adânc impresionat când te auzeam 
vorbind; îmi părea că nu e om pe lume care să peroreze mai 
frumos când, ca un zeu pe o scenă tragică, mustrând pe 
auditori, tu declamai patetic: „încotro vă lăsaţi târâţi, oameni 
buni? Nu vă daţi seama că nu vă faceţi datoria, voi care vă 
puneţi toată truda întru agonisirea averilor şi nu vă daţi nici o 
osteneală să învăţaţi pe feciorii voştri cum trebuie să se 
slujească în chip drept de ele, nici nu le puneţi dascăli care să-i 
înveţe dreptatea - dacă această virtute se poate învăţa -, iar în 
cazul când ea nu se dobândeşte decât prin osârdie şi 
deprindere, să le găsiţi maeştri care să-i deprindă şi să-i 
îndrume spre ea. De altfel nici de voi înşivă n-aţi avut grijă 
mai înainte ca să vă formaţi în acest fel. Ei bine, când aţi văzut 
că, cu toată pregătirea îngrijită a voastră şi a fiilor voştri în ale 
literaturii, ale muzicii şi gimnasticii - lucruri la care se reduce 
pentru voi o educaţie desăvârşită -, voi continuaţi totuşi să vă 
slujiţi tot aşa de rău ca mai înainte de avutul vostru, cum de 
n-ajungeţi să dispreţuiţi educaţia de acum şi nu vă căutaţi nişte 
îndrumători care să pună capăt acestui josnic fel de creştere? 
Căci din pricina acestei irffiolenţe lipsite de tact, nu din cauza 
unei măsuri greşite când cântaţi din liră, se răzvrătesc lipsiţi 
de măsură şi de înţelegere reciprocă fraţi împotriva fraţilor şi 
cetăţi se luptă împotriva altor cetăţi, de ajung să-şi căşuneze 
unii altora cele mai cumplite rele. Dar voi pretindeţi că nu din 
pricina unei greşite educaţii şi a ignoranţei, ci de bunăvoie 
sunt nedrepţi oamenii nedrepţi, măcar că după aceea cutezaţi 
să spuneţi că nedreptatea e un lucru urât de zei? Dar cum s-ar 
putea ca un om să aleagă de bunăvoie un asemenea rău? - 
Omul face asta, ziceţi voi, când e răpus de plăceri. - Dar 
înfrângerea aceasta nu e şi ea involuntară, de vreme ce biruinţa 
e un lucru ce depinde de voinţa omului? Aşa că oricum aţi 

întoarce-o raţiunea demonstrează că nedreptatea e ceva 
involuntar, şi de aceea cată să fie mai cu luare-aminte decât 
acum în această privinţă, atât fiecare om socotit aparte, cât şi 
toate cetăţile îndeobşte". 

Ei bine, Socrate, când te aud adesea vorbind astfel, sunt 
cuprins de admiraţie şi te ridic în slava cerului. Tot aşa când 
susţii - ceea ce e o urmare a afirmaţiei tale de mai înainte - că 
cei care-şi văd de trup şi nesocotesc sufletul se poartă tot ca 
cei de mai înainte, adică nesocotesc partea care porunceşte 
şi-şi dau toată osteneala pentru partea care, de fapt, trebuie să 
asculte. De asemenea, mă umpli de admiraţie când afirmi că 
pentru cel care nu ştie să se slujească de un lucru e mai bine să 
renunţe la folosirea acelui lucru: dacă cineva nu ştie să se 
slujească de ochi, de urechi şi, cu un cuvânt, de trupul lui, 
pentru acela e mai bine să nu mai vadă, să nu mai audă şi să nu 
se mai folosească nicicum de trupul său decât să se slujească 
aşa, la întâmplare. Tot aşa şi cu privire la artă: cel care nu ştie 
să se slujească de lira lui, e limpede că nu va şti să se servească 
nici de a vecinului, şi cel care nu ştie să se slujească de a 
altora nu va şti să se slujească nici de a lui şi nici de vreun alt 
instrument sau de orice alt lucru. Şi cuvântarea ta, Socrate, se 
încheie foarte nimerit în felul următor: cine nu ştie să se 
slujească de sufletul său, pentru acela e mai bine să-şi lase 
sufletul în pace şi e mai bine să nu trăiască decât să trăiască, 
lucrând de capul lui. Iar dacă e numaidecât nevoie să trăiască, 
pentru unul ca acesta e mai bine să-şi ducă viaţa ca sclav decât 
ca om slobod, şi, cum se întâmplă cu o corabie, e mai bine să 
încredinţeze cârma minţii sale altuia, adică aceluia care a 
învăţat arta de a ocârmui pe oameni, artă pe care tu o numeşti 
de obicei politică şi care, după tine, se confundă cu dreptatea 
sau arta judiciară. împotriva unor astfel de cuvântări şi a altora 
nenumărate şi foarte frumoase, în care afirmi că virtutea se 

poate învăţa şi că, mai înainte de orice, omul cată să aibă grijă 
de sine însuşi, eu nu am luat niciodată atitudine potrivnică şi 
nici nu cred că voi lua vreodată de aici încolo, întrucât le socot 
cât se poate de folositoare şi convingătoare, având darul, ca să 
zic aşa, de a ne trezi din somnul în care suntem cufundaţi. 
După aceea îmi îndreptam toată luarea-aminte spre ceea ce 
credeam că ai să mai spui, dar nu te descoseam deocamdată 
pe tine, Socrate, ci pe cei de o vârstă cu tine, pe cei ce 
urmăreau acelaşi ideal ca tine sau pe prietenii tăi, sau cum vrei 
să numeşti legătura dintre ei şi tine. întrebam mai întâi pe cei 
care se bucurau de mai multă trecere în faţa ta, căutând să aflu 
de la ei cam care avea să fie urmarea cuvântărilor tale, şi le 
înfăţişam nedumeririle mele, imitând oarecum metoda ta: 
„Oameni buni, le spuneam eu, cum trebuie să înţelegem acest 
îndemn al lui Socrate spre virtute? Oare truda lui se 
mărgineşte numai la atât, şi nu e cu putinţă să adâncească 
lucrul spre a fi înţeles pe deplin, iar noi nu vom avea toată 
viaţa altceva de făcut decât să îndemnăm spre virtute pe cei 
care n-au primit încă acest îndemn, iar aceştia, la rândul lor, 
să caute a îndemna pe alţii? Sau, după ce am recunoscut că 
aceasta e datoria omului, (febuie să întrebăm pe Socrate şi să 
ne întrebăm noi unii pe alţii ce mai urmează de aici? De unde 
trebuie să credem că începe învăţătura dreptăţii? Ca şi cum, 
dacă ne-ar îndemna cineva să avem grijă de trupul nostru, şi, 
văzându-ne că, deopotrivă cu nişte copii fără minte, nu ne dăm 
seama că există o artă a gimnasticii sau a medicinii, ne-ar 
mustra spunându-ne că e o ruşine să ne trudim din răsputeri în 
a cultiva grâul, orzul sau via şi a agonisi tot ce e trebuitor 
pentru trup, fără să ne dăm osteneala de a descoperi vreo artă 
sau vreun meşteşug pentru îmbunătăţirea trupului, când ştiut e 
că există aşa ceva. Iar dacă am întreba pe cel care vine cu 
astfel de îndemnuri: „Care sunt aceste arte?“ ne-ar răspunde, 

de bună seamă, că există gimnastica şi medicina. Şi atunci noi 
l-am întreba: „Care e arta ce priveşte virtutea sufletului? 
Să ne-o spună.“ 

Acela dintre ei care părea cel mai zdravăn, la între¬ 
barea mea răspunse: „E arta aceea pe care-1 auzi pe Socrate 
lăudând-o, adică nu e alta decât dreptatea." Atunci eu am 
observat: „Nu te mulţumi să-mi spui numai numele, ci 
răspunde-mi astfel: E o artă care se numeşte medicina. Ea urmă¬ 
reşte două scopuri, şi anume, pe de o parte, să pregătească alţi 
medici pe lângă cei care există şi, pe de alta, să aducă sănătatea. 
Dintre aceste două scopuri unul nu mai e artă, ci e rezultatul 
artei predate sau învăţate, rezultat pe care noi îl numim 
sănătatea. Tot aşa cu meseria dulgherului: pe de o parte, avem 
casa (rezultatul), pe de alta, meşteşugul construcţiei; pe de o 
parte, lucrul înfăptuit, pe de alta, învăţământul ei. Tot aşa e şi 
cu dreptatea. Pe de o parte, ea are drept scop să facă pe oameni 
drepţi, după cum cutare meserie face pe cei ce o urmează să fie 
pricepuţi într-însa, pe de altă parte, lucrarea pe care o înfăp¬ 
tuieşte omul drept şi care se numeşte... cum? Ia spune-mi“. La 
această întrebare a mea, unul a răspuns, pare-mi-se, folosul, 
altul ceea ce se cade, iar altul, ceea ce eprielnic. 

Revenind asupra răspunsului lor, eu am observat: „Dar 
aceste cuvinte le regăsim şi în fiecare artă, adică a executa 
bine, în chip avantajos ori folositor şi aşa mai departe. Dar la 
ce se potrivesc aceste calificative, aceasta ne-o va spune 
fiecare artă pentru ceea ce îi e ei propriu. Aşa, de pildă, dul¬ 
gherul va vorbi de bine, frumos şi potrivit, cu privire la obiec¬ 
tele făcute din lemn, care nu alcătuiesc arta (dulgheriei în 
sine). Lămureşte-mă tot astfel şi cu privire la dreptate". în cele 
din urmă, Socrate, un prieten al tău, care părea că spune 
lucruri foarte cuminţi, a răspuns că treaba proprie a dreptăţii, 
care nu se găseşte la nici o altă artă, este de a înfăptui prietenia 

în cetăţi. Acesta, fiind întrebat despre natura prieteniei, a spus 
că ea e un bine şi niciodată un rău, şi, la o nouă întrebare 
despre prietenia, sau ceea ce noi botezăm cu acest nume, 
dintre copii şi animale, a răspuns că aceasta nu e prietenie. 
Căci, după el, se întâmplă de cele mai multe ori că astfel de 
legături sunt mai degrabă vătămătoare decât bune. Ca să 
ocolească greutatea, a afirmat că acestea nici nu sunt prietenii 
şi că greşesc aceia care le botează cu acest nume. Pentru că 
adevărata şi reala prietenie este - lucru cât se poate de lămurit 
- o potrivire în gânduri. întrebat fiind dacă aceasta e o 
potrivire în păreri sau o ştiinţă, el a refuzat cu dispreţ să o 
socoată ca o potrivire de păreri, căci în chip necesar se ajunge 
între oameni la multe potriviri în păreri care-s vătămătoare, pe 
când el recunoştea că prietenia este, mai presus de orice 
îndoială, un bine, şi că ea e o lucrare a dreptăţii, aşa că el 
afirma că potrivirea în gânduri e totuna cu ştiinţa, dar nu cu 
părerea. 

410 Când, plini de nedumerire, am ajuns la acest punct al 

discuţiei, cei de faţă nu s-au putut împiedica de a sări cu gura 
la el, spunându-i că convorbirea s-a întors în cerc de la punctul 
de unde a pornit, şi ei âfi făcut următoarea observaţie: „Şi 
medicina este un fel de potrivire în gândire (consimţământ) ca 
şi toate celelalte arte, şi fiecare din ele poate să spună asupra 
cărui lucru există acest consimţământ. Cât despre acea 
dreptate, sau acel consimţământ, de care vorbeşti tu, noi n-am 
băgat-o de seamă şi nu e limpede în ce constă lucrarea ei“. Dar 
acestea erau, Socrate, întrebările pe care, la urma urmei, ţi le 
puneam şi eu ţie, şi tu mi-ai răspuns că treaba dreptăţii este să 
facă rău la duşmani şi bine la prieteni. Mai pe urmă a reieşit că 
omul drept nu face niciodată rău nimănui. Căci tot ceea ce el 
face, face spre folosul tuturor. întrebarea asta ţi-am pus-o nu 
numai o dată sau de două ori, ci am stăruit multă vreme asupra 

ei şi ţi-am implorat un răspuns, până când, în cele din urmă, 
mi-am pierdut răbdarea, încredinţat că, în îndemânarea de a 
îndemna pe oameni spre virtute nu te întrece nimeni, dar că tu 
nu eşti în stare decât de asta, şi nimic mai mult, cum s-ar 
întâmpla, de pildă, şi cu prilejul oricărei alte arte, când, nefiind 
cârmaci, poţi să te deprinzi în a face elogiul acestei meserii, 
spunând că are mare preţ pentru oameni, şi tot aşa cu orice altă 
artă. Aceeaşi critică ţi s-ar putea, cred, face şi ţie: faptul că ştii 
să lauzi aşa de bine dreptatea nu înseamnă că eşti pentru 
aceasta un mai bun cunoscător al ei. 

Totuşi, nu asta e părerea mea. Aşa că rămâne tot ce-am 
spus; una din două: sau nu ştii (ce e dreptatea), sau nu vrei 
să-mi împărtăşeşti şi mie ştiinţa ta. Iată de ce, în încurcătura 
în care mă aflu, cred că mă voi duce sau la Trasymahos sau 
altundeva, unde oi putea. Dacă, însă, eşti gata să te laşi de 
aceste îndemnuri ce mi le dai şi dacă, vorbind, de pildă, de 
gimnastică m-ai îndemna să-mi îngrijesc trupul (nu te mărgini 
numai la atâta), după ce-mi vei fi arătat în ce stare se găseşte 
trupul meu, arată-mi şi felul în care trebuie să văd de el. 
Ei bine, fă tot aşa şi acum. Presupune că Clitofon recunoaşte 
că e o ruşine să te îngrijeşti de celelalte, iar de suflet, în 
vederea căruia se depun toate străduinţele noastre, să nu 
vedem deloc. Şi astfel închipuie-ţi că ţi-am spus toate cele ce 
decurg din observaţiile pe care le-am făcut adineauri. Şi te rog 
stăruitor să nu cumva să faci altfel, pentru ca să nu-mi mai dai, 
ca acum, prilejul ca în unele privinţe să te laud faţă de Lysias 
şi faţă de alţii, iar în alte privinţe să te critic. Departe de mine 
gândul de a nu recunoaşte că pentru cel ce n-a fost încă sub 
influenţa îndemnurilor tale eşti un om nepreţuit, dar asta nu 
mă împiedică de a observa că pentru cel care a fost o dată 
convins de tine tu eşti aproape un obstacol în calea lui de a se 
desăvârşi în virtute şi a ajunge fericit. 

AXIOHOS 


sau 

DESPRE MOARTE 


Personajele dialogului: 

Socrate 

Clinias 

Axiohos 

(SOCRATE): Pornisem de acasă şi mă îndreptam spre 
Kynosarges, când, ajuns lângă râul Ilisos, mi-a venit la urechi 
un glas care striga: Socrate! Socrate! M-am întors, privind de 
jur împrejur, ca să-mi dau seama de unde vine strigătul, şi văd 
pe Clinias, fiul lui Axiohos, alergând spre fântâna Callirroe, 
însoţit de Damon, muzicantul, şi de Harmide, fiul lui Glaucon: 
unul era dascălul de muzică al lui Clinias, iar celălalt un 
prieten al acestuia, pe care el îl iubea şi de care el era iubit la 
rândul lui. M-am hotărât atunci să-mi las drumul şi să ies în 
calea lor, ca să-i ajung cât mai repede. Atunci Clinias, cu ochii 
în lacrimi, îmi spuse: 

— Acum e momentul, Socrate, să ne dai o dovadă de acea 
înţelepciune a ta aşa de vestită. Tata, ajuns pe neaşteptate de 
un ceas rău, a căzut într-o mare slăbiciune şi simte că i s-a 
apropiat sfârşitul. E cuprins de o mare descurajare, măcar că 
mai înainte lua în râs pe cei ce se sperie de moarte şi făcea cu 
blândeţe glume pe socoteala lor. Vino dară şi-l mângâie, aşa 
cum ştii tu, ca să-şi poată întâmpina soarta fără suspine, şi 
să-mi îndeplinesc, pe lângă celelalte, şi această pioasă datorie 
faţă de el. 

— Nu te voi lăsa niciodată la strâmtoare, Clinias, când îmi 
ceri un lucru cuminte, şi mai ales acum când mă chemi să-ţi 
ajut la împlinirea unei datorii pioase. Să ne grăbim, dară, căci 
dacă e aşa cum spui, apoi trebuie să ne zorim. 

— E de ajuns să te vadă, Socrate, zise Clinias, şi starea lui 
se va îmbunătăţi. Căci i s-a întâmplat nu numai o dată să-şi 
revină din astfel de accese. 

365 Am apucat degrabă pe calea ce merge de-a lungul porţilor 

Itoniene (căci el locuia în apropierea acestor porţi, lângă 
columna Amazoanelor) şi l-am găsit revenit în simţiri, zdravăn 
la trup, dar cu sufletul slăbit, având mare nevoie de mângâiere, 
căutând mereu să se ridice, plângând cu suspine şi bătând din 
palme. 

Dând cu ochii de el, am exclamat: 

— Ce înseamnă asta, Axiohos? Unde e semeţia de altă 
dată şi laudele necurmate pe care le aduceai virtuţii cât şi 
curajul tău neînfricat? Ca şi un luptător fricos, după ce te-ai 
arătat aşa de viteaz în timpul exerciţiilor, acum, în ceasul 
hotărâtor al concursului, ai scrântit-o! Să nu cauţi tu a-ţi da 
seamă, plin de chibzuinţă, de rosturile firii, tu, un om la vârsta 
ta, care ai avut parte de atâteâ^faturi înţelepte şi care, dacă nu 
te-ai fi gândit la altceva, trebuia să-ţi aminteşti că eşti un 
atenian şi să nu uiţi acea maximă aşa de răspândită la toată 
lumea şi care e în gura tuturor, anume că viaţa nu e decât un 
surghiun, pe care cată să ţi-1 petreci cumsecade şi la capătul 
căruia să întâmpini ceasul sortit de destin, dacă nu cântând un 
pean, dar, oricum cu voioşie! Să ajungi tu în aşa hal de 
slăbiciune şi să te agăţi de viaţă cu disperarea unui prunc, când 
eşti la o vârstă ce pretinde mai multă înţelepciune! 

AXIOHOS: E adevărat, Socrate, şi spusele tale îmi par 
îndreptăţite. Dar nu ştiu cum, tocmai în ceasul acesta cumplit, 
toate acele sfaturi minunate, fără să bag de seamă, s-au 

spulberat, aşa că n-am mai ţinut socoteală de ele, în schimb, 
s-a înfipt în mine teama, care-mi sfâşie cugetul în fel şi chip,, 
la gândul că voi fi lipsit de această lumină şi de aceste bunuri, 
pentru ca, zăcând mai ştiu eu unde nevăzut şi neştiut 
de nimeni, să putrezesc, prefăcându-mă în viermi sau alte 
gângănii. 

SOCRATE: Apoi asta se întâmplă, Axiohos, pentru că, în 
zăpăceala ta, amesteci fără socoteală starea de simţire cu cea 
de nesimţire, fără să-ţi dai seama că te contrazici şi cu vorba şi 
cu fapta, când în acelaşi timp te vaiţi de starea de nesimţire (în 
care vei ajunge după moarte), şi totodată te plângi că o să 
putrezeşti şi o să fii lipsit de orice plăcere, ca şi cum după 
moarte ai să renaşti la o nouă viaţă, iar nu să ajungi la o totală 
stare de nesimţire la fel cu aceea dinainte de naştere. Căci, 
precum în timpul guvernării lui Dracon şi Clistene tu nu puteai 
suferi nici un rău - pentru că din capul locului nici nu existai, 
ca să poţi fi expus la aşa ceva —, tot aşa şi după moarte nu vei 
putea fi expus la aşa ceva, căci nu vei mai fiinţa, ca să poţi fi 
atins de astfel de rele. Aşadar, lasă la o parte flecăreala asta, 
dându-ţi seama că, după ce o dată s-a destrămat această 
alcătuire (a trupului), iar sufletul s-a aşezat la locul cuvenit lui, 
omul nu constă din rămăşiţele trupeşti, care-s doar o grămadă 
de ţărână lipsită de raţiune. Căci noi constăm din suflet, care e 
o fiinţă nemuritoare închisă într-o temniţă muritoare, iar 
învelişul acesta (trupesc) ni l-a adăugat firea spre nenorocirea 
noastră. Acesta e lăcaşul plăcerilor superficiale şi fugare, 
amestecate cu o mulţime de neplăceri, el e sediul durerilor 
curate şi trainice, neamestecate cu nici o plăcere, în acest 
înveliş îşi au cuibul bolile, umflăturile organelor simţurilor şi 
beteşugurile dinăuntru, de a căror suferinţă fiind, în chip 
necesar, atins, ca unul care e răspândit prin porii trupului, şi 

sufletul acesta tânjeşte însetat după eternul ceresc înrudit cu 
el şi tinde spre acel fel de trai în mijlocul horelor divine. Aşa 
că despărţirea de viaţă înseamnă schimbarea unui rău pe un 
bine. 

AXIOHOS: Dacă socoţi că viaţa e un rău, Socrate, de ce 
zăboveşti în ea? Mai ales că eşti un cugetător, care prin mintea 
ta ne eşti superior multora dintre noi? 

SOCRATE: Axiohos, mărturia ta despre mine nu e 
adevărată. Tu, deopotrivă cu mulţimea atenienilor, îţi închipui 
că, deoarece sunt un cercetător al lucrurilor, prin aceasta şi ştiu 
ceva. Aş dori eu să ştiu măcar lucrurile acestea de rând! Atât 
de departe sunt de a avea ştiinţa celor superioare! Chiar teoria 
pe care ţi-o fac acum, nu e decât un ecou a ceea ce am auzit 
de la Prodicos, înţeleptul, învăţături pe care le-am cumpărat 
uneori pentru o jumătate de drahmă, alteori pentru câte două 
drahme, iar uneori la lecţii ce mă costau câte patru drahme 
una. Căci omul acesta nu învaţă pe nimeni pe degeaba, căci 
are obiceiul de a repeta mereu vorba lui Epiharm: „Mână pe 
mână spală". Dă-mi ceva, dacă^vrei să capeţi ceva. Nu de 
mult, într-o cuvântare demonstrativă pe care a ţinut-o în casa 
lui Callias al lui Hipponocos, a spus atâtea rele despre viaţă 
că puţin a lipsit să nu mă hotărăsc de a mă lipsi de ea, şi de 
atunci sufletul meu tânjeşte întruna după moarte, dragul meu 
Axiohos. 

AXIOHOS: Şi care erau acuzaţiile ce le aducea el vieţii? 

SOCRATE: O să-ţi spun atât cât îmi aduc aminte. 
El spunea: „Ce parte a vieţii noastre e lipsită de necazuri?" 
Nu plânge pruncul chiar de prima dată când ia naştere, 
începându-şi viaţa cu o suferinţă? El nu e cruţat de nici o 
durere, ci suferă fie din pricina vreunei lipse sau a frigului ori 

a căldurii sau a vreunei lovituri, şi, pentru că nu poate să spună 
prin grai ce pătimeşte, singurul glas prin care-şi exprimă 
nemulţumirea sunt lacrimile sale. Când apoi, după multe trude, 
a ajuns la vârsta de şapte ani, tabără asupra lui, cu tirania lor, 
ceata pedagogilor, a dascălilor şi a maeştrilor de gimnastică. 
Când ajunge la o vârstă mai mare îl ia în primire altă ceată de 
stăpâni: aceea a profesorilor de literatură, de geometrie, a 
instructorilor militari. Când, apoi, e înscris în corpul efebilor, 
ajunge sub mâna comandantului, tremurând de perspectiva 
bătăii, iar pe urmă vin la rând Liceul şi Academia, cu directorii 
înarmaţi cu nuiele şi toată puzderia de necazuri. Aşa că toată 
vremea tinereţii se trece sub mâna muştruluitorilor şi a celor 
pe care Areopagul îi alege ca să conducă pe aceşti tineri. 
Când, în sfârşit, scapă de aceste neplăceri, îl iau cu asalt grijile 
şi chibzuirile asupra carierei pe care trebuie să şi-o aleagă în 
viaţă şi greutăţile acestea de mai târziu fac să i se pară cele 
dinainte ca o adevărată jucărie şi sperietoare de copii. Căci 
acum îl aşteaptă expediţiile militare, rănile şi necurmatele 
lupte. într-acestea se strecoară pe furiş bătrâneţea cu tot alaiul 
ei de metehne fără leac, şi, dacă nu te grăbeşti să te lepezi de 
viaţă ca şi cum ţi-ai plăti o datorie, natura, stând pe capul tău 
ca o cămătăreasă, îţi ia ca zălog când vederea, când auzul, 
când pe amândouă deodată. Iar dacă vreunul se încăpăţânează 
de a mai stărui (în această viaţă), ea îl pocneşte cu vreo dambla 
sau îl poceşte ori îi deşală încheieturile. Tocmai de aceea, zeii, 
care ştiu mersul lucrurilor omeneşti, îi scapă mai repede de 
viaţă pe aceia la care ţin mai mult. Agamede şi Trofonios, care 
au clădit templul lui Apollo Pythianul, rugându-se de zeu să 
le facă parte de ce e mai bun pe lume, după ce s-au culcat, nu 
s-au mai trezit. Iar fiii preotesei Hera din Argos, după ce, tot 
aşa, mama lor s-a rugat de zeiţă să răsplătească dragostea lor 
părintească, pentru că, în lipsa dobitoacelor, ei se înjugaseră 

la car şi aduseseră pe mama lor până la templu, după rugă¬ 
ciunea mamei lor au murit chiar în acea noapte. Ar cere prea 
multă zăbavă să înşir pasajele poeţilor care, prin glasul lor mai 
inspirat şi mai divin ca al nostru, deplâng în poemele lor 
nenorocirile vieţii. Voi pomeni totuşi pe unul dintre ei, pe cel 
mai de seamă dintre toţi, care undeva spune: 

Astfel deci zeii urziră destinul sărmanilor oameni, 

Traiul să-şi ducă-n mâhnire... 
şi 

Dintre fiinţele toate ce viaţa târăscu-şi prin lume 
Nu e mai vrednică vreuna de plâns şi de milă ca omul. 
Iar despre Amfiarau ce spune? 

368 Drag îl aveau din tot sufletul Zeus şi Apolon pe-acesta; 

Nici nu ajunse de-aceea la a bătrâneţii hotare. 

Dar ce crezi despre acela care ne pofteşte 

Să plângem pruncul ce intră într-o lume plină de atâtea 

rele? 

Dar mă opresc, ca să nu-mi calc făgăduiala lungind vorba prin 
amintirea şi a altor exemple. Ce îndeletnicire sau meserie 
există căreia, după ce ai ales-o, să nu-i găseşti cusur, plin de 
nemulţumire faţă de soarta ta? Să luăm la rând pe cele care 
reclamă munca braţelor şi a lucrătorilor ce se străduiesc din 
noapte până în noapte şi abia pot să-şi facă rost de cele 
necesare traiului, care îşi vaită soarta şi îşi umplu veghile cu 
gemete şi lacrimi. Sau să ne ocupăm de viaţa marinarului ce-şi 
duce traiul numai în mijlocul primejdiilor şi care, după vorba 
înţeleptului Bias, nu poate fi socotit nici printre cei morţi, nici 
printre cei vii? Căci omul, născut să trăiască pe uscat, se 
aruncă pe mare ca un amfibiu, lăsându-se cu totul în voia 
soartei. Dar, se va zice, plugăria e un lucru plăcut. însă nu se 
spune şi despre ea că e o pacoste şi se găseşte totdeauna un 
pretext de supărare? Plugarul acum se plânge de secetă, acum 

de inundaţii, când de tăciune, când de rugină, când de arşiţă 
sau frig nepotrivit. Dar ce să zicem de mult slăvită politică 
(las la o parte alte multe îndeletniciri)? La câte primejdii nu e 
expusă ea, cu bucuriile ei agitate şi palpitante ca o inflamaţie 
ce produce temperatură, şi cu nereuşitele ei dureroase şi mai 
rele decât o mie de morţi? Ce om a fost fericit trăind la 
cheremul capriciilor mulţimii, ca o adevărată jucărie a 
poporului, când salutat cu bezele şi aplaudat, când alungat, 
fluierat, pedepsit şi trimis la o moarte ce insuflă mila? 
Spune-mi, rogu-te, Axiohos, tu care eşti politician, unde a 
murit Miltiade? Unde Temistocle? Unde Efialte? Unde cei 
zece generali, atunci când eu m-am opus să se ceară votul 
poporului, de vreme ce socoteam că nu cadrează cu dem¬ 
nitatea mea să încurajez cu autoritatea mea nebunia poporului? 
A doua zi, însă, Teramene şi Callixenos, mituind pe 
preşedinţii Adunării, au obţinut un vot împotriva acestor 
comandanţi, care au fost osândiţi la moarte, deşi nu erau 
vinovaţi. Dintre cei treizeci de mii de membri ai Adunării 
numai tu şi cu Euriptolem le-aţi luat apărarea. 

AXIOHOS: E adevărat, Socrate, şi de atunci m-am săturat 
de tribună şi nimic nu-mi pare mai plicticos decât politica. 
Pentru cei care au trăit în vâltoarea ei lucrul e limpede. Dacă 
tu, care ai privit-o numai de departe, vorbeşti astfel de ea, ce să 
zicem noi, ceştilalţi, care o cunoaştem mai bine şi o judecăm 
din experienţă?! Poporul, scumpul meu Socrate, e o fiinţă 
nerecunoscătoare, care se plictiseşte repede (de idolii lui), 
crud, pismăreţ, necioplit, o adunătură de gloată venită din 
toate părţile, de samavolnici şi palavragii. Dar cel care se 
întovărăşeşte cu el e de o mie de ori mai ticălos. 

SOCRATE: Atunci, Axiohos, dacă tu socoţi chiar cea 
mai liberală ştiinţă (politica) printre cele care mai puţin merită 
să facă obiectul dorinţei noastre, ce părere ne putem face 

despre celelalte îndeletniciri? Nu că trebuie să fugim de ele? 
Am auzit odată pe Prodicos spunând că moartea nu 
interesează nici pe cei vii, nici pe cei ce au răposat. 

AXIOHOS: Cum vine asta, Socrate? 

SOCRATE: Pe cei vii ea nu-i priveşte, iar cei morţi nu 
mai există. Aşa că, spre a veni la cazul tău de acum, ea, 
moartea, acum n-are a face cu tine, pentru că n-ai murit, iar 
dacă ţi s-ar întâmpla să mori, ea n-ar avea de-a face cu tine, 
pentru că atunci tu nu ai mai exista. Ar fi deci pentru Axiohos 
o durere zadarnică să se mâhnească pentru ceea ce nici nu este 
pentru el şi nici nu va fi. A te plânge de aşa ceva ar însemna să 
ai o purtare tot aşa de neghioabă ca a aceluia ce s-ar văicări de 
teama Scyllei sau a Centaurului, lucruri care nu există pentru 
tine nici acum, şi nu vor exista nici când se va fi isprăvit cu 
tine. Cele înspăimântătoare ameninţă pe cei care sunt în viaţă. 
Cum ar putea ele să impresioneze pe cei care nu există? 

AXIOHOS: Aceste sfaturi - să le zicem - înţelepte le-ai 
pescuit, Socrate, prin bagajul acum la modă al discuţiilor 
cenaclurilor filosofice. De acolo îşi trage obârşia acea 
flecăreală ajustată pentru folosinţa tineretului. Pe mine, însă, 
Socrate, despărţirea de bonurile vieţii mă mâhneşte grozav, 
oricâte cuvântări mi-ai descânta tu chiar mai convingătoare 
decât acestea. Cugetul meu, chiar dacă tu încerci să-l amăgeşti 
prin frumoasele tale cuvinte, nu vrea să înţeleagă. Ele nu-mi 
ating nici măcar epiderma, măcar că strălucesc prin stilul lor 
pompos, pentru că sunt lipsite de adevăr. Pătimirile nu rabdă 
astfel de sofisme, şi ele nu pot fi ostoite decât cu cuvinte ce ne 
merg la suflet. 

SOCRATE: (Mă aşteptam, Axiohos, la un astfel de 
rezultat) pentru că tu, fără un pic de chibzuinţă, iar pui în 
370 legătură lipsa de bunuri (ale vieţii) cu putinţa de a resimţi 
aceste rele, uitând că tu eşti mort. Lipsa acestor bunuri, când 

ea e înlocuită de suferinţa relelor (pricinuite de o asemenea 
lipsă), provoacă, fireşte, mâhnire, dar (nu trebuie să uitănj că) 
omul care nu există nici nu mai simte această lipsă. Cum poate 
să ne aducă mâhnire ceea ce nu poate să ne procure cunoştinţa 
întristărilor ce ne pot ameninţa în viitor? Din capul locului, 
Axiohos, dacă, din pricina neştiinţei tale, n-ai presupune că 
există după moarte o sensibilitate, nu te-ai teme niciodată de 
moarte. Acum, însă, îţi dai singur în cap, când, temându-te că 
vei fi lipsit de suflet, tu îmbraci această lipsă cu un suflet; te 
sperii, pe de o parte, că n-o să mai simţi, iar pe de alta crezi că 
o să dobândeşti un fel de simţire cu care să-ţi dai seama de... 
lipsa de simţire! 

Lăsând la o parte mulţimea de argumente temeinice care 
s-ar putea aduce în sprijinul nemuririi sufletului, mai trebuie 
apoi să ne dăm seama că natura vremelnică nu ar fi întreprins 
atâtea opere măreţe, cum, de pildă, să sfideze puterea năpras¬ 
nică a fiarelor sălbatice, să străbată mările, să construiască 
cetăţi, să întemeieze ocârmuiri, să privească cerul şi să con¬ 
temple revoluţiile aştrilor şi drumurile Lunii şi ale Soarelui, 
răsăritul şi apusul lor, eclipsele şi grabnicele lor întoarceri, 
echinocţiile şi cele două tropice, Pleiadele de iarnă şi vân¬ 
turile de vară, cu ruperile de nori şi cu uraganele năprasnice 
însoţite de fulgere şi tunete, şi să fixeze pentru veşnicie 
fenomenele Universului, dacă n-ar fi sălăşluit cu adevărat în 
suflet o suflare divină, datorită căreia omul a putut să-şi 
însuşească prevederea şi cunoaşterea unor prefaceri aşa de 
minunate. Aşa că, scumpul meu Axiohos, porneşti spre nemu¬ 
rire, nu spre moarte, iar bunurile tale nu-ţi vor fi răpite, ci tu 
te vei bucura de ele mai pe deplin şi vei avea parte nu de nişte 
plăceri ştirbite de slăbiciunile trupului muritor, ci de unele 
neamestecate cu nici un fel de durere. Scăpat din această 
închisoare (a trupului), vei sosi acolo spre a trăi numai pentru 

tine singur, într-un loc unde nu e nici trudă, nici suspin, nici 
bătrâneţe, ci o viaţă senină şi lipsită de necazuri şi chin, 
huzurind într-o tihnă netulburată şi contemplând natura, 
filosofând nu pentru a te da mulţimii în spectacol, ci în slujba 
înfloritorului adevăr. 

AXIOHOS: Cuvântarea ta, Socrate, m-a adus într-o stare 
tocmai contrarie celei dinainte, aşa că, necum să mai fiu 
cuprins de teama morţii, acum o doresc, ca să întrebuinţez o 
expresie pompoasă cum obişnuiesc retorii; mă şi văd de mult 
colindând printre aştri, pornit pe drumul veşnic şi divin. 
Scuturându-mă de slăbiciunea mea dinainte, mi-am venit în 
fire şi mă simt acum un om cu totul nou. 

371 SOCRATE: Dacă eşti dispus să asculţi şi o altă cuvântare, 

pot să-ţi povestesc pe aceea pe care am auzit-o de la magul 
Gobryas. El spunea că, în timpul expediţiei lui Xerxes, bunicul 
său, tiz cu povestitorul, fiind trimis la Delos ca să păzească 
insula aceasta care era locul de naştere al celor două divinităţi 
(Apollo şi Artemis), a aflat din citirea unor tăbliţe de bronz, 
pe care le aduseseră din ţara hiperboreilor Opis şi Hekaerghe, 
următoarele: după despărţirea de trup a sufletului, acesta se 
duce într-un loc întunecos, îrifr-un locaş subpământean, unde 
se află împărăţia lui Pluton, care nu e mai mică decât locuinţa 
lui Zeus, deoarece, întrucât pământul ocupă mijlocul lumii, iar 
cerul are formă sferică, o emisferă a acestuia e locuită de zeii 
cereşti, iar cealaltă de zeii infernali, unii fiind fraţi, iar ceilalţi, 
fii ai fraţilor. Pridvorul drumului ce duce la locaşul lui Pluton 
e ferecat cu zăvoare şi cu chei de fier. Când pridvorul e 
deschis, fluviul Aheron mai întâi, iar apoi fluviul Cokytos, iau 
în primire pe cei care trebuie să îi treacă spre a fi duşi în faţa 
judecătorilor Minos şi Radamante în locul numit Câmpul 
Adevărului. Acolo îşi au ei scaunul de judecată, unde judecă 
pe fiecare din noii sosiţi cu privire la felul de viaţă pe care 

l-au dus şi la treburile cu care s-au îndeletnicit în timpul când 
sălăşluiau în trup. Aceia care în răstimpul vieţii de aici atţ 
ascultat de îndemnurile unui Geniu bun sunt aşezaţi în lăcaşul 
drepţilor, unde, datorită unui climat prielnic, cresc din belşug 
tot felul de poame, unde curg izvoare cu apă limpede, iar livezi 
nenumărate sunt smălţate cu tot felul de flori primăvăratice 
în mijlocul cărora ai prilejul să auzi discuţii filosofice, să asişti 
la reprezentări teatrale, să vezi jocuri de hore, să auzi muzici, 
să iei parte la ospeţe bine orânduite şi la praznice care se 
pregătesc singure şi unde, într-un cuvânt, traiul e numai dul¬ 
ceaţă şi lipsit de orice suferinţă. Căci acolo nu bântuie nici 
ierni grele sau arşiţe mari, ci pururea suflă o adiere plăcută 
încropită de razele Soarelui. Acolo cei iniţiaţi au un loc de 
cinste şi ei îşi împlinesc şi acolo slujbele lor sfinte. Şi cum 
n-ai avea şi tu, printre cei dintâi, parte de această cinste, de 
vreme ce eşti înrudit cu zeii (prin iniţiere)? Povestea spune că 
Hercule şi Dionisos în coborârea lor spre Infern, au fost iniţiaţi 
mai întâi în acest loc, iar curajul care i-a mânat să pornească 
pe acest drum primejdios le-a fost stârnit de zeiţa de la Eleusis. 

Aceia, însă, a căror viaţă a fost pângărită de nelegiuiri, 
sunt mânaţi de către Furii înspre Ereb şi Haos, unde sălăşlu¬ 
ieşte ceata nelegiuiţilor, unde se află Danaidele ce aduc 
pururea apa cea fără de spor, unde Tantal e veşnic însetat iar 
ficatul lui Tityos e mereu sfâşiat de vultur şi mereu creşte la 
loc, iar Sisif îşi rostogoleşte fără încetare stânca lui, trudă 
care nu sfârşeşte niciodată. Acolo, linşi de dihănii şi pârliţi 
necurmat de torţele Pedepselor, supuşi la cazne de tot felul, ei 
sunt mistuiţi de chinuri fără de sfârşit. 

Iată ce am auzit de la Gobryas, Axiohos, şi te rog să te 
gândeşti la spusele lui. Cât despre mine, părerea mea e 
şovăitoare, dar un lucru ştiu sigur, anume că orice suflet e 
nemuritor şi că, după ce părăseşte acest loc, e scutit de dureri. 

Aşa că, fie că vei pomi-o în sus sau în jos, tu cată nesmintit să 
ai parte de fericire, de vreme ce ai dus o viaţă evlavioasă. 

AXIOHOS: Mă şi sfiesc să ţi-o spun, Socrate, că sunt atât 
de departe de a mă teme de moarte că mai mai am început să-i 
duc jindul. Aşa de mult m-a încredinţat şi cuvântarea aceasta 
cât şi cea de mai înainte despre cele din cer, încât am şi 
început să dispreţuiesc viaţa, ca unul care stă să plece înspre 
un locaş mai bun. Acum voi sta să rumeg pe îndelete de unul 
singur cele spuse de tine. Numai fii bun să mai treci pe la 
mine, după-amiază, Socrate. 

SOCRATE: Aşa voi face, iar acum o pornesc din nou 
să-mi fac plimbarea spre Kynosarghes, încotro mă îndreptam 
când am fost chemat aici. 

DESPRE DREPT 


Personajele dialogului: 
Socrate 
Un şcolar 


SOCRATE: Poţi să ne spui ce e dreptul, sau crezi că nu 
face să discutăm despre această chestiune? 

ŞCOLARUL: Ba cred că merită cu tot dinadinsul. 

SOCRATE: Atunci ce este dreptul? 

ŞCOLARUL: Ce altceva decât cele ce sunt socotite ca 
drepte? 

SOCRATE: Nu-mi răspunde aşa, ci ca şi cum, dacă tu 
m-ai întreba ce e ochiul, eu ţi-aş răspunde că e organul prin 
care vedem, şi, dacă m-ai pofti să ţi-1 şi arăt, ţi l-aş arăta, iar 
dacă m-ai întreba ce se numeşte suflet, ţi-aş răspunde că e acel 
prin care cunoaştem, iar dacă m-ai întreba ce e glasul ţi-aş 
răspunde că e acel prin care vorbim. Tot aşa desluşeşte-mă şi 
tu spunându-mi că dreptul e acel de care ne slujim pentru 
cutare lucru, aşa cum te-am întrebat adineauri. 

ŞCOLARUL: Nu prea pot să-ţi răspund în acest fel. 

SOCRATE: Ei bine, dacă nu poţi să-mi răspunzi astfel, 
poate că în felul următor vom descoperi mai uşor ceea ce 
căutăm. Ia să vedem: cu ajutorul cărui lucru cercetăm noi cele 
ce-s mai mari şi cele mai mici, spre a le deosebi pe unele de 
celelalte? Nu cu ajutorul măsurii? 

ŞCOLARUL: Ba da. 

SOCRATE: Şi, pe lângă măsură, cu ajutorul cărei arte? 
Nu cu ajutorul artei de a măsura? 

ŞCOLARUL: Ba da, cu ajutorul ei. 

SOCRATE: Dar pe cele uşoare şi pe cele grele? Nu cu 
ajutorul greutăţii? 

ŞCOLARUL: Ba da. 

SOCRATE: Şi, o dată cu greutatea, cu ajutorul cărei arte? 
Nu cu al aceleia a cântăritului? 

ŞCOLARUL: Fără îndoială. 

SOCRATE: Dar bine, pentru a deosebi ceea ce e drept de 
ceea ce e nedrept, de ce organ ne slujim, şi, o dată cu acest 
organ, de ce artă? Nici aşa nu eşti lămurit asupra a ceea ce eu 
te întreb? 

ŞCOLARUL: Nu. 

SOCRATE: Să încercăm atunci astfel: când stăm la 
îndoială cu privire la ce e mai mare sau mai mic, cine ne 
lămureşte? Nu măsurătorii? 

ŞCOLARUL: Ba da. 

SOCRATE: Dar când nu suntem înţeleşi asupra a ceea ce 
e mai mult sau mai puţin, cine ne lămureşte? Nu socotitorii? 

ŞCOLARUL: Mai încape vorbă? 

SOCRATE: Dar când nu suntem înţeleşi asupra a ceea ce 
e drept sau nedrept, la cine mergem ca să hotărască, atunci 
când împrejurarea se iveşte? Ia spune-mi. 

ŞCOLARUL: Nu vrei să zici că la judecători, Socrate? 

SOCRATE: Ai nimerit-o. Dar acum încearcă să-mi 
răspunzi şi la întrebarea asta:. Ce operaţie fac măsurătorii ca 
să deosebească ce e mare de ce e mic? Oare nu măsoară? 

ŞCOLARUL: Ba da. 

SOCRATE: Dar cum deosebesc cele uşoare de cele grele? 
Nu cântărind? 

ŞCOLARUL: Ba cântărind. 

SOCRATE: Dar cum deosebesc cele drepte de cele 
nedrepte? Răspunde-mi. 

ŞCOLARUL: Nu ştiu ce să-ţi răspund. 

SOCRATE: Spune: vorbind. 

ŞCOLARUL: Aşa e. 

SOCRATE: Prin urmare, nu-i aşa că judecătorii, când 
hotărăsc asupra a ceea ce e drept sau nedrept, judecă vorbind? 

ŞCOLARUL: Da. 

SOCRATE: Iar măsurătorii, când hotărăsc despre cele 
mari sau cele mici, fac aceasta măsurând, căci prin măsură 
judecă astfel de lucruri. 

ŞCOLARUL: Aşa e. 

SOCRATE: Iar cântăritorii, când e vorba să deosebească 
între cele grele şi uşoare, fac acest lucru prin cântărire, căci 
prin aceasta se judecă astfel de lucruri. 

ŞCOLARUL: Da, aşa e. 

SOCRATE: Şi iarăşi, socotitorii, când hotărăsc asupra a 
ceea ce e mult sau puţin, fac acest lucru prin socoteală, căci 
prin număr se hotărăsc astfel de îndoieli. 

ŞCOLARUL: Da. 

SOCRATE: Iar judecătorii, când hotărăsc pentru noi 
asupra a ceea ce e drept sau nu, fac aceasta, cum am 
recunoscut mai adineauri, vorbind, căci prin cuvânt se judecă 
astfel de lucruri. 

ŞCOLARUL: Ai dreptate, Socrate. 

SOCRATE: Da, e adevărat, şi, pe cât se vede, prin cuvânt 
se judecă despre ce e drept sau nedrept. 

ŞCOLARUL: Aşa reiese. 

SOCRATE: Prin urmare, ce e drept şi ce e nedrept? 
De pildă, dacă ne-ar întreba cineva: „Dacă măsura, arta 

măsuratului şi măsurătorul sunt cei care judecă despre ce e 
mare sau mic, ce e atunci mare şi ce e mic?“ noi i-am 
răspunde că mare e ceea ce întrece (o anume măsură), iar mic 
ceea ce e mai prejos de această măsură. Şi, de vreme ce despre 
ce e greu sau uşor judecă greutatea, arta cântăritului şi 
cântăritorul - ce e greu şi ce e uşor? La întrebarea asta noi am 
răspunde că greu e ceea ce face să atârne în jos balanţa, iar 
uşor ceea ce face să se înalţe terezia balanţei. Tot aşa, dacă 
ne-ar întreba cineva: „De vreme ce despre drept sau nedrept 
judecă cuvântul, arta judecătorească şi judecătorul, ce e atunci 
dreptul şi nedreptul? 11 ce i-am putea răspunde? Sau nu-i vom 
putea răspunde? 

374 ŞCOLARUL: Nu-i vom putea răspunde. 

SOCRATE: Ai putea tu să-mi spui dacă, după părerea ta, 
oamenii îşi însuşesc nedreptul de bunăvoie sau de nevoie? Iată 
ce vreau să spun: Crezi tu că fac nedreptăţi şi sunt nedrepţi cu 
voie sau fără voie? 

ŞCOLARUL: Cred că de bunăvoie, Socrate, căci oamenii 
sunt ticăloşi. 4 

SOCRATE: Aşadar, tu socoţi că oamenii sunt nedrepţi şi 
ticăloşi de bunăvoie? 

ŞCOLARUL: Chiar aşa. Tu nu? 

SOCRATE: Ei bine, nu, dacă e vorba să dăm crezare 
poetului. 

ŞCOLARUL: Care poet? 

SOCRATE: Acela care a spus: 

Nu-i nimeni ticălos prin voia lui, 

Nici fericit fără voie. 

ŞCOLARUL: Dar are dreptate, Socrate, şi proverbul 
bătrânesc care spune că deseori poeţii mint. 

SOCRATE: M-aş mira să fi minţit poetul în acest caz, 
iar dacă ai vreme aş vrea să cercetăm dacă el minte sau 
spune adevărul. 

ŞCOLARUL: Vreme? Am destulă. 

SOCRATE: Ia să vedem. Ce crezi tu că e drept: a minţi 
sau a spune adevărul? 

ŞCOLARUL: Cred că a spune adevărul. 

SOCRATE: Prin urmare, a minţi e nedrept. 

ŞCOLARUL: Da. 

SOCRATE: Dar când e vorba de a înşela sau a nu înşela, 
ce e drept? 

ŞCOLARUL: A nu înşela, fireşte. 

SOCRATE: Prin urmare, a înşela e nedrept. 

ŞCOLARUL: Da. 

SOCRATE: Dar ce e drept, a vătăma sau a folosi? 

ŞCOLARUL: A folosi. 

SOCRATE: Prin urmare, a vătăma e nedrept. 

ŞCOLARUL: Da. 

SOCRATE: Aşadar, a spune adevărul, a nu înşela şi a fi 
de folos e drept, iar a minţi, a vătăma şi a înşela e nedrept. 

ŞCOLARUL: Ba încă cum! 

SOCRATE: Oare şi când e vorba de duşmani? 

ŞCOLARUL: Asta nicidecum. 

SOCRATE: Ci - nu-i aşa? - e drept să vatămi pe duşmani 
şi nedrept să le fii de folos? 

ŞCOLARUL: Cum să nu? 

SOCRATE: Nu-i aşa că e drept să vatămi pe duşmani 
chiar înşelându-i? 

ŞCOLARUL: Mai încape vorbă? 

SOCRATE: Dar a minţi ca să-i înşelăm şi să le facem rău 
nu e drept? 

ŞCOLARUL: Ba da. 

SOCRATE: Bine, dar nu spui că e drept să fim de folos 
prietenilor? 

ŞCOLARUL: Ba da. 

SOCRATE: Şi cum anume? Oare neînşelându-i sau 
înşelându-i spre folosul lor? 

ŞCOLARUL: Ba zău, chiar şi înşelându-i. 

SOCRATE: Prin urmare, e drept să le fim de folos chiar 
înşelându-i. Dar oare fără să-i minţim sau chiar şi minţindu-i? 

ŞCOLARUL: E drept să le fim de folos chiar şi 
minţindu-i. 

SOCRATE: Aşadar, pe cât se vede, şi acţiunea de a minţi 
şi cea de a spune adevărul sunt şi drepte şi nedrepte. 

ŞCOLARUL: Da. 

SOCRATE: Tot aşa şi a înşela şi a nu înşela este şi drept, 
şi nedrept. 

ŞCOLARUL: Aşa se pare. 

SOCRATE: De asemenea şi a vătăma şi a fi de folos este 
şi drept şi nedrept. Nu? 

ŞCOLARUL: Da. 

SOCRATE: Toate aceste acţiuni, fiind, pe cât se pare, 
identice, ele apar ca fiind şi d^pte şi nedrepte în acelaşi timp. 

ŞCOLARUL: Cel puţin mie aşa mi se pare. 

SOCRATE: Ascultă atunci. Nu am eu un ochi drept şi 
unul stâng ca toţi oamenii? 

ŞCOLARUL: Ba da. 

SOCRATE: Şi nu am o nară dreaptă şi una stângă? 

ŞCOLARUL:Ba tocmai aşa. 

SOCRATE: Şi o mână dreaptă şi una stângă? 

ŞCOLARUL: Ba da. 

SOCRATE: Atunci, dacă tu numeşti aceleaşi părţi pe 
unele ca fiind cele din dreapta, iar pe altele ca fiind cele din 
stânga, dacă te-aş întreba care anume, n-ai putea să-mi 

răspunzi că unele sunt cele aşezate spre partea dreaptă, iar 
celelalte sunt cele aşezate spre partea stângă? 

ŞCOLARUL: Ba da. 

SOCRATE: Ei bine, haide, şi în acest caz, de vreme ce 
numeşti aceleaşi lucruri când drepte, când nedrepte, poţi să-mi 
spui care sunt drepte şi care sunt nedrepte? 

ŞCOLARUL: Eu cred că cele făcute la vremea şi timpul 
potrivit sunt drepte, iar cele care-s făcute la timp nepotrivit 
sunt nedrepte. 

SOCRATE: Părerea ta nu e rea. Atunci cel care face toate 
aceste acţiuni la timpul potrivit lucrează în chip drept, iar cel 
care le face la timp nepotrivit lucrează nedrept? 

ŞCOLARUL: Da. 

SOCRATE: Atunci cel care face lucruri drepte e un om 
drept, iar cel ce face ceva nedrept e un om nedrept? 

ŞCOLARUL: Aşa e. 

SOCRATE: Dar cine e cel care e în stare să taie, să 
cauterizeze şi să te facă să slăbeşti la timpul potrivit? 

ŞCOLARUL: Medicul. 

SOCRATE: Şi nu pentru că ştie? Sau pentru alt motiv? 

ŞCOLARUL: Ba pentru că ştie. 

SOCRATE: Dar cine e cel care e în stare să sape, să are şi 
să planteze la timpul potrivit? 

ŞCOLARUL: Plugarul. 

SOCRATE: Pentru că ştie sau pentru că nu ştie? 

ŞCOLARUL: Pentru că ştie. 

SOCRATE: Nu e tot aşa şi cu celelalte lucruri? Cel care 
ştie e în stare să facă cele trebuitoare atunci când trebuie şi la 
momentul prielnic, iar cel care nu ştie, nu? 

ŞCOLARUL: Aşae. 

SOCRATE: Prin urmare, cel care ştie să mintă şi să înşele 
şi să fie de folos e în stare să facă aceste acţiuni la timpul 
necesar şi în momentul prielnic, iar cel care nu ştie nu? 

ŞCOLARUL: Ai dreptate. 

SOCRATE: Iar cel care face aceste lucruri la vremea 
necesară este om drept? 

ŞCOLARUL: Da. 

SOCRATE: Şi face acestea cu ajutorul ştiinţei? 

ŞCOLARUL: Da. 

SOCRATE: Nu urmează atunci că cel nedrept este 
nedrept prin ceea ce e contrar dreptului? 

ŞCOLARUL: Aşa apare. 

SOCRATE: Dar dreptul e drept datorită înţelepciunii? 

ŞCOLARUL: Da. 

SOCRATE: Prin urmare, cel nedrept e nedrept datorită 
neştiinţei. 

ŞCOLARUL: Da. Aşa se pare. 

SOCRATE: Prin urmare, pare foarte probabil că înţe¬ 
lepciunea pe care ne-au lăsat-o străbunii se confundă cu 
dreptatea, iar neştiinţa se confundă cu nedreptatea. 

ŞCOLARUL: Se pare. 4 

SOCRATE: Oamenii sunt neştiutori de bunăvoie sau fără 
voia lor? 

ŞCOLARUL: Fără voia lor. 

SOCRATE: Nu urmează că sunt nedrepţi tot fără voia 

lor? 

ŞCOLARUL: Aşa apare. 

SOCRATE: Iar cei nedrepţi nu sunt ei ticăloşi? 

ŞCOLARUL: Ba da. 

SOCRATE: Atunci nu sunt ei oare şi ticăloşi şi nedrepţi 
fără voia lor? 

ŞCOLARUL: Asta fără nici o îndoială. 

SOCRATE: Şi nu fac ei nedreptăţi pentru că sunt 
nedrepţi? 

ŞCOLARUL: Ba da. 

SOCRATE: Prin urmare, nu-i aşa, datorită a ceva care e 
involuntar? 

ŞCOLARUL: Tocmai aşa. 

SOCRATE: Dar ceea ce e voluntar nu se iveşte datorită a 
ceea ce e făcut fără voie. 

ŞCOLARUL: Desigur că nu. 

SOCRATE: Dar actul nedreptăţii e datorat însuşirii de a 
fi nedrept. 

ŞCOLARUL: Da. 

SOCRATE: Iar însuşirea de a fi nedrept e ceva involuntar. 

ŞCOLARUL: într-adevăr. 

SOCRATE: Prin urmare, oamenii fără voia lor fac acte de 
nedreptate, sunt nedrepţi şi ticăloşi. 

ŞCOLARUL: Se pare într-adevăr că fără voia lor. 

SOCRATE: Prin urmare, n-a minţit poetul ale cărui vorbe 
le pomeneam mai sus. 

ŞCOLARUL: Se vede că nu. 

Personajele dialogului: 
Socrate 
Un şcolar 


376 SOCRATE: Oare virtutea se poate învăţa? Sau nu se 

poate învăţa, ci oamenii de ispravă capătă această însuşire de 
la natură sau în alt chip? 

ŞCOLARUL: Nu pot să-ţi răspund deocamdată, Socrate. 

SOCRATE: Ia să cercetăm lucrul în felul următor: Dacă 
cineva ar vrea să ajungă destoinic în acea îndemânare datorită 
căreia ajung destoinici bucătarii iscusiţi, de unde ar căpăta 
această îndemânare? 

ŞCOLARUL: Fireşte că daca ar învăţa-o de la bucătarii 
destoinici. 

SOCRATE: Dar ce? Dacă cineva ar vrea să ajungă un 
bun medic, la cine ar trebui să meargă spre a ajunge un bun 
medic? 

ŞCOLARUL: Evident că la unul din medicii buni. 

SOCRATE: Iar dacă ar vrea să ajungă destoinic în acea 
îndemânare pe care o au dulgherii buni? 

ŞCOLARUL: Ar căpăta-o de la dulgherii buni. 

SOCRATE: Iar dacă ar vrea să ajungă destoinic în acea 
virtute pe care o au oamenii de ispravă şi înţelepţii, unde ar 
trebui să meargă spre a o învăţa? 

ŞCOLARUL: Cred că, în cazul când această virtute se 
poate învăţa, ar putea să şi-o însuşească în tovărăşia oamenilor 
de ispravă. Căci de unde ar putea să o capete? 

SOCRATE: Ia să vedem, ce oameni de ispravă au fost la 
noi? Astfel am putea să cercetăm dacă ei sunt cei care au 
pregătit pe oamenii de ispravă. 

ŞCOLARUL: Au fost Temistocle, Aristide şi Pericle. 

SOCRATE: Putem spune care a fost dascălul fiecăruia 
dintre aceştia? 

ŞCOLARUL: Nu, căci nu ni se păstrează numele lor. 

SOCRATE: Dar putem cita numele vreunui şcolar de-al 
lor, fie străin, fie concetăţean de-ai noştri, fie liber sau sclav, 
despre care să se poată spune că a ajuns înţelept şi om de 
ispravă datorită societăţii acestor oameni? 

ŞCOLARUL: Nici aceasta nu ni se spune. 

SOCRATE: Nu oare din pricina pismei se fereau ei să 
împărtăşească şi altora virtutea (îndemânarea) lor? 

ŞCOLARUL: Poate. 

SOCRATE: Oare de teamă ca nu cumva eventualii lor 
şcolari să ajungă rivalii lor, cum obişnuiesc să facă bucătarii, 
medicii şi dulgherii care, din pismă (nu vor să înveţe şi pe alţii 
meşteşugul lor)? Căci nu le e de folos să-şi sporească numărul 
concurenţilor şi nici să trăiască într-un loc unde se află mulţi 
concurenţi. Nu tot aşa oare nici pentru oamenii de ispravă 
nu e folositor să trăiască în mijlocul unui mare număr de 
concurenţi? 

ŞCOLARUL: Poate. 

SOCRATE: Dar oamenii de ispravă nu sunt ei totodată şi 
oameni drepţi? 

ŞCOLARUL: Ba da. 

SOCRATE: Dar există cineva căruia să-i priască a trăi 
mai degrabă în mijlocul unor oameni răi decât în mijlocul 
unor oameni de ispravă? 

ŞCOLARUL: La asta nu pot să-ţi răspund. 

SOCRATE: Dar poţi să-mi răspunzi dacă rostul oame¬ 
nilor de ispravă e să aducă altora vătămare, iar al celor răi să 
fie altora de folos, sau dimpotrivă? 

ŞCOLARUL: Dimpotrivă. 

SOCRATE: Prin urmare, oamenii buni sunt folositori, iar 
cei răi vătămători? 

ŞCOLARUL: Da. 

SOCRATE: Există vreun om care să prefere să i se aducă 
o pagubă mai degrabă decât un folos? 

ŞCOLARUL: Nu prea. 

377 SOCRATE: Prin urmare, nimeni nu preferă să sălăş- 

luiască în mijlocul celor răi mai degrabă decât în mijlocul 
celor buni. 

ŞCOLARUL: Aşa e. 

SOCRATE: Prin urmare, nici un om de ispravă nu se va 
lăsa mânat de pismă spre a se feri de a face pe altul bun şi 
asemenea cu sine. 4 

ŞCOLARUL: Din cele spuse reiese că nu se va lăsa. 

SOCRATE: Ai auzit că Temistocle a avut un fecior cu 
numele de Cleofantos? 

ŞCOLARUL: Da, am auzit. 

SOCRATE: Nu e limpede că Temistocle nu s-ar fi dat în 
lături de a face şi din fiul său un om cât mai de ispravă, de 
vreme ce n-ar fi refuzat acest serviciu nimănui altuia, dacă, 
într-adevăr, era un om de treabă? 

ŞCOLARUL: Da, aşa e. 

SOCRATE: Ştii că Temistocle a făcut din fiu-său un bun 
şi iscusit călăreţ, care putea să stea în picioare pe cal şi, din 

această poziţie, să arunce cu lancea din goana calului şi să facă 
multe alte minunăţii de acest fel? Ştii că i-a pus dascăli buni 
să-l înveţe o mulţime de alte lucruri şi ştiinţe pe care le 
posedau aceşti dascăli? N-ai aflat asta de la cei mai bătrâni? 

ŞCOLARUL: Ba da, am auzit. 

SOCRATE: Prin urmare, n-am avea dreptul să punem 
vina pe feciorul său că n-ar fi fost bine înzestrat de la natură. 

ŞCOLARUL: După cât spui tu, n-ar fi drept. 

SOCRATE: Dar ce spui de asta? Ai auzit tu vreodată de la 
vreunul mai bătrân sau mai tănâr ca Cleofantos să fi ajuns un 
om înţelept în ştiinţa în care excela tatăl său? 

ŞCOLARUL: Aşa ceva n-am auzit. 

SOCRATE: Dar putem oare crede că Temistocle a voit să 
dea o bună educaţie fiului său şi n-a vrut să-i împărtăşească 
ştiinţa în care el era aşa de iscusit, lăsându-1 tot aşa de nepre¬ 
gătit în această privinţă ca pe feciorul oricărui alt vecin, în 
cazul când virtutea s-ar putea învăţa? 

ŞCOLARUL: Aşa ceva nu e de crezut. 

SOCRATE: Ei, iată cum a fost acest dascăl de virtute pe 
care l-ai citat. Să ne ocupăm acum de cazul lui Aristide, care 
a crescut pe fiul său Lisimah, i-a dat cea mai bună educaţie cu 
putinţă, punându-1 să înveţe tot ce se putea învăţa de la dascălii 
din Atena, şi care totuşi n-a izbutit să facă din feciorul lui un 
om mai răsărit decât oricare alt cetăţean, căci pe acest Lisimah 
l-am cunoscut şi noi şi am stat de vorbă cu el. 

ŞCOLARUL: Da, aşa e. 

SOCRATE: Mai ştii apoi că Pericle a crescut doi feciori, 
pe Paralos şi pe Xantippos, de unul din care, pare-mi-se, şi tu 
ai fost îndrăgostit. Ei bine, după cum ştii şi tu, el a făcut din 
ei nişte călăreţi ce nu erau întrecuţi de nimeni la Atena, şi i-a 
pus să înveţe muzica şi toate celelalte exerciţii şi arte ce se pot 

învăţa şi în care ei nu erau mai prejos de nimeni altul. Putem 
spune că n-a vrut să facă din ei şi nişte oameni de ispravă? 

ŞCOLARUL: Dar, Socrate, poate că ei ar fi ajuns cu 
timpul, dacă n-ar fi murit de tineri. 

SOCRATE: Nu-i de mirare că tu sari în apărarea fostului 
tău drăguţ, dar Pericle, dacă virtutea s-ar putea învăţa, şi el ar 
fi fost în stare să facă din ei oameni de ispravă, şi-ar fi dat cu 
mult mai degrabă osteneala de a face mai întâi din ei nişte 
oameni capabili în virtutea (politică), în care el era aşa de 
iscusit, decât să-i pună să înveţe muzică şi toate celelalte 
378 exerciţii. Dar tare mi-e teamă că virtutea nu se poate învăţa. 
Iată pe Tucidide, care şi el a crescut doi feciori, pe Melesias 
şi pe Stefanos, în apărarea cărora nu vei putea invoca argu¬ 
mentul prin care vrei să aperi pe fiii lui Pericle. Căci ştii că 
unul din feciorii lui Tucidide a ajuns până în pragul bătrâneţii, 
iar celălalt a ajuns chiar până la adânci bătrâneţi. Şi pe aceştia 
părintele lor i-a pus să înveţe tot ce se putea învăţa pe atunci 
şi, mai ales, exerciţiile de luptă atletică, în care ei erau 
superiori oricărui alt atenian. Unul a învăţat acest sport cu 
maestrul Eudoros, iar celălalt, cu maestrul Xanthias, cei mai 
buni luptători din vremea a^eea. 

ŞCOLARUL: Da, ştiu. 

SOCRATE: Atunci nu e limpede că, dacă virtutea s-ar 
putea învăţa, acest om, care a cheltuit o mulţime de bani ca 
să-şi înveţe feciorii aceste exerciţii, cu atât mai mult cuvânt 
i-ar fi învăţat să ajungă oameni de ispravă (buni politicieni), 
cu cât pentru asta nu ar fi trebuit să cheltuiască nici un ban 
(deoarece ar fi învăţat acest lucru chiar de la tatăl lor)? 

ŞCOLARUL: Fireşte că da. 

SOCRATE: Dar poate că Tucidide era un bicisnic şi 
n-avea o mulţime de prieteni atât printre atenieni, cât şi printre 
aliaţi, el, care era dintr-o familie vestită şi avea aşa de mare 

trecere şi la Atena şi în restul Greciei, aşa că, dacă virtutea s-ar 
putea învăţa, ar fi putut găsi pe cineva, fie dintre localnici, fie 
dintre străini, care să fi făcut din feciorii lui nişte oameni de 
ispravă, dacă el însuşi, din pricina treburilor politice, nu avea 
vreme să se ocupe de educaţia fiilor lui. Dar, prietene, tare 
mi-e teamă că virtutea nu se poate învăţa. 

ŞCOLARUL: Poate că nu. 

SOCRATE: Atunci, dacă nu se poate învăţa, oamenii 
ajung a fi de ispravă datorită firii înnăscute? Şi ca să vedem 
dacă e aşa, să cercetăm cam în felul următor. Ia spune-mi, sunt 
caii buni prin însăşi firea lor? 

ŞCOLARUL: Sunt. 

SOCRATE: Sunt oare oameni care au îndemânarea de a 
cunoaşte ce cai sunt buni din fire, cu un trup potrivit pentru 
alergări, şi care sunt aprigi sau blegi? 

ŞCOLARUL: Da, sunt. 

SOCRATE: Care e această îndemânare? Cum se 
numeşte? 

ŞCOLARUL: Arta călăriei. 

SOCRATE: Nu există tot aşa o artă care ne învaţă să 
deosebim câinii de rasă bună de cei de neam prost? 

ŞCOLARUL: Există. 

SOCRATE: Care e aceea? 

ŞCOLARUL: Arta cinegetică. 

SOCRATE: Dar cu privire la aur şi argint nu există 
specialişti care ştiu să deosebească la prima vedere metalul 
bun de cel rău? 

ŞCOLARUL: Da, sunt. 

SOCRATE: Cum numeşti pe aceşti specialişti? 

ŞCOLARUL: Cunoscători de metale preţioase. 
(Prubuluitorii.) 

SOCRATE: Şi maeştrii de gimnastică, după o prealabilă 
cercetare, ştiu să deosebească aptitudinile trupeşti ale diver¬ 
şilor oameni, care sunt sau nu potrivite pentru cutare sau 
cutare fel de exerciţii, şi, fie că e vorba de persoane mai în 
vârstă sau mai tinere, care dintre ele au aptitudini serioase ce 
ne îndreptăţesc să tragem nădejde că vor executa bine toate 
exerciţiile ce presupun anumite aptitudini fizice. 

ŞCOLARUL: Aşa e. 

SOCRATE: Şi ce e de mai mare însemnătate pentru Stat? 
Câinii şi caii de rasă sau alte animale asemănătoare, ori 
oamenii de ispravă? 

ŞCOLARUL: Oamenii de ispravă, desigur. 

379 SOCRATE: Ei bine, dacă s-ar afla printre oameni firi 

deosebit de bine înzestrate pentru virtute, nu crezi că s-ar 
născoci toate mijloacele posibile pentru ca astfel de oameni să 
fie cunoscuţi dintre ceilalţi? 

ŞCOLARUL: Fireşte că da. 

SOCRATE: Poţi tu să-mi indici vreo artă care a fost 
menită pentru scopul de a descoperi astfel de oameni înzestraţi 
pentru virtute? 4 

ŞCOLARUL: Nu pot. 

SOCRATE: Dar ar fi de nepreţuit atât ea cât şi cei care ar 
poseda-o. Căci ea ar fi în stare să ne arate, încă din copilărie, 
care sunt tinerii meniţi să ajungă oameni de ispravă, pe care 
noi, luându-i în primire, i-am păstra în Acropole pe seama 
Statului, ca pe un tezaur, ba încă şi cu mai multă grijă, ca să nu 
li se întâmple vreo nenorocire, fie în vreo luptă, fie înfruntând 
vreo altă primejdie, ci ar sta acolo la adăpost ca nişte 
mântuitori şi binefăcători ai Statului, când vor fi ajuns la 
vârsta matură. Dar pasă-mi-te, oamenii nu pot dobândi 
virtutea nici prin învăţătură şi nici ca un dar al firii. 

ŞCOLARUL: Atunci cum vor dobândi ei virtutea, 
Socrate, dacă nu o pot căpăta nici de la fire şi nici prin 
învăţătură? 

SOCRATE: Cred că nu e uşor să-ţi lămuresc acest lucru, 
dar bănuiesc că ea e un dar divin şi că oamenii ajung a fi de 
ispravă cum ajung unii să fie neasemuiţi ghicitori şi proroci. 
Căci aceştia ajung la această însuşire nu datorită firii sau 
meşteşugului, ci unei inspiraţii divine. Tot astfel şi oamenii de 
bine (oamenii politici) prezic în fiecare împrejurare statelor ce 
are să li se întâmple şi ce le aşteaptă, cu mult mai bine şi mai 
limpede decât prorocii, şi asta datorită unei inspiraţii divine. 
Şi femeile spun despre un astfel de om că e... divin. Tot aşa 
lacedemonienii, când vor să aducă cuiva cea mai mare laudă, 
spun despre el că e divin. în multe pasaje şi Homer, cât şi alţi 
poeţi, se slujesc de acest termen. Când Zeus vrea ca unui Stat 
să-i meargă bine, face să se nască în el astfel de oameni, iar 
când vrea să-i meargă rău, face să piară oamenii de ispravă din 
acel Stat. Astfel că, după cum se vede, virtutea nici nu se poate 
învăţa, nici e dată de la fire, ci, acelora care au parte de ea, ea le 
vine printr-un har divin. 

sau 

DESPRE DELIBERARE 


380 Mă îmbii, Demodocus, să vă dau un sfat cu privire la 

lucrurile despre care vă întruniţi ca să deliberaţi, dar mie îmi 
vine ideea să cercetez ce rost are această adunare a voastră şi 
râvna acelora care-şi închipuie că pot să-şi dea părerea şi votul 
pe care fiecare din voi are de gând să-l dea. într-adevăr, dacă 
nu e cu putinţă să-ţi dai o părere nimerită şi pricepută privitor 
la chestiunile despre care vă adunaţi ca să vă sfătuiţi, cum n-ar 
fi ridicol să vă întruniţi spre a delibera despre lucruri asupra 
cărora nu poţi să-ţi dai o părere potrivită? Apoi cum n-ar fi un 
lucru ciudat să-ţi poţi da o părere dreaptă şi pricepută, şi să nu 
existe o ştiinţă care să-ţi îngăduie de a-ţi da această părere 
dreaptă? Iar dacă există o ştiinţă ce-ţi îngăduie să-ţi formezi o 
părere justă, nu e oare necesar ca să existe oameni ce posedă 
această ştiinţă, ca să poată da sfatul cerut cu privire la aceste 
chestiuni? Iar dacă există unii care ştiu să dea o părere cu 
privire la cele despre care vă întruniţi ca să deliberaţi, nu e 
necesar ca şi voi să posedaţi această ştiinţă, sau să n-o 
posedaţi, ori s-o aibă doar unii dintre voi, iar alţii, nu? Iar dacă 
o posedaţi cu toţii, atunci la ce mai e nevoie să vă adunaţi spre 
a discuta? Doar fiecare dintre voi e în stare să-şi dea părerea în 

această privinţă. Iar dacă nici unul dintre voi nu stăpâneşte 
această ştiinţă, atunci cum veţi mai putea să vă sfătuiţi? Sau 
ce folos aţi trage voi din această adunare, dacă nu puteţi să vă 
sfătuiţi? Iar dacă printre voi unii au această ştiinţă, iar alţii nu 
o au, iar aceştia din urmă au nevoie de sfat, dacă e cu putinţă 
ca un om chibzuit să dea sfaturi celor nepricepuţi, atunci e de 
ajuns şi unul singur, ca să sfătuiască pe cei care nu au această 
ştiinţă. Oare cei care ştiu nu dau ei aceleaşi sfaturi? Aşa că e de 
ajuns să-l ascultaţi pe acesta singur şi apoi să vă despărţiţi. Dar 
acum nu faceţi aşa, ci vreţi să auziţi sfaturile multora. Dar voi 
nu presupuneţi că toţi cei care încearcă să vă dea un sfat se 
pricep la lucrul despre care vă sfătuiţi, căci dacă aţi presupune 
aşa ceva ar fi de ajuns să ascultaţi pe unul singur. Şi atunci 
cum nu ar fi ceva absurd să vă adunaţi spre a asculta sfatul 
unor nepricepuţi, încredinţaţi că aceasta v-ar putea fi de vreun 
folos? Iată nedumerirea mea cu privire la această întrunire. 

Cât priveşte râvna acelora care-şi închipuie că vă pot da 
sfaturi, iată nedumerirea mea: Dacă nu dau toţi acelaşi sfat cu 
privire la aceleaşi lucruri, cum ar putea să dea un sfat bun cei 
care nu dau sfatul pe care îl dă cel care sfătuieşte bine? Şi cum 
ar putea fi la locul ei râvna acelora ce se îmbulzesc să dea un 
sfat despre cele la care nu se pricep? Căci e de la sine înţeles 
că cei pricepuţi nu-şi vor lua răspunderea de a da un sfat 
nepotrivit. Iar dacă toţi dau acelaşi sfat, atunci de ce mai e 
nevoie ca să-şi dea toţi părerea? Va fi de ajuns unul singur 
care să dea acest sfat. Cum n-ar fi, deci, ridicol, să te arăţi plin 
de râvnă pentru ceva ce nu e de nici un folos? Deci râvna unor 
astfel de nepricepuţi nu poate să nu fie nelalocul ei, iar 
oamenii cuminţi nu se vor îmbulzi la aşa ceva, ştiind că şi unul 
singur va ajunge la rezultatul dorit, dacă dă sfatul cuvenit. Aşa 
că, cum se poate să nu fie ridicolă râvna celor ce-şi închipuie 
că vă pot sfătui? Acesta n-o pot descoperi. 

Nedumerirea mi-e încă şi mai mare când mă gândesc la 
rostul pe care îl poate avea votul pe care aveţi de gând să-l 
daţi. Oare aveţi să judecaţi pe cei care ştiu să dea un sfat? Dar 
sfaturile lor se vor reduce la sfatul unuia singur, nu al mai 
multora, căci nu vor da sfaturi diferite despre acelaşi lucru. 
Aşa că, cu privire la aceştia, nu va trebui să vă exprimaţi votul. 
Sau poate veţi judeca pe cei nepricepuţi, care dau sfatul ce nu 
trebuie? Sau unora ca aceştia, socotindu-i smintiţi, nici nu se 
cade să li se îngăduie a da vreun sfat? Atunci, dacă nu judecaţi 
nici pe cei care ştiu, nici pe cei care nu ştiu să dea sfat, pe cine 
veţi judeca oare? Şi, din capul locului, de ce mai e nevoie să 
vă dea alţii sfaturi, când sunteţi în stare să judecaţi voi singuri? 
Iar dacă nu sunteţi în stare, la ce vă mai slujesc voturile? Sau 
cum n-ar fi ridicol să vă întruniţi spre a delibera, când voi 
înşivă aveţi nevoie de sfat, şi pentru asta nu sunteţi singuri 
capabili, iar apoi să vă închipuiţi că, adunându-vă, trebuie să 
votaţi, ca şi cum aţi fi în stare să judecaţi? N-o să spuneţi doar 
că dacă luaţi unul câte unul nu aveţi ştiinţa necesară, atunci 
când sunteţi la un loc ajungeţi oameni cuminţi! Sau că fiecare 
în parte se află în nedumerire, iar când vă strângeţi la un loc, 
mintea vi se lămureşte, şi ca atunci sunteţi în stare să vedeţi 
ce e de făcut. Şi asta cum? Fără să fi învăţat de la nimeni şi 
fără să fi descoperit voi singuri, lucru care ar fi cel mai de 
mirare din toate. N-o să spuneţi doar că, atunci când nu puteţi 
382 vedea ce e de făcut, veţi fi în stare să judecaţi pe cel care vă 
poate da sfaturi bune privitoare la cele în dezbatere. Nici nu 
va putea acest singur sfătuitor să vă făgăduiască cum că vă va 
învăţa ce trebuie să faceţi şi cum aveţi a judeca pe cei care vă 
sfătuiesc bine sau rău, şi asta într-un interval de timp aşa de 
scurt, când e vorba de o adunare aşa de numeroasă. Aşa ceva 
nu ar fi mai puţin uimitor decât lucrul pomenit mai sus. Dar 
dacă nici adunarea şi nici sfătuitorul singur nu vă pot face să 

fiţi în stare a judeca, atunci ce mai e nevoie de voturi? Şi cum 
n-ar fi adunarea în contrazicere cu voturile voastre şi voturile 
în contrazicere cu râvna voastră? Căci voi vă adunaţi ca unii 
care, nefiind în stare să judece ei singuri, au nevoie de 
sfătuitori, iar voturile sunt date nu ca din partea unora care au 
nevoie de sfătuitori, ci a unora care pot să judece şi să dea 
sfaturi. Iar râvna voastră porneşte ca de la unii care sunt 
pricepuţi în a da sfaturi şi voturile voastre sunt date ca unii ce 
nu se pricep la aşa ceva. Şi dacă v-ar întreba cineva pe voi care 
aţi votat şi pe acela al cărui sfat voi l-aţi aprobat prin votul 
vostru dacă ştiţi că se va înfăptui lucrul pe care aveţi de gând 
să-l realizaţi prin votul vostru, cred că veţi răspunde nu, Dar 
ce? Dacă s-ar înfăptui scopul în vederea căruia vreţi să faceţi 
acel lucru, ştiţi oare dacă el va fi spre folosul vostru? Cred că 
aceasta nu o veţi afirma nici voi, nici acela care v-a dat sfatul. 
Şi care om credeţi voi că poate şti ceva din toate acestea? Dacă 
vi s-ar pune şi această întrebare, cred că nici la ea n-aţi 
răspunde afirmativ. Aşadar, când lucrurile despre care 
deliberaţi sunt de aşa fel că nu sunt desluşite pentru voi, şi 
când şi cei care vă sfătuiesc cât şi cei care votează sunt 
nepricepuţi, e firesc ca şi voi să recunoaşteţi că sunteţi plini de 
neîncredere şi vă căiţi adesea şi cu privire la ceea ce deliberaţi 
şi la ceea ce votaţi. Dar nu se cade să se întâmple aşa ceva 
unor oameni de ispravă. Căci ei ştiu de ce fel sunt lucrurile 
despre care vă sfătuiesc şi mai ştiu că motivele pentru care dau 
aceste sfaturi vor rămâne temeinice în ochii celor convinşi de 
ei, şi că nici cei care le dau, nici cei care le primesc nu se vor 
căi niciodată pentru aceasta. Iată despre ce fel de lucruri 
presupuneam eu că merită să cerem sfatul oamenilor cuminţi, 
iar nu despre acelea privitor la care tu îmi ceri acum sfatul. 
Rezultatul sfaturilor pe care le dau cei din prima categorie este 
neizbânda, pe când acela al flecărelii acestora este nereuşita. 

* 

* * 

Mă găseam în tovărăşia unuia care-şi dojenea prietenul că 
a dat crezare reclamantului, fără să fi ascultat şi pe pârât, ci 
numai pe pârâtor. El îi spunea că face o faptă revoltătoare 
383 prejudecând asupra unui om pe care nici el nu l-a cunoscut şi 
nici n-a luat despre el relaţii de la prietenii care-1 cunoşteau şi 
în care era firesc să aibă încredere. Şi astfel, fără să fi ascultat 
ambele părţi, a dat crezare în chip uşuratic acuzatorului. E 
drept să asculţi şi pe cel pârât înainte de a-1 lăuda sau dojeni, 
şi tot aşa şi pe acuzator. Căci cum se poate să dai o hotărâre 
dreaptă într-o pricină, sau să judeci pe oameni cum se cuvine, 
dacă nu asculţi pe amândoi împricinaţii? Se poate judeca mai 
bine când compari cuvântările lor, aşa cum compari purpura 
cu aurul. Căci pentru ce motiv ar fi îngăduit legiuitorul un 
soroc de timp amânduror împricinaţilor şi ar fi jurat să asculte 
şi pe unul şi pe celălalt fără părtinire, dacă n-ar fi fost 
încredinţat că astfel pricinile se pot judeca mai bine de către 
judecători? Dar mi se pare că tu n-ai auzit nici dictonul acela 
aşa de răspândit. 

— Care dicton? întrebă e W 

— Să nu judeci nici o pricină înainte de a fi ascultat 
amândouă părţile. Maxima aceasta n-ar fi aşa de răspândită, 
dacă n-ar fi fost spusă cu un cuvenit temei. De aceea te 
sfătuiesc ca de aici încolo nici să nu lauzi şi nici să nu critici 
pe oameni cu atâta uşurinţă. 

Prietenul îi răspunse atunci că i se părea un lucru ciudat 
ca atunci când vorbeşte doar unul singur să nu se poată alege 
greşeala de adevăr şi să se poată atunci când vorbesc doi. Să 
nu fie cu putinţă să afli adevărul de la acela care-1 spune, şi să 
fie cu putinţă doar când îl ascultăm atât pe el, cât şi pe acela 
care spune o minciună! Şi dacă acel care vorbeşte cinstit şi 
adevărat nu poate să scoată la iveală adevărul, el singur, iar 

când vor vorbi doi, dintre care unul va minţi, aceştia vor putea 
da în vileag adevărul, pe care nu l-a putut da la lumină cel carq 
a vorbit cinstit?! 

— Mai sunt nedumerit, zise prietenul, şi asupra felului în 
care vor putea vreodată să dea adevărul la iveală. Căci cum 
vor face aceasta? Vorbind sau tăcând? Dacă tăcând, atunci nu 
va mai fi nevoie să fie ascultat nici unul, necum amândoi. 
Dacă, dimpotrivă, vorbind, în nici un chip nu vor putea vorbi 
amândoi deodată - căci judecătorii pretind ca fiecare să 
vorbească la rândul lui —, atunci cum va fi cu putinţă ca să 
dea amândoi deodată adevărul la iveală? Căci pentru asta ar 
trebui să vorbească amândoi deodată, ceea ce nu e îngăduit. 
Aşa că, dacă e vorba să-l dea la iveală vorbind, fiecare din ei 
amândoi îl va da la iveală vorbind la rândul lui. Şi fiecare îl 
va da la iveală atunci când va vorbi. Unul va vorbi mai întâi, 
iar celălalt mai pe urmă. Şi unul îl va da la iveală mai întâi, iar 
celălalt mai pe urmă. Şi dacă fiecare din ei va adeveri acelaşi 
lucru, ce mai e nevoie să fie ascultat şi cel care vorbeşte mai 
pe urmă? Căci adevărul va ieşi la iveală din spusele celui 
dintâi. Şi apoi, dacă amândoi vor da la iveală adevărul, de ce 
n-ar putea să-l dea şi unul dintre ei doi? Şi dacă unul dintre ei 
doi nu-1 va putea da, cum vor putea să-l dea amândoi? Iar dacă 
fiecare dintre ei îl va da la iveală, e limpede că acel care va 
vorbi mai întâi îl va da mai întâi la iveală. Şi atunci nu e de 
ajuns să-l ascultăm doar pe acela pentru a afla adevărul? 

Ascultându-1, mă aflam în încurcătură şi nu puteam să-mi 
fac o părere. Unii din cei de faţă spuneau că cel dintâi are 
dreptate. Dacă poţi, cată să-mi dai o mână de ajutor ca să 
lămuresc aceste nedumeriri: Ca să aflăm cine din amândoi 
spune adevărul, e de ajuns să ascultăm numai pe unul spre 
a ne da seama ce spune, sau e nevoie să ascultăm şi partea 
potrivnică? Sau nu e nevoie să-i ascultăm pe amândoi? 
Tu ce crezi? 

* 

* * 

Nu de mult cineva mustra pe o persoană că nu i-a 
împrumutat o sumă de bani pentru că n-avea încredere în el. 
Cel căruia i se făcea mustrarea se apăra. Unul, care era de faţă, 
l-a întrebă atunci pe cel ce mustra dacă e de vină cel ce nu i-a 
împrumutat bani pentru că n-avea încredere în el: 

— Nu eşti tu de vină că nu l-ai putut îndupleca să te 
împrumute? 

— Dar cu ce am greşit? întrebă acesta. 

— Dar care din doi crezi tu, că e de vină: acela care nu 
izbuteşte în ce şi-a pus în minte sau cel care izbuteşte? 

— Cel care izbuteşte, răspunse cel întrebat. 

— Nu eşti tu, care ai vrut să iei bani cu împrumut, cel care 
n-a izbutit? Şi nu-i aşa că a izbândit acela care n-a vrut să-ţi 
îndeplineasă dorinţa? 

— Da, aşa e, dar cu ce sunt eu vinovat dacă el n-a vrut 
să mă împrumute? 

— D-apoi cum crezi că nu eşti de vină, de vreme ce i-ai 
cerut ce nu se cuvenea? Elyie a făcut cel care nu ţi-a făcut pe 
voie. Căci dacă ai cerut ceea ce trebuia şi n-ai izbutit, neapărat 
că tu eşti de vină. Nu? 

— Poate că da. Dar cum de nu e de vină cel care n-a avut 
încredere în mine? 

— Dar dacă ai fi vorbit cu el cum trebuie, nu-i aşa că nu 
ai fi avut nici o vină? 

— Vezi bine că nu. 

— Atunci se vede că n-ai vorbit cu el cum trebuie. 

— Se pare că da. 

— Apoi dacă nu ţi-a arătat încredere pentru că n-ai vorbit 
cum trebuie, cu ce drept îi mai aduci învinuire? 

— N-am ce să-ţi răspund. 

— Nu poţi să-mi răspunzi nici că nu trebuie să ţinem 
seama de cei care procedează rău? 

— Ba asta, da. 

— Dar nu crezi tu că procedează rău cei care nu vorbesc 
cum trebuie? 

— Ba da. 

— Atunci cu ce ţi-a greşit dacă n-a ţinut seamă de cererea 
ta, când tu ai procedat rău? 

— Se pare că n-a greşit cu nimic. 

— Apoi de ce-şi mai aduc oamenii între ei astfel de 
învinuiri, şi dojenesc pe cei care n-au încredere în ei, pentru 
că n-au avut încredere, şi nu se dojenesc pe ei înşişi că n-au 
fost în stare să-i înduplece pe aceia? 

Iar altul, care era de faţă, zise: 

— Dar când cineva se poartă bine cu altul şi-i vine 
într-ajutor, şi pretinde, la rândul său, ca şi cel ajutat să se 
poarte cu el la fel, dacă nu izbuteşte în pretenţia lui, apoi n-are 
tot dreptul să-l dojenească pe cel ce s-a purtat astfel cu el? 

— Dar, răspunse atunci cel întrebat, cel căruia i s-a cerut 
să se poarte la fel cu binefăcătorul lui oare poate să se poarte 
la fel cu acesta sau nu? Căci dacă cel îndatorat nu e în stare să 
se poarte la fel cu îndatoritorul lui, cum ar putea cineva să 
pretindă un lucru pe care îndatoratul nu poate să-l împlinească? 
Iar dacă acesta e în stare, atunci cum de nu l-a putut îndupleca 
îndatoritorul său să se poarte la fel cu dânsul? Şi cum poate 
cineva să aibă dreptate când afirmă asemenea lucruri? 

— Dar, zău, interveni atunci primul, trebuie să fie dojenit 
îndatoratul, pentru ca în viitor să se poarte mai bine cu înda¬ 
toritorul lui şi tot aşa şi toţi prietenii lui, când aud o asemenea 
dojană. 

— Dar crezi tu, zise partenerul său, că se vor purta mai 
bine cu îndatoritorii lor cei care ascultă pe cel care vorbeşte şi 
pretinde cum se cuvine, sau pe acela care face acest lucru în 
chip greşit? 

— Pe acela care vorbeşte cum trebuie. 

— Şi nu-ţi pare ţie că acesta nu (pretinde) în chip potrivit 
(ca îndatoraţii să se poarte la fel cu îndatoritorii lor)? 

— Ba da, zise el. 

— Atunci cum vrei să se poarte mai bine cei care aud 
aducându-li-se astfel de învinuiri (nepotrivite)? 

— Asta e peste putinţă, răspunse cel întrebat. 

— Dar atunci de ce să mai facem astfel de mustrări? 

El spuse că nu poate descoperi motivul unui astfel de 
procedeu. 


* 

* * 

Cineva aducea cuiva învinuirea că e aşa de sărac cu duhul 
că dă cu uşurinţă crezare vorbelor primului venit. E firesc să 
arăţi încredere concetăţenilor şi prietenilor; dar să te porţi tot 
astfel cu oameni pe care nu i-ai văzut şi de care n-ai auzit 
niciodată mai înainte, mai ales când ştii că majoritatea lor sunt 
nişte lăudăroşi şi vicleni, e o dovadă de mare prostie. Atunci 
unul din cei de faţă zise: 

— Eu credeam că tu pui mai mare preţ pe acel care 
pricepe lesne chiar pe primul venit decât pe acela a cărui minte 
e mai înceată. 

— Ba chiar aşa şi fac, răspunse primul. 

— Atunci de ce-i faci o vină din aceea că dă lesne crezare 
primilor veniţi când îi spun adevărul? 

— Dar nu din asta îi fac o vină, zise cel întrebat, ci din 
aceea că îi crede lesne pe cei care mint. 

— Dar dacă ar arăta această încredere într-un interval de 
timp mai mare, şi nu primului venit, şi totuşi ar fi tras pe 
sfoară, oare nu l-ai dojeni tu şi mai mult? 

— Ba da. 

— Oare pentru că a acordat această încredere cu încetul 
şi nu primilor veniţi? 

— Asta, zău, nu! 

— Căci cred că după părerea ta nu acesta e motivul pentru 
care un om merită să fie dojenit, ci pentru că se încrede în cei 
care spun lucruri de necrezut. 

— Aşa e, zise el. 

— Prin urmare, nu-i aşa că nu din pricină că a crezut cu 
încetul unora care nu erau primii veniţi merită să fie dojenit, ci 
din cauză că s-a încrezut uşor în vorbele unor necunoscuţi? 

— Da, aşa e. 

— Şi ce învinuire îi aduci? 

— Că, înainte de a cerceta, crede cu uşurinţă primului 
venit. 

— Dar dacă ar fi acordat această încredere cu încetul, 
înainte de a cerceta, oare nu ar face o greşeală? 

— Ba, zău, ar fi făcut o greşeală şi în acest caz. Căci nu 
trebuie să dăm crezare primilor veniţi. 

— Dar dacă crezi că nu trebuie să ne încredem în primii 
veniţi, atunci cum s-ar cădea oare să ne încredem lesne unor 
necunoscuţi? Nu crezi că mai înainte trebuie să cercetăm dacă 
spun adevărul? 

— Ba da, zise el. 

— Pentru că, vezi bine, zise el, nu mai e nevoie să 
cercetăm dacă spun adevărul, când e vorba de prietenii şi 
intimii noştri? 

— Cred că n-ar fi nevoie, spuse el. 

— Dar poate că şi unii dintre aceştia spun lucruri ce nu 
merită crezare. 

— Ba încă cum! observă el. 

— Atunci în cine e firesc să avem mai multă încredere: în 
rudele noastre sau în primii veniţi? 

— Nu ştiu ce să-ţi răspund, zise cel întrebat. 

— Dar bine, dacă trebuie să acordăm mai multă crezare 
rudelor decât primilor veniţi, nu trebuie oare să-i socotim pe 
cei dintâi vrednici de mai multă crezare? 

— Cum să nu? 

— Dar dacă pentru aceiaşi oameni, fiind pentru unii rude, 
iar pentru alţii necunoscuţi, nu va rezulta în chip necesar că 
aceleaşi persoane vor fi socotite totodată şi ca mai vrednice de 
crezare şi ca mai puţin vrednice? Căci, după spusa ta, nu 
trebuie să considerăm deopotrivă de vrednici de crezare pe 
rude ca şi pe necunoscuţi. 

— Asta nu-mi place, zise el. 

— Tot aşa, unii vor crede în vorbele lor, alţii le vor socoti 
de necrezut, şi nici primilor nici celorlalţi nu le putem băga 
vină din aceasta. 

— Dar şi asta e absurd, ^se el. 

— Apoi, observă celălalt, dacă şi rudele şi primii veniţi 
spun acelaşi lucru cum s-ar putea ca spusele lor să nu fie 
deopotrivă şi vrednice de crezare şi de necrezut? 

— Aceasta urmează neapărat, răspunse cel întrebat. 

— Nu trebuie să credem deopotrivă în cei care fac aceste 
afirmaţii, atunci când le fac? 

— Probabil. 

Pe când discutau ei astfel, eu eram în nedumerire, 
întrebându-mă pe care trebuie să-i cred şi pe care nu, şi dacă 
trebuie să acordăm această încredere oamenilor vrednici de 
crezare şi celor care se pricep la lucrurile de care vorbesc, sau 
rudelor şi cunoscuţilor. Ce părere ai tu în privinţa asta? 

sau 

DESPRE DELIBERARE 


Personajele dialogului: 
Socrate 
Sisyfos 


SOCRATE: Noi te-am aşteptat şi ieri, Sisyfos, o grămadă 
de vreme pentru discursul de paradă al lui Stratonicos, în 
nădejdea că vei veni să asculţi împreună cu noi pe acest bărbat 
învăţat ce ilustra, atât prin vorbe cât şi prin faptă, o mulţime 
de teme interesante, dar când ne-am dat seama că nu vei mai 
sosi, am mers să-l ascultăm noi singuri, fără tine. 

SISYFOS: E adevărat, zău, dar m-a reţinut o afacere prea 
serioasă ca s-o pot amâna pe altă dată. Cârmuitorii noştri 
ţineau ieri sfat şi m-au silit să iau parte la consfătuirea lor. De 
altfel, la noi, cei din Farsala, există şi o lege care ne obligă să 
ascultăm de aceşti ocârmuitori când poruncesc vreunuia din 
noi să ia parte la consfătuirea lor. 

SOCRATE: Dar e un lucru frumos să te supui legii şi să 
treci în faţa concetăţenilor drept un bun sfetnic, reputaţie de 
care te bucuri şi tu printre farsalienii tăi. Dar, Sisyfos, 
deocamdată eu n-aş putea începe cu tine o discuţie asupra 
definiţiei unei bune deliberări, deoarece socot că acest lucru 
cere şi multă vreme şi o discuţie îndelungată, dar asupra 
definiţiei cuvântului deliberare, pur şi simplu, aş avea curajul 

să stau de vorbă cu tine. Ei bine, ai putea să-mi spui ce e aceea 
deliberare? Şi nu te apuca să-mi spui ce înseamnă a delibera 
bine sau rău, ci definiţia simplă a acestui cuvânt. 

Cred că pentru tine, care eşti un aşa de bun sfetnic, lucrul 
e tare uşor. Nu înseamnă oare chiar să fiu prea băgăcios 
(indiscret) adresându-ţi o asemenea întrebare? 

SISYFOS: Cum adică? Tu nu ştii ce e aceea a delibera? 

SOCRATE: Vezi bine că nu, Sisyfos, afară numai dacă ea 
nu constă în altceva decât să faci prorociri, atunci când habar 
n-ai despre lucrurile despre înfăptuirea cărora e vorba, sau să 
dai drumul gurii aşa la întâmplare, dându-ţi în sinea ta cu 
presupusul tocmai la fel cu aceia care joacă la soţ şi fărdă, care 
fără să ştie dacă obiectele pe care le ascund în mână sunt cu 
388 pereche sau fără totuşi nimeresc (adesea) adevărul. Adeseori şi 
consfătuirea se reduce la acelaşi lucru, în sensul că, de pildă, 
unul fără să aibă habar despre lucrurile în discuţie, vorbind aşa 
la întâmplare, se întâmplă să nimerească adevărul. Dacă la 
asta se reduce deliberarea, atunci ştiu şi eu ce e ea; dacă însă 
e altceva, apoi mărturisesc că nu prea ştiu ce e. 

SISYFOS: Ei bine, ea nu se reduce la necunoaşterea 
totală a obiectului asupra căruî^ se deliberează, ci înseamnă 
a cunoaşte anumite laturi ale lui, iar pe altele a nu le 
cunoaşte încă. 

SOCRATE: Oare, pentru numele lui Zeus, prin a delibera 
înţelegi - căci mi se pare că ghicesc şi eu oarecum gândul tău 
despre ce înseamnă o bună deliberare - căutarea a ceea ce are 
cineva mai bun de făcut, fără să ştie încă limpede acest lucru, 
dar având, oricum, o idee despre asta? Nu asta vrei să înţelegi? 

SISYFOS: Ba da. 

SOCRATE: Dar oamenii caută ceea ce ştiu sau ceea 
ce nu ştiu? 

SISYFOS: Şi una şi alta. 

SOCRATE: Dar când spui că oamenii caută şi una şi alta, 
adică şi ceea ce ştiu şi ceea ce nu ştiu, înţelegi, de pildă, că t 
cineva cunoaşte, să zicem, pe Callistratos şi ştie cine este, dar 
nu ştie unde se află? Asta înţelegi prin a căuta şi una şi alta? 

SISYFOS: Da, asta. 

SOCRATE: Atunci omul nostru n-ar căuta să ştie cine e 
Callistratos, deoarece îl cunoaşte, nu-i aşa? 

SISYFOS: Desigur. 

SOCRATE: Ci ar căuta să afle unde e. 

SISYFOS: Aşa cred. 

SOCRATE: Nu-i aşa că n-ar căuta să afle nici unde e, 
dacă ar şti acest lucru, căci ar descoperi numaidecât? 

SISYFOS: Se înţelege. 

SOCRATE: Prin urmare, pe cât se vede, oamenii nu caută 
ceea ce ştiu, ci ceea ce nu ştiu. Iar dacă această discuţie îţi 
pare, Sisyfos, că urmăreşte numai să pună în încurcătură pe 
partener, şi nu are de scop descoperirea adevărului în sine, 
atunci cercetează problema şi în felul următor, spre a vedea 
dacă lucrurile stau astfel cum spunem acum. Nu ştii că, de 
pildă, în geometrie se întâmplă lucrul următor? Când e vorba 
de diagonala (unui pătrat), ceea ce ignorează ei - geometrii - 
nu e dacă aceasta e o diagonală sau nu, asta nici nu formează 
obiectul cercetării lor, ci ei vor să ştie care e lungimea ei în 
raport cu laturile suprafeţelor pe care ea le taie. Nu aceasta e 
problema pe care ei caută s-o rezolve? 

SISYFOS: Cred că da. 

SOCRATE: Adică ceea ce nu ştiu, nu e aşa? 

SISYFOS: Ba întocmai. 

SOCRATE: Dar ce? Nu ştii că una din problemele pe care 
caută să le rezolve geometrii este dublarea cubului, căci despre 
cub ei nu cercetează dacă e cub sau nu, ci aceasta se consideră 
ca un lucru ştiut? 

SISYFOS: Ba da. 

389 SOCRATE: Nu ştii tot astfel că Anaxagora, Empedocle 

şi ceilalţi meteorologi cercetează dacă aerul e mărginit sau 
nemărginit? 

SISYFOS: Ba da. 

SOCRATE: Fără să caute dacă aerul există. Nu-i aşa? 

SISYFOS: Desigur. 

SOCRATE: Atunci eşti gata să admiţi că aşa se întâmplă 
şi cu toate celelalte, că adică nimeni nu caută să descopere 
ceea ce ştie, ci mai degrabă ce nu ştie? 

SISYFOS: Da, sunt. 

SOCRATE: Dar oare n-am găsit noi că a delibera 
înseamnă a căuta să vedem ce avem mai bun de făcut într-o 
anume împrejurare? 

SISYFOS: Ba da. 

SOCRATE: Dar cercetarea asta, care se confundă cu 
deliberarea, nu are ea ca obiect faptele? 

SISYFOS: Ba chiar aşa. 

SOCRATE: Atunci nu ne rămâne decât să cercetăm ce 
piedică stă în calea acelora care umblă să descopere ceea ce 
caută. 4 

SISYFOS: Aşa cred. 

SOCRATE: Dar putem oare spune altfel decât că neştiinţa 
e această piedică ce le stă în cale? 

SISYFOS: Să cercetăm, zău (ca să vedem dacă e aşa). 

SOCRATE: Şi încă din răsputeri şi, cum spune zicala, 
dând drumul la toate pânzele şi slobozind glas din băierile 
pieptului. Ia chibzuieşte împreună cu mine următorul lucru: 
oare socoţi că îi e cu putinţă cuiva să delibereze despre 
muzică, dacă n-are idee de muzică şi nu ştie nici să cânte din 
liră şi nimic din cele de domeniul muzicii? 

SISYFOS: Se înţelege că nu. 

SOCRATE: Dar ce zici despre arta comandantului şi a 
pilotului? Crezi că cel care nu se pricepe la nici una din acestp 
două îndeletniciri poate să chibzuiască ce are de făcut în 
domeniul vreuneia din ele, adică cum trebuie să conducă o 
oştire sau un vas, când el nu ştie nici arta de a comanda, nici 
pe aceea de a cârmui o corabie? 

SISYFOS: Nicidecum. 

SOCRATE: Nu socoţi că tot aşa trebuie să fie şi cu toate 
celelalte, adică despre lucrurile la care nu te pricepi, nici 
nu ştii, nici nu poţi să stai să chibzuieşti, de vreme ce n-ai idee 
de ele? 

SISYFOS: Ba da. 

SOCRATE: Dar cu privire la cele ce nu le ştii poţi începe 
să faci cercetări. Nu-i aşa? 

SISYFOS: Se înţelege. 

SOCRATE: Prin urmare, a căuta nu e totuna cu a chibzui 
(delibera). 

SISYFOS: Cum adică? 

SOCRATE: Pentru că cercetarea se referă la lucrurile pe 
care nu le ştii, pe când omul nu poate delibera despre cele la 
care nu se pricepe. Nu s-a spus aşa? 

SISYFOS: Ba tocmai aşa. 

SOCRATE: Atunci nu e aşa că voi ieri căutaţi să aflaţi ce 
e mai bine pentru Stat, dar nu ştiaţi în ce constă acest bine? 
Căci dacă aţi fi ştiut nu aţi mai fi căutat, după cum, în genere, 
nu căutăm niciodată să aflăm ceea ce ştim. 

SISYFOS: Desigur că nu. 

SOCRATE: Dar ce crezi tu, Sisyfos, că trebuie să facă 
cineva când nu ştie? Să caute sau să înveţe? 

SISYFOS: Eu cred, zău, că trebuie să înveţe. 

SOCRATE: Şi pe bună dreptate. Oare de aceea crezi că e 
mai bine să înveţe decât să caute să descopere singur, deoarece 

găseşti mai lesne când înveţi de la altul, decât când cauţi 
singur să descoperi ceea ce nu ştii? Sau pentru alt motiv? 

SISYFOS: Ba nu, ci pentru acesta. 

SOCRATE: Apoi atunci de ce n-aţi renunţat ieri la 
deliberarea voastră despre un lucru pe care nu-1 ştiaţi şi la 
încercarea de a căuta să descoperiţi ce e mai bun de făcut 
pentru Stat, şi nu v-aţi apucat să învăţaţi acest lucru de la unul 
care se pricepea, pentru ca astfel să puteţi înfăptui ce e mai 
bine pentru Stat? Găsesc că voi v-aţi pierdut întreaga ziulică 
de ieri cu presupuneri la întâmplare şi cu dibuiri pe ghicite cu 
privire la lucruri pe care nu le ştiaţi, nedându-vă osteneala să 
învăţaţi de la altul, atât cârmuitorii Statului cât şi tu. O să-mi 
răspunzi, poate, că îţi fac aceste observaţii în glumă, aşa numai 
de dragul discuţiei, şi că n-am căutat să-ţi dovedesc acest lucru 
cu tot dinadinsul. 

Dar, pe Zeus, Sisyfos, te rog cercetează acum serios 
problema următoare: dacă se admite că deliberarea înseamnă 
ceva, şi nu reiese ca acum că ea nu se reduce la altceva decât 
la neştiinţă, la o simplă presupunere şi improvizaţie, pentru ca 
să mă slujesc numai de acest termen mai solemn şi de nici un 
altul, oare crezi tu că prin ea sefleosebesc unii de alţii, cu 
privire la buna deliberare şi la calitatea de bun sfetnic, precum 
şi în toate celelalte ştiinţe, se deosebesc unii de alţii dulgheri 
de dulgheri, medici de medici şi flautişti de flautişti, şi, în 
genere, toţi meseriaşii care se deosebesc între ei? Şi cum se 
deosebesc aceştia unii de alţii, oare crezi tu că şi în domeniul 
deliberării unii se deosebesc de alţii? 

SISYFOS: Se înţelege că da. 

SOCRATE: Dar ia spune-mi: oare nu toţi cei care 
deliberează, fie bine, fie rău, deliberează despre nişte lucruri 
viitoare? 

SISYFOS: Fără îndoială. 

SOCRATE: Nu-i aşa că viitoare sunt cele ce nu sunt încă? 

SISYFOS: Sigur. 

SOCRATE: Căci dacă ar fi, n-ar mai trebui să fie în viitor, 
ci ar fi chiar acum. Nu-i aşa? 

SISYFOS: Da. 

SOCRATE: Prin urmare, dacă nu sunt încă, nu-i aşa că 
cele ce nu sunt nici n-au fost? (n-au luat naştere). Şi dacă n-au 
luat naştere, ele nu pot prin urmare nici să aibă o fire a lor. 
Nu-i aşa? 

SISYFOS: Desigur că nu. 

SOCRATE: Atunci nu-i aşa că toţi acei care deliberează, 
fie bine, fie rău, deliberează despre lucruri care nu sunt, nici 
n-au fost şi nici n-au o fire proprie, de vreme ce deliberează 
despre lucruri viitoare? 

SISYFOS: Aşa reiese. 

SOCRATE: Crezi tu că se poate descoperi, fie bine, fie 
rău, ceea ce nu este? 

SISYFOS: Ce vrei să spui cu asta? 

SOCRATE: îţi voi lămuri prin următoarea pildă ceea ce 
vreau să spun. Fii acum atent. Când te afli în faţa mai multor 
arcaşi, cum ai să deosebeşti care din ei e bun ţintaş şi care nu? 
Sau lucrul acesta nu e aşa de greu de aflat? Nu i-ai pune să 
tragă cu arcul asupra unei ţinte oarecare? 

SISYFOS: Se înţelege. 

SOCRATE: Nu e aşa că vei socoti ca biruitor pe cel care 
a izbutit să nimerească mai des ţinta? 

SISYFOS: Fără îndoială. 

SOCRATE: Dar dacă nu li s-ar fi fixat nici o ţintă, ci ar 
trage fiecare unde ar vrea, cum ai putea tu recunoaşte pe cel 
care ocheşte bine de cel care ocheşte rău? 

SISYFOS: Nicicum. 

SOCRATE: Nu tot astfel te-ai găsi în încurcătură ca să ştii 
cine deliberează bine sau rău, când ei deliberează despre 
lucruri pe care nu le ştiu? 

SISYFOS: Se înţelege că da. 

SOCRATE: Nu-i aşa că dacă deliberează despre lucruri 
viitoare, deliberează despre lucruri care nu sunt? 

SISYFOS: Tocmai aşa. 

SOCRATE: Dar e putinţa sa descoperi ceea ce nu este? 
Cum crezi tu că cineva ar putea să afle ceea ce nu este? 

SISYFOS: în nici un fel. 

SOCRATE: Atunci, dacă nu e cu putinţă să dai de ceea ce 
nu există, nu-i aşa că nimeni nu va da de obiectul deliberării 
sale, de vreme ce deliberează (cum s-a arătat) despre lucruri 
care nu sunt? 

SISYFOS: Aşa cred. 

SOCRATE: Nu-i aşa, prin urmare, că nimeni nu poate fi 
nici bun nici rău sfetnic, deoarece nu va putea să descopere 
cele viitoare? 

SISYFOS: Se pare că nu. 

SOCRATE: Şi, deci, nici mai bun sau mai rău sfetnic unul 
decât altul, de vreme ce ni4 unul din ei nu va putea fi mai 
mult sau mai puţin norocos în descoperirea a ceea ce nu este. 

SISYFOS: Se înţelege că nu. 

SOCRATE: Atunci ce iau oamenii în considerare când 
numesc pe unii sfetnici buni sau răi? Oare merită să ne mai 
gândim din nou la acest lucru, Sisyfos? 

sau 

DESPRE BOGĂŢIE 


Ne plimbam pe sub porticul lui Zeus Liberatorul, eu şi 
Eryxias, Stirianul. în vremea asta se apropiară de noi Critias 
şi Erasistrat, nepotul lui Feax, fiul lui Erasistrat, care tocmai 
se întorsese din Sicilia şi din meleagurile acelea. Acesta, 
apropiindu-se de noi, zise: 

— Bun găsit, Socrate. 

— Asemenea, răspunsei eu. Ei, ne aduci vreo veste bună 
din Sicilia? 

— Chiar foarte bună. Dar nu vreţi să ne aşezăm mai întâi 
undeva, căci eu sunt obosit de drumul pe care l-am făcut ieri 
pe jos de la Megara până aici? 

— Bucuros, dacă doreşti. 

— Care din veştile de acolo vreţi s-o auziţi mai întâi? Oare 
despre ceea ce fac oamenii de acolo sau despre sentimentele 
care le au faţă de Statul nostru? Atitudinea lor faţă de noi 
seamănă cu aceea a viespilor. Acestea, când le întărâtă cineva 
câte puţin, nu le mai poţi veni de hac, decât dacă le ataci distru- 
gându-le de istov, cu roi cu tot. Tot aşa e şi cu siracuzanii. 
Dacă nu-i atacăm cu o flotă impunătoare, la ei acasă, nu ne va 
fi niciodată cu putinţă să supunem acest oraş. Micile expediţii 

cu care îi hărţuim nu fac decât să-i înverşuneze şi mai mult, 
aşa că ajung cu totul de nesuferit. Chiar acum au trimis o solie 
la noi, care, însă, după părerea mea, n-are alt scop decât să 
amăgească Statul nostru. 

Tocmai când stăteam de vorbă, întâmplarea a făcut ca 
solii să treacă prin faţa noastră. Atunci Erasistrat, arătând spre 
unul dintre ei, ne spuse: 

— Acela e cel mai bogat om din Sicilia şi din Grecia 
Mare. Cum să nu fie, dacă are moşii nemărginite, pe care, 
dacă ar vrea să le lucreze, i-ar da mâna să cultive terenuri 
imense. Nu e nici un elen care să aibă atâtea pământuri, fără să 
mai vorbesc de celelalte averi uriaşe ce ţin de bogăţia lui, cum, 
de pildă, sclavi, cai, aur şi argint. 

Eu, văzând că o să întindă vorba, pălăvrăgind despre 
averea acestui personaj, l-am întrebat: 

393 — De ce reputaţie se bucură omul acesta în Sicilia? 

— El? îi întrece cu mult mai mult pe toţi în răutate decât 
în bogăţie, răspunse Erasistrat, şi dacă vrei să întrebi pe un 
sicilian cine e cel mai mare bogătaş dintre ei, toţi îţi vor spune 
că ăsta e. 

încredinţat că vorbeşte nu despre o problemă măruntă, ci 
despre lucruri socotite ca foarte însemnate, adică despre 
virtute şi bogăţie, l-am întrebat: 

— Cine pretinzi tu că e mai bogat: cel care are un talant de 
argint sau cel care stăpâneşte un ogor în valoare de doi talanţi? 

— Cred că cel cu ogorul, zise el. 

— Prin urmare, zisei eu, potrivit aceleiaşi judecăţi, dacă 
cineva are veşminte sau covoare sau alte obiecte în valoare 
mai mare decât acel sicilian, el va fi mai bogat. 

El recunoscu şi acest lucru. 

— Iar dacă cineva ţi-ar da putinţa să alegi între aceste 
două, ce ai alege? 

— Eu, zise el, aş alege ce e mai de preţ. 

— Nu-i aşa că mânat de credinţa aşa vei fi bogat? 

— Ba da, aşa. 

— Prin urmare, acum ne pare că e mai bogat acela care 
posedă lucruri de cea mai mare valoare. 

- Da. 

— Atunci, cei sănătoşi sunt mai bogaţi decât cei bolnavi, 
de vreme ce sănătatea e un lucru de mai mare preţ decât 
averile celui bolnav. 

Oricine preferă să fie sănătos, chiar de ar avea doar o mică 
sumă de bani, decât să fie bolnav, chiar dacă ar avea toate 
bogăţiile Marelui Rege, pentru că, bineînţeles, socoate sănă¬ 
tatea ca fiind mai de preţ. Altfel, n-ar arăta această preferinţă, 
dacă n-ar pune sănătatea mai presus decât bogăţiile. 

— Desigur că nu, răspunse el. 

— Iar dacă s-ar ivi vreun lucru care să fie încă şi mai de 
preţ decât sănătatea, cel care ar poseda acest lucru ar fi omul 
cel mai bogat. 

- Da. 

— Dar dacă ar veni acum cineva şi ne-ar întreba: „Voi, 
Socrate, Eryxias şi Erasistrate, puteţi să-mi spuneţi care e 
lucrul cel mai de preţ pentru om? Nu oare acela care, de s-ar 
afla în stăpânirea lui, i-ar îngădui să chibzuiască cât mai 
cuminte modul cel mai bun de a-şi gospodări atât propriile lui 
treburi cât şi pe cele ale prietenilor?" Care am spune noi că e 
acest lucru? 

— Eu cred, Socrate, că lucrul cel mai de preţ pentru om 
este fericirea. 

— Părerea ta, zău, nu e greşită. Dar oare vom socoti drept 
cei mai fericiţi oameni pe aceia care izbutesc cel mai bine? 

— Eu cred că pe aceştia. 

— Dar nu izbutesc mai bine aceia care se înşală cât mai 
rar cu putinţă, atât în privinţa lor înşile cât şi a altora, şi care 
de cele mai multe ori izbândesc? 

— Ba chiar aceştia. 

394 — Nu oare oamenii care cunosc ce e bine şi ce e rău, şi 

ce trebuie făcut şi ce nu, sunt cei ce izbutesc mai bine şi 
greşesc cel mai puţin? 

El împărtăşi şi această părere. 

— Prin urmare, de aici reiese pentru noi că aceiaşi oameni 
apar ca fiind cei mai înţelepţi, cei mai pricepuţi în afacerile 
lor, cei mai fericiţi şi, în acelaşi timp, cei mai bogaţi, de vreme 
ce s-a văzut că înţelepciunea e bunul cel mai de preţ. 

- Da. 

— Dar, zise atunci Eryxias, luând cuvântul, la ce i-ar 
folosi unui om de ar fi mai înţelept chiar decât Nestor, dacă 
n-ar avea cele trebuitoare traiului, şi ar fi lipsit de mâncare şi 
băutură, de veşminte şi altele asemenea? La ce i-ar sluji atunci 
înţelepciunea? Sau cum ar putea să fie omul cel mai bogat 
acela care e silit să cerşească, fiind lipsit de cele necesare? 

Observaţia lui mi s-a părut cu totul vrednică de a fi luată 
în considerare. 

— Bine, zisei eu, dacă unul care posedă înţelepciunea 
poate să fie expus la o asemenea primejdie, din cauza lipsei 
celor trebuitoare, oare unul care ar stăpâni un palat ca al lui 
Pulition, chiar plin de aur şi argint, nu ar duce lipsă de nimic? 

— Dar bine, răspunse cel întrebat, pe unul ca acesta nimic 
nu-1 împiedică să negocieze bunurile sale spre a căpăta în 
schimb cele necesare traiului, sau a face rost de bani cu care 
poate să-şi procure cele trebuitoare şi să aibă din belşug orice 
vrea. 

— Da, însă numai în cazul când ar da peste nişte oameni 
care simt nevoia să ajungă proprietarii unui asemenea palat 

mai degrabă decât să-şi însuşească înţelepciunea lui Nestor, 
căci dacă ar da peste unul care pune mai mult preţ pe , 
înţelepciunea omenească şi pe foloasele ce le tragem din ea, 
acesta ar avea de pus la bătaie un lucru de un preţ mult mai 
mare, dacă s-ar găsi în lipsă şi ar vrea să-şi negocieze 
înţelepciunea şi foloasele ce decurg din ea. Ce? Folosinţa unei 
case e aşa de mare şi necesară pentru om şi e de o aşa mare 
însemnătate pentru el să locuiască într-un asemenea palat mai 
degrabă decât într-o căsuţă modestă, iar folosul înţelepciunii 
e aşa de lipsit de preţ şi de aşa mică însemnătate când e vorba 
de alternativa de a fi un prost sau un înţelept cu privire la 
problemele cele mai de seamă? E oare ea un lucru aşa de 
dispreţuit care nu găseşte cumpărători şi se află oare atât de 
mulţi care să aibă nevoie de chiparoşi şi de marmură de 
Pentelic spre a-şi împodobi palatul şi a le cumpăra? 

Nu există cârmaci destoinic sau medic priceput în arta sa 
sau orice alt specialist ce se arată îndemânatic şi priceput în 
practicarea artei sale care să nu fie mai preţuit decât cele mai 
preţioase bunuri. Iar cel care ştie să chibzuiască cuminte 
despre treburile lui şi ale altora, ca să le scoată la capăt cât mai 
bine, să nu poată să-şi negocieze talentul său, când ar fi dispus 
să facă acest lucru?! 

Atunci Eryxias, cu o privire pe sub gene, ca un om căruia 
i s-ar fi făcut un neajuns, luând cuvântul, a zis: 

— Dar bine, tu, Socrate, dacă ar fi să spui adevărul, te-ai 
pretinde mai bogat decât Callias al lui Hipponicos? Căci, de 
bună seamă, tu n-ai recunoaşte că eşti mai nepriceput decât el 
în nici una din problemele cele mai de seamă ci, dimpotrivă, 
mai înţelept. Şi cu toate astea tu nu eşti mai bogat ca el. 

— Tu, Eryxias, am răspuns eu, îţi închipui poate că 
discuţia în care ne-am băgat acum e doar o joacă, şi că 
lucrurile nu stau aşa cum spunem noi, ci că (şi cu discuţia 

noastră) e ca şi la jocul de table, unde, dacă îi iei adversarului 
anumite piese, îl strângi în aşa fel cu uşa că trebuie să se dea 
bătut, pentru că nu mai poate face nici o mişcare împotriva ta. 
Poate că-ţi închipui că tot aşa stă lucrul şi cu bogaţii, şi că 
raţionamentele întrebuinţate în această chestiune sunt de aşa 
fel că pot fi tot aşa de bine adevărate sau false. întrebuinţându-le, 
cineva ar putea veni de hac acelora care vor să admită că cei 
mai înţelepţi sunt totodată şi cei mai bogaţi, cu toate că ar 
recurge la nişte argumente false împotriva unor adversari care 
spun adevărul. Lucrul nu e poate de mirare, tot aşa după cum 
n-ar fi de mirare dacă atunci când dintre doi inşi, discutând 
despre litere, unul ar susţine că numele lui Socrate începe cu S, 
iar celălalt cu A, ar fi mai convingător raţionamentul aceluia 
care ar susţine că numele lui Socrate începe... cu A! 

Atunci Eryxias, aruncând o privire asupra asistenţei şi cu 
un surâs pe chipu-i ce începuse să se îmbujoreze, zise cu aerul 
unui om care parcă nici n-ar fi fost de faţă la cele discutate 
până acum: 

— Eu nu-mi închipuiam, Socrate, că rostul unei discuţii e 
ca să fie de aşa fel încât ea să nu poată convinge pe nici unul 
din cei prezenţi şi să nu fie de nici un folos ascultătorilor - căci 
ce om cu mintea întreagă s-ar lăsa încredinţat că cei mai 
înţelepţi sunt totodată şi cei mai bogaţi? -, ci, pentru că e 
vorba despre bogăţie, ar fi mai nimerit să discutăm care fel de 
a se îmbogăţi e recomandabil şi care e necinstit, şi dacă 
situaţia de a fi bogat este un bine sau un rău. 

— Bine, de aici înainte ne vom păzi, şi tu bine faci că ne 
atragi atenţia. Dar, pentru că tu ai adus vorba, de ce nu încerci 
să ne spui tu însuţi ce părere ai: crezi că bogăţia e un bine sau 
un rău? Căci, după părerea ta, discuţia de mai înainte nu a 
tratat problema asta. 

— Mie unuia, zise el, bogăţia îmi pare a fi un bine. 

El voia să mai spună ceva, dar Critias, tăindu-i vorba, 
spuse: 

— Ia spune-mi, Eryxias, socoţi că bogăţia e un bine? 

— Zău că da, răspunse el. Altfel aş fi un smintit şi cred că 
nu e nimeni care să nu fie de părerea mea. 

— Şi totuşi, adăugă celălalt, cred că nu e nimeni pe care 
să nu-1 pot face să recunoască împreună cu mine că pentru unii 
oameni bogăţia e un rău. Aşadar, dacă ar fi un bine (în sine), 
ea n-ar apărea unora dintre noi ca fiind un rău. 

Eu m-am băgat atunci în vorbă, spunându-le: 

— Eu, dacă s-ar întâmpla să nu vă înţelegeţi asupra 
chestiunii de a şti care din voi doi are păreri mai juste despre 
arta călăriei şi despre cel mai potrivit fel de a călări, eu, zic, 
dacă m-aş pricepe în această artă, aş căuta să pun capăt 
neînţelegerii dintre voi, căci mi-ar fi ruşine, fiind de faţă, să 
nu-mi dau toată osteneala de a pune capăt neînţelegerii dintre 
voi. Tot aşa, dacă nu v-aţi putea înţelege asupra oricărei alte 
chestiuni, eu aş proceda la fel, căci dacă voi nu aţi ajunge la o 
înţelegere, fără doar şi poate că v-aţi despărţi unul de altul mai 
mult duşmani decât prieteni. Aşa că acum, deoarece aţi ajuns 
să nu vă înţelegeţi asupra unui lucru aşa de însemnat, de care 
în chip necesar ne slujim toată viaţa şi cu privire la care e de 
mare însemnătate de a şti în ce măsură trebuie să-i dăm o 
atenţie după cum e folositor sau nu, mai ales că aici e vorba 
de o problemă nu de rând, ci de cea mai mare importanţă în 
ochii grecilor, de aceea şi părinţii recomandă fiilor lor, îndată 
ce li se pare că aceştia au ajuns la vârsta de a putea judeca, 
să-şi bată capul asupra felului în care pot să ajungă bogaţi, 
spunându-le: „Dacă ai avere, însemni ceva, dacă n-ai, nu 
însemni nimic"; dacă, zic, se acordă o aşa de mare importanţă 
acestui lucru iar voi, care sunteţi de acord asupra celorlalte 
chestiuni, nu sunteţi înţeleşi asupra unei chestiuni aşa de 

importante şi, afară de asta, neînţelegerea dintre voi nu constă 
în a şti dacă bogăţia e albă sau neagră, uşoară sau grea, ci dacă 
e un bine sau un rău, iar deosebirea de păreri asupra a ceea ce 
e bine sau rău poate să stârnească cea mai mare duşmănie între 
voi, care sunteţi aşa de legaţi prin legături de rudenie şi de 
prietenie, eu, cât îmi va sta în putinţă, nu voi îngădui ca să 
ajungeţi la neînţelegere între voi, ci, dacă aş fi în stare, v-aş 
lămuri eu cum stau lucrurile şi astfel aş pune capăt neînţe¬ 
legerii dintre voi. Acum, însă, deoarece eu nu sunt în stare să 
fac acest lucru, iar fiecare din voi doi crede că poate să-l aducă 
pe adversar la părerea sa, sunt gata să dau şi eu, pe cât îmi e cu 
putinţă, o mână de ajutor, ca să se recunoască între voi 
adevărul în această chestiune. Ci tu, Critias, cată să ne 
converteşti la părerea ta, aşa cum te-ai lăudat. 

— Ci eu, zise el, continuând cum am început, tare aş vrea 
să-l întreb pe Eryxias aci de faţă dacă crede că există oameni 
drepţi şi nedrepţi. 

— Există, zău, răspunse acesta, şi încă cum! 

— Şi ce crezi tu? A face o nedreptate e un bine sau un 

rău? 

— Cred că e un rău. 4 

— Crezi tu că un om care strică nevestele vecinilor, 
momindu-le cu bani, face o nedreptate sau nu? Mai ales că şi 
Statul şi legile lui interzic acest lucru? 

— Cred, de bună seamă, că face o nedreptate. 

— Prin urmare, zise Critias, primul venit, dacă e bogat şi 
397 are parale de risipit, poate să cadă în greşeală. Dacă omul, 
însă, n-ar fi bogat şi n-ar avea de unde cheltui, n-ar putea să-şi 
satisfacă orice dorinţă şi n-ar cădea în greşeală. De aceea e mai 
bine pentru om să nu fie bogat, căci aşa va avea mai greu 
putinţa de a-şi face voile şi, de obicei, omul vrea ce e rău. 
Dar, mai departe. Ce crezi? Boala e un rău sau un bine? 

— Un rău, se înţelege. 

— Dar bine, nu crezi tu că unii oameni sunt necumpătaţi 
(nu ştiu să se stăpânească)? 

— Da, cred. 

— Atunci, dacă e mai bine pentru sănătatea unui astfel de 
om să se abţină de la mâncări şi băuturi şi de la alte lucruri 
care-i par plăcute, iar el nu e în stare să se abţină din pricina 
slăbiciunii lui, oare n-ar fi mai bine pentru un astfel de om să 
n-aibă de unde să-şi procure cele trebuincioase pentru mulţu¬ 
mirea poftelor sale, decât să aibă belşug din ele? în felul acesta 
n-ar avea putinţa să cadă în greşeală, oricât de mare i-ar 
fi dorinţa. 

Felul în care Critias şi-a susţinut teza sa păru aşa de 
convingător, că, dacă lui Eryxias nu i-ar fi fost ruşine de cei 
prezenţi, nimic nu l-ar fi împiedicat să sară la Critias, să-l ia 
la bătaie. Aşa de umilitoare i s-a părut situaţia în care a fost 
pus, pentru că s-a dovedit limpede că părerea lui de mai 
înainte despre bogăţie nu era întemeiată. Eu, văzând halul în 
care se găsea Eryxias, de teamă ca lucrurile să nu meargă mai 
departe şi să se ajungă la ocări şi la vreo încăierare, am zis: 

— Nude mult, un om învăţat, Prodicos din Keos, susţinea 
în Lykeion tocmai această teză, dar asupra celor de faţă făcea 
impresia că pălăvrăgeşte şi rezultatul a fost că nici unul din cei 
prezenţi nu a fost convins că teza sa se întemeiază pe adevăr. 
Ba încă unul dintre auditori, tinerel de tot, dar bun de gură, 
apropiindu-se şi aşezându-se în faţa lui, a început să râdă, să-şi 
bată joc de el, tot zădărându-1 ca să-l facă să justifice cele 
spuse de el. Şi el a avut, în faţa auditorilor, un succes mult mai 
mare decât Prodicos, vă rog să mă credeţi. 

— N-ai putea să ne povesteşti şi nouă cum a decurs 
discuţia? întrebă Erasistrat. 

— Foarte bucuros, numai să-mi aduc aminte. Lucrurile 
s-au petrecut cam aşa: tânărul l-a întrebat pe Prodicos cum îşi 
închipuia el că bogăţia e un rău, şi cum că e un bine. Iar acesta, 
luând cuvântul, răspunse ca şi tine adineauri, zicând: 

— Pentru oamenii de ispravă, care ştiu să se folosească 
de avere, e un bine, dar pentru cei răi, care nu ştiu a se sluji de 
ea, e un rău. Aşa se întâmplă cu toate lucrurile, a adăugat el: 
ele nu pot fi altfel decât cei care se slujesc de ele. E foarte 
nimerit, în privinţa aceasta, versul făcut de Arhiloc: 

Pentru înţelepţi lucrurile sunt aşa după cum se slujesc 

de ele. 

398 — Prin urmare, replică tânărul, dacă cineva mă face 

înţelept în acea înţelepciune pe care o au oamenii buni, va 
trebui totodată, în chip necesar, să facă bune pentru mine toate 
lucrurile, fără să aibă nici o treabă cu ele, ci numai prin 
simplul fapt că dintr-un om neştiutor m-a făcut un înţelept. 
Aşa, de pildă, dacă cineva acum ar face din mine un grămătic, 
el ar trebui să facă pentru mine şi toate celelalte lucruri... 
gramaticale, iar dacă m-ar face muzicant, ar trebui să facă 
muzicale şi toate celelalte lucruri pentru mine, precum, tot 
astfel, dacă m-ar face om ifun , ar trebui să facă totodată şi 
toate lucrurile bune pentru mine. 

Prodicos n-a admis ultimul punct, dar le-a recunoscut pe 
celelalte. 

— Ce crezi tu, Prodicos, îl întrebă tânărul, acţiunea de a 
săvârşi binele e o treabă omenească tot aşa cum e acţiunea de 
a face o casă? Sau trebuie ca, precum au fost aceste acţiuni de 
la început, bune sau rele, să continue a rămâne aşa până la 
sfârşit? 

Prodicos, bănuind pasă-mi-te capcana tare vicleană în 
care era să-l vâre urmarea discuţiei cu tânărul, vrând să evite 
de a se lăsa înfundat de tânăr în faţa asistenţei (căci altfel puţin 


298 



DIALOGURI APOCRIFE 


i-ar fi păsat dacă ar fi păţit aşa ceva fiind doar între patru ochi 
cu el), răspunse că acţiunea de a săvârşi binele e o faptă de om. 

— Dar oare, îl întrebă tânărul, crezi tu că virtutea se poate 
învăţa sau e ceva înnăscut? 

— Se poate învăţa, zise Prodicos. 

— Atunci, continuă tânărul, n-ai socoti tu drept un nerod 
pe cel care s-ar ruga zeilor să ajungă gramatic sau muzicant 
sau să dobândească vreo altă ştiinţă pe care nu ţi-o poţi însuşi 
decât învăţând-o de la altul sau descoperind-o tu singur? 

El recunoscu şi acest lucru. 

— Prin urmare tu, Prodicos, zise tânărul, când te rogi 
zeilor să-ţi meargă bine şi să ai parte de bine, tu nu ceri de la 
ei altceva decât să ajungi un om cinstit şi bun, pentru că toate 
sunt bune pentru cei cinstiţi şi buni, pe când pentru cei răi sunt 
rele. Dacă, deci, virtutea e ceva care se poate învăţa, evident că 
atunci când te rogi tu nu faci altceva decât să te rogi de zei să 
te înveţe ceea ce nu ştii. 

Atunci eu, intervenind, i-am atras lui Prodicos atenţia că 
se expune la un risc nu de rând, dacă i s-ar întâmpla să se 
înşele în această privinţă, închipuindu-şi că e destul ca să te 
rogi de zei ceva, pentru ca numaidecât să-ţi şi împlinească 
rugămintea. „Dacă, de câte ori te duci în oraş, tu te rogi 
fierbinte de zei, cerându-le să-ţi facă parte de bine, totuşi tu 
nu ştii dacă ei vor fi în stare să-ţi acorde ceea ce eventual ceri, 
asta e ca şi cum te-ai duce la uşa unui grămătic cu rugămintea 
de a-ţi dărui arta gramatică fără ca tu să-ţi dai nici o altă 
osteneală pentru asta, închipuindu-ţi că poţi s-o dobândeşti 
numaidecât şi să ajungi în stare să faci aceeaşi treabă ca şi el. 

în timp ce eu îi vorbeam astfel, Prodicos se pregătea să se 
răfuiască cu tânărul, ca, pe de o parte, să se apere, iar, pe de 
alta, să dovedească aceeaşi teză pe care o susţineai tu adi¬ 
neauri, revoltat la gândul că ar apărea ca unul ce se roagă 

399 zadarnic zeilor. Atunci apăru directorul Gimnaziului, care-1 
pofti să părăsească Gimnaziul, deoarece aduce în discuţie 
teme nepotrivite pentru urechile tinerilor, şi, de vreme ce-s 
nepotrivite, înseamnă că sunt rele. 

Ţi-am povestit această întâmplare Critias, ca să vezi ce 
atitudine au oamenii faţă de filosofie. Dacă s-ar fi înfăţişat 
acum Prodicos spre a susţine acest punct de vedere, ar fi făcut 
celor prezenţi impresia că e un smintit şi ar fi fost dat afară din 
Gimnaziu, pe când tu, dimpotrivă, ai lăsat acum impresia că 
ai vorbit aşa de bine că nu numai ţi-ai convins auditorii, dar ai 
izbutit să aduci şi pe adversar la părerea ta. Lucrul se întâmplă 
întocmai ca la tribunale, unde, dacă se înfăţişează doi martori 
care dau aceeaşi mărturie, iar unul din ei pare a fi om de 
treabă, iar celălalt un ticălos, de mărturia acestuia din urmă 
judecătorii nu se vor lăsa deloc încredinţaţi, ba mai degrabă 
dimpotrivă; dacă va depune, însă, aceeaşi mărturie omul de 
treabă el va face impresia că spune adevărul. Poate că şi 
auditorii tăi şi ai lui Prodicos s-au aflat în aceeaşi situaţie: pe 
Prodicos l-au socotit un lăudăros şi un sofist, pe când pe tine 
ca pe un om politic de mare valoare. Apoi auditorii cred că nu 
e de ajuns să iei în considerare numai cuvântarea, ci şi 
persoanele vorbitorilor, spre a vedea ce fel de persoane sunt. 

— Totuşi, Socrate, zise Erasistrat, măcar că tu vorbeşti în 
glumă, cred că spusele lui Critias sunt întemeiate. 

— Dar, zău, eu nu glumesc deloc, am spus eu. Dar, având 
în vedere că aţi tratat subiectul aşa de frumos, de ce nu aţi dus 
discuţia până la capăt? După părerea mea, mai rămâne ceva 
de cercetat, după ce, pe cât văd, v-aţi înţeles că pentru unii 
bogăţia e un bine, iar pentru alţii, un rău. Rămâne, deci, să se 
cerceteze ce este bogăţia în sine. Până nu veţi şti acest lucru, 
nu veţi putea cădea de acord dacă ea este un bine sau un rău. 

La această cercetare sunt gata, după puterile mele, să iau şi eu 
parte. 

Cel care susţine că bogăţia e un bine, să ne spună ce e ea 
de fapt. 

— Dar, Socrate, zise Erasistrat, eu nu spun nimic mai 
mult decât restul oamenilor, când definesc bogăţia ca fiind 
stăpânirea a multor averi. Cred că şi Critias nu defineşte 
bogăţia altfel. 

— Chiar aşa fiind, am zis eu, ar mai rămâne să cercetaţi 
de ce fel sunt aceste averi (bunuri), ca pe urmă să nu ajungeţi 
iar la vreo neînţelegere. De pildă, moneda de care se slujesc 
cartaginezii constă într-un săculeţ de piele în care se leagă un 
obiect de mărimea unei statere. Ce e în săculeţ nu ştiu decât 
aceia care l-au făcut. Apoi îl pecetluiesc şi se slujesc de el ca 
de o monedă. Cine are mai multe săculeţe de acestea, e socotit 
ca având cea mai mare avere şi fiind cel mai bogat. Oricâte 
săculeţe de acestea ar avea unul de la noi, n-ar fi pentru asta 
mai bogat decât unul care ar avea o mulţime de pietricele de la 
munte. în Lacedemona se întrebuinţează ca monedă greutăţi 
de fier şi încă de fier nefolositor. Cel care posedă o cantitate 
mai mare de astfel de fier trece drept cel mai bogat, avere care 
în altă parte n-ar avea nici o valoare. în Etiopia se slujesc în 
acest scop de pietre gravate, cu care un lacedemonian n-ar 
avea ce face. La sciţi, dacă unul ar avea palatul lui Pulition, 
n-ar părea mai bogat decât unul de la noi care ar fi stăpân pe 
muntele Licabet. E limpede, aşadar, că fiecare din aceste 
lucruri nu constituie o avere, pentru că unii din cei ce le-ar 
poseda n-ar apărea prin aceasta întru nimic mai bogaţi. Unele 
din aceste lucruri, am spus eu, constituie o avere pentru cei ce 
le posedă, dar pentru alţii ele nu sunt o avuţie, şi cei care le au 
nu sunt prin aceasta mai bogaţi, după cum frumosul şi urâtul 
nu e acelaşi lucru pentru toţi, ci pentru unii este, iar pentru 

alţii, nu. Dacă am vrea să cercetăm de ce pentru sciţi casele 
nu sunt o avere, iar pentru noi sunt; de ce pentru cartaginezi 
săculeţele de piele slujesc la acest scop, iar pentru noi, nu; de 
ce la lacedemonieni fierul trece drept avere, iar la noi nu, nu 
am ajunge la rezultatul următor? De pildă, dacă la noi cineva 
ar avea o mie de talanţi de pietre din Agora, de care nu 
ne slujim la nimic, oare omul nostru ar trece pentru asta drept 
mai bogat? 

— Eu cred că nu, zise Erasistrat. 

— Dar dacă ar poseda tot atâţia talanţi de marmură de 
Păros, n-am zice că e foarte bogat? 

— Fara îndoiala. 

— Nu oare pentru că marmura e folositoare, iar celălalt 
lucru e nefolositor? 

— Ba da. 

— Doar de aceea şi la sciţi casele nu constituie o avere, 
pentru că nu se folosesc de ele. Scitul nu s-ar uita nici la cea 
mai frumoasă casă faţă de o sarică bună, pentru că locuinţa 
nu-i e de folos, iar sarica, da. Tot aşa socotim că moneda 
cartagineză nu e o avere, căci cu ea nu putem să ne procurăm 
lucrurile de care avem nevoie, cum facem cu banii noştri, aşa 
că moneda lor pentru noi n-ar fi de nici un folos. 

— Fireşte. 

— Prin urmare, cele ce ne sunt folositoare sunt o avere, 
iar cele ce nu sunt folositoare nu sunt o avere. 

Atunci Eryxias, băgându-se în vorbă, zise: 

— Dar cum, Socrate? Nu sunt cazuri când ne folosim unii 
faţă de alţii de discuţie, de vătămare şi de multe alte mijloace 
de acest fel? Oare acestea constituie pentru noi o avere? Doar 
şi ele ne sunt folositoare. 

— Nici în felul acesta n-am descoperit ce este averea; că 
un lucru trebuie neapărat să fie folositor, spre a constitui o 

avere, aceasta s-a recunoscut aproape de toţi. întrebarea e: 
Care-s lucrurile folositoare ce întrunesc această calitate, căci 
s-a văzut că nu toate au această însuşire? 

Ia să vedem, dacă repetând încercarea în felul următor 
vom descoperi mai lesne ceea ce căutăm. La ce ne slujim de 
avere şi pentru ce s-a născocit stăpânirea ei? Oare tot aşa cum 
s-au izvodit leacurile pentru a ne scăpa de boli? Poate în felul 
acesta lucrul s-ar lămuri mai bine. Deoarece s-a învederat ca 
un ce necesar ca orice e bogăţie să fie totodată şi folositoare, 
iar printre lucrurile folositoare există o categorie pe care o 
numim bogăţie, ar mai rămâne să vedem la ce ne slujeşte 
întrebuinţarea averilor. Poate că îndeplinesc această condiţie 
toate lucrurile de care ne slujim pentru a produce ceva, după 
cum toate cele ce au un suflet se numesc fiinţe şi o categorie 
din aceste fiinţe se numeşte om. Dacă ne-ar întreba cineva ce 
ar trebui să desfiinţăm ca să nu mai fie nevoie de medicină şi 
de instrumentele ei, am răspunde că bolile ar trebui îndepărtate 
de trupul nostru, aşa ca să nu mai existe defel, sau, chiar dacă 
ele se ivesc, să poată dispărea numaidecât. De unde se vede că 
medicina e acea ştiinţă care ne e folositoare spre a putea 
îndepărta bolile. Dacă, apoi, ne-ar mai întreba cineva ce lucru 
ar trebui să desfiinţăm spre a nu mai avea nevoie de avere, am 
putea oare să-i dăm un răspuns? Iar dacă nu, să cercetăm iarăşi 
în felul următor: Dacă ar fi cu putinţă ca omul să trăiască fără 
hrană şi băutură, şi n-ar mai simţi nici foame nici sete, ar mai 
avea el nevoie de astfel de lucruri, adică de bani sau de orice 
alt lucru cu ajutorul căruia şi-ar putea procura cele necesare 
traiului? 

— Cred că nu, zise Eryxias. 

— Şi tot aşa şi cu celelalte lucruri. Dacă, pentru îngrijirea 
trupului n-am avea trebuinţă de cele de care avem acum 
nevoie, spre a preîntâmpina uneori căldura, iar alteori frigul, 

cât şi celelalte necesităţi pe care le resimte trupul, toate 
aşa-numitele averi ne-ar fi nefolositoare, dacă nimeni n-ar 
avea absolut nici una din nevoile din pricina cărora acum ne 
străduim să agonisim averi, ca să facem faţă poftelor şi 
nevoilor trupului, de câte ori el le resimte. Prin urmare, dacă 
agonisirea averilor este folositoare pentru a face faţă nevoilor 
trupului, ei bine, în cazul când aceste nevoi ar dispărea, nu am 
mai avea deloc nevoie de avere, şi poate că nici n-ar mai exista 
cu desăvârşire ideea de avere. 

— Aşa se vede, zise Eryxias. 

— Prin urmare, cum se vede, reiese de aici că numai acele 
lucruri care ne servesc pentru ajungerea acestei ţinte constituie 
o avere. 

El încuviinţă încheierea la care am ajuns eu cu privire la 
definiţia bogăţiei, măcar că mica mea cuvântare îl tulbura tare 
rău. 

402 — Dar ce spui de asta? întrebai eu. Putem oare afirma că 

acelaşi lucru poate fi, pentru atingerea aceluiaşi rezultat, când 
folositor, când nefolositor? 

— N-aş putea afirma aşa ceva. Mi-ar părea folositor, când 
am avea nevoie de el penfîu atingerea aceluiaşi rezultat, în 
caz contrar, nu. 

— Prin urmare, dacă am putea să facem o statuie de bronz 
fără să recurgem la ajutorul focului, atunci nu am mai avea 
nevoie de foc pentru a o fabrica. Şi dacă n-am avea nevoie de 
foc, el nici nu ne-ar mai fi folositor. Şi tot aşa s-ar întâmpla 
şi cu celelalte. 

— Aşa se pare, zise Eryxias. 

— Aşadar, lucrurile de care nu avem nevoie când 
fabricăm ceva apar ca fiind nefolositoare pentru producerea 
acelui lucru. 

— Bineînţeles că nu. 

— Atunci, dacă s-ar întâmpla vreodată să ne fie cu putinţă 
ca, fără aur sau argint ori vreunul din lucrurile acestea, de care 
nu ne slujim de-a dreptul pentru trebuinţele persoanei noastre, 
precum sunt mâncările şi băutura, veşmintele, velinţele şi 
casele, să potolim nevoile trupului, spre a nu le mai resimţi, în 
acest caz nu ne-ar mai apărea ca trebuitoare în acest scop 
monedele de argint sau de aur şi toate de acelaşi fel, de vreme 
ce noi ne putem atinge scopul şi fără ajutorul lor. 

— Fireşte că nu vor mai fi trebuitoare, încuviinţă Eryxias. 

— în acest caz, ele nici nu ne-ar mai apărea ca bogaţii, de 
vreme ce nu ne-ar folosi la nimic. Căci bogăţie ar fi numai 
ceea ce ne slujeşte ca să ne procurăm cele folositoare. 

— Socrate, zise atunci Eryxias, nici în ruptul capului nu 
mă vei face să cred că aurul şi argintul şi bunurile de acest fel 
nu sunt bogăţii. Sunt cu totul încredinţat că ceea ce nu e 
folositor nu poate fi o avere, şi că acesta e cel mai folositor 
lucru pentru mulţumirea nevoilor trupului. Dar nu-mi intră în 
cap că averea nu e folositoare pentru trai, de vreme ce cu 
ajutorul ei facem rost de cele trebuitoare vieţii. 

— Bine, dar ce vom spune de următorul caz? Nu sunt 
oameni care dau lecţii de muzică şi de literatură sau de altă 
ştiinţă care cu plata ce o primesc pentru aceste lecţii îşi 
procură cele trebuitoare traiului? 

— Sunt, se înţelege. 

— Prin urmare, aceşti oameni, cu ajutorul acestor ştiinţe, 
îşi fac rost de cele necesare, slujindu-se de ele ca de o monedă 
cum ne slujim noi de monede de aur sau argint. 

— De acord. 

— Prin urmare, dacă, prin mijlocirea lor îşi procură cele 
necesare traiului, sunt şi ele trebuitoare pentru trai. Am spus 
doar că la aceasta slujeşte banul, adică cu el ne putem face rost 
de cele trebuitoare persoanei noastre. 

— Aşa e. 

— Prin urmare, dacă aceste ştiinţe folosesc la acest lucru, 
reiese că ştiinţele sunt o avere pentru acelaşi motiv pentru care 
aurul şi argintul e o avere. Atunci e limpede că şi cei ce le 
posedă sunt mai bogaţi, măcar că mai adineauri am primit tare 
cu greu afirmaţia că cei care posedă ştiinţele sunt cei mai 
bogaţi. Dar din ceea ce am recunoscut acum rezultă în chip 
403 absolut necesar că uneori oamenii care sunt mai învăţaţi sunt 
cei mai bogaţi. Căci dacă ne-ar întreba cineva dacă pentru 
oricine e folositor calul, tu ai da un răspuns afirmativ? Ori ai 
spune că e folositor acelora care ştiu să se slujească de el cum 
trebuie, dar că nu e folositor pentru cei ce nu ştiu a se sluji de el? 

— Da, aşa aş spune. 

— Prin urmare, pentru acelaşi motiv ai spune că nici 
medicamentul nu e folositor oricărui om, ci numai aceluia care 
ştie a se folosi de el. 

— Desigur. 

— Nu tot aşa şi cu toate celelalte? 

— Se pare că da. 

— Aşadar, aurul şi argintul şi cele ce par a constitui o 
bogăţie sunt folositoare doar aceluia ce ştie cum să se 
slujească de ele. 

— Aşa e. 

— Atunci acest fel de averi sunt folositoare doar 
oamenilor de ispravă, deoarece doar ei ştiu a se sluji de ele. Şi 
dacă numai ei ştiu a se folosi de ele, apoi numai pentru ei ele 
sunt o avere. Dar, pe cât se vede, dacă cineva izbuteşte să 
înveţe arta călăriei pe cel care n-o ştie, şi pentru care mai 
înainte caii nu slujeau la nimic deoarece nu cunoştea această 
artă, şi pe acesta maestrul de călărie poate să îl facă mai bogat, 
reuşind a-1 face să tragă un folos din caii care mai înainte nu-i 

slujeau la nimic. Căci predându-i o ştiinţă acestui om (ce nu 
ştia călăria) l-a făcut totodată şi mai bogat. 

— Aşa reiese. 

— Dar parcă aş jura că Critias nu s-a lăsat convins de nici 
unul din argumentele mele. 

— Aş fi, zău, chiar smintit să mă las convins de ele. De 
ce n-ai dus până la capăt acea demonstraţie prin care voiai să 
dovedeşti că aurul şi argintul şi alte lucruri asemănătoare, care 
par a fi bogăţii, nu au această însuşire în realitate? Căci, zău, 
când te aud dezvoltând astfel de teme, cum faci acum, îmi face 
o mare plăcere să te ascult. 

— Da, Critias, am replicat când le asculţi îţi fac aceeaşi 
plăcere pe care o resimt cei care ascultă pe rapsozii ce recită 
epopeile lui Homer, căci tu nu crezi în nici unul din argu¬ 
mentele mele. Dar ce vei putea spune de următorul caz? 
Nu crezi tu că pentru cei care construiesc case unele lucruri le 
sunt folositoare pentru clădirea casei? 

— Ba cred că da. 

— Nu vom spune că le sunt folositoare acele lucruri ce le 
slujesc la construirea casei, adică pietre, cărămizi, lemne şi 
altele de acest fel? Sau şi sculele de care se servesc spre a clădi 
casa, şi acelea ce le slujesc ca să-şi procure aceste materiale, 
adică piatra şi lemnul, şi, mai departe, şi instrumentele 
trebuitoare pentru fabricarea acestor scule? 

— Eu, zise Critias, cred că sunt folositoare toate pentru 
scopul urmărit. 

— Nu tot aşa şi la celelalte lucrări? Nu-i aşa că sunt 
folositoare nu numai materialele de care ne slujim pentru 
fiecare din ele, dar şi tot ce ne slujeşte să ne facem rost de ele 
şi fără de care n-am putea duce la capăt lucrarea începută? 

— Tocmai aşa, zise Critias. 

404 


— Dar nu sunt oare folositoare şi acelea cu care le 
fabricăm pe acestea, şi acelea cu care le facem pe acestea din 
urmă şi apoi pe cele dinaintea lor şi aşa mai departe, încât, în 
chip necesar, ajungem la un număr nesfârşit de mare al acestor 
scule necesare pentru ducerea la bun sfârşit a lucrărilor de care 
e vorba? 

— Nimic nu ne împiedică să admitem că e aşa. 

— Dar dacă omul ar avea la îndemână hrană şi băutără şi 
veşminte şi toate cele trebuitoare pentru conservarea persoanei 
sale ar mai avea nevoie de aur şi argint sau de altceva pentru 
a-şi procura lucrurile pe care, şi aşa, le are la îndemână? 

— Cred că nu. 

— N-ar reieşi astfel că, în unele împrejurări, omul n-ar 
avea nevoie de nici unul din aceste lucruri pentru trebuinţele 
trupului său? 

— Ba da, aşa ar reieşi. 

— Şi dacă aceste lucruri s-ar învedera ca fiind nefolo¬ 
sitoare pentru acest scop, n-ar apărea ele din nou ca fiind 
nefolositoare? Căci s-a stabilit doar că ele nu pot fi, pentru 
acelaşi scop, şi folositoare, şi nefolositoare. 

— Dar dacă e aşa, zise Cfftias, atunci ajungem amândoi 
la aceeaşi concluzie, căci dacă ele sunt folositoare pentru acest 
scop nu se poate întâmpla niciodată ca ele să ajungă a fi din 
nou nefolositoare. Eu aş adăuga numai că uneori ele slujesc 
pentru săvârşirea unor lucrări bune, iar alteori pentru aceea a 
unor lucrări rele. 

— Dar e cu putinţă, am întrebat eu, ca un lucru rău să 
slujească la săvârşirea unui lucru bun? 

— Eu cred că nu. 

— Şi nu vom spune că lucruri bune sunt acelea pe care 
omul le împlineşte cu ajutorul virtuţii? 

— Ba da. 

— Dar oare omul ar fi în stare să înveţe vreunul din aceste 
lucruri ce se predau prin ajutorul cuvântului, dacă ar fi lipgit 
de putinţa de a auzi pe alt om? 

— Cred, zău, că nu. 

— Deci, nu e aşa că şi auzul apare ca fiind unul din 
lucrurile folositoare pentru virtute, de vreme ce virtutea se 
învaţă cu ajutorul auzului, şi de el ne slujim spre a dobândi 
diversele învăţături? 

— Evident. 

— Nu tot aşa ne apare şi medicina, de vreme ce poate 
pune capăt bolii, ca fiind unul din lucrurile folositoare pentru 
virtute, întrucât cu ajutorul medicinii ne putem recăpăta auzul? 

— Nimic nu ne împiedică să admitem acest lucru. 

— Şi dacă, la rândul său, am putea să dobândim ştiinţa 
medicinii cu ajutorul averii, n-ar apărea oare şi averea ca 
fiindu-ne folositoare pentru virtute? 

— Ba chiar şi este, zise el, cel puţin în această privinţă. 

— Şi nu tot aşa ne-ar apărea deopotrivă ca folositoare şi 
cele cu ajutorul cărora ne procurăm averea? 

— Ba da, absolut toate. 

— Dar nu crezi tu că un om poate, de pe urma unor fapte 
rele şi ruşinoase, să-şi procure banii necesari spre a putea 
dobândi ştiinţa medicinii, cu ajutorul căreia va putea asculta 
(prelegerile de medicină), lucru care înainte îi era cu 
neputinţă? Şi nu s-ar putea el sluji tocmai de această'împre- 
jurare în vederea virtuţii sau a altui lucru asemănător? 

— Ba cred cu tot dinadinsul. 

— Dar n-am spus noi că ceea ce e rău nu poate folosi la 
virtute? 

— Ba da. 

— Prin urmare, nu e neapărată nevoie ca mijloacele de 
care ne slujim spre a dobândi cele folositoare pentru diferitele 

scopuri să fie ele însele folositoare pentru scopul respectiv, 
căci altfel ar reieşi că uneori mijloacele rele (necinstite) sunt 
folositoare pentru realizarea binelui. 

405 Lucrul s-ar lămuri mai bine şi prin exemplul următor. 

Dacă pentru înfăptuirea diferitelor scopuri ar trebui să socotim 
ca folositoare existenţa acelor lucruri fără de care ar fi peste 
putinţă realizarea acestor scopuri, să vedem ce ai răspunde la 
următoarea întrebare: Oare neştiinţa e folositoare pentru 
ştiinţă, sau boala pentru sănătate ori viciul pentru virtute? 

— N-aş cuteza să afirm aşa ceva. 

— Şi totuşi am fi siliţi să recunoaştem că ştiinţa nu se 
poate ivi decât în acela în care mai înainte sălăşluia neştiinţa, 
şi tot aşa sănătatea, în acela în care mai înainte era boala, iar 
virtutea în acela în care mai înainte se afla viciul. 

El, pare-mi-se, a admis acest lucru. 

— Prin urmare, am zis eu, se pare că nu e necesar ca tot 
ceea ce reclamă înfăptuirea unui scop să fie totodată folositor 
în vederea acestui scop. Căci atunci ar rezulta că neştiinţa e 
folositoare pentru ştiinţă, boala pentru sănătate şi viciul pentru 
virtute. 

El s-a arătat foarte neîncrezător şi faţă de aceste argu¬ 
mente ale mele prin care căutam să-i dovedesc că aceste 
lucruri nu constituie o avere. Văzând atunci că a căuta să-l 
conving despre asta ar fi totuna cu a încerca să fierbi un 
bolovan, am zis: 

— Dar să lăsăm încolo această discuţie, de vreme ce nu 
suntem în stare să cădem de acord dacă averea e totuna cu 
ceea ce e folositor sau nu. Dar ce vom spune despre cazul 
următor? Vom socoti mai bun şi mai fericit pe omul care, 
pentru îngrijirea trupului său şi pentru felul său de viaţă, are 
nevoie de cât mai multe lucruri, sau pe cel care are nevoie doar 
de foarte puţine şi mai neînsemnate? Dar poate că am cerceta 

problema asta în chip mai desluşit, dacă am compara omul cu 
sine însuşi, întrebându-ne care stare e mai bună pentru el: cea 
de sănătate sau de boală? 

— Dar chestia aceasta, zise el, nu cere prea mare bătaie 
de cap. 

— De bună seamă, am spus eu, că pentru oricine e uşor 
să-şi dea seama că starea celui sănătos e mai bună decât a celui 
bolnav. Ce zici? Când avem nevoie de lucruri mai multe şi 
mai felurite: când suntem sănătoşi sau când suntem bolnavi? 

— Când suntem bolnavi. 

— Prin urmare, nu-i aşa că atunci când ne aflăm în starea 
cea mai proastă suntem chinuiţi mai intens de dorinţe şi de 
pofte mai multe stârnite de plăcerile pe care le resimţim 
datorită trupului? 

— Aşa e. 

— Nu oare pentru acelaşi motiv un om se află în cea mai 
înfloritoare stare de sănătate când resimte cât mai puţine şi cât 
mai puţin astfel de pofte? Şi nu, tot astfel, dintre două 
persoane, cel muncit de astfel de pofte şi nevoi (e cel bolnav), 
iar cel care simte doar puţine nevoi şi în chip liniştit (e cel 
sănătos)? De pildă, în situaţia celor dintâi se găsesc toţi cei 
care sunt pătimaşi după jocul de zaruri, sau beţivii ori mâncăii. 
Căci toate acestea nu sunt doar altceva decât patimi. 

— Fara îndoiala. 

— Dar patimile nu sunt altceva decât resimţirea unor 
anumite lipsuri. Aşadar, cei care le resimt mai mult se află 
într-o stare mai rea decât cei care nu le resimt deloc sau cât 
mai puţin. 

— Socotesc ca foarte nenorociţi pe astfel de oameni, şi cu 
atât mai nenorociţi cu cât sunt mai cufundaţi într-o asemenea 
stare. 

406 — Nu găsim noi că un lucru nu poate fi folositor pentru 

un scop, dacă noi nu simţim nevoia de a ajunge acel scop? 

— De acord. 

— Prin urmare, rezultă în chip necesar că, dacă aceste 
lucruri au să fie folositoare pentru satisfacerea nevoilor pe care 
le reclamă îngrijirea trupului nostru, trebuie totodată ca noi să 
avem nevoie de aceste lucruri în acest scop: Nu? 

— Aşa cred. 

— Aşadar, cel care se întâmplă să aibă cât mai multe din 
aceste lucruri folositoare pentru acest scop va apărea ca având 
nevoie şi de cât mai multe lucruri în acest scop, de vreme ce e 
necesar ca să avem nevoie de toate cele ce sunt folositoare. 

— Cred că aşa va apărea. 

— Prin urmare, potrivit acestui raţionament, rezultă în 
chip necesar că cel care posedă multe bogăţii trebuie să aibă 
nevoie şi de multe lucruri trebuitoare pentru îngrijirea 
trupului, căci s-a învederat că bogăţia constă în lucrurile 
folositoare pentru acest scop. Aşa că de aici ar reieşi în chip 
necesar pentru noi că cei care sunt cei mai bogaţi sunt totodată 
şi cei mai nenorociţi, de vreme ce şi resimt nevoia a cât mai 
multor lucruri de acest fel. * 

Veşnic: ceea ce dăinuieşte toată vremea şi a existat şi mai înainte 
şi nu piere nici acum. 

Divinitatea: fiinţă nemuritoare, care îşi e de ajuns ei însăşi spre a 
fi fericită; estime veşnică, pricină a firii binelui. 

Generaţie (naştere): mişcare spre fiinţă; participare la fiinţă; 
purcedere spre existenţă. 

Soare: foc ceresc care singur poate fi văzut de aceiaşi privitori de 
la auroră până în amurg; astru care se arată în timpul zilei; fiinţă veşnică 
însufleţită, cea mai mare din toate. 

Timp. mişcarea Soarelui; măsura parcursului său. 

Zi purcesul Soarelui de la răsărit până la apus; lumină contrară nopţii. 

Auroră: începutul zilei; cea dintâi lumină pe care o primim de la Soare. 

Amiazi: timpul în care umbra corpurilor e cea mai scurtă. 

Seară: sfârşitul zilei. 

Noapte: întuneric contrar zilei; lipsa de Soare. 

întâmplare: trecere de la ceva nesigur la ceva sigur şi pricina 
spontană a unei acţiuni norocoase. 

Bătrâneţe: irosirea unei fiinţe însufleţite provocată de timp. 

Suflare (vânt): mişcare a aerului în jurul pământului. 

Aer. element ale cărui toate mişcările locale se fac potrivit firii. 

Cer. corp ce învăluie toate lucrurile sensibile, în afară de aerul de 
deasupra. 

Suflet, ceea ce se mişcă el singur pe sine; pricina mişcării vitale a 
fiinţelor. 

Putere: ceea ce produce prin sine însuşi. 

Vedere. însuşirea de a distinge obiectele. 

Os: măduva condensată de căldură. 

Element, ceea ce alcătuieşte şi în care se desfac cele compuse. 

Virtute: cea mai bună aptitudine; starea fiinţei muritoare vrednică 
de laudă prin sine însăşi; stare datorită căreia cel care o posedă e numit 
bun; o dreaptă participare la legi; aptitudine datorită căreia cel care e 
înzestrat cu ea e numit cu totul cinstit; stare care dă naştere la dreptate. 

Prudenţă (chibzuinţă): însuşire care e în stare ca, prin sine însăşi, să 
facă fericirea omului; ştiinţa binelui şi a răului; ştiinţa care produce fericirea; 
dispoziţie datorită căreia putem chibzui ce trebuie să facem şi ce nu. 

Dreptate: concordanţa sufletului cu sine însuşi, şi armonia dintre 
părţile sufletului între ele, unele faţă de celelalte; starea aceluia care ştie 
să dea fiecăruia ce i se cuvine; starea aceluia care e înclinat să aleagă 
ceea ce i se pare a fi drept; stare care te împinge să te supui, în viaţă, 
legii; egalitate socială; stare care te face să slujeşti legilor. 

Cumpătare, moderaţia sufletului cu privire la poftele şi plăcerile ce 
apar în chip firesc în el; buna rânduială şi armonia sufletului faţă de 
plăcerile şi durerile fireşti; învoirea sufletului spre a porunci şi a se 
supune; acţiune voluntară şi potrivită naturii; rânduiala sufletului; părerea 
412 raţională a sufletului despre ce e frumos şi urât, stare datorită căreia 
cineva e înclinat să aleagă ce trebuie şi să se ferească de ce nu se cade. 

Curaj: starea sufletului neclintit de teamă; siguranţa în război; 
ştiinţa lucrurilor războiului; tăria sufletului faţă de grozăviile primejdiei; 
îndrăzneala în slujba chibzuinţei; aşteptarea plină de încredere a morţii; 
starea celui care ştie să-şi păstreze dreapta judecată în mijlocul 
primejdiilor; forţa ce ştie să facă faţă primejdiei; forţa ce ştie să stăruie 
în virtute; liniştea sufletească faţă de cele ce, potrivit dreptei judecăţi, 
par vrednice de temut sau ne inspiră teamă; păstrarea părerilor neclintite 
de teama în faţa primejdiilor şi experienţa războiului; statornicia în 
respectul legii. 

Stăpânire de sine: puterea dea răbda durerea; respectarea dreptei 
judecăţi; puterea nebiruită a convingerii întemeiate pe dreapta raţiune. 

Autonomie: independenţa completă în stăpânirea bunurilor; starea 
celor care ştiu să se stăpânească. 

Echitate: starea celui care e gata să cedeze din drepturile şi 
foloasele sale: moderaţia în relaţiile de afaceri; dreapta atitudine a 
sufletului raţional faţă de ceea ce e frumos sau urât (bine sau rău). 

Statornicie: răbdarea suferinţei în vederea binelui; răbdarea 
durerilor în vederea binelui. 

încredere, starea celui care nu se aşteaptă la rău; păstrarea liniştii 
în faţa nenorocirii. 

Lipsa de suferinţă (impasibilitatea?): starea celui care nu e expus 
să cadă pradă durerii. 

Hărnicie: starea aceluia care aduce la îndeplinire ceea ce şi-a 
propus; statornicie voită; înclinarea spre muncă a aceluia căruia nu i se 
poate face nici o dojană. 

Ruşine (pudoare): renunţarea de bunăvoie la îndrăzneală, potrivit 
dreptăţii şi făcută în vederea obţinerii a ceea ce apare ca fiind mai bun; 
îmbrăţişarea de bunăvoie a ceea ce e mai bun; fereala de dojana meritată. 

Libertate: putinţa de a-ţi conduce singur felul de viaţă; dreptul de 
a dispune de tine în orice privinţă; dreptul de a trăi după capul tău; risipa 
în folosinţa şi stăpânirea averii. 

Liberalitate. starea celui care caută să se procopsească în limitele 
trebuinţei; cheltuirea şi stăpânirea averii potrivit cuviinţei. 

Blândeţe: potolirea pornirilor stârnite de mânie; un fericit amestec 
al (părţilor) sufletului. 

Decenţă: cedare de bunăvoie în faţa a ceea ce pare a fi mai bine; 
rânduială în mişcarea trupului. 

Fericire, bine alcătuit din toate bunurile; mijloace îndestulătoare 
şi independente pentru a trăi bine; desăvârşirea în virtute; stăpânirea 
celor de folos îndestulătoare pentru o fiinţă. 

Măreţie: demnitatea potrivită dreptei raţiuni a celui mai vrednic de 
stimă. 

Agerime: fericita însuşire a sufletului celui care nimereşte ce i se 
cade fiecăruia; minte pătrunzătoare. 

Cinste: caracter făţiş condus de dreapta raţiune; seriozitate morală. 

Nobleţe sufletească (kalokagathia): atitudinea celui care alege cel 
mai mare bine. 

Mărinimie: atitudine nobilă în faţa evenimentelor; măreţie de 
suflet împreunată cu raţiune. 

Omenie: caracterul celui înclinat spre dragostea oamenilor; 
atitudine binefăcătoare faţă de oameni; atitudine binevoitoare; amintire 
împreunată cu o binefacere. 

Pietate: dreptatea faţă de zei; însuşirea de a sluji de bunăvoie 
zeilor; idee potrivită despre cinstea ce datorim zeilor; ştiinţă al cărei 
obiect e cinstirea pe care trebuie să o aducem zeilor. 

Bine: ceea ce se face în vederea lui însuşi. 

Lipsa de teamă: starea aceluia care nu ştie ce e teama. 

Lipsa de patimi: starea aceluia care nu e expus la patimi. 

Pace: domolirea certurilor războinice. 

Indolenţă: destinderea sufletului; starea celui care nu e aplecat spre 
mânie. 

Dibăcie: însuşirea celui care ştie să-şi ajungă scopul propus. 

Prietenie: potrivire în păreri despre ce e drept şi cinstit; alegerea 
aceluiaşi fel de viaţă (cu a prietenului); potrivire în intenţii şi în fapte; 
potrivire de păreri despre felul de viaţă; asemănare de sentimente 
împreunată cu bunăvoinţă; schimb reciproc de binefaceri. 

Nobleţe (de caracter): virtutea caracterului nobil; înclinare firească 
spre faptele şi vorbele (potrivite). 

Alegere: chibzuinţă dreaptă. 

înrudire, comunitate de neam. 

Potrivire în păreri: comunitatea tuturor lucrurilor; potrivire în 
gânduri şi idei. 

Mulţumire (faţă de ceva): acceptare completă. 

Politică: ştiinţa binelui şi a folositorului; ştiinţa care înfăptuieşte 
dreptatea în Stat. 

Camaraderie: împrietenire datorită obişnuinţei între oameni de 
aceeaşi vârstă. 

Credinţă: presupunere dreaptă că lucrurile sunt aşa cum ne apar; 
temeinicia caracterului. 

Bună sfătuire: virtute înnăscută raţiunii. 

Adevăr, starea celui care afirmă sau neagă; ştiinţa celor adevărate. 

Voinţă: înclinare potrivită dreptei raţiuni; dorinţă întemeiată pe 
raţiune; dorinţă naturală împreunată cu raţiune. 

Sfat. îndemn dat cuiva privitorii o faptă, spre a-i arăta cum trebuie 
să lucreze. 

Oportunitate: prinderea momentului potrivit pentru a face sau a 
lăsa să ţi se facă ceva. 

Circumspecţie: păzirea de rău; grija de a te păzi de ceva. 

Rânduială: stabilirea unei asemănări între toate lucrurile ce stau în 
legătură unele cu altele; consimţământul obştei; cauza relaţiilor dintre 
toate lucrurile; justa proporţie în dobândirea cunoştinţelor. 

Atenţie: încordarea sufletului spre a dobândi cunoştinţe. 

Talent, agerime la învăţătură; buna înzestrare de la natură; virtute 
înnăscută. 

Uşurinţă la învăţătură: însuşirea fericită a sufletului ce învaţă repede. 

Judecată: hotărâre definitivă într-o chestiune controversată; 
controversă legală despre ceea ce e drept sau nedrept. 

Legalitate: supunere faţă de legile drepte. 

Bucurie: plăcerea pe care o simţim faţă de faptele celui cumpătat. 

Cinste (onoare): acordarea unei răsplăţi pentru fapte virtuoase; 
consideraţie arătată virtuţii; ţinută nobilă; grija de a-şi păstra demnitatea. 

Râvnă: învederarea intenţiei de a lucra grabnic. 

Bunăvoinţă: binefacere pornită din inimă; întoarcerea unui bine ce 
ţi s-a făcut; ajutor dat la timpul potrivit. 

Bună înţelegere, potrivirea în păreri între ocârmuitori şi ocânriuiţi 
despre felul cum trebuie să cârmuiască şi să fie cârmuiţi. 

Stat. întovărăşirea unei mulţimi de oameni spre a realiza fericirea 
prin propriile ei mijloace; întovărăşirea unei mulţimi călăuzite de legi. 

Prevedere, pregătire pentru a înfrunta viitorul. 

Chibzuire: cercetare despre felul cum s-ar putea trage folos din 
cele viitoare. 

Biruinţă: puterea ce te face biruitor în luptă (întrecere). 

Promptitudine (în replică): agerimea de spirit a celui care ştie să 
respingă o obiecţie. 

Dar. schimb de bunăvoinţe. 

Ocazie: momentul potrivit pentru a trage un folos; clipă nimerită 
ca să dobândeşti un bine. 

Memorie: însuşirea sufletului de a păstra adevărul ce se află în el. 

Re flexiune: sforţarea cugetului. 

Inteligenţă: începutul (principiul) ştiinţei. 

Cucernicie: fereala de a săvârşi greşeli faţă de zei; arta de a cinsti 
pe zei potrivit naturii. 

Prezicere, ştiinţa ce prevede viitorul fără dovezi. 

Prorocire: ştiinţa care cercetează prezentul şi viitorul fiinţelor 
muritoare. 

înţelepciune: ştiinţa ce nu se bazează pe ipoteze; ştiinţa celor 
veşnice; ştiinţa cercetătoare a cauzei fiinţelor. 

Filosofie: înclinare spre ştiinţa celor veşnice; starea de spirit a celui 
ce contemplă adevărul întrucât e adevăr; străduinţa sufletului 
împreunată cu dreapta raţiune. 

Ştiinţă: idee pe care raţiunea nu o poate clinti; putinţa de a-şi face 
o idee despre un lucru sau mai multe, fără să poţi fi clintit de raţiune; 
cuvântare adevărată pe care mintea nu o poate face să se clatine. 

Părere, o presupunere pe care raţiunea o poate schimba; clătinare a 
raţiunii; cugetare pe care raţiunea o poate dovedi ca adevărată sau falsă. 

Senzaţie: mişcarea sufletului; clătinarea minţii datorită trupului; 
înştiinţare dată oamenilor spre folosul lor şi din care îşi trage obârşia 
puterea iraţională a sufletului de a cunoaşte prin mijlocirea trupului. 

Caracter. înşurirea sufletească ce ne face să fim socotiţi în cutare 
sau cutare categorie de oameni. 

Glas : emisie vocală ce-şi are obârşia în cuget. 

Cuvântare: glas fixat în litere, ce ne indică fiecare lucru; limbaj 
alcătuit din nume şi verbe, fără cântec. 

Nume: zicere necompusă (fără legătură) ce exprimă ce se poate 
spune despre fiinţa (unui lucru) şi tot ce e spus pentru sine. 

Limbaj: glas omenesc fixat prin litere; semn comun ca să ne 
înţelegem laolaltă, fără ritm. 

Silabă: o articulaţie a glasului omenesc fixat prin litere. 

Definiţie: cuvântare alcătuită din diferenţă şi gen. 

Dovadă: demonstraţie a ceea ce nu e evident. 

Demonstraţie: cuvântare adevărată bazată pe o concluzie: 
cuvântare ce învederează ceva pe baza unor premise. 

Element al glasului: sunet simplu ce slujeşte la alcătuirea glasurilor 
ca glasuri. 

Prielnic: pricina unei bunestări; cauză a binelui. 

Folositor, ceea ce te duce spre bine. 

Fmmos: bine. 

Bun: ceea ce e pricină a păstrării fiinţelor; cauza oricărui lucru ce 
se referă la sine însuşi, de unde provine tot ce trebuie să alegem. 

Cumpătare: rânduita măsură a sufletului. 

Drept, poruncă a legii ce înfăptuieşte dreptatea. 

415 Voluntar, ceea ce se conduce singur; ceea ce e ales pentru sine, 

ceea ce e săvârşit potrivit minţii (chibzuirii). 

Liber, cel ce îşi comandă sifţţur. 

Cumpătat (măsurat): mijlocia între exagerare şi lipsă determinată 
de artă. 

Măsură: mijlocia dintre ce e prea mult sau prea puţin. 

Premiul virtuţii: răsplata dorită pentru ea însăşi. 

Nemurire: fiinţă însufleţită cu o durată veşnică. 

Evlavios: cinstire a divinităţii plăcută lui Zeus. 

Sărbătoare: zi consacrată de lege ca timp sfânt. 

Om: vieţuitoare fără aripi, cu două picioare, cu unghii late; singura 
fiinţă în stare să dobândească o ştiinţă întemeiată pe raţionamente. 

Jertfă: dăruirea unei jertfe lui Zeus. 

Rugăciune: acţiunea omului de a cere zeilor bunuri sau ceea ce 
pare ca atare. 

Rege: cârmuitor legal care nu e răspunzător în faţa nimănui; 
căpetenia aşezământului politic. 

Domnie: grija asupra întregului. 

Autoritate: tutela exercitată de lege. 

Legiuitor, cel care face legile după care trebuie să fim ocârmuiţi. 
Lege. hotărâre politică a mulţimii care nu e dată pentru un timp anumit. 
Ipoteză: principiu ce nu se poate demonstra; rezumat al cuvântării. 
Decret, hotărâre politică pentru un timp anumit. 

Politic (om): acela care ştie să organizeze Statul. 

Cetate: locul unde sălăşluieşte o mulţime de oameni ce ascultă de 
nişte hotărâri obşteşti; o mulţime de oameni ce trăiesc sub aceleaşi legi. 
Virtutea cetăţii: aşezarea unei bune constituţii. 

Artă militară: experienţa războiului. 

Alianţă: întovărăşire pentru război. 

Mântuire, păstrarea cuiva în bunăstare. 

Tiran: cel care cârmuieşte un Stat după capul lui. 

Sofist, vânător cu simbrie după tinerii bogaţi din familiile de seamă. 
Bogăţie: avere îndestulătoare pentru a fi fericit; prisos de bunuri 
ce tind la realizarea fericirii. 

Depozit (bani daţi în depozit): un bun dat cuiva spre păstrare pe 
baza cuvântului dat. 

Purificare: despărţirea a ceea ce e bun de ceea ce e rău. 

A birui: a fi mai tare ca adversarul. 

Om bun: cel care înfăptuieşte binele atât cât îi e cu putinţă unui om. 
Cumpătat, cel care are pofte (dorinţe) măsurate. 

Stăpân (pe sine): cel care ştie să stăpânească acele părţi din sufletul 
său ce se împotrivesc dreptei raţiuni. 

Onest, cel cu desăvârşire bun; cel care posedă virtutea ce-i e proprie. 
Preocupare, o reflexiune mută împreunată cu mâhnire. 

Greu de cap: cel care învaţă anevoie. 

Despotism: o domnie dreaptă, dar nesupusă răspunderii. 
Antifilosofic: cel care urăşte discuţiile filosofice. 

Teamă: spaima sufletului în aşteptarea unui rău. 

Pornire spre mânie: înclinare violentă a sufletului iraţional 
neîntemeiată pe judecată. 

Spaimă: teamă în aşteptarea unui rău. 

Linguşire, cultivarea cuiva spre a-i produce plăcere, dar fără a se 
avea în vedere binele. 

Mânie: pornirea părţii iraţionale din suflet de a se răzbuna. 
Batjocură: nedreptate care aduce după sine dezonoarea celui atins 
de ea. 

416 Necumpătare : starea celui care, împotriva dreptei judecăţi, e mânat 

cu violenţă spre cele ce-i par a fi plăcute. 

Preget (lene): fuga de muncă. 

Principiu : prima cauză a ceea ce există. 

Calomnie (bârfire): acţiunea de a semăna, cu ajutorul cuvântării, 
zâzania printre cei ce sunt prieteni. 

Nedreptate : ţinuta celui care nesocoteşte legile. 

Lipsă : starea celui ce n-are avere. 

Ruşine : teamă în aşteptarea a ceea ce poate vătăma cinstea. 
Mândrie deşartă : atitudinea celui care se laudă cu ceea ce nu are. 

f 

Greşeală : faptă împotriva dreptei judecăţi. 

Pismă : mâhnire provocată de bunurile prezente sau trecute de care 
se bucură prietenii. 

Neruşinare : ţinuta celui care, de dragul câştigului, e în stare să 

renunţe la cinste. 

* 

Neînfricare : îndrăzneală exagerată faţă de primejdii pe care n-ar 
trebui să le înfruntăm. 

Filotimie : apucătură a sufletului gata să cheltuiască oricât, fără 
socoteală. 

Fire păcătoasă : răutate din născare şi greşeală a firii; boală din 

naştere. 

* 

Nădejde : aşteptarea binelui. 

Nebunie : starea celui care are judecata smintită. 

Flecăreală : mâncărime de limbă, fără rost. 

Contrarietate : maximum de distantă dintre două lucruri ce intră în 

9 

acelaşi gen, dar sunt de sj^cii deosebite. 

Involuntar, ceea ce se face împotriva voinţei noastre. 

Educaţie : puterea de a cultiva sufletul. 

Acţiunea de a educa : predarea educaţiei. 

Ştiinţa legiuitoare : ştiinţa ce face un bun Stat. 

Dojană : vorbire mustrătoare făcută cu socoteală; cuvântare ţinută 
cuiva spre a-1 îndepărta de la o greşeală. 

Ajutor. împiedicarea unui rău prezent sau apropiat. 

Pedeapsă: tratamentul ce se aplică sufletului după ce a săvârşit o 
greşeală. 

Putere: superioritate în faptă sau în vorbă; starea celui care e 
puternic; forţă firească. 

A mântui: a ajuta cuiva să scape teafăr. 

